
OVAJ  KNJIŽEVNI  DARAK 


MATICA  HRVATSKA, 


ATICA  HRVATSKA,  prateći  sve  dogadjaje  u 
narodu  i  gajeći  sve  narodne  osjećaje,  odlučila 
je  na  uspomenu  dvjestagodišnjice,  odkako  je 
turska  vlast  u  Hrvatskoj  prestala,  izdati  medju  ovogo- 
dišnjimi  svojimi  knjigami  prigodan  spis,  pa  je  mene 
umolila,  da  napišem  crtice  o  životu  i  radu  popa  Marka 
Mesića  i  fra  Luke  Ibrišimovićay  poglavitih  zatočnika  u 
tadanjem  narodnom  ustanku  u  Lici  i  Slavoniji. 

Baveći  se  ja  u  svojoj  dokolici  od  više  godina  sabi- 
ranjem gradje,  osobito  za  hrvatsku  poviest  u  tursko 
doba,  rado  se  latih  namienjena  mi  posla,  te  sam  obradio 
u  ovoj  knjižici  svoje  bilježke,  koje  se  tiču  pomenute 
dvojice  hrvatskih  pobornika,  prepletavši  ih  poradi  bo- 
ljega razumievanja  i  pripoviedanjem  suvremenih  doga- 
djaja    u    priedjelih,  gdje  su  oni  živjeli,  borili  se  i  radili. 

Tek  neznatan  dio  gradje  za  ovaj  spis  nadjoh  u 
štampanih  knjigah,  a  daleko  sam  više  crpao  iz  arhivskih 
spisa  ratnoga  i  komorskoga  arhiva  u  Beču,  i  zemaljskih 
arhiva  u  Budimu,  Gradcu,  Ljubljani  i  u  Zagrebu.  U 
nadbiskupskom  arhivu  u  Zagrebu  nadjoh  priličan  broj 
pisama  fra  Luke  Ibrišimovića,  iz  kojih  koješta  doznasmo 


o  njem  i  o  tadanjem  stanju  u  Slavoniji.  Što  se  doslije 
znalo  o  fra  Luki,  većinom  se  uzčuvalo  u  narodnoj  tra- 
diciji: priči  i  pjesmi.  Ako  ima  još  poviestne  gradje  po 
Slavoniji,  u  manastirih,  a  možebiti  i  u  vlastele,  ona  nije 
pristupna,  te  ju  nije  dosada  nitko  upotrebio. 

Vrela  upotrebljenih  niesam  naveo,  da  tim  čitanje 
ne  otegotim  i  knjigu  ne  povećam ;  medjutim  o  pouzda- 
nosti i  izpravnosti  podataka,  na  kojih  sam  osnovao 
svoje  pripoviedanje,  lako  će  se  svatko  uvjeriti,  tko  oz- 
biljno našu  poviest  proučava  na  vrelih. 

Osjećajući  i  sam  neke  nedostatke  svoga  spisa  tako 
glede  sadržaja,  kao  što  i  oblika,  predajem  ga  javnosti 
tješeći  se,  da  sam  učinio  ono,  što  sam  znao  i  mogao,  a 
želim  od  srca  i  duše,  da  ono,  što  dobra  i  plemenita  pri- 
poviedah  o  životu  naših  slavnih  dvaju  junaka:  Marka 
Mesića  i  Luke  Ibrišimovića,  bude  pobudom  i  uzorom 
i  kasnom  hrvatskomu  potomstvu! 

Radoslav  Lopašić. 

začetku  Turaka  ima  slična  priča  kao  i  o  po- 
stanku Rimljana.  Pradjeda  Turaka  Asena,  pri- 
povieda  se,  da  je  dojila  vučica,  a  kad  su  Turci 
osilili,  vazda  je  na  šatorju  njihova  velikoga  kana  bilo 
koplje  sa  zlatnom  vučicom  na  šiljku.  Već  u  starom  svo- 
jem zavičaju  vadili  su  Turci  gvozdenu  rudu,  a  poslije 
se  uzdržao  u  njih  kroz  mnoga  koljena  običaj,  da  su  i 
kan  i  velikaši  narodni  u  znak,  koliko  gvoždje  ciene,  svake 
godine  komad  razžarena  željeza  redomice  batom  kovali. 
U  biesnoj  vučici  i  tvrdu  oštru  željezu  oličen  je  zame- 
tak i  razvitak  turske  vlasti,  a  sva  turska  poviest  sve  do 
vrhunca  njihove  slave  i  moći,  pa  i  kasnije,  jasan  je 
tomu  tumač.  Gvozdenu  tursku  desnicu  i  vučju  njihovu 
ćud  osjetiše  mnogi  narodi  i  države,  kuda  je  turska  sila 
doprla.  Svuda  se  obistini  poslovica :  da  trava  ne  niče, 
kuda  tursko  kopito  gazi ! 

Težko  ipak  da  je  ikoji  narod,  s  kojim  se  turska 
sila  sukobila,  gore  prošao  od  hrvatskoga.  Države  Bu- 
garska, Srbska  i  Bosanska  propadoše  nakon  jedne  ratne 
katastrofe,  a  narodi  tih  zemalja  podlegoše  u  jedan  mah 
turskoj  premoći.  Mnogi  pogiboše,  mnogi  se  poturčiše, 
ali  većina  naroda,  ma  da  je  postala  roblje  turskih  osvo- 
jača,  ne  iznevjeri  se  Krstu  te  osta  u  staroj  djedovini,  ču- 
vajući jezik,  običaje  i  uspomenu  na  staru  slobodu.  Hr- 
vatski su  narod  veći  jadi  zadesili;  prikopčan  u  vjerskom 

pogledu  na  zapad,  stojeći  u  državnom  savezu  sa  Ugar- 
skom, služeći  donekle  interesom  susjednoga  germanskoga 
carstva,  dobivao  je  doista  podporu  i  okrepu  od  zapada: 
od  Ugarske,  Njemačke  i  Italije,  ali  nikada  toli  izdašnu 
i  dovoljnu,  da  se  uspješno  i  konačno  obrani  od  iztočnoga 
zmaja,  već  sam©  toliku,  da  nekako  proživi  i  vječnu  stražu 
straži  proti  turskoj  sili.  Iz  ovoga  doba  potječe  poznato 
povjestno  ime  Hrvatske :  antemurale  Christianitatis  — 
predstraža  kršćanstva,  koje  je  ime  doista  častno,  ali  je 
u  svojih  posljedicah  nemilo  dotužilo  narodu  i  zemlji. 

U  dugotrajnoj  nejednakoj  borbi  izginu  cviet  naroda : 
tisuće  i  tisuće  ljudstva  bude  odvedeno  u  težko  robstvo, 
da  se  poturči  i  izrodi;  množina  naroda  uteče  preko 
mora  u  Italiju,  u  alpinske  priedjele  germanskoga  car- 
stva, u  razne  krajeve  Ugarske,  i  čak  u  Nizozemsku, 
gdje  je  cesar  Karlo  V.  god.  1540.  kod  Dimkirchena  hrvat- 
ske bjegunce  smjestio,  dok  je  samo  manji  dio  Hrvata  na- 
šao zaklon  i  utočište  u  svoje  braće  na  uzkoj  krpi  stare 
zemlje  hrvatske,  u  dalmatinskih  prodolih  pod  zaštitom 
Mlečića,  i  na  prostoru  medju  Kupom,  Savom  i  Dravom 
oko  dičnoga  Zagreba,  koji  se  nije  nikad  polumjesecu 
poklonio.  Samo  se  tako  može  protumačiti  pojava,  da  je 
narod  hrvatski,  nekada  mnogobrojan,  krepak  i  silan, 
danas  skučen  na  tako  malene  prostore,  a  brojem  da  je 
postao  dosta  slab  i  neznatan. 

Već  na  Cetinskom  saboru  (god.  1527)  pominju  se 
tužni  ostatci  starodavne  kraljevine  Hrvatske,  a  kad  je 
iza  toga  izgubljena  kršna  Lika  i  Krbava,  kad  je  iza  poraza 
Kocijanove  vojske  kod  Osieka  i  Gorjana  propala  ravna 
Slavonija  (god.  1537),  a  turska  sila  ojačana  mišicami 
pokorenih  „slovinskih"  pukova  prevalila  podignuta  bra- 
nilišta  na  Vrbasu  i  Plivi,  te  posljednji  pedalj  hrvatske 
zemlje  u  Dalmaciji  iza  smrti  junačkoga  Petra  Kru- 
žića u  Klisu  osvojila :  postala  je  naša  kraljevina  po  go- 
tovo krnja,  pa  se  i  u  službenih  spisih  drugačije  ni  ne 
zove,  van :  ostatci  ostataka  (reliquiae  reliquiarum). 

Tužna   je    slika    Hrvatsko    pod    konac    šestnaestoga 
vieka    iza    poraza,  što    ga  je   pretrpjela    vojnami  bosan- 
skih poglavara  Ferad-  i  Hasan-paše.  Vladanje  republike 
Dubrovačke    obsezalo    je    malene    otoke   i    nešto  kopna 
oko  grada    i    po    župi  ;    Mlečići    držahu  samo  dalmatin- 
ske   otoke  i  poglavite  gradove   sa  obližnjim  primorjem, 
dok    je    vlast    turska    prodirala  u  primorje    Makarsko   i 
gore    više    na  nekoliko  mjesta    do  mora    izmedju  Zadra, 
Šibenika  i  Spljeta.  U  sadašnjoj  Hrvatskoj  čuvao  je  more 
i  kopno    hrabri    Senj,    ali    već  obližnje  Podgorje  bilo  je 
bez  prestanka  izloženo  turskoj  napasti,  odkako  Turci  Liku 
posjednuše,  a  Mlečići  stari  Bag  do  dva  puta  (god.   1592  i 
1616)    osvojiše    i    razoriše.    Od    Senja   je   išla    medja    na 
Brinj  i  Otočac,    a    odatle  preko    Male  Kapele  i  uz  Ko- 
ranu na   stari    Slunj,    koji  je  i  iza    pada   Bihaćke  tvrdje 
(god.   1592)  vazda  činio  uztuk  turskim  nasrtajem  i  dično 
se  uzdržao  za  kršćanstvo.  Pošto  si  Turci  tečajem  godina 
mnoge    puste    gradove    na    medjah    prisvojiše   te    ih    na 
novo    naseliše,    turska    se  je  vlast    prostirala    po  gotovu 
do    napogled    Karlovca    uzduž    Kupe    do    starodavnoga 
Siska,     koji    takodjer     Turci  ^nikako     stalno    predobiti 
ne  mogose.  Sva  današnja  Slavonija  sa  krajevi  oko  Mo- 
slavine,   današnjega  Bjelovara   i  Virovitice   bila  je  pod- 
ložna dvjema  sandžacima,  u  Požezi  i  u  Cerniku.  Polovi- 
com šestnaestoga  vieka  bili  su  Turci  još  i  dublje  ovamo 
u    kršćansku    zemlju    prodrli,    osnovavši    novu    vojnu    i 
upravnu    oblast    (sandžak)    u    Čazmi,    odkuda    ih    nakon 
trideset  godina  s  velikom  mukom  i  znatnim  krvoprolićem 
odagnaše  Hrvati  pod  vodstvom  bana  Ivana  Draškovića, 
generala    Jurja    Lenkovića  i  Žige    Herbersteina    uz  po- 
moć narodnoga  slavonskoga   ustanka    pod  hrabrim  Iva- 
nom Ilijićem. 

Pa  i  sva  ova  osvojena  zemlja  ne  zasiti  turskoga 
padišaha,  a  još  manje  njegove  paše  i  vezire,  koji  sva- 
kom zgodom  nastojahu  razmaknuti  medje  Osmanskoga 
carstva  i  progutati  ostatke  kraljevina  Ugarske  i  Hrvatske, 

udarajući  za  očita  rata  a  i  u  mirno  doba  neprestance 
kad  jačim  i,  kad  slabijimi  četami  na  kršćanske  strane. 
Pomamni  uslied  ratne  sreće  i  dobra  uspjeha  držahu 
Turci,  da  ne  ima  na  svietu  sile,  koja  bi  mogla  njihovoj 
sablji  odoljeti  i  da  se  ne  će  moći  prije  ili  kasnije  nijedan 
kršćanski  narod  samostalno  održati.  Prezirući  gjaure  kao 
skotove,  vriedjahu  svojom  oholosti  i  gizdom  kršćan- 
ske poslanike,  što  su  na  Portu  dolazili.  Više  puta  dogo- 
dilo se  pače,  da  su  Turci  poslanike,  koje  su  u  medjuna- 
rodnom  obćenju  svikolici  ma  isto  prosvietljeni  narodi 
štovali,  ružno  sramotili  i  okrutno  mrcvarili.  Kad  bi  se 
dopustilo,  da  oružje  miruje,  glasile  bi  o  tom  izprave, 
da  se  sultan  smjernim  molbam  kršćana  smilovao  i  mir 
dozvolio,  a  nikad  se  ne  bi  bio  trajni  mir  dozvolio,  već 
primirje  na  stanoviti  broj  godina,  i  za  takove  ugovore 
o  primirju  niesu  i  onako  zapovjednici  u  pograničnih  po- 
krajinah  marili.  Cim  su  kršćanski  poslanici  stupili  na 
tursku  zemlju,  odmah  su  morali  obući  ujedno  sa  slu- 
gami  i  pratnjom  turske  haljine.  Xa  visokoj  Porti  niesu 
takovi  poslanici  držani  kao  zastupnici  Porti  ravnih  vlasti, 
već  kao  odaslanici  podložnih  pukova  i  harač  plaćajućih 
vazala.  Kad  bi  poslanik  cesarski  stupio  pred  lice  sulta- 
novo, podao  mu  je  sultan  ruke  na  poljubac,  pa  ako  se  po- 
klisar takovom  zgodom  ne  bi  bio  dosta  duboko  poklonio, 
pograbiše  ga  dvorjanici  sultanovi  i  čelo  mu  do  tla  prig- 
nuše.  Ako  se  Turkom  nije  štogodj  svidjalo  ili  ako  im  se 
s  tvrdoglavstva  prohtjelo,  morao  je  grdno  platiti  poslanik 
i  njegova  pratnja.  Kad  se  je  medjutim  novi  rat,  dakako 
samo  po  volji  Porte,  izlegao,  pridržan  je  poslanik  u 
vojsci  sultana  ili  velikoga  vezira,  a  pratnju  poslanika 
takovom  prilikom  zatvoriše  u  tamnice.  Prvi  poslanik 
cara  i  kralja  Ferdinanda  I.  do  Solimana  bijaše  Hrvat 
knez  Ivan  Hobrdanac,  vlastelin  u  Slatini,  te  pošto  se 
zamjerio  junačkim  svojim  držanjem  velikomu  veziru  Ibra- 
himu,  staviše  ga  u  zatvor,  gdje  je  devet  mjeseci  čamio. 
Xikola    Jurišić,    koji   je  god.   1530.  i   sultana   i   velikoga 

vezira  hrvatski  pozdravio,  samo  je  zato  bolje  prošao,  što 
je  bio  lukaviji  i  znao  turskoj  taštini  više  zadovoljiti. 

Pri  takovih  prilikah  bio  je  zbog  susjedstva  turskoga 
tužan  i  čemeran    život  jadnih    ostataka   Hrvatske.  Četo- 
vanja  turska   nikada   niesu  prestala,  a    zemlja  je  stajala 
otvorena     neprekidnoj     mrzkoj     deračini.     Svaki     mirni 
rad  i  gradjansko    zanimanje   moralo  je  prestati  pod  ne- 
prestanim zveketom    bojnoga    oružja;  gotovo  svi  varoši 
i  gradovi,  što  ih  jošte  ne  bjehu    Turci  oteli,    pretvoreni 
su  u  tvrdje  i  palanke,  a  gradjani  i  seljaci  u  vojnike  i  čet- 
nike. Pomažući  obližnje  njemačke  pokrajine  Hrvatsku  u 
obrani,  poglavito  novcem  i  zairom,  postaviše  vojne  vlasti 
u  Beču  i  u  Gradcu  nad  većom  česti   hrvatskih   četa   nje- 
'  mačke  zapovjednike,  generale  i  kapetane.  Njemački  gene- 
rali sjedili  su  u  Karlovcu  i  Varaždinu,  a  kapetani  u  Se- 
nju, Petrinji,  Križevcih,  Koprivnici  i  po  drugih  znatnijih 
gradovih.    Isti    glavni    grad    Zagreb  imao  je  mnogo  go- 
dina   njemačkoga    zapovjednika    i    posadnu    vojsku,  koja 
je  stanovnikom  ljuto  dodijavala.    Banska  vlast  i  ustavna 
sloboda     kraljevine    mnogo    je    trpjela    od    tih    stranaca, 
izmedju    kojih  nekoji,    zlorabeći    vojnu    svoju    vlast,  po- 
staše  mrzkimi  silnici  i  zatornici  Hrvatske. 

Obrana  zemlje  bila  je  za  čitava  dva  vieka  samo 
defenzivnoga  značaja.  Jedan  jedini  ofenzivni  pokušaj  pod 
generalom  Kevenhilerom  god.  1578.,  kad  se  mislilo  uzpo- 
staviti  medje  na  Uni,  izjalovi  se  posve  nespretnošću  voj- 
vode, a  Turke  taj  neuspjeh  na  toliko  osmjeli,  da  su  na 
zavoju  Une  na  Krajini  postavili  novu  vojnu  oblast 
(sandžak)  Ostrožku,  koju  su  kasnije  poslije  pada  Bišća 
u  taj  grad  premjestili. 

Takovo  stanje  težko  su  podnosili  Hrvati,  a  poradi 
toga  očajavahu  jur  i  najbolji  i  najčeličniji  rodoljubi.  Dično 
je  bilo  nastojanje  junačkih  banova  Tome  Erdeda  i  Ivana 
Draškovića,  da  izbave  Hrvatsku  izpod  turskog  jarma  i 
prikupe  narod  pod  okrilje  kršćanskoga  vladara;  a  divan 
je  i  vitežki  karlovački    general  Juraj  Lenković,    koji  je 

narod  na  sve  strane  sokolio,  čete  kupio  i  na  složan 
rad  dozivao  dalmatinske  Hrvate,  koji  se  pod  slavnim 
Ivanom  Albertom  g.  1596.  na  junačke  noge  podigoše, 
osvojivši  s  pomoću  Senjana  i  drugih  hrvatskih  krajiš- 
nika tvrdi  Klis.  Jamačno  bi  dobitnici  bili  i  više  uspjeli, 
da  niesu  tada  Mlečani,  zavidni  svakoj  slobodi  i  sreći 
hrvatskoj  a  podupirući  Turčina,  osujetili  najplemenitije 
pregnuće  naših  djedova. 

Još  jednom  oko  polovice  sedamnaestoga  vieka  sinu 
nada,  da  će  se  Hrvatska  izbaviti  Turaka,  kad  110  prvi 
put  iza  više  od  sto  godina  gotovo  čitava  zemlja  do- 
spije u  svih  gradjanskih  i  vojnih  poslovih  pod  upravu 
proslavljenih  hrvatskih  obitelji  Zrinskih  i  Frankopana. 
Postao  je  tada  banom  čuveni  vitez  Nikola  Zrinski,  a 
generalom  hrvatskim  rodjak  mu,  čelični  Vuk  Frankopan 
Tržački.  Kroz  dvadeset  i  više  godina  bio  je  Vuk  sa  svo- 
jimi  sinovi,  krajiškimi  kapetani  Gašparom  i  Jurjem,  strah 
i  trepet  Turkom.  Ovim  je  u  junačtvu  bio  ravan  brat  banov 
a  zet  Vuka  Frankopana,  smioni  otačbenik  Petar  Zrinski, 
postavši  iza  smrti  bratove  i  sam  banom  hrvatskim. 
Kako  su  ove  narodne  vodje  slavodobitno  na  sve  strane 
udarali  i  Turke  tjerali,  te  sav  naš  narod  bez  razlike  vjere 
uz  njih  prianjao  i  nastojanje  njihovo  blagoslivljao  i  podu- 
pirao, to  bi  se  jamačno  već  tada  bile  razmaknule  medje 
hrvatske  domovine,  da  nije  bilo  pakosti,  zanovietanja  i  sus- 
tezanja od  strane  njemačkih  tadanjih  mogućnika.  Nema 
sumnje,  da  je  upravo  junačko  držanje  braće  Zrinjana  i 
Frankopana  potaklo  na  vojnu  Mlečane,  koji  su  za  rata  u 
Kandiji  (god.  1648.)  prihvatili  oružje  i  u  kršnoj  Dalmaciji, 
te  posluživši  se  junačkimi  mišicami  Hrvata  i  Srba  —  pod 
vodstvom  narodnih  četovodja:  popa  Stjepana  Surića,  ču- 
venoga Ilije  Smiljanića,  kneza  Posedarskoga  i  arambaše 
Mandušića  —  osvojili  turske  utvrde  Skradin  i  Klis.  Bez 
sumnje  bi  bili  Mlečani  već  tada  mogli  predobiti  či- 
tavu današnju  Dalmaciju,  a  možebiti  i  Bosnu  od  Turaka 

očistiti,  da  su  bolje  poznavali  ćud  našega  naroda  i  više 
se  unj  pouzdavali. 

Kad  je  pak  ban  Nikola  Zrinski  razorio  mostove  kod 
Osieka  i  podignuo  kao  branilište  Novi  Zrin,  te  razbio 
Kanižkoga  pašu,  a  brat  mu  Petar  Zrinski  sa  surom 
Franjom  Frankopanom  god.  1663.  kod  JurjevihStiena  ne- 
daleko od  Otočca  hametom  porazio  vojsku  Alipaše  Čengi- 
jića,  pašu  ubio  a  brata  mu,  takodjer  pašu,  živa  uhvatio : 
sav  se  narod  od  radosti  prenuo  i  jako  oduševio.  Glas 
o  toj  pobjedi  braće  Zrinskih  raznese  se  po  čitavom  krš- 
ćanstvu, te  su  svuda  slavili  hrvatske  sokolove:, u  pjesmi  i 
u  prozi,  u  knjigah  i  brošurah,  od  kojih  je  nekoliko  izašlo 
u  Njemačkoj  i  u  Italiji,  ponajviše  sa  likovi.  Poznati 
zatočnik  crkvenoga  jedinstva  Pavao  Zorčić,  bivši  g.  1663. 
još  djak  u  hrvatskom  kolegiju  u  Bolonji,  i  nesrećni  vla- 
dika Gavro  Miakić  niesu  se  slagali  u  vjerskih  stvarih,  ali 
obojicu  bješe  jednako  zaniela  slava  braće  Zrinskih.  Zorčić 
naime  piše  iz  Bolonje  biskupu  Zagrebačkomu  Petru 
Petretiću1:  „Hvala  Bogu  dobre  novine  imamo,  daje 
gospodin  Zrini  Petar  Turke  razbil  pri  Ogulinu  i  Ali 
pašu  ubil  z  dvemi  sinovi,  a  pašu  janjičarskog  ulovil  i 
drugih  Turak  množinu  pomoril,  a  gospodin  ban  vezira 
razbil  i  Turak  mnogo  pomoril  i  potopil  u  Dunaju  i  da 
je  vezira  otiral  od  Vivara",  dok  nešto  kasnije2  vladika 
Miakić  istomu  biskupu  piše,  da  je  k  njemu  „človek  izi- 
šao iz  Turak  i  pravo  kaže,  da  je  turska  vojska  prešla 
preko  mosta  Osečkoga  s  velikim  vezirom  sto  jezeri  pod 
Seget,  a  pod  Vivar  80  jezeri  Tatara,  a  što  su  prema 
Zrinskog  Petra  Turci,  niesu  se  dali  goniti  svoje  strane ; 
boje  se  Zrinskoga  Petra  i  mnogo  ih  se  skupilo  pod 
Bijać;  boje  se  gospodina  Petra.  Pišite  vaše  gospodstvo 
gospodinu  Petru,  da  bi  znali  za  to.  I  tako  kažu,  da  su 
na  po  Turci  mrtvi,  bojeći  se  obedviju  Zrinskih.  Uvanje 
božje  dobiće  sada  kristjani,  naš  presvetli   car  i  gospodin 


1  Pismo  ćirilicom  od   13.  stud.   1663. 

2  Pismo  ćirilicom  od  4.  lipnja  1664. 

ban  I  tako  kaže,  ako  iziđe  doli  ban,  pristati  će  k  njemu 
doli  sto  jezer  kristjana,  Vlaha  i  Bošnjan,  i  hoće  se  biti 
s  Turčinom,  a  nami  su  u  pomoć,  a  zemlja  je  gladna 
Turska  većma  nego  li  naša". 

Ali  i  pored  toli  težkih  poraza,  što  ih  hrabri  hrvatski 
velmože  turskoj  sili  nanieše,  a  i  uzprkos  sjajnoj  pobjedi 
cesarskoga  oružja  kod  svetoga  Gotharda  pod  generalom 
Montekukulom,  sklopio  je  kralj  Leopold,  deset  dana  po- 
slije rečenoga  boja,  dne  10.  kolovoza  god.  1664.  na  dvadeset 
godina  mir  u  Vašvaru,  kojim  održaše  Turci  i  za  na- 
pried  premoć  u  Ugarskoj,  doćim  bude  i  hrabrim  na- 
rodnim vojvodam  u  Hrvatskoj  nametnuta  stega  u  dal- 
njem  vojnom  napredovanju.  Bojeći  se  Turci  Zrinskih 
kao  živoga  ognja,  težko  dočekaše  glas  o  miru,  te  već 
na  početku  rujna  iste  godine  poručiše  paša  i  age  Ličke 
Petru  Zrinskomu  posebnim  pismom,  da  je  učinjen  medju 
sultanom  i  cesarom  mir,  oni  da  miruju  i  ne  četuju,  moleći, 
da  tako  bude  i  na  kršćanskoj  strani.  Bosanski  Ibrahim 
paša  pak  javi,  da  je  vezira  i  čitavoj  Bosni  zabranjeno  ra- 
tovati, ter  posla  Zrinskomu  konja,  „jer  da  je  čuo  već  od 
svojih  roditelja,  da  je  knez  Zrinski  prijatelj  njegovu  rodu". 

Zlovolja  sbog  Vašvarskoga  mira,  pak  i  druge  ne- 
sgode  natjeraše  bana  Petra  Zrinskoga  do  odlučka,  da  je 
pomislio  pribaviti  slobodu  svojoj  domovini  i  proti  tradiciji 
i  značaju  hrvatskoga  naroda  turskom  pomoći.  To  ga 
žalibože  dovede  na  stratište.  Metež,  uzrokovan  bunom 
Zrinsko-Frankopanskom,  upotrebiše  Turci,  te  uz  nebrigu 
Zrinskova  takmaca,  generala  Josipa  Herbersteina,  —  koji 
se  u  prvom  redu  brinuo,  da  si  steče  što  više  imetka  i 
zaokupi  za  krajinu  dobra  urotnika,  —  razširiše  svoju  vlast 
po  priedjelih  na  Krajini  i  na  gradove,  koji  su  utanače- 
nim mirom  imali  ostati  pusti,  kao  što  Cetin,  Kladuša, 
Sturlić  i  druge,  a  od  tada  postaše  turski. 

Istom  pošto  je  pod  Bečem  g.  1683.  ogromna  turska 
vojska  najviše  s  pomoću  Poljačkoga  kralja  Ivana  Sobjes- 
koga  do  nogu   bila   potučena  i  oholi    veliki  vezir  Kara 

Mustafa  na  sramotni  bieg  prisiljen,  te  pošto  su  tri  godine 
kasnije  kršćanske  čete,  prikupljene  sa  svih  strana,  osvojile 
priestolni  Budim,  uspjelo  je  sokolovom  hrvatskim,  koji 
su  prije  toga  u  očajnoj  borbi  proti  daleko  jačemu  nepri- 
jatelju zalud  pogibali,  da  uzpored  sa  cesarskom  vojskom, 
ojačanom  četami  kršćanskih  saveznika  i  mnogimi  sinovi 
naše  krvi  gotovo  sami  vlastitom  snagom  potisnu  Turčina 
natrag  u  Dinarske  planine,  pa  preko  Save  i  Une  u  Bo- 
sanska zakloništa.  Kršćanski  vladaoci,  sdruženi  za  vojne 
pod  Bečem  i  Budimom,  tvrdo  odluče,  da  samim  porazom 
i  biegom  Turaka  ne  bude  rat  svršen.  Oni  zaključe,  da 
skupljenom  oružanom  silom  predobiju  sve  evropske  zem- 
lje, što  ih  bijahu  Turci  prijašnjih  vjekova  preoteli,  i  da 
se  Turci  posve  iztjeraju  iz  Evrope.  I  naš  narod,  kojemu 
je  robovanje  težko  bilo  dodijalo,  nadajući  se  dokopati 
narodne  samostalnosti  i  kršćanske  slobode,  osviesti  se  i 
osokoli  i  ovamo  na  kršćanskoj  strani  i  onamo  pod 
turskom  vlasti,  te  ustade  na  noge  i  kuka  i  motika  pa 
odabravši  sebi  vlastite  vodje  i  uglednike,  oduševljeno  po- 
hiti u  krvavi  boj  za  krst  častni  i  slobodu  zlatnu. 

Ima  tomu  upravo  sad  dvjesta  godina,  što  se  je  hr- 
vatsko oružje  proslavilo  kao  nikada  prije ;  što  je  nakon 
sjajne  pobjede  kod  Požege  konačno  osvojena  okolica 
Brodska  i  iztočna  Slavonija,  što  je  osigurana  krajina 
Unska  porazom  turske  vojske  kod  Zrinja  te  napokon  pre- 
dobivena  Lika  i  Krbava.  Tako  je  kraljevina  Hrvatska 
dobila  od  prilike  svoj  sadašnji  obseg. 

Narod  zahvalno  još  i  danas  pominje  u  pjesmi  i 
predaji  junake  i  vojvode,  koji  se  u  tadanjoj  uzoritoj 
borbi  odlikovaše.  Kako  je  pak  ta  borba  bila  u  prvom 
redu  vjerska  i  kršćanska  proti  muslomanstvu,  iztakoše 
se  kao  narodni  junaci  i  vodje  odlična  dva  svećenika :  u 
planinskoj  Hrvatskoj  pop  Marko  Mesić,  štit  kršćanstva 
u  Lici  i  Krbavi,  a  u  ravnoj  Slavoniji  čelični  i  mukotrpni 
Franjevac  Luka  Ibrtštmovtć,  prozvan  poradi  svoga  junač- 
tva  :  Slavonski  sokol. 

Prepuštajući  drugomu,  da  orise  i  ocieni  doba,  kojega 
se  je  svršilo  u  kraljevinah  Dalmaciji,  Hrvatskoj  i  Slavoniji 
gospodstvo  tursko  i  nove  se  uredbe  za  naše  zemlje  i 
narod  upriličile,  crtamo  ovdje  po  vrelih,  što  ih  za  pred- 
met pocrpati  mogosmo,  život  i  djelovanje  pomenutih 
dvaju  hrvatskih  junaka,  želeći  da  njihov  primjer  potakne 
i  osokoli  sadašnje  njihove  potomke  na  častna  i  svemu 
narodu  koristna  djela. 

i. 

ad  spomenemo  ime  dičnoga  junaka  popa  Marka 
Mesića,  treba  da  se  obazremo  na  kraj,  gdje  se 
je  rodio,  gdje  li  djelovao  i  gdje  se  vitežkimi 
djeli  proslavio.  Mesić  je  podrietlom  i  rodom  Brinjanin, 
a  svoj  rađeni  i  obćemu  dobru  posvećeni  viek  proživio 
je  ponajviše  medju  planinami  Kapelom  i  Velebitom,  u 
starodavnoj  Lici  i  Krbavi. 

Nema  ni  u  geografskom,  a  kamo  li  u  etnografskom 
i  povjestnom  obziru  zanimivijega  priedjela  u  našoj  do- 
movini, nego  li  je  žalibože  danas  zbog  slabe  komunikacije 
dosta  osamljena  i  zaboravljena  junačka  Lika,  to  čudovi- 
šte prirodnih  ljepota,  ta  kolievka  slavnih  starih  hrvatskih 
vitezova.  Dok  je  Velebit  gusta  šuma  pokrivala  a  i  ostalo 
gorje  ovamo  prama  Kapeli  obraslo  bilo  šumom,  a  po 
dolinah  se  i  humcih  sterali  bujni  gajevi  i  zelene  dubrave, 
pa  i  vjetrovi  niesu  imali  maha  kao  sada,  bilo  je  po  visokih 
ravnicah  Like  i  Krbave,  u  Podgorju,  a  i  po  obližnjih 
dolinah  i  kotlinah  dosta  crnice  zemlje,  koja  je  svakim 
plodom  rodila,  te  je  bilo  dosta  prilike  za  lagodan  i 
udoban  život  naroda ;  ali  odkako  se  od  elementarnih 
nezgoda  klimatični  odnošaji  pogoršali,  te  mjesto  šume 
krš  i  litica  svuda  provirila,  ima  narod  dosta  muke,  da 
živi    na    malo    plodnih    zemljah,    osobito    po    Lici,    gdje 

sada  rado  vriština  raste.  Mnogo  je  toga  u  tih  krajevih 
tečajem  vremena  na  gore  okrenulo,  samo  je  ostao  svjež 
i  zdrav  gorski  zrak,  u  kojem  čil  i  jedar  Ličanin  uspieva. 
Ima  priča  u  narodu,  da  je  Spasitelj,  kad  je  sa  svetim 
Petrom  putovao,  došavši  do  Bosne  blizu  Like,  Petra 
upitao:  rHoćemo  li  u  Liku?"  —  a  Petar  da  je  od- 
govorio: rXeka  Lika  bude  zdrava,  ne  ćemo  tamo  !u  Od 
toga  doba  ne  ima  na  Lici  osim  zdravlja  ništa  drugo. 

Xa  osnovi  stare  rimske  kulture,  kojoj  ima  u  tih 
priedjelih  na  mnogih  mjestih  obilata  traga,  razvio  se  u 
Lici  za  rana  narodni  život  Hrvata  sa  slavenskimi  institu- 
cijami.  Župe  Lička,  Krbavska  i  Gacka  uz  rieke  istoga 
imena  spominju  se  još  u  doba  samostalnosti  hrvatske  ; 
osim  ovih  sterahu  se  manje  župe :  Bužanska  od  Pe- 
rušića  prama  Pazarištu  pod  Velebit  do  Bužima ;  Bo- 
ćacka  kod  Kosinja  na  ponoru  rieke  Like;  Podgorska 
uz  more  na  zapadnoj  strani  Velebita;  Hotučka  uz  vodu 
Otuču  kod  Gračaca ;  Lapačka  od  Lapca  na  Unu  kod 
Rmnja  i  Odorja  uz  Zrmanju  kod  Zvonigrada.  Župe  te 
bile  su  ponajviše  plemenske,  a  od  česti  i  porodične,  u 
kojih  držahu  pojedine  velikaške  obitelji  nasliedno  žu- 
panstvo,  kao  što  Gusići-Kurjakovići  u  Krbavi,  Šubići 
u  Lici,  u  Gackoj  Krčki  Frankopani. 

Xa  te  župe  naslanjahu  se  crkveni  kocari  biskupije 
Rabske  u  Podgorju,  Ninske  a  poslije  Kninske  u  polo- 
vici Like,  Krbavske  u  Krbavi  i  u  jednom  dielu  Like 
i  napokon  Senjske  u  Bužah  i  u  Gackoj,  gdje  je  pod 
konac  petnaestoga  vieka  postojala  neko  doba  i  posebna 
Otočka  biskupija. 

Uz  velik  broj  naroda  po  mnogih  gradovih,  trgo- 
vištih  i  selih,  što  ih  spominju  listine,  a  kojim  sada  od 
veće  česti  nema  traga,  razvio  se  bujni  crkveni  život 
sa  arcidjakonati,  manastiri  i  crkvami,  koje  odavaju  i  da- 
nas mnoge  puste  crkve  i  crkvišta.  U  samom  Kosinju 
slavio  se  Bog  u  sedam  crkava.  Glasovito  je  bilo  mjesto 
Udbinjsko.  Još  sada  nakon  pet  stotina  godina  poznaju  se 

ostatci  nekadašnje  stolne  crkve  i  biskupske  palače,  gra- 
djene  od  četvrtasta  kamena  u  plemenitom  slogu.  Ukusno 
izradjenih  u  kamenu  stupova,  prozornih  obloga,  vratnica 
i  grobnica  ima  još  i  sada  kojekuda  razbacano  oko 
starih  sgrada.  Od  manastira  spominjemo  samostane  : 
bielih  fratara  (Pavlina)  sv.  Marije  u  Žažićnu  kod  da- 
našnjega Dolnjeg  Pazarišta,  utemeljen  od  roda  Draško- 
vića,  pa  u  Galovcu  kraj  Plitvičkih  jezera,  od  kojih  su 
pisma  većom  čes-ti  glagolska  nedavno  iz  Zagreba  u  Bu- 
dim odnesena,  zatim  franjevačke  manastire  u  Grebenaru 
kod  Široke  Kule  i  sv.  Ivana  više  Medka  pod  Velebitom, 
kojemu  je  još  god.  15 12.  na  molbu  gvardijana  Ivana  Vra- 
nića „Ivan  Hrvatinić,  špan  meju  plemenitimi  ljudi  kra- 
ljevinu u  Liki"  dopitao  dio  desetine  Ličke.  Uz  velmože 
Šubiće,  Kurjakoviće  i  Krčke  knezove  (Frankopane), 
koji  posljednji  držahu  u  Lici  i  u  Bužah  na  početku  pet- 
naestoga vieka  velika  imanja,  poglavito  grad  Novi  i 
pod  njim  još  drugih  dvanaest  gradića,  a  medju  timi 
Ostrvicu  i  Oteš,  a  u  Podgorju  Jablanac  i  Starigrad,  za- 
stupana su  bila  u  krajevih  s  ove  strane  Velebita  naj- 
starija hrvatska  plemena :  Kačići,  Mogorovići,  Gusići, 
Tugomirovići,  Slavkovići.  Gacka  se  ponosila  svojim 
plemstvom:  Kolakovići,  Selišćevići,  Novakovići,  Vladi- 
šići,  Oreškovići,  Dujmovići,  Markovići,  Pesarići  i  dru- 
gimi,  koje  svekolike  ne  možemo  ovdje  izbrojiti.  Mnogi 
rodovi,  što  prednjačiše  u  hrvatskih  župah  u  današnjoj 
Dalmaciji,  cvjetali  su  u  isto  doba  takodjer  u  Lici  i  u 
Krbavi;  tako  je  bilo  Utišenića  u  Gomiljah  u  Lici  i 
Kamičcu  na  Krki ;  Draškovića  u  Žažićnu  u  Bužah  i  u 
Bilini  u  Kninskoj  župi;  Perušića  u  Bužah  i  u  Zadarskoj 
okolici,  gdje  ima  i  sada  mjesto  Perušić. 

Kao  što  svuda  po  srbskih  i  hrvatskih  zemljan,  tako 
je  i  u  Lici  bilo  od  davnih  vremena  Vlaha.  Ovi  se  spo- 
minju uz  Hrvate  pod  Zvonigradom  u  župi  Odorji  u  jed- 
noj listini  od  god.  14 12.,  —  izdanoj  po  kralju  Sigismundu 
Ivanu  sinu  Nelepića   od  Cetine,  —  pa  i  u  drugoj  listini 

istoga  kralja  od  god.  1432.,  kojom  zalaže  Nikoli  knezu 
Krčkomu  za  40.000  dukata  mnoge  gradove  u  Hrvatskoj, 
grad  Visuć;  i  županije  Ličku  i  Poljičku  i  sve  hrvatske 
Vlahe  (omnes  Valachos  regni  Croacie).  Ne  marimo  izpiti- 
vati,  kojega  su  podrietla  bili  ti  Vlasi,  ali  je  sva  prilika,  da 
su  Vlasi  Lički  u  to  doba  govorili  istim  jezikom,  kojim 
i  ostali  Hrvati.  Da  su  rimsku  vjeru  sliedili,  ne  može  po- 
sumnjati nitko,  koji  poznaje  načelo,  što  je  u  srednjem 
vieku  svuda  u  Evropi  vladalo,  da  je  u  državi  i  u  vla- 
daru oličena  i  vjera,  koju  je  valjalo  svim  državljanom 
prigrliti.  Za  nas  vriedi  glede  njih  ono  ime,  koje  se  u 
izvornih  spomenicih  sačuvalo. 

Dok  niesu  elementarne  nepogode  toliko  poharale 
hrvatske  planinske  priedjele,  rodila  je  Lika  i  Krbava 
obilno  i  žitom  i  voćem  a  i  vinom.  Po  Lici  je  toliko 
rodilo  vina,  da  je  od  toga  bio  znatan  dohodak  i 
crkvi  i  biskupom,  a  osobito  je  vrstno  vino  rodilo  po 
glavicah  oko  Pazarišta  i  Kosinja,  gdje  je  danas  gola 
stiena.  Stoke  je  bilo  puno  i  svake  vrsti.  U  Poćitelju  ne 
samo  što  je  bio  glasovit  zemaljski  arkiv,  koji  je  kasnije 
u  Rab  i  kojekuda  raznesen  i  propao,  već  je  bila  i  zna- 
menita Karlovićeva  ergela  plemenitih  konja. 

Da  je  u  tih  priedjelih  živio  imućan  narod  i  oda- 
brano plemstvo,  nastojeći  i  kulturno  se  razviti,  dokazuju 
preostali  gradjevni  spomenici  u  podorih  gradova  i 
crkava,  naročito  na  Udbinji,  u  Komiću  i  u  Kurjaku, 
gdje  ima  tragova  nekadašnjim  dobro  gojenim  vrtlovom 
i  cvietnikom  sa  biljkami,  koje  sada  ne  rastu  u  Lici. 
Da  se  je  nekoć  osobito  kod  plemstva  i  svećenstva  marilo 
i  za  pismo  i  za  knjigu,  navlastito  slovinsku,  kojom  se 
jedino  u  tolikih  crkvah  Bog  častio  i  slavio,  svjedoči 
nekoliko  u  Lici  nadjenih  i  tamo  postalih  prekrasno 
pisanih  i  urešenih  glagoljskih  rukopisa,  od  kojih  ovdje 
iztičemo  pisani  po  vikaru  Ličkom,  popu  Blažu  Bobincu, 
g.  1435.  glagoljski  misal,  pak  glasoviti  Klotzov  misal, 
od  g.   1368,  koji  je  bio  svojina  kneza  Novaka  u  Lici.  U 

starom    Kosinju  štampale  su  se  nekoć  glagolske  knjige, 
i  to  prvi  put  na  hrvatskoj  zemlji. 

Upravo  kad  se  narodni  život  u  Lici  najbolje  stao 
razvijati,  dotuži  toj  pokrajini  turska  bjesnoća,  osobito 
poslije  pada  Bosne.  Straže,  što  ih  je  kralj  Matija  bio 
postavio  na  dolnjem  Vrbasu,  odbijale  su  Turčina  još  i 
na  početku  šestnaestoga  vieka  kojekako,  ali  tamo  gore 
na  Dinari  kao  da  je  bio  put  otvoren  turskoj  bujici,  koja 
je  sve  više  prodirala  u  planinsku  Hrvatsku,  gdje  narod 
nije  imao  ni  odkuda  pomoći,  a  sam  nije  imao  dovoljne 
snage,  da  tolikoj  sili  odoli.  I  zbilja :  na  rieci  Plivi,  pak 
na  izvoru  Une  najprije  je  Turčin  u  Hrvatsku  prodro ,  a 
već  pod  konac  petnaestoga  vieka  ukloniše  se  iz  tih 
strana  mnoge  hrvatske  obitelji:  Hlapčići  (Alapići),  Ko- 
lunići,  Lenkovići  u  austrijske  pokrajine  njemačkih  cesara 
Friderika  i  Maksimilijana,  koji  su  za  obranu  od  Turčina 
više    marili,    nego  li  slabi  hrvatski  kralj  Vladislav. 

Gornja  naša  Krajina  trpjela  je  osobito  mnogo  od 
Martoloza  (turski  četnici,  pretežno  kršćani),  koji  ujedno 
sa  Turci  g.  15 14.  nemilice  poharaše  i  popališe  svu  Liku  i 
Krbavu.  Čuveni  ban  Ivan  Karlo vić,  posljednji  od  roda 
Kurjakovića,  branio  je  vanrednim  junačtvom  svega 
svoga  vieka  svoj  zavičaj,  postojbinu  svojih  djedova;  ali 
napokon  podlegne  premoći,  te  ostavi  (god.  1527.)  po- 
slije mnogogodišnjega  ljutoga  boja,  u  kojem  je  svaki 
pedalj  zemlje  nakvašen  dragocjenom  krvi  hrvatskih  mu- 
čenika, rodbinska  svoja  imanja.  U  posljednje  dane  života 
bio  je  na  toliko  osiromašio,  da  nije  imao  kamo  smjestiti 
starice  svoje  majke,  koja  se,  jadna  i  nevoljna,  od  nemila 
do  nedraga  potucala  po  tudjih  pragovih.  Bana  Karlo- 
vića  spominje  po  Lici  i  Krbavi  još  i  danas  i  kamen  i  živa 
rieč.  U  Mutiliću  i  u  Visuću  blizu  Udbinje  ima  podor  Kar- 
lovićevih  dvorova.  Na  njega  sjećaju  Karlovićeva  korita, 
a  mjesto  na  rieci  Lici  izpod  staroga  grada  Oteša, 
medju  Perušićem  i  Pazarištem,  gdje  je  bio  stari  prevoz, 
zove  se  i  danas  Karlovićev  brod.  I  pjesma  i  priča  slavi 

junačtvo  Karlovića  bana,  te  pripovieda,  da  je  ban  i  Kar- 
lovac sazidao;  samo  je  neslana  i  od  kasnijih  doseljenika, 
koji  ne  mogoše  staru  predaju  vjerno  sačuvati,  izmišljena 
dosjetka,  da  je  Karlović  oteo  bio  djevojku  Mandu  Bog- 
danićevu  i  zato  morao  pobjeći  iz  Like  na  Karlovićev 
brod,  kao  što  je  nesgrapno  te  neosnovano  i  ono,  što  je 
god.  1 70 1,  pop  Plaščanski  Mihajlo  Bunčić  na  sudu  kazao, 
da  je  Karlović  Liku  prije  propasti  sam  orobio  bio  i  da  su 
ju  zato  Turci  lako  osvojili.  Slika  bana  Karlovića  hrvat- 
skomu je  povjestniku  jasna  iz  mnogih  suvremenih  izvje- 
štaja i  iz  stotine  pisama  Karlo vićevih ;  ali  na  njoj  nema 
ljage  niti  sramote,  već  je  ona  jasna  i  svietla,  te  nam  pri- 
kazuje iskrena  i  mukotrpna  rodoljuba  i  pravoga  neustra- 
šiva kršćanskoga  viteza,  kakovih  poviest  malo    poznaje. 

Kapetan  Senjski  Gašpar  Rab,  koji  je  mnogo  godina 
kao  krajiški  zapovjednik  u  Hrvatskoj  probavio  i  naše 
prilike  dobro  poznavao,  izviestio  je  god.  1577.  bečkomu 
dvoru,  da  su  Vlasi  i  Martolozi  paše  Livanjskoga  i  Her- 
cegovačkoga god.  1524.  iznenada  na  sam  mesopust  noću 
bili  navalili  na  Karlobag,  bogatu  tada  varoš,  u  kojoj 
je  mitnica  na  godinu  četrdeset  tisuća  dukata  davala,  i 
gizdavu  palaču  knezova  Kurjakovića  poharali  i  popalili 
te  odveli  u  sužanjstvo  cielo  stanovničtvo  osim  nekoli- 
cine, koja  se  spase  biegom  na  obližnja  ostrva.  Tvrdja  nad 
varošem,  vele,  da  se  je  iza  toga  još  šest  godina  držala, 
ali  pošto  su  iza  smrti  bana  Karlovića,  koja  se  dogodila  u 
Medvedgradu  kod  Zagreba  g.  1531.,  Martolozi,  turski 
konjanici  i  pješaci  neprestano  Liku  pustošili,  a  sirotinja 
Lička  nikud  od  nije  dobila  pomoći,  ostavili  su  Hrvati 
Karlobag  i  još  drugih  dvadeset  gradova  i  varoši  u  Lici  i 
Krbavi.  Tako  napokon  konačno  zatru  Turci  kršćansko 
vladanje  u  tih  starih  hrvatskih  krajevih. 

Plemstvo,  svećenstvo  i  narod,  na  koliko  ne  bude  za- 
sužnjen  ili  posječen,  ostavi  otčinske  zavičaje  u  Lici  i 
Krbavi  i  zakloni  se  na  sve  strane,  najviše  pak  u  obližnja 
tvrda  mjesta:  Senj,  Otočac,  Brinje,  Bihać  i  Slunj,  kamo 

se  sgrne  ljudstvo  za  oružje  sposobno,  da  kao  prvi  kra- 
jišnici na  kraljevoj  plaći  brane  i  čuvaju  kukavne  ostatke 
kraljevine  Hrvatske.  Medju  vitezovi,  koji  su  po  glasu 
popisa  od  god.  1540.  i  1550.  krajiške  gradove,  naročito 
tvrdi  Senj,  od  turske  napasti  branili,  spominju  se  uz 
Ivana  Lenkovića,  Pavla  Jurišića,  Antuna  Tadiolovića, 
Ivana  Klekovića,  Franju  Čubranića,  pjesmom  mnogo  spo- 
minjana Ivana  Senjanina,  Jurja  Daničića,  takodjer  i  Antun 
Drašković,  Prerad  Kukuljević,  Ivan  Mažuranić,  Pavao 
Lopašić  i  mnogi  drugi,  kojih  se  prezimena  još  i  danas 
čuju  u  našem  narodu.  Neosnovano  je  rad  toga  nagadjanje, 
da  su  Senjski  uskoci  srbskoga  ili  bosanskoga  podrietla, 
pošto  je  Senj,  na  koliko  nije  imao  dovoljno  starih  svo- 
jih stanovnika,  naseljen  bjegunci  iz  obližnjih  hrvatskih 
županija  Like  i  Krbave  i  samo  donekle  vitezovi  Petra 
Kružića  iz  Klisa,  koji  su  pak  svikolici  bili  Hrvati  i 
odrješiti  privrženici  rimske  crkve.  Dakako  da  se  je 
mnogo  naroda  iz  planiskih  priedjela  Hrvatske  i  u  druge 
dalnje  krajeve  preselilo,  a  plemstvo  ličko,  krbav- 
sko i  gatansko  dopre  ća  u  Ugarsku  i  Austriju  Mi 
bismo  mogli  na  stotine  rodova  navesti,  koji  su  od  iskona 
iz  planinske  Hrvatske,  pa  su  u  strane  zemlje  poslije  do- 
spjeli, te  sada  ili  još  cvjetaju  ili  su  pak  već  izumrli.  I 
sada  žive  grofovi  i  baruni  Horvat-Petričevići  od  Barlete 
i  Radunovca  u  Ugarskoj,  a  plemići  istoga  imena  i  predi- 
kata u  Obreži  kod  Zagreba,  plemići  Bartakovići  od  Kuk- 
lića  nastanili  se  u  Ugarskoj,  dočim  su  u  Hrvatskoj  znane 
porodice  :  Lovinčići  od  Lovinca,  Krčelići  od  Krbave,  He- 
rendići  od  Bužana,  Ćaćkovići  od  Vrhovine,  Većkovići 
od  Like.  Knezovi  Perušići  odoše  u  sjevernu  Ugarsku 
medju  Slovake  u  Velike  Bitče  u  Trenčinskoj  županiji, 
Budački  od  Budaka  i  Mogorići  od  Mogorića  u  okolicu 
Karlovca,  baruni  Mikuliči  od  Lapca  u  Moravče  kod 
Zagreba,  ali  im  se  već  prošlih  vjekova  koljeno  zatrlo. 
Ban  Ivan    Karlović   nije    imao    od  srdca  poroda,  a  obje 

druge  loze  Kurjakovića :  knezovi  Mrzinski  od  Korjenice, 

koji  držahu  početkom  šestnaestoga  vieka  imanja  oko 
Zagreba  i  Virovitice,  i  knezovi  Posedarski  od  Pose- 
darja  kod  Zadra,  već  su  davna  izumrli.  Samo  još  ima 
baruna  Gusića  od  roda  Jurja  Gusića,  kapetana  Brinj- 
skoga,  a  vlastelina  u  Brlogu  i  u  Gusić-gradu,  koji  je  oko 
polovice  šestnaestoga  vieka  u  Kranjsku  uskočio  i  tamo 
dostanuo  imanje  Gradac  kod  Crnomlja. 

Starinski  plemići:  Turići,  Dujmovići,  Mudrovčići, 
Oreškovići,  Bogdanići,  Jurišići,  Kolakovići  uztrajaše 
pak  kroz  sva  vremena  i  za  vladanja  turskoga  u  svojoj 
djedovini,  samo  što  se  u  doba  najžešće  turske  napasti 
zakloniše  za  obližnje  kršćanske  utvrde.  Oni  su  jedini 
predstavnici  starih  hrvatskih  plemića  u  gornjoj   Krajini. 

Veći  dio  Like  i  Krbave  bio  je  mnogo  godina  pust, 
samo  u  Podgorju  držale  su  kraljevske  straže  još  kojih 
desetak  godina  Starigrad  i  Jablanac.  Turci  učvrstiše  Ud- 
binju,  Bunić  i  Mrzingrad,  a  nješto  kasnije  (god.  1553.)  po- 
sjedne  Malkoč-beg  Perušić.  Ali  pošto  je  Ferad-paša  iza 
sretne  vojne  većinu  hrvatskih  gradova  na  Uni  osvojio, 
prohtjelo  se  Turkom  g.  1576.  Like  i  Krbave  te  stanu 
u  njih  Vlahe  naseljivati.  Naseljivanjem  tim  upravljao  je 
beg  Livanjski,  a  taj  obreče  novim  naseljenikom,  da  će  radi 
paše,  i  da  se  primakne  k  moru,  posjesti  Karlobag,  što  je 
ipak  prepriečio  kapetan  Gašpar  Rab,  postavi vši  unj  prije 
toga  posadnu  vojsku.  U  Karlobag  smjerahu  Turci  premje- 
stiti svoje  brodovlje  iz  luke  Obrovačke,  da  odavle  pljač- 
kaju Vinodol,  Rieku,  Trst,  Kras  i  Pivku.  Naši  upoznaše 
odmah  pogibelj,  koja  je  prietila  Senju  i  čitavu  primorju 
turskim  posjednućem  Like,  pa  zato  nastojahu  iz  petnih 
žila,  da  odanle  odtjeraju  Turke  i  Vlahe.  To  im  ipak 
uzprkos  hrabrosti  Senjske  vojske  ne  podje  za  rukom. 
Mjere,  što  su  tada  poprimljene  za  tamanjenje  Turaka  i 
Vlaha  u  Lici,  bijahu  uprav  mrzke.  Mjeseca  srpnja  g.  1583. 
bude  naloženo  kapetanu  Rabu,  da  četuje  neprestano  po 
Lici  i  Vlahe  hvata,  a  koliko  ih  uhvati,  da  ih  proda 
kao  roblje  preko    mora.  I  zbilja  su    takovi  robovi  u  Si- 

ciliju  prodavani,  a  za  čudo  je,  da  je  tada  takova  roba  našla 
prodju  medju  kršćani.  Takova  trgovina  s  turskimi  ro- 
bovi uzdržala  se  i  poslije  dugo,  a  Turci,  kako  narodna 
pjesma  kaže,  najviše  su  zazirali  od  prodavanja  robija  tur- 
skoga preko  mora  u  Krf  (Corfu)  ili  na  Maltu.  Gro- 
zan napadaj  Karlovačke  i  Senjske  vojske  na  Liku  bio 
je  osobito  mjeseca  rujna  g.  1584,  kad  je  Ribnik,  tadanje 
sielo  Ličkoga  bega,  osvojen  i  razoren,  okolica  Bilaja, 
Debele  (Široke)  Kule,  Vrebca  i  Štitara  popaljena  i  po- 
harana, 314  ljudi  zarobljeno,  stoke  do  2000,  a  sitna  blaga 
oko  5000  komada  zaplienjeno.  Uhvaćena  kadiju  Rib- 
ničkoga  i  hajduka  Črmara,  rodjena  kršćanina,  koji  je 
Turkom  bio  prebjegao  i  do  zla  boga  kršćanom  dodijavao, 
dobio  je  nadvojvoda  Karlo  u  Štajerskom  Gradcu  na  dar. 
Poradi  ovakih  kršćanskih  provala  vrati  se  nekoliko 
naseljenika  natrag  u  Bosnu,  ali  uzprkos  tomu  ostale  su 
Lika  i  Krbava  odslije  kroz  sto  i  šestdeset  godina  turska 
pokrajina.  Od  toga  doba  počinje  oblast  sandžaka  Lič- 
koga, koja  se  je  prostirala  uz  Velebit  prama  Senju,  Brinju 
i  Otočcu,  te  obuzimala  sjeverni  dio  današnje  Dalmacije 
do  rieke  Krke  prema  Skradinu  i  Obrovcu:  Kotare, 
Bukovicu,  Liku  i  Krbavu.  Beg  je  obično  stolovao  u 
nekadašnjoj  hrvatskoj  priestolnici  Kninu,  dok  su  s  ove 
strane  Velebita  bile  glavne  utvrde  i  siela  kapetana  i  diz- 
dara :  Udbinja,  Perušić  i  Ribnik.  Tada  razširio  se  geograf- 
ski pojam  Like,  te  se  Likom  zvao  sav  prostor  medju  Vele- 
bitom i  Kapelom.  Slavoncem  i  Srbom,  koji  zemlju  iz  bliza 
ne  poznaju,  i  danas  je  sva  gornja  Krajina  Lika,  a  ta- 
mošnji žitelji  sami  Ličani.  Narodna  pjesma  vazda  zove 
Liku,  da  je  široka  ili  vrhovna.  Gotovo  svuda  smieštali 
su  Turci  na  granicah  pravoslavne  kršćane  iz  Srbskih 
zemalja  i  iz  Bosne,  u  koje  se  mogahu  podpuno  pouzdati, 
pa  im  dopuštahu  priličnu  vjersku  slobodu  u  patriaršiji 
Pećkoj,  koja  bijaše  pod  zaštitom  velikog  vezira  Mehmeda 
Sokolovića  za  rodjaka  mu  Makariju  oko  polovice  šestnae- 
stoga  vieka  obnovljena,  i  to  za  pravoslavne  Srbe  u  turskoj 

državi.  Posjednuvši  turske  age  i  spahije  zapuštene  gra- 
dove i  kule  kršćanskih  velikaša  i  plemića  naseliše  krš- 
ćansku raju  kao  kmete.  U  Lici  i  Krbavi  nije  bilo  begova 
sa  velikimi  imanji,  već  je  svaki  aga  držao  samo  po 
nekoliko  kmetova,  ali  ni  jedan  više  od  šestdeset.  Feudalni 
odnošaj  nije  se  razlikovao  mnogo  od  onog  na  kršćanskoj 
strani,  jer  su  Turci  bili  konservativni,  malo  mienjali,  i 
stare  zakone  i  običaje  pridržali,  osobito  ako  su  im  u 
prilog  bili.  Kad  je  spahija  ženio  sebe  ili  sina,  ili  kćer 
udavao,  te  je  trebalo  svatove  dočekati,  tad  je  morala  raja 
davati,  što  je  mogla :  volove,  ovnove,  med,  maslo,  vino 
i  rakiju,  a  ječam  za  konje. 

Sliku  o  životu  naroda  za  gospodstva  Turskog  u 
Lici  i  Krbavi,  na  koliko  ju  ne  rišu  sačuvani  pismeni 
spomenici,  divno  razjašnjuje  narodna  pjesma,  osobito 
pjesme  Muhamedovaca  u  Krajini  (bosanskom  dielu  stare 
Hrvatske)  medju  Unom  i  Vrbasom,  kamo  je  veći  dio 
Turaka  ličkih  god.  1689.  uskočio.  Lički  Turci  i  Vlasi 
poznati  su  kao  veoma  ratoborni  i  hrabri  zatočnici,  do- 
dij  avaj  ući  četovanjem  i  pljačkanjem  sve  do  Kranjske  i 
Istre.  Na  sreću,  da  su  im  glede  junačtva  i  smionstva 
ravni  bili,  a  okretnošću  i  domišljatošću  ih  pače  nadkriljivali 
srdčani  Senjani,  Otočani  i  Brinjani,  jer  bi  inače  čitavo 
primorje  za  kršćanstvo  bilo  propalo.  Po  pjesmi  bila  je 
Lici  zadaća,  da  čuva  granice  u  jednu  ruku  proti  mletač- 
koj Dalmaciji,  u  drugu  pak  proti  kraljevskoj  (cesarskoj) 
Hrvatskoj.  I  u  vrieme  mira  izmedju  njemačkoga  cesara 
ter  principa  mletačkoga  s  jedne  strane  a  sultana  s  druge 
strane,  Lika  nije  mirovala.  Mali  rat,  četovanje,  otimanje 
djevojaka,  dvoboji,  zatrke  (trčanje)  bijahu  na  dnevnom 
redu.  Na  četovanje  silila  je  kadšto  ličke  Turke  nevolja 
i  glad.  Kad  nije  nekoliko  godina  bilo  četovanja,  sva  su 
lička  gospoda  na  donje  grane  spala,  jer  su  zaboravila 
orati  i  kopati,  pak  je  trebalo  tražiti  kakvu  takvu  za- 
djevicu, da  se  pomognu.  Ali  ma  kako   je   bilo  nevoljno 

stanje  Turaka,    ipak    su    oni  bolje    živjeli  od  kršćanskih 
krajišnika,  koji  su  goli,  bosi  Krajinu  čuvali. 

Osobitom  romantikom  opisuje  narodna  pjesma  do- 
gadjaje,  koji  su  se  tada  u  Lici  sbivali.  Središtem  tih 
dogadjaja  bio  jim  je  što  pokretnik,  što  ravnatelj  ili  barem 
svjedok  čuveni  Mustaj-beg  od  roda  Lipovače,  oženivši 
se  Marulom,  kćerkom  Alaj-bega  ličkoga.  On  si  sa- 
gradi na  Udbinji  kulu  te  posta  poglavicom  Like,  pa  kao 
takov  bio  je  pouzdanik  sultanov  i  vezirov,  duša  svemu, 
što  se  u  tih  krajevih  daleko  od  cara  i  vezira  dogadjalo, 
pravedan  i  strog  ujedno,  dieleći  dobro  i  zlo  sa  svojimi 
Ličani  i  LTdbinjani.  Za  turskoga  gospodstva  u  Lici  kroz 
sto  šestdeset  godina  izmienilo  se  više  poglavara  ;  njekoji  se 
od  njih  u  ratnih  izvještaj  ih  spominju ;  ali  narodna  pjesma 
poznaje  i  slavi  samo  Mustaj-bega  ličkoga  te  spominje 
njegovu  smrt  i  gubitak  Like.  Spomenici  pak  poznaju 
dva  Mustaj-bega,  paše  na  bosanskoj  krajini:  Mustaj- 
bega,  kojega  čete  razbi  Juraj  Frankopan  Tržački 
god.  1656.  kod  Križanić-turnja  uhvativši  pašu  živa,  koji 
je  paša  do  mala  od  zadobivenih  rana  umro,  i  drugoga 
Mustaj-bega,  kojemu  je  god.  1676.  u  boju  glavu  odrubio 
Mikulica  Orišković,  Otočanin.  Pjesma  kaže,  da  je  Mustaj- 
beg  izdajom  Kozliće  Hurem-age  poginuo,  a  četiri  go- 
dine iza  njegove  smrti  da  je  i  Lika  došla  pod  cara ; 
ali  je  očevidno,  da  pjesma  nije  godine  pogodila. 

Dok  je  Mustaj-beg  u  Lici  živio,  nije  bez  njega 
bilo  većega  boja,  niti  zamašnijega  četovanja,  a  bogme  niti 
svatovanja.  Zlo  je  prošao,  tko  se  bez  njega  ili  njegova 
znanja  s  kršćani  i  najmanje  pokresao  i  u  boj  upustio. 
Često  puta  dolazi  on  u  pomoć,  kao  da  je  s  neba  pao.  Nje- 
gova se  rieč  čula  i  poštovala  kao  rieč  korana.  Sve  mu 
se  pokoravalo,  ali  i  on  je,  što  je  bilo  vriedno,  nagradjivao 
a  kaznio  zlo,  bivši  uzor  pravedna  i  hrabra  tirana. 

Savjetnici  i  glavniji  službenici  i  pomoćnici  Mustaj- 
begovi  bijahu:  siedi,  130  godina  stari,  Cejvan-aga,  Ud- 
binjski  dizdar,  Grdan  Mustaf-aga  Hurem-aga  Kozlića,  sa 

Krbave  Glumac  Osman-aga  i  dizdari  (porkulabi,  zapovjed- 
nici gradova)  na  Lici  i  Krbavi:  u  Ribniku,  Buniću  i  Ploči. 
Zloglasni  su  bili  osobito  Pločanin  Alija,  pa  zakleti  mrzitelj 
Krsta,  Hrnjica  Mujo,  buljuk-baša  na  Kladuši,  koji  se  rodio 
na  Udbinji  u  Krbavi,  a  u  Petrovoj  gori  poginuo. 

Xa  glasu  je  bila  i  Udbinjska  mehana,  u  kojoj  su  se 
krajiški  Turci  sakupljali  i  dogovarali,  kako  će  se  razbi- 
jati s  kotarskimi  serdari  i  cesarskimi  kapetani,  na  koju 
li  stranu  na  pljačkanje  izpanuti. 

Pjesma  je  malo  obiteljskih  imena  turskih  aga  sa- 
čuvala, a  tako  isto  malo  ima  u  njoj  imena  barjaktara  i 
drugih  junaka.  Obično  imaju  Turci  ime  ili  po  mjestu 
(Vrhovac  Al-aga  od  Vrhovina),  ili  po  otcu  ili  po  službi 
kao  što :  Cejvanagić,  Dizdarević.  Više  otmenijih  Turaka 
poznajemo  pak  iz  kršćanskih  izvještaja.  Pod  kraj  vladanja 
turskoga  u  Lici  bila  su  glavnija  i  bogatija  vlastela  :  u 
Gospiću  age  Senkovići,  u  Širokoj  kuli  bezi  Kozliće  ili 
Kozličići,  iz  kojega  se  roda  oženio  otac  Muje  Hrnjice; 
na  Udbinji  Xazup-aga  Grizić  i  Ahmed-aga  Lipovac, 
kojemu  odvede  Ilija  Smiljanić  bulu,  ali  ga  Turci  do- 
stignu i  ubiju  u  Vučjaku,  te  napokon  u  Bužimu,  Bru- 
šanih,  Rizvanuši  i  u  Oštarijah  Rizvan-aga  Lenković, 
bez  sumnje  srodnik  glasovitih  generala  Ivana  i  Jurja 
Lenkovića.  Od  ostalih  turskih  aga  i  spahija  u  Lici  spo- 
minjemo: Uzunliće,  Kulenoviće  i  Filipoviće,  kojih  po- 
tomci još  i  sada  u  Bosni  žive;  zatim  Izmajloviće,  Imbri- 
šiće  u  Grebenaru,  Gjuliće.  Nurkiće,  Opardiće,  Nemčiće, 
Šaniće,  Kurtagiće,  Bosniće,  Pervaniće,  Krivašiće,  Br- 
dariće,  Delaliće,  Farkašiće  i  Kurtiće,  a  ovi  potekoše  koje 
od  staroga  bosanskoga,  koje  pak  od  hrvatskoga  koljena. 

Spomenusmo,  da  je  svaki  aga  i  barjaktar  imao  po 
nekoliko  kuća  kmetova,  krštene  raje.  Nad  rajom  bijahu 
knezovi  kao  povjerenici  i  pouzdanici  spahija  te  obično 
i  prijatelji  im.  I  raja  morala  je,  kad  je  bila  potreba, 
ratovati  te  je  bilo  mnogo  kršćanske  raje  u  svih  zamaš- 
nijih vojnah,  kod  obsade  Gvozdanskog  i  Bišća  i  u  boju 

kod  Slunja  god.  1584.  Kad  je  raja  morala  na  vojnu 
poći,  imala  je  svoje  posebne  zapovjednike.  Takov  za- 
povjednik i  ljubimac  Mustaj -begov  bio  je  Stjepan  Malj- 
ković,  kojega  često  lička  pjesma  spominje.  On  je  uz  Uskok- 
Radovana  desna  ruka  Mustaj -begova,  i  bio  je  krvaviji 
protivnik  svoje  kršćanske  braće,  nego  li  sami  njegovi 
muhamedovski  poglavari  i  pobratimi  prema  poslovici  : 
gorji  poturica  od  Turčina. 

Age  su  morali  držati  po  nekoliko  vojnika  konja- 
nika ili  pješaka,  pa  im  je  valjalo  uviek  biti  spremnimi 
za  vojnu.  Za  to  su  age  imale  plaće  od  cara,  te  je  u 
mnogo  obzira  uredba  turska  za  čuvanje  Krajine  naličila 
uredbi  na  kršćanskoj  strani.  Kad  je  trebalo  vojsku  podi- 
gnuti, Mustaj-beg  bi  na  knjige  pozivao  obično  prvake  po 
Lici,  a  kadšto  i  susjedne  paše  i  begove  od  Livna  i  Bišća,  od 
Knina  i  Vrlike,  od  Glamoča,  Kladuše,  Krupe,  Kostaj- 
nice, Vrane  i  Skradina.  Pjesma  govori  o  šestdeset  i 
četiri  grada  u  Lici,  ali  se  imenice  spominju  uz  Udbinju 
i  Ribnik  samo  još  nekoji :  Gospić,  kojemu  ne  ima  traga 
za  prijašnjega  kršćanskog  doba ;  Gračac,  Bunić,  Raduć, 
Ploča,  Novi,  Perušić,  Vrhovi  (Vrhovina)  i  Turjanski. 

Kao  što  su  na  kršćanskoj  strani  pojedini  odličniji  i 
pouzdaniji  zapovjednici  —  tako  god.  1698.  kapetan  ogu- 
linski Sigismund  Znika  —  od  viših  zapovjednika  ovlašteni 
bili,  da  zgodnimi  prilikami  i  kad  bude  nužda  četuju  u 
turske  krajeve  i  tamo  uznemiruju,  tako  i  kod  Turaka 
bijahu  postavljeni  buliuk-baše  (četovodje),  svaki  obično 
sa  30  pandura,  koji  su  s  četami  oko  granice  hodali, 
kršćanske  ćete  tražili  i  razbijali,  svatove  dočekivali  i 
hvatali,  te  uhodili  kršćanska  sela  i  varoše.  Kad  je  tre- 
balo brže  bolje  četu  prikupiti,  da  se  ide  kamo  u  pomoć, 
ili  ako  bi  neprijatelj  nahrupio,  onda  je  Mustaj-beg  sa- 
svim onako,  kako  je  bio  na  hrvatskoj  Krajini  običaj, 
dao  u  Udbinji,  kao  na  glavnoj  utvrdi,  pucati  iz  topova 
oglasnika,  a  po  drugih  mjestih  i  gradovih  bi  se  odzivali 
topovi    i  mužari,    i  tako  bi  išao  glas  od  mjesta  do  mje- 

sta :  svak  bi  konja  uzjahao  i  begu  na  Udbinju  poletio. 
Tko  je  prvi  begu  došao  ili  prvi  za  neprijateljem  pošao, 
kršćansku  glavu  odsjekao  i  kršćanina  živa  dopremio, 
taj  je  bio  begu  miliji,  a  nagrada  mu  nije  izostala. 

Xa  koliko  poznajemo  ličke  Turke  iz  pjesme,  njihov 
je  obiteljski  život  bio  čist  i  uzoran.  Žene  i  kćeri  ljube 
i  štuju  svoje  muževe,  odnosno  roditelje  i  braću;  požr- 
tvovne su  do  kraja,  pa  i  prave  junakinje.  Mnoga  dje- 
vojka ide  za  brata  na  mejdan,  ili  nosi  barjak  pred  če- 
tom, dakako  preobučena  na  mužku.  Mnoga  majka  pre- 
gara  sinove  kao  prava  Špartanka. 

Malo  koji  lički  Turčin  imao  je  više  od  jedne  žene. 
Spominju  se  u  pjesmi  junaci,  koji  su  imali  Turkinju  i 
Vlahinju  za  ženu,  ali  se  potonja  nije  poturčila.  Malo 
kada  udao  je  otac  kćer  proti  volji  njezinoj,  već  je  ona 
uzela  vjerenika,  kojega  je  voljela.  Po  svemu  se  vidi,  da 
su  bili  lički  Turci  zdrava  i  jedra  čeljad,  u  obiteljskom 
i  družtvenom  životu  moralni  i  uzorni,  te  samo  zbog 
vjerskog  fanatizma  goropadni  i  kadšto  okrutni  u  borbi 
s  obližnjimi  kršćani. 

Dok  su  Turci  raju  više  trebovali  za  obranu  Like  od 
vanjskih  navala,  postupali  su  s  njom  obzirno  i  blago  ; 
ali  pošto  su  svoje  gospodstvo  po  nješto  učvrstili,  bilo  je 
turskim  kmetima  kojekako.  Nesmiljeno  je  postupao 
s  rajom  novi  beg  u  Ribniku  god.  1609.,  a  kmetovi,  ne- 
mogavši  toliki  zulum  podnositi,  pobune  se  proti  begu, 
ubiju  njegovih  pet  delija  i  obsjednu  bega  u  tvrdji  Rib- 
ničkoj.  Beg  nekako  pobježe  iz  kule,  a  kad  je  na  tužbu 
begovu  htio  paša  Banjalučki  kmetove  kazniti  i  vojskom 
na  njih  se  spremio,  pobjegoše  njih  550  ovamo  pod  Br- 
log. Već  je  tada  namjeravalo  i  više  Vlaha,  naročito 
knez  Topčić  sa  80  porodica,  naseliti  Podgorje  ;  tri 
godine  kasnije  uskočilo  je  mnogo  raje  u  okolicu  ogu- 
linsku. Za  seobu  kršćana  iz  Like  radili  su  tada  osobito 
njihovi  pouzdanici  Nikola  Drašković,  starinom  Ličanin, 
Toma  Milčić  te  kapetan    karlobažki  Gašpar  Stipanović, 

veliki  junak  na  senjskoj  Krajini,  koji  su  molbe  ća  na 
rimskoga  papu  upravljali.  Veća  seoba  naroda  iz  Liite 
sliedila  je  istom  trideset  godina  kasnije.  Karlovački  ge- 
neral Vuk  Frankopan  provaliv  godine  1639.  s  velikom 
vojskom  u  Krbavu,  dopremi  Vlahe  iz  Petrova  polja  i 
nastani  ih  kod  staroga  Frankopanskoga  grada  Vitunja 
blizu  Ogulina,  dok  se  korjenički  Vlasi,  koje  bijahu 
Turci,  nakon  pada  Bišća  g.  1592.  u  tom  kraju  smjestili,  do- 
seliše  ovamo  u  Lučane  kod  Brinja  god.  1642.  na  veliku 
žalost  i  nevolju  Brinjana,  a  poslije  god.  1655.  u  okolicu 
tada  još  pustoga  grada  i  mjesta  Plaškoga.  Ovi  su  ko- 
rjenički Vlasi  malo  bili  pouzdani,  plaćajući  harač  na  obje 
strane :  i  generalu  karlovačkom  i  turskomu  paši,  te  slu- 
žeći i  Turkom  i  našim  kao  uhode,  a  dugo  se  nemo- 
gahu  odlučiti,  da  ostave  svoju  postojbinu.  I  danas  je  na 
zlom  glasu  nevjera  korjenička  na  Krajini. 

Junačkim  držanjem  Vuka  Frankopana  i  njegovih 
sinova  Gase  i  Jurja  stjerani  su  lički  Turci  u  tjesnac, 
osobito  od  senjske  Krajine,  kojoj  su  obližnja  do  Vele- 
bita sela  plaćala  danak  još  za  kralja  Rudolfa  II.,  pa 
zato  odlučiše  Turci  oko  polovice  sedamnaestoga  vieka, 
izbaviti  se  toga  nemiloga  položaja  pod  svaku  cienu,  kud 
puklo  da  puklo.  Turci  prodru  vojnom  silom  u  Podgorje, 
pokušaju  učvrstiti  puste  gradove  Stari  Perušić  i  Prozorac 
kod  Korjenice,  ali  budu  suzbijeni  od  hrabrih  Franko- 
pana. Da  osigura  Podgorje  od  navale  turske,  kanio  je 
Vuk  Frankopan  opet  podignuti  po  Mlečanih  razoreni 
Karlobag,  na  što  je  doduše  bila  privoljela  i  cesarska 
vlada,  ali  pošto  nije  bilo  za  to  potrebna  novca,  morao 
se  posao  odgoditi.  Nastanjeni  su  pako  god.  1646.  u  sv. 
Jurju  Vlasi  rimske  vjere,  od  kojih  se  ipak  jedan  dio 
poradi  progonstva  kapetana  Senjskog  Albrehta  Herber- 
steina  ukloni  pod  okrilje  mletačke  države. 

Pošto  je  pak  god.  1663.  Petar  Zrinski  kod  Jurjevih 
stiena  onako  grozno  Turke  pomlatio,  slab  je  i  nevoljan 
bio  u  napried  život  Turkom  u  Lici  se  silno.   Oni  se  silno 

bojali  Kotarana  i  Senjana,  a  trpili  su  i  glad  i  svako  drugo 
zlo  poradi  siromaštva,  koje  je  bilo  zbog  obćega  nerada 
svuda  mah  preotelo.  Rodoljubivi  hrvatski  povjestnik  Pa- 
vao  Vitezović,  koji  je  kao  suvremenik  i  očevidac  tadanje 
stanje  u  Hrvatskoj  dobro  poznavao,  pripovieda  u  hrvat- 
skoj kronici,  da  su  se  Turci  g.  1678.  za  navale  Kotarana  u 
Liku  na  poviku:  „A,  Juriša  Senjanine,  evo  Turci"  tako 
silno  bili  uplašili,  da  smjesta  pobjegnuše  velikom  svojom 
štetom  i  sramotom,  bojeći  se,  da  na  njih  udara  glaso- 
viti Senjski  junak  Juriša  Balenović. 

Kao  što  pjesma  spominje,  da  je  Budimska  kraljica 
za  provale  silnoga  Solimana  god.  1526.  sanak  snila,  da 
će  Turci  kralja  pogubiti  i  priestolni  Budim  osvojiti, 
tako  je  i: 

»San  usnila  ljuba  Fazlagina 
Na  Udbini  u  kuli  kamenoj 


Modar  s'  oblak  uz  nebo  podvio 
Od  Otočca  i  Brinja  kamena. 

Strasnu  maglu  gospe  opazila, 
Pola  j'  mutne,  a  pola  krvave. 

Moj  Ahmete,  u  mene  jedini, 
Sjedi  sine  majci  na  kolina, 
Da  ti  sanak  u  odaji  kažem: 

Goni  doru  niz  Liku  Ribniiu, 
Pa  ti  kaži  dizdar  Halil-agi, 
Neka  Čuva  kule  na  Ćojluku, 
I  Ribnika  bila  na  bogazu ; 
Ja  se,  sine,  bojim  Otočana, 
Otočana  i  s  njima  Brinjana.« 

I  tako  kaže  i  narodna  pjesma  očajno  razpoloženje 
Turaka  u  Lici  i  prije,  nego  li  se  katastrofa  pod  Bečem 
dogodila,  kao  što  je  u  pjesmi  takodjer  i  slutnja  izražena, 
da  će  propast  turskoga  gospodstva  u  Lici  stići  od  ka- 
mena Brinja. 

II. 

Medju  vitežkimi  porodicami,  koje  izgubivši  svoja 
starinska  imanja,  služahu  u  kraljevskoj  vojsci  na  Krajini, 
spominje  se  već  u  prvo  doba,  kako  Turci  planinsku 
Hrvatsku  pod  mač  okrenuše  i  svojoj  vlasti  pokoriše,  i 
hrvatska  obitelj  Mesića.  Ne  zna  sa  pravo,  gdje  joj  je 
iskon;  ali  pošto  je  Brinje  poslije,  kako  je  u  zimi  god. 
1530.  od  Turaka  obsjednuto  a  mjesto  pred  gradom  sa 
manastiri  i  crkvami  popaljeno,  god.  15^7.  od  Vuka 
Frankopana  poradi  bolje  obrane  izručeno  krajiškim  ka- 
petanom kralja  Ferdinanda,  pa  na  novo  naseljeno,  živjeli 
su  Mesići  u  Brinju,  te  je  god.  1550.  u  posadi  brinjskoj 
pod  kapetanom  Franjom  Mudrovčićem  služio  Ivan  Me- 
sić, pradjed  brinjskih  i  u  obće  krajiških  Mesića.  Ovoga 
su  unuci  bili  Marko  Mesić,  zastavnik  vojske  brinjske  i 
Blažko  Mesić,  takodjer  častnik  u  toj  vojsci,  koji  su  oba 
kao  pouzdanici  brinjskoga  puka  podpisali  god.  1645. 
sa  više  krajiških  častnika,  kapetanom  vlaškim  Vickom 
Bogutom  i  popom  Manojlom,  medjašni  list  medju  Bri- 
njani  i  u  okolici  naseljenimi  Vlasi  „za  uzbraniti  veće  i 
rizičnije  nesložčine  i  po  tom  veće  smetnje  i  krvi  pro- 
lića".  Medjutim  se  Mesići  razgraniše  i  preko  Kapele  u 
Ogulin,  gdje  je  bio  na  početku  šestnaestoga  vieka  knez 
Bernardin  Frankopan  u  mjesto  razorene  Modruše  na 
zgodnom  mjestu  u  klancu,  kuda  su  Turci  na  četovanje 
prolazili  u  obližnju  Kranjsku,  podigao  grad  i  crkvu, 
posvećenu  sv.  Bernardinu,  koja  još  i  danas  polag  sta- 
roga grada  stoji.  U  Ogulinu  služio  je,  poslije  u  vojsci 
kapetanovoj,  već  pomenuti  Marko  i  brat  mu  ili  barem 
rodjak  Ivan  Mesić.  Poveljom  kralja  Leopolda  od  24. 
rujna  g.  1668.,  kojom  se  potvrdjuju  slobode  ogulinske,  po- 
dieljene  god.  1623.  po  knezu  Vuku  Frankopanu  kao 
vlastniku  ogulinske  i  vitunjske  gospoštine,  budu  posta- 
vljeni obćini  ogulinskoj  četiri  vojvode  :  Vuk  i  Ivan  Pu- 
škarići,  Nikola   Turković  i  Ivan   Mesić,  a  za  svu  četvo- 

ricu  kaže  povelja,    da    su  držani  od  starine  kao  plemići 
u  kraljevoj  vojsci. 

Od  zastavnika  brinjskoga,  a  poslije  stražmeštra 
ogulinskoga,  rodi  se  oko  god.  1640.  pop  Marko  Mesić. 
Žalibože  što  ne  znamo  za  dalnje  rodbinske  odnošaje 
Markove,  ali  pošto  su  mu  tada  već  odlični  brinjski  ple- 
mići Holjevci  rodjaci  bili,  a  on  je  Holjevce  vazda  štitio 
i  u  dobre  službe  postavljao,  to  držimo  vjerovatno,  da  je 
Markova  mati  bila  od  roda  Holjevčeva.  Ne  znamo  ta- 
kodjer  pravo  niti  to,  gdje  je  Marko  nauke  svršio ;  po 
svoj  prilici  pak  da  je  on  kao  sin  odličnijeg  i  imućni- 
jeg krajiškoga  častnika  nakon  svršenih  pripravnih  škola 
u  kojem  franjevačkom  ili  pavlinskom  manastiru  neko 
vrieme  proveo  na  valjano  uredjenih  viših  školah  zagrebač- 
kih Isusovaca,  a  poslije  da  je  i  u  Italiji  učio.  Prvo  držimo 
vjerovatno  poradi  toga,  što  je  Mesić  odnošaje  u  Hrvat- 
skoj dobro  poznavao  i  s  hrvatskom  se  gospodom  u  Za- 
grebu vazda  dobro  pazio,  a  ono  drugo  dade  se  slutiti  po 
njegovoj  većoj  naobrazbi  i  boljem  poznavanju  latinskoga 
i  talijanskoga  jezika.  Za  stalno  pak  znamo,  da  nije  bio  pito- 
mac  hrvatskoga  zavoda  u  Bolonji,  kamo  su  tada  mnogi 
Hrvati  na  nauke  išli.  Njemačko  pismo  Mesić  nije  pozna- 
vao, po  čem  je  lako  suditi,  da  nije  škole  svršio  u  nje- 
mačkom Gradcu,  u  kojem  su  mjestu  u  ono  doba  mnogi 
Hrvati  škole  polazili.  Nije  čudo,  što  se  je  posvetio  sta- 
ležu svećeničkom,  koji  je  stalež  tada  svuda,  a  i  u  Hrvat- 
skoj napose,  jako  pažen  bio,  dok  je  senjska  i  modruška 
biskupija  upravo  jako  oskudievala  svjetovnih  popova, 
osobito  latinsku  jeziku  vještih,  imajući  samo  popove 
glagolaše.  Iz  mladih  godina  Mesićevih  ima  manje  viesti, 
te  slika  njegova  života  postaje  jasnijom  istom  onda, 
pošto  se  osvojenjem  Like  i  Krbave  njegova  ličnost  patri- 
otičnim  radom  više  u  javnosti  iztakla. 

Prvi  se  put  spominje  Marko  Mesić  za  vrieme  urote  i 
bune  bana  Petra  Zrinskoga  i  kneza  Franje  Frankopana 
god.   1670.    Pravo    je  izviestio   general    karlovački,    grof 

Josip  Herberstein,  da  nema  razlike  medju  Hrvati  i  da 
oni  svikolici  drže  sa  Zrinskim.  Doista  da  su  svi  Hrvati, 
s  malom  iznimkom  osobnih  neprijatelja  i  zavidnika 
svake  ljudske  sreće,  bana  Petra  zbog  čelična  rodoljublja 
i  u  sto  prigoda  pokazana  odlična  junačtva  visoko  cie- 
nili,  i  uz  njega  rado  pristajali,  nadajući  se,  da  će  obra- 
niti Hrvatsku  od  pustih  prijatelja,  kao  što  je  bio  sebični 
i  pakostni  general  Herberstein,  ali  njima  je  bio  prema 
kršćanskom  čuvstvu  i  prema  prošlosti  hrvatskoj  nena- 
ravan i  mrzak  savez,  što  ga  je  bio  Zrinski  s  Turčinom 
sklopio. 

I  pop  Marko,  koji  je  bana  lično  poznavao,  dok  je 
Zrinski  zapoviedao  primorskoj  Krajini,  i  bez  sumnje  u 
četah  banovih  u  svojoj  mladosti  dosta  puta  vojevao, 
očekivao  je,  da  će  ban  što  koristna  učiniti  za  Hrvatsku, 
razciepanu  domovinu  spojiti  a  tudje  nametnike  odtisnuti, 
pa  je  radi  narodne  i  otačbeničke  koristi  s  banom  do- 
pisivao i  s  njime  se  dogovarao.  Radi  toga  je  na  njega,  kao 
što  i  na  još  nekoje  hrvatske  častnike :  Colnića,  Pogle- 
dića,  Malenića,  Gereca,  Kamenjana,  braću  Ivanoviće  i 
druge  bila  sumnja  pala  zbog  kovarstva  i  nevjere;  ali 
Mesić  se  pred  poglavari  opravdao  i  milost  zadobio 
poput  ostalih  banovih  privrženika,  osim  kapetana  Franje 
Bukovačkoga,  koji  ne  mogavši  podnositi  zuluma  njemač- 
kih zapovjednika  u  domovini,  nije  se  nikad  više  iz  Turske 
povratio,  postavši  kao. kršćanin  turskim  zapovjednikom 
u  slavonskom  Cerniku.  .  Svakako  je  pak  Bukovački 
dosljedniji  bio  od  Dilaver-bega ,  rodjena  Brinjanina, 
koji  se  bio  poturčio  i  postao  odličnim  vojnim  zapo- 
vjednikom, u  kojem  je  svojstvu  god.  1652.  dao  turske 
gradove  na  Krajini  sve  do  Like  urediti  i  učvrstiti. 

Senjski  podkapetan  Gal  bio  je  Mesiću,  tada  već 
župniku  u  Brinju,  uztegnuo  mjesečnu  plaću  od  7  for., 
što  su  ju  od  mnogo  godina  župnici  Brinjski  dobivali 
iz   vojne    blagajne  na  račun   krajiške  plaće,  ali  ta  plaća 

bude  po  odredbi  gradačkoga  ratnoga  vieća  Mesiću  po- 
vraćena. 

Poput  drugih  krajiških  zapovjednika  išao  je  već  u 
to  doba  Mesić  sa  svojimi  Brinjani  i  Otočani  često  na 
četovanja  u  Tursku.  U  okršajih  sa  Turci  se  dogadjalo, 
da  je  Mesić  i  sam  svojom  rukom  po  koju  tursku  glavu 
odrubio.  Kad  su  mu  kao  svećeniku  zbog  toga  prigova- 
rali, pošao  je  Mesić  glavom  u  Rim,  da  se  opravda  te  ga 
je  mjeseca  svibnja  god.  1676.  papa  Klimentije  X.  riešio 
grieha  bulom,  koja  se  još  danas  u  kaptolu  senjskom  u 
matici  čuva.  Papa  dozvoli  tada  hrvatskomu  senjskomu 
popu  Mesiću  (sacerdos  Croata  Segniensis),  da  može  i  u 
napredak  misiti  i  službu  vojnoga  kapelana  vršiti. 

Koliko  je  bio  pop  Marko  Mesić  već  u  to  doba  u 
svojoj  biskupiji  pažen  i  štovan,  dokazuje  njegov  izbor 
god.  1678.  za  arkižakna  i  kanonika  senjskoga  kapitula 
u  mjesto  tada  preminuloga  kanonika  Nikole  Vladkovića. 
Malo  iza  toga  dogodila  se  u  Brinju  velika  smutnja 
poradi  ponovnoga  naseljenja  Vlaha  u  Stajnici  u  blizini 
Brinja.  S  punim  pravom  mogoše  se  Brinjani  prigodom 
razpre  sa  obližnjimi  Dabrani  poradi  zemalja  u  Glibo- 
dolu  god.  17 1 3.  pohvaliti:  „Pokle  su  se  Brinje  naselile 
u  velikih  ratih  i  strahu  Turskomu,  biti  će  170  godin,  va 
vike  mi  Hrvati  jesmo  glave  gubili  i  u  sužanjstva  padali 
turska  za  obrambu  svete  vire  kršćanske  i  držav  slavne 
kuće  Austrijanske  tako,  da  vazda  mi  sami  vas  kunfin 
(granicu)  Brinjski  čuvali  i  stražili  jesmo." 

Ali  ne  obzirajuć  se  na  junačko  držanje  Brinjana  i  na 
njihove  zasluge  za  čuvanje  Krajine,  pa  i  uzprkos  tomu, 
što  se  tekom  vremena  Brinjani  jako  pomnožiše,  te  ih 
je  sva  sila  bila,  naseliše  karlovački  generali  bez  potrebe, 
budući  daje  i  svuda  drugdje  po  Krajini  dosta  puste  zemlje 
bilo,  god.  1642.  Vlahe  u  Lučanih,  a  god.  1672.  u  Dabru, 
pa  je  god.  1679.  opet  smjerao  general  Herberstein  nove 
Vlahe  pod  harambašom  Dragićem  smjestiti  u  Stajnici. 
Kad  to  čuše  i  vidješe  Brinjani,  kojih  je  tada  bilo  već  do 

tri  sta  kuća  na  dosta  tiesnom  prostoru,  uzvrpolje  se 
te  pograbe  oružje.  Senjani  utišaše  Brinjane  te  se  nije 
na  sreću  nijedno  veće  zlo  dogodilo,  ali  se  mnogi  Brinjani 
tada  odseliše  iz  rodnoga  kraja  i  nastaniše  oko  Ivanića. 
Na  brinjskoga  župnika  Mesića  pala  je  sumnja,  da  je  od- 
poru  i  smutnji  Brinjana  kumovao,  te  ga  je  bio  dapače 
poradi  toga  god.  1680.  karlovački  auditor,  Niemac  Ma- 
tija  Hennich,  odsudio  na  izgon  iz  čitave  karlovačke  i 
primorske  Krajine.  Mesić  nije  bio  u  stvari  niti  na  sud 
pozvan,  niti  preslušan.  U  očajnosti  zbog  očite  nepravde 
obrati  se  on  senjskomu  kaptolu,  „kojemu  da  je  dobro 
vestovito,  kako  siromak  progonstvo  trpi  od  gospode  svi- 
tovne  priko  pravice  i  suprot  zakonu  i  libertadi  (slobodi) 
redovničkoj  i  svete  matere  crikve",  moleći  kanonike,  da 
mu  posvjedoče,  „da  nije  nigdar,  Što  bi  znati  mogal,  od 
nikoga  bil  tužen,  a  mnogo  manje  citiran,  procesiran  ali 
invociran,  tuliko  od  gospode  svitovne,  kuliko  od  svoga 
puka,  zaradi  česa  da  pati  po  sili,  a  ne  pravednim  pu- 
tem". Ne  samo  što  je  kaptol  ustao  na  obranu  Mesića, 
već  je  njega  zagovarao  pismom  od  8.  svibnja  1680. 
takodjer  zagrebački  biskup  Martin  Borković,  moleći 
generala  Herbersteina,  da  bude  Mesiću  pravica  po  re- 
dovitom sudu,  a  da  se  ne  sili  na  daljnu  tužbu  kod  vi- 
šega mjesta.  Sva  je  prilika,  da  je  ovaj  moćni  zagovor 
pomogao  te  se  odustalo  od  progonstva  popa  Marka. 
Odslije  kroz  više  godina  ne  spominje  se  ništa  drugo  o 
Mesiću,  van  kako  se  stara  za  gradnju  i  uredjenje 
nove  župne  crkve  na  podoru  stare  manastirske  crkve 
u  Brinju. 

Doba  ozbiljna  muževnoga  pregnuća  i  živahnijega  kre- 
tanja nasta  za  Mesića,  kad  poslije  turskoga  poraza  pri 
Beču  potonje  sjajne  kršćanske  pobjede  naviestiše  razsulo 
turskoga  carstva.  Glasovi  o  pobjedah  prolete  kao  munja 
čitavim  našim  narodom  od  Dunava  do  Bojane  i  Balkana; 
on  se  malo  ne  sav  prene  od  mrtvila,  a  na  mnogih  stranah 
lati    se   pače  i  mača,    da   se  dokopa  stare  slobode.  Prvi 

su,  kao  vazda,  junačko  kolo  zaigrali  neustrašivi  Senjani 
te  podžegli  obližnje  Podgorce  i  Kotarane.  Za  prijašnjih 
ratova  malo  je  kada  narod  pod  turskom  vlasti  pomagao 
kretanje  kršćanske  vojske,  ne  uzdajući  se  u  jakost  i  slogu 
kršćanskih  vladara;  ali  ovoga  puta  nastalo  je  silno  bur- 
kanje  i  komešanje  kod  svih  kršćana  u  turskih  pokrajinah 
ne  samo  na  Dinarskih  planinah  pa  prema  moru,  već  i 
ovamo  uz  Unu  u  turskoj  Hrvatskoj,  u  Bosni  i  u  Sla- 
voniji. Karlovački  general  javio  je  6.  listopada  g.  1683. 
cesaru  u  Beč,  da  su  bili  poglaviti  krajiški  Turci  na 
okupu  u  Kostajnici,  gdje  zaključiše,  da  će  Vlahe  od 
Kladuše,  Peći  i  iz  drugih  mjesta  bliže  korduna  zbog 
nevjere  odpremiti  preko  Une.  Kad  to  dočuše  Vlasi,  listom 
se  podigoše  i  mnogo  ih  dodje  pod  kraljevsko  okrilje 
u  slunjsku  i  ogulinsku  Krajinu.  Već  se  tada  nadahu 
krajiški  zapovjednici,  da  će  moći  čitav  prostor  do  Bišća 
napuniti  Vlasima  i  s  njihovom  podporom  isti  Bihać 
osvojiti. 

Tri  stotine  Senjana  i  Brinjana  pohrli  k  svojoj  braći 
u  Kotare,  podigne  tamo  pod  čelovodstvom  Ilije  Mi- 
trovića  ustanak,  te  osvoji  tadašnje  turske  gradove : 
Benkovac,  Perušić,  Ostrovicu,  Polešnik,  Nadin  i  Obrovac. 
Na  tom  putu  pratio  je  pop  Marko  Mesić  svoje  zemljake 
u  Kotare,  gdje  je  radio  oko  sporazumka  i  sloge  medju 
narodnimi  vodjami.  Mletački  upravtelji  Dalmacije  gle- 
dali su  izprva  priekim  okom  taj  narodni  pokret,  ali 
kad  se  vodje  za  republiku  izjaviše  i  njoj  se  podloži  tri- 
deset tisuća  naroda,  navale  god.  1684.  i  Mlečani  na 
Turke  u  Dalmaciji.  Doskora  se  predadoše  mnogi  gradovi 
sdruženoj  regularnoj  mletačkoj  vojsci  i  ustašam,  samo 
je  prkosio  tvrdi  Knin,  a  branio  ga  upravo  odličnim  ju- 
načtvom  Durak-beg  Begović. 

Ustaša  sposobnih  za  oružje  bilo  je  na  obje  strane 
Velebita  mnogo  tisuća  a  na  čelu  im  vojvode  Stojan 
Janković  i  Ilija  Smiljanić,  knez  Franjo  Posedarski  i 
Zadranin    Šimun    Bartolac.    Turci    su    se    najviše    bojali 

Stojana  pa  ga  i  poštivali.  Kažu,  da  je  bio  prije  Muhamedove 
vjere,  a  znao  je  i  turski.  Medju  ustašami  bilo  je  i  kato- 
lika i  pravoslavnih,  ali  mletačka  izvješća  prizna vaj u,  da 
su  posljednji  bili  brojem  jači. 

Lički  kršćanski  narod  težko  je  taj  pokret  dočekao,  pa 
kad  je  zbilja  planuo,  pohrli  iz  Like  i  mlado  i  staro  u  ustaše. 
Spomenici  kažu,  da  je  medju  ustašami  upravo  najviše  bilo 
Ličana.  Najprije  se  pobuniše:  Lovinac,  pa  Tepsići,  Pa- 
zarišteiSrb,  u  kojih  je  mjestih  kršćanski  narod  age  ili  po- 
ubijao ili  protjerao.  Naroda  u  Lici,  što  se  Turkom  tada  od- 
metnuo,  brojilo  se  do  devet  tisuća  duša,  a  medju  ovimi 
bilo  je  tri  tisuće  pod  oružjem.  Kao  glavari  ličkih 
ustaša  spominju  se :  Vid  Kušat,  Sava  Labusojević,  Ra- 
doje  Ivanišić,  Radovan  Vurušinić,  Cvijo  Knežević,  Vid 
Gjurgjević,  Dragosav  Tepsić;  osim  toga  spominju  se 
još  nekoji  knezovi,  kojim  su  samo  krstna  imena  zabi- 
lježena: Radoš,  Jovan,  Mihovil,  Sava,  Vuk,  Maroje, 
Vučko  i  Vukadin. 

Nešto  prije,  nego  li  je  ustanak  u  Lici  i  u  Dalma- 
ciji buknuo,  došlo  je  nekoliko  naroda  iz  nekadašnjih  sta- 
rih županija  hrvatskih  oko  Krke  i  Cetine  u  Podgorje  i 
posjedne :  Jablanac,  Starigrad  i  Vinjerac.  Ovim  se  pri- 
druži i  nešto  otočana  iz  obližnjega  Kvarnera.  Karlobag 
i  okolišna  mjesta :  Konjsko,  Ledenik,  Kućište  i  Stanište 
naseliše  ustaše  god.  1683.  Doseljenih  obitelji  u  Pod- 
gorju  bilo  je  u  svem  petdeset  i  šest,  a  ovi  si  izabraše 
za  glavare  i  vojvode  kneza  Jerka  Rukavinu  od  Ra- 
žanca,  potomka  staroga  i  glasovitog  roda,  i  Marka  Ko- 
vačevića  iz  Vinjerca.  Odličniji  rodovi  bili  su  jošte :  Br- 
kići,  Tomljenovići  i  Prpići  iz  Krmpota,  Devčići  i  Bačići 
iz  sv.  Jurja,  Miškulini  iz  Jablanca,  Mažurani  sa  jadran- 
skih otoka,  Marasi  iz  Radovine,  Šikići  iz  Starigrada, 
Milkovići  iz  Medvigja,  Došeni,  Brkljačići  i  Pavičići  iz 
sjeverne  Dalmacije.  Odkako  je  Podgorje  naseljeno,  ujela 
je  guja  ličke  Turke,  ne  imajući  od  ratobornih  novih  na- 
seljenika    nikada    mira   ni   pokoja.    Zaista   jadne  su  bile 

posljednje  godine  ličkim  Turkom;  kod  kuće  narod  kršćan- 
ski u  očitom  ustanku ;  s  juga  kroz  zrmanjsku  dolinu  mimo 
Zvonigrada  vječna  napadanja  četa  Stojana  Jankovića  i 
drugih  vojvoda ;  od  mora  na  klance  Velebitske  provale 
Podgoraca,  a  od  Brinja  i  Otočca  strah  i  pokora  od  ze- 
mljaka popa  Marka  Mesića.  Stojan  Janković  provali  već 
god.  1685.  u  Gračac,  pa  je  sreća  bila  po  tamošnje  Turke, 
što  mogoše  još  u  dobar  čas  uzmaknuti. 

Sav  taj  pokret  potekao  je  od  samoga  naroda 
dogovorno  medju  narodnimi  vodjami  s  ove  i  one  strane 
Velebita.  Krajiški  častnici  malo  su  se  u  te  poslove  mie- 
šali,  pa  na  koliko  i  jesu,  njihova  nije  odlučivala.  Niti 
pop  Mesić,  niti  ostali  glavari  narodnoga  ustanka  niesu 
prvih  godina  bili  na  čistu,  komu  će  osvojena  zemlja 
pripasti;  kojoj  će  se  vladi  izbavljeni  narod  pod  okrilje 
staviti.  Istom  pošto  mletački  upravitelji  Dalmacije  sta- 
doše svojatati  sav  narod  i  zemlju,  što  ju  Turci  ostaviti 
moradoše ,  za  prekomorsku  republiku ,  razvrgoše  se 
vodje,  a  pop  Mesić  osta  vjeran  svomu  zakonitomu  kralju. 

Po  držanju  kraljevske  vlade  i  krajiških  zapovjednika, 
naročito  generala  Herbersteina,  za  prvih  godina  novoga 
rata  turskoga,  moglo  se  suditi,  da  bečki  dvor  nije 
izprva  bio  odlučio,  da  razmakne  medje  u  gornjoj  Hr- 
vatskoj i  da  si  posvoji  Liku  i  Krbavu.  Barem  takovoj 
odluci  nije  bila  u  prilog  vojna  krajiške  vojske  g.  1685., 
kojom  zgodom  strašno  je  opustošen  veći  dio  rečenih 
županija.  Pomenute  godine  vodio  je  karlovački  general 
grof  Herberstein  dvaputa  krajišku  vojsku  na  ličke  Turke. 
Vojsci  su  zapoviedali  prokušani  u  ratu  turskom  vojvode  : 
kapetan  Turanjski  barun  Franjo  Oršić,  predak  sadašnjih 
grofova  istoga  imena,  i  kapetani :  Ogulinski  barun  Stje- 
pan Vojnović,  Tounjski  kapetan  barun  Ivan  Juraj  Gusić 
i  Barilovićki  grof  Adam  Purgstal,  posljednji  po  zemlji 
Kranjac  a  po  govoru  Hrvat,  inače  vlastelin  u  Podbrežju 
(Freithurn)  na  Kupi.    Pop  Marko  Mesić,  koji  nije  nikad 

izostao,    kad    se    trebalo  latiti    kakova  koristna  i  težka 
posla,  pratio  je  vojsku  kao  vojni  kapelan  i  provodić. 

Prvi  put  navališe  krajiške  ćete  mjeseca  srpnja  u 
Krbavu,  gdje  se  Turci  silno  preplaše  i  na  prvi  juriš 
grad  Bunić  predadu.  Grad  bude  razoren,  a  uhvaćene 
Turke  odpratiše  dalje  u  Tursku  kapetani  Oršić  i  Vojnović. 
Sela  na  okolo  naši  opustošiše  te  se  vojska  vrati  slavo- 
dobitno sa  osvojenim  topom  i  tri  mužara  u  Karlovac. 
Drugi  pohod  bio  je  namienjen  Lici,  a  ćete  se  prikupe 
polovicom  mjeseca  rujna  od  Karlovca  i  Senja  pod  ta- 
dašnji čvrsti  grad  Grebenar.  Xe  mogav  ga  bez  težkih 
topova  na  brzu  ruku  osvojiti,  odluće  vojvode,  da  grad 
upale  te  spreme  zato  iz  okolice  silu  svakojaka  goriva: 
drvlja  i  slame.  Kapetan  Oršić,  koji  je  obsjedanjem  ravnao, 
vazda  je  u  prvih  redovih  stojao,  pa  da  druge  potakne, 
sam  bi  gorivo  pred  grad  snašao.  Turci  bjehu  iz  grada 
izpali,  da  napadaće  odtisnu;  ali  ih  Oršić  razbije,  po- 
sieče  njihova  zastavnika  i  otme  mu  zastavu.  U  oćajnosti 
pred  očitom  smrću  spuste  Turci  nekoliko  žena  i  djece  na 
konopih  niz  zidine,  a  oni,  što  ostaše  u  gradu,  jadno  iz- 
gorješe.  Obližnji  Budak,  zavičaj  glasovitih  plemića  Bu- 
daćkih  kod  Karlovca,  bio  je  tada  znamenit  grad.  Po- 
ložaj Budaka  bio  je  posve  prikladan  za  obranu.  Grad 
je  sazidan  na  strmoj  litici,  a  obtjeće  ga  s  jedne  strane 
Lika,  dok  mu  je  druga  strana  bila  pojačana  palisa- 
dami  i  zidovi,  a  više  ovih  podizali  se  visoki  čardaci.  Čim 
se  naša  vojska  gradu  primakla,  uništiše  Turci  u  okolini 
grada  kuće  i  usjeve  te  se  sakriše  za  čvrste  gradske 
zidine,  kojim  hrvatska  vojska  nauditi  ne  mogaše.  Pred 
Budakom  dočeka  naše  500  konjanika  i  300  pješaka  tur- 
skih. Ove  razbije  kapetan  Vojnović  iza  žestoka  boja  te 
usmrti  250,  mnogo  ih  pohvata,  te  izruči  generalu  7  otetih 
zastava  i  70  turskih  glava.  Budak  bude  zbog  srčane 
taaanje  obrane  prozvan  malim  Budimom,  koji  je  u  to  doba 
jošter    prkosio    velikoj    vojsci  sdruženih    kršćana.    I  oko 

Široke  Kule  ovom  je  prigodom  osvojeno  i  poplienjeno 
nekoliko  manjih  gradića  i  dvorova  turskih  aga. 

Pošto  tada,  kako  već  rekosmo,  ne  bijaše  nakana 
kršćanske  vojske,  da  osvoji  i  posjedne  zemlju,  to  se  voj- 
vode okaniše  na  toj  vojni  dalnjega  obsjedanja  gradova, 
zadovoljiv  se  jedino  uništavanjem  sela  i  usjeva  u  okolici. 
Pod  Novim  popališe  naši  400  kuća,  a  odatle  krenuše 
na  Ribnik,  najugledniju  tada  tvrdju  ličku.  U  njoj  je  bilo 
mnogo  topova,  koje  Turci  naperiše  na  naše,  ali  slabo 
gadjahu.  Ribnik  bude  osvojen  i  oko  njega  devet  ma- 
njih kula  razoreno.  Na  17.  rujna  god.  1685.  krene  vojska  na 
desnu  ruku,  mimo  grada  Vrebca,  koji  je  već  prije  toga 
Stojan  Janković  bio  porušio.  Kad  vojska  stigne  pod 
tvrdi  na  brdu  osovljeni  Bilaj,  podigoše  u  njem  Turci 
veliku  graju,  sazivajući  u  pomoć  svetca  Muhameda.  Bi- 
lajci  su  čvrsto  držali,  da  im  je  posljednji  čas  udario. 
Kršćanska  vojska  ne  zabavi  se  ipak  pod  Bilajem,  već 
ode  dalje  pod  Novi.  Turci  stanu  iz  grada  vatru  sipati 
na  naše,  a  kad  im  naši  vatru  uzvrate,  za  malo 
te  se  nije  grad  upalio.  General  Herberstein  vrati  se  na 
21.  rujna  natrag  u  Karlovac  sa  silnim  i  bogatim  plie- 
nom,  pa  odvede  sobom  i  stotinu  Vlaških  obitelji.  Ovoga 
je  puta  u  Lici  na  veliku  štetu  pokrajine,  što  kasnije  i 
naši  ne  mogoše  dosta  prežaliti,  spaljeno  1000  kuća,  uni- 
šteni su  i  razoreni  mnogi  dvorovi  aga  i  spahija,  te  je  za- 
plienjeno  više  od  4000  komada  stoke.  Naši  su  čvrsto 
držali,  da  je  Lika  ovom  vojnom  tako  opustošena,  da  se 
više  nikad  oporaviti  ne  će.  Kapetana  baruna  Oršića,  koji 
se  je  od  krajiških  zapovjednika  za  te  vojne  najviše 
odlikovao,  posije  Herberstein  kralju  Leopoldu,  da  ga 
izviesti  o  pobjedi  i  da  mu  izruči  šest  otetih  turskih  stie- 
gova. 

General  se  nadao,  da  će  moći  na  proljeće  g.  1686.  ko- 
načno Liku  predobiti,  ali  je  vojna  odgodjena,  pošto  su 
medjutim  hrvatski  krajišnici  morali  vojevati  u  Slavoniji,  a 
Herberstein  kao  vitez  reda  sv.  Ivana  Jeruzolimskoga  bio 

je  pošao  u  turski  rat  na  Maltu,  pa  je  na  svojem  po- 
vratku pomagao  takodjer  Mlečanom  kod  otimanja  Her- 
ceg-Novoga  u  Dalmaciji. 

Nevolju  tursku  upotrebiše    Podgorci,    da   razmaknu 
svoje  zemlje  na  raćun  ličkih  Turaka.  Najprije  si  prisvo- 
jiše  zemlje  u  Oštarijah,  Brušanih  i  u  Rizvanuši,    a  god 
1686.  dopru  i  dalje  preko   Velebita  u  Trnovac,  Bužim 
Smiljan,  gdje  stanu  s  oružjem  u  ruci  zemlju  orati  i  kopati 
Pomenute  godine  pojavio  se  u  Senju  i  u  Podgorju  čudni 
vitez,  neki  markez  Parella    iz    Napulja,    koji  se    ponudi 
kralju  Leopoldu,  da  će  Turke  tjerati  iz  Hrvatske  a  kralj 
neka  mu  za  to  daruje  kotar  Karlobažki,  koji  će  sav  na- 
seliti narodom.  Kralj  imenova  markeza  svojim  generalom, 
a  ovaj  dobivši    nekoliko   pomoći  i  novca    od   svoga    ro- 
djaka,  rimskoga  kardinala,  dodje  u  Senj    te  sa  nekoliko 
svojih  ljudi  a  nješto  Senjana  navali  na  Novi  u  Lici,  ali 
bude  grdno  suzbijen  te  izgubi  u  kreševu  svoga  sestrića. 
Iza  toga  ne  ima  više  traga  tomu  svakako  čudnomu  junaku. 

God.  1688.  oplieniše  Brinjani  i  Otočani  Liku  oko 
Budaka,  a  serdar  Stojan  Janković  očisti  konačno  Kotare 
od  Turaka,  te  prodre  u  Liku  do  Ribnika.  Napokon  od- 
luči mjeseca  rujna  rečene  godine  i  mletački  general 
Cornaro,  da  otme  Turkom  Knin,  koji  je  kršćanskim 
ustaša m  puno  smetao  i  pomagao  Turkom  da  se  drže 
u  Lici  i  Krbavi.  Ovo  je  junačko  djelo  izvedeno  s  po- 
moću hrvatskoga  puka  u  Dalmaciji,  kojemu  se  na  čelo 
stavi  odvažni  Visovački  gvardijan,  otac  Andrija  Resnica. 
Ovaj  dalmatinski  Kapistran  prvi  je  svojom  rukom  usadio 
krstaš  barjak  na  bedemu  starodavne  hrvatske  prie- 
stolnice. 

U  takovih  prilikah,  gdje  Turkom  poradi  napastovanja 
sa  svih  strana  nije  bilo  nipošto  više  obstanka  u  Lici  i 
Krbavi,  primakne  se  god.  1689.  kojom  dospieva  sto  i 
šestdesetgodišnja  turska  vlast  u  tih  pokrajinah.  Konac 
turskoj  vlasti  pospješili  su  donekle  Mlečani,  koji  oslanja- 
jući se  na  narodne  vojvode,  što  su  stojali    pod   okriljem 


Pop  Marko  Mesić.  a\ 


republike,  nastojahu,  da  si  pokore  ne  samo  Podgorje  već 
i  samu  Liku.  Vlasi  naseljeni  u  Starom  gradu  i  u  Veki 
moradoše  priznati  vlast  mletačku,  a  republika  odpremi 
27  brodova  u  Podgorje,  da  tamošnje  ljudstvo  preveze 
na  zemljište  republike.  Osobito  je  tužba  pala  na  voj- 
vodu kneza  Franju  Posedarskoga,  da  muti  i  silu  čini  na 
kraljevoj  zemlji,  pa  zato  je  karlovački  general  i  zahtievao, 
da  se  taj  nepogodni  mletački  pristaša  odstrani  od  zapo- 
vjedničtva  na  medjah.  Ujedno  je  general  tražio  od  Mle- 
čana,  da  se  stare  medje  u  Podgorju  obnove  i  da  se  re- 
publika Like  okani. 

Da  pak  Mlečani  ne  uhvate  maha  u  Lici,  bude  odlu- 
čeno, u  skoro  doba  navaliti  u  tu  pokrajinu  i  podložiti  ju 
kralju.  Za  rana  proljeća  g  1689.  bude  poslan  u  Primorje  i  u 
Podgorje  iz  Beča  glavni  razmjestač  stanova  Wassenhofen, 
koji  je  i  prije  nekoliko  puta  na  hrvatsku  Krajinu  dolazio, 
poznavajući  prilično  zemlju  i  narod.  Medjutim  taj  Niemac 
više  je  zanovietao,  nego  li  koristio,  a  nije  ga  upravo  ni 
trebovalo,  jer  su  naši  vojvode  poznavali  svuda  i  staze 
i  klance,  a  od  mlada  bili  vikli  s  Turci  vojevati. 

Upravo  u  vrieme,  kad  je  siedi  turski  poslanik 
Sulfikar-efendija  prvi  put  iza  pojava  Turaka  u  Evropi 
kraljevske  dvorove  u  Beču  obilazio  i  u  ime  sultanovo 
smjerno  za  mir  moljakao,  osvojena  je  Lika  i  Krbava. 
Herberstein  pozove  hrvatske  krajišnike  od  Karlovca  pa 
sve  do  mora  pod  oružje.  Sam  on  podje  u  Senj,  da 
spremi  odanle  primorsku  Krajinu,  dok  je  od  Karlovca 
imao  privesti  vojsku  njegov  sinovac  Ferdinand,  služeći 
kao  kapetan  u  krajiških  četah.  Pop  Marko  Mesić  bio  je 
glasnik  i  pouzdanik  generalov  kod  naroda,  sokoleći  ga 
i  na  sve  strane  obletavajući  mjesta  i  gradove,  da  ljudstvo 
za  vojnu  pripravi.  Na  Mesićev  glas  radostno  se  odazovu 
Hrvati  Krajišnici:  Senjani,  Podgorci,  Otočani  i  Brinjani, 
te  sva  karlovačka  Krajina,  pa  se  prikupe  pod  kapetani 
i  narodnimi  vodjami  na  15.  lipnja  g.  1689.  pod  gradom 
Novim  u  Lici.  S  narodnimi    vodjami  bili  su  sporazumni 

i  Kotarani,  koji  u  isto  vrieme  upadoše  u  Liku,  a  na 
čelu  im  Stojan  Janković  i  neki  Franjevac,  župnik  u 
Vinjercu,  kojemu  spomenici  niesu  imena  zabilježili. 
Pop  Marko  išao  je  vazda  u  prvih  redovih  s  krstom  i 
sabljom  u  ruci  kao  pravi  brat  slavnoga  Kapistrana. 

Kad  vidješe  Turci  Novljani  kršćansku  vojsku  pred 
svojim  gradom,  silno  se  prepadoše,  pa  niti  ne  pomisliv 
na  daljnu  obranu,  stanu  se  dogovarati  o  predaji.  Pošto 
grad  izručiše,  odprati  naših  300  konjanika  osamdeset 
Novljana  do  Bilaja,  da  odanle  krenu  na  Udbinju.  Predo- 
biće  Novoga  bez  svakoga  krvoprolića  uzradova  naše 
tim  više,  što  je  taj  grad  bio  veoma  čvrst,  jakim  zidom 
opasan  i  na  visoku  brdu  položen.  Svakako  bi  ga  bili 
naši  težko  bez  velikog  gubitka  predobili,  da  su  ga  Turci 
branili.  Isto  tako  kao  što  Novi,  predadoše  se  drugi  dan 
iza  toga  bez  svakoga  okršaja  gradovi  Bilaj  i  Ribnik. 
Potonji  grad  sa  visokom  oblom  kulom  stojao  je  na 
prilazu  poluotoka,  što  ga  obtječe  na  tom  mjestu  dosta 
duboka  rieka  Lika.  Za  obranu  mogla  je  biti  uporištem 
i  džamija,  što  je  bila  u  središtu  otoka  od  kamena  po- 
dignuta. U  Ribniku  zatekoše  naši  četu  Kotarana,  kojoj 
je  bio  na  čelu  već  spomenuti  Franjevac.  Kasnije  je  pri- 
spio u  tabor  generalov  pod  Ribnikom  i  sam  Stojan 
Janković,  što  upravo  nije  generalu  ni  drago  bilo,  jer 
je  Stojan  nagibao  više  Mlečanom,  a  kraljevskoj  vojsci 
bio  nepriličan,  ne  mareći  za  ugovore,  što  ih  je  Herber- 
stein  sklapao  s  Turci  kod  predaje  pojedinih  gradova. 

U  Ribnik  stignuše  odaslanici  Turaka  iz  Vrebca, 
Grebenara  i  Široke  kule  s  molbom,  da  im  bude  prost 
odlazak  kao  i  Ribničanom  General  na  to  privoli;  ali 
kad  se  na  put  prama  Udbinji  spremi  40  Vrebčana  i  100 
Ribničana,  zatekoše  ih  četnici  Kotarski,  porobe  ih  a 
ljudstvo  većim  dielom  pod  mač  okrenu. 

Xa  22  rujna  bila  je  vojska  pod  Vrebcem,  a  23.  stiže 
pod  Bilaj.  Bilaj ski  Turci  ne  htjedoše  ništa  da  čuju  o  pre- 
daji, uzdajući    se    u  jakost    svojega    grada,    sazidana    na 


Pop  Marko  Mesić.  a? 


strmoj  litici  a  opasana  visokim  i  čvrstim  zidom.  Naši 
se  drugi  dan  dokopaju  džamije  na  obronku  brda,  odkuda 
sipahu  vatru  kroz  dva  dana  na  grad.  Napokon  se  preda 
i  Bilaj  pod  uvjeti  kao  što  i  Novi,  a  Bilajski  Turci,  njih 
300  na  broju,  odoše  u  Široku  kulu,  gdje  su  kanili  ostati, 
dok  se  ne  odluči  sudbina  Budaka  i  Perušića.  I  Bilaj 
se  mogao  lako  još  dugo  braniti,  da  niesu  obkoljenici 
duhom  bili  klonuli.  Grad  je  to  bio  velik,  a  unutar  grad- 
skih zidina  imao  je  još  dva  obora  za  uzmak  (retirade), 
pa  i  studenac  izvrstne  vode. 

Od  Bilaja  do  Budaka  ima  samo  pol  drugi  sat  hoda« 
Mi  smo  već  spomenuli,  kako  se  je  ovaj  grad  god.  1685. 
junački  branio.  Ovaj  put  su  bili  Budačani  manje  odušev- 
ljeni za  borbu,  videći  kako  su  ostali  gradovi  po  Lici 
već  oboreni  i  znajući,  da  dolaze  težki  topovi,  koji  bijahu 
već  u  Novi  stigli.  I  oni  se  predadu  pod  istom  pogodbom 
kao  što  i  ostali  gradovi. 

U  kršćanski  tabor  bio  je  glas  dopro,  da  su  Turci 
oko  Bišća  na  okupu  i  da  će  Lici  doći  u  pomoć  sa  ja- 
kimi  četami  muselim  banjalučki.  Zato  odlučiše  naši, 
da  valja  brzo  nastaviti  dalnje  osvajanje  Like  i  Krbave. 
Odmah  ode  vojska  pod  Perušić,  ali  tamošnje  Turke  bilo 
je  mučno  predobiti  za  predaju,  makar  da  su  dizdaru 
dva  konja  bila  za  mito  obećana.  Turci  su  malo  šta  po- 
pravljali, a  još  manje  šta  s  nova  zidali,  ali  grad  Peru- 
šićki,  budući  na  medji  sazidan  te  više  napadu  izvržen, 
držali  su  u  priličnom  redu.  Pače  za  Perušić  kažu  po- 
vjestni  spomenici,  da  ga  je  bosanski  Malkoč-beg,  po- 
znati poturica  i  krvolok,  god.  1553.  iz  nova  podigao. 
Grad  Perušićki  bio  je  odieljen  od  mjesta  čvrstim  zidom, 
a  unutar  gradskoga  zida  bila  je  jaka  kula  na  najvišem 
mjestu.  Po  gradskom  zidu  dizali  su  se  visoki  i  čvrsti  čardaci. 
Perušić  tako  jak  i  dobro  napučen  mogao  je  mnogo  smetati 
dalnjemu  napredku,  ali  se  Perušićani  drugi  dan  obsade  na 
30.  rujna  predomisle  i  predadu  kao  što  prije  Budačani 
i    Kulani.    Perušić    ostavi     150    turskih    obiteljih,    koje 

odoše  na  Udbinju.  a  20  kuća  sa  45  oružanih  ljudi  osta 
na  očinskom  ognjištu,  da  se  pokrste.  I  u  Budaku  ostalo 
je  deset  turskih  kuća  s  nakanom,  da  se  pokrste 

Kratkom  vojnom  od  kakovih  deset  dana  pokorila 
je  Liku  gotovo  bez  svakoga  proljevanja  krvi  narodna 
hrvatska  vojska.  Herberstein  razgleda  Perušić  još  na  isti 
dan  predaje,  a  pop  Marko  Mesić  zahvali  na  tolikoj 
milosti  svečanom  službom  božjom.  Ostavši  u  svojih  ku- 
cah, Turci  Perušićani  položiše  svečanu  zakletvu  vjer- 
nosti kralju  i  Krstu,  moleći  uputu  u  vjeri  Isusovoj. 
Mesić,  koji  je  vodio  razgovore  s  Turci,  izvješćuje  o  tom 
pokrštenju,  rda  kad  je  vazeta  Lika  i  Krbava,  došal  je 
general  karlovački  u  Perušić  z  manom  skupa  i  stojeći 
na  vratih  Perušića  general,  a  Turci  što  su  ostali  u  Pe- 
rušiću  da  će  se  krstiti,  svi  su  izašli  pred  grad  i  počel  je 
meni  govorit,  da  im  povim,  da  ki  godar  se  hoće  krstiti, 
veran  biti  mora  gospodinu  Bogu,  veri  katoličanskoj 
i  njihovoj  cesarovoj  svitlosti,  da  je  svakomu  sve  ono, 
što  je  užival  za  Turčina  mužkomu  i  ženskomu,  a  on  ki 
je  prošal,  da  sve  njegovo  ostane  kod  cesara,  i  da  u  na- 
pridak  nimadu  živiti  onim  načinom  niti  pravicom,  kako 
su  pod  Turčinom  po  nijedan  način,  nego  kakovom  pra- 
vicom kršćani  živu,  tako  da  oni  i  njihova  dica  da  živu 
u  svakom  dugovanju". 

Pošto  je  u  tabor  pod  Perušićem  glas  došao,  da  su 
se  Turci,  netom  kod  Bišća  sakupljeni,  već  i  razišli, 
bude  odlučeno,  da  vojska  odmah  krene  u  Krbavu  i  nju 
pokori.  Krbavu  su  za  turskoga  doba  čuvala  poglavito  dva 
grada :  Udbinja  i  Bunić.  Posljednji  bio  je  dosta  slab 
gradić,  pa  zato  ne  uzdajući  se  Turci  u  njegove  zidine, 
izprazne  ga  i  upale  odmah,  čim  su  za  predaju  Perušića 
dočuli,  pa  se  iz  svih  krbavskih  strana  prikupe  u  Ud- 
binju s  odlukom,  da  će  tu  svoju  glavnu  ali  i  posljednju 
tvrdju  pod  svaku  cienu  braniti.  Hrvatska  vojska  predje 
2.  srpnja  g.  1689.  Pločanski  klanac  i  stigne  sutradan  na  do- 
gled  Udbinji.  Odmah  se  zametne  kreševo  sa  300  Turaka, 

koji  naše  pred  gradom  junački  dočekaše.  U  gradu  Ud- 
binjskom ,  dosta  čvrstu  položajem  i  zidinami,  sabralo 
se  bilo  do  500  najsrčanijih  ličkih  i  krbavskih  Tu- 
raka. Grad  bi  se  bio  jedva  mogao  jurišem  zauzeti. 
U  njem  je  bilo  i  dovoljno  hrane ;  pa  zato  uvidjevši  naši, 
da  će  najlakše  grad  predobiti,  ako  obkoljenike  izmuče 
žedjom,  zatvore  sva  vrela,  iz  kojih  su  Turci  vodu 
dobivali.  Turci  neprestano  puškarahu  iz  grada,  te  su 
iz  njega  i  čete  neprekidno  izlietale.  Malo  da  se  nije  do- 
godila pod  Udbinjom  nesreća  generalu  Herbersteinu, 
kojemu  na  4.  srpnja,  kad  je  oko  grada  jahao,  odnese 
zrno  iz  topa  s  glave  klobuk.  Hrvatska  vojska  zatvori 
grad  sa  svih  strana  te  začepi  i  zasmradi  vrela  okolo 
grada,  koliko  je  to  više  bilo  moguće.  Obkoljenici  na- 
stojahu  to  prepriečiti  i  do  vode  doći,  a  takovimi  prigodami 
bilo  je  ljutih  kreševa,  u  kojih  je  mnogi  junak  poginuo. 
Izkazao  se  u  tih  kreševih  od  naših  osobito  Nikolica 
Milković  iz  Podgorja.  Već  na  17.  srpnja  bila  je  u  Ud- 
binji  tolika  oskudica  vode,  da  su  obkoljenici  kruh  i  po- 
gače samo  krvlju  zaklane  živine  miesili.  Tolika  je  Turke 
žedja  morila,  da  su  bili  napokon  prisiljeni  ponuditi  pre- 
daju grada,  poslavši  toga  radi  generalu  njekoga  zasuž- 
njena  Kotarana,  imenom  Luku.  Po  dogovoru  imali  su 
Turci  ostaviti  ratnu  spremu,  topove,  zastave  i  velike 
puške,  a  mogli  su  sobom  ponieti  malo  oružje  i  nešto 
prtljage.  Naša  vojska  imala  ih  je  izpratiti,  ali  ne  u  Bi- 
hać, kako  Turci  željahu,  već  preko  planine  Plišivićke. 
Turci  ostaviše  deset  talaca,  kapetana  i  ostale  age,  a  naših 
desetorica  posjednuše  najvišu  kulu  u  gradu.  Po  pogodbi 
ostaviše  Turci  na  21.  srpnja  Udbinju.  Bilo  ih  je  zajedno 
sa  ženami  i  djecom  do  hiljadu.  Kad  su  bili  na  putu  već 
tri  sata  daleko  od  Udbinje,  posvade  se  Turci  sa  prat- 
njom, a  jedan  Turčin  ubije  nekog  Plaščanina.  To  je  bilo 
povod  velikomu  krvavu  boju,  iz  kojega  samo  trideset  Tu- 
raka na  dobrih  konjih  pobježe.  Za  našom  vojskom  svuda 
su  hodali  Kotarani  i  vrebali  priliku,  da  Turkom  naude  a 

sebe  okoriste.  Kad  je  razmirica  i  boj  nastao  medju 
našom  pratnjom  i  Turci  Udbinjani,  dolete  brže  bolje 
Kotarani  i  zasužnje  mnoge  turske  žene  i  djecu.  Dok  su 
naši  uzimali  Udbinju,  četovao  je  Stojan  Janković  okolo 
po  Krbavi,  osvojio  kulu  Ibrahim-paše  u  Lapcu  i  požegao 
Lapac.  I  drugi  kotarski  vojvoda  Vid  Jurjević  desio  se 
tada  blizu  naše  vojske,  porobio  kulu  Nuzup-age  Grizića 
u  Visuću,  kojom  prigodom  mnogo  je  Turaka  poginulo, 
ali  je  mrtav  ostao  i  Jurjević.  Odmah  istoga  dana,  kad 
se  Udbinja  predala,  stavljeno  je  u  nju  sto  vojnika,  da 
ju  čuvaju.  Grad  bude  obilno  obskrbljen  ratnim  i  spra- 
vami,  prahom  i  olovom,  a  pop  Marko  Mesić  odpjeva, 
kao  što  je  to  učinio  i  u  Perušiću,  u  podoru  starodavne 
prvostolne  crkve  krbavskih  biskupa  misu  zahvalnicu.  I 
danas  jošte  sjeća  kameni  spomenik  (biljeg)  na  polju 
Visućkom  na  tadanju  slavnu  hrvatsku  pobjedu. 

Vojska  naša  predje  odmah  u  Krbavicu,  gdje  je 
prenoćila.  Drugi  dan  ode  na  Plaški,  odkuda  se  general 
Herberstein  25.  srpnja  povrati  u  Karlovac,  a  pop 
Marko  Mesić  odtisne  se  s  primorskimi  krajišnici,  ko- 
jim su  bili  na  čelu  vojvode:  Zdunić,  Holjevac,  Oreško- 
vić  i  Novačić  u  Zrmanju  te  sdruživ  se  tu  sa  četami  Sto- 
jana  Jankovića  i  Ilije  Smiljanića,  otmu  Zvonigrad  i  Ra- 
kovnik  bezima  Jaiću  i  Atlagiću.  Vojnom  od  mjesec 
dana  pokorena  je  tako  sva  Lika  i  Krbava,  nekoć  po- 
nosna turska  država,  koju  Turci  nikad  zaboraviti,  nikad 
dosta  oplakati  ne  mogoše. 

O  osvojenju  Like  i  Krbave  izviestiše  generali  Her- 
berstein i  Wassenhoffen  kralja  Leopolda,  koji  se  jako 
razveseli  zbog  uspjeha  hrvatske  vojske,  a  kad  se  ka- 
snije razniela  viest  o  ovoj  toli  sretnoj  vojni ,  pa  o 
slavnoj  pobjedi,  što  ju  Hrvati  pod  vodstvom  banskoga  na- 
mjestnika  Ivana  Draškovića  kod  Zrinja  na  Petrov  dan  nad 
jakom  turskom  vojskom  održaše,  orila  se  slava  hrvatska 
po  svoj  Europi,  naročito  po  Italiji,  koja  je  klikovala 
junačkim  Hrvatom.  U  učevnom  zavodu,  što  su  ga  Hrvati 

imali  u  prosvietljenoj  Bolonji,  proslaviše  Hrvati  svečano 
pobjedu  ličku  i  Zrinsku,  a  stanovničtvo  Bolonjsko  pridruži 
se  slaviteljem  i  sakupiv  se  u  velikom  broju  pred  hrvat- 
skim kolegijem,  oduševljeno  u  jedan  mah  vikaše :  „Da 
žive  hrabri  Hrvati  i  ban  hrvatski"  (Vivano  li  Croati,  viva 
il  bano  di  Croazia,  vivano  li  coragiosissimi  Croati). 
Suvremeni  rodoljub  hrvatski,  koji  je  svoje  zemljake  o 
priznavanju  zasluga  hrvatskih  u  stranom  svietu  izviestio, 
veli  u  svojem  narodnom  ponosu:  Hrvatskoj  je  veliko 
ime,  ali  i  Hrvati  polučiše  velike  stvari  (Croatia  magnum 
nomen  habet,  quia  magnis  adepti  sunt). 

Udbinju  posjedne  četa  primorskih  krajišnika  pod  za- 
poviedi  kapetana  Brinjskoga  Adama  Semenića.  I  u  još 
nekoje  grade  postavljene  su  straže,  koje  su  izmjenjivane 
svakoga  mjeseca.  Po  kraljevskoj  naredbi  nastojalo  se  i 
o  boljoj  utvrdi  Udbinje  i  ostalih  znatnijih  mjesta.  U  Liku 
i  u  Primorje  odpremljen  je  iz  Beča  poznati  grof  L. 
Marsigli,  kasnije  glavni  komesar  pri  uredjivanju  medja 
uslied  Karlovačkoga  mira.  On  je  imao  sastaviti  osnove 
i  troškovnike  poradi  popravka  gradova,  a  ujedno  izvi- 
djeti prilike,  kako  bi  se  najlakše  mogao  Bihać  osvojiti. 
Sa  Mlečani  bilo  je  razmirica  radi  Gračaca  i  Podgorja. 
Za  Gračac  tvrdio  je  mletački  poslanik,  da  su  ga  Mle- 
čani prvi  posvojili,  pa  da  zato  njima  pripada.  U  Pod- 
gorju  napade  mletačko  brodovlje  na  Lukovo.  Stvar  imao 
je  izvidjeti  kapetan  barun  Franjo  Oršić,  pa  premda  je 
taj  izviestio,  da  su  doista  Kotarani  pod  zaštitom  re- 
publike mletačke  prije  (g.  1687.)  zauzeli  Gračac,  nego  lije 
tamo  došla  kraljevska  vojska,  to  ipak  odluči  kralj,  da  treba 
Gračac  zadržati.  Kraljevska  vlada  zahtievala  je  tada, 
a  i  prije  svaki  put,  da  bude  glede  medja  obiju  država 
mjerodavan  ugovor,  što  je  radi  toga  sklopljen  u  Linču 
20.  ožujka  g.  1687.  medju  kraljem  Leopoldom  i  republikom. 

U  prvi  mah  niesu  dobile  osvojene  pokrajine  posebna 
poglavara,  već  ih  podložiše  velikoj  kapitaniji  senjskoj 
i  kapitaniji    otočkoj.    Za   uredjenje   važnijih   poslova  do- 

lazili  su  u  Liku  god.  1689. — 91.  otočki  kapitani  barun 
Vilim  Kušljan  i  barun  Toma  Strakan,  pa  i  senjski  pod- 
kapitan  Karlo  Portner.  Pravi  pak  upravitelj  svih  vo- 
jenih,  upravnih  i  crkvenih  poslova  u  Lici  bio  je  pop 
Marko  Mesić,  koji  je  od  toga  doba  ponajviše  u  Lici  bo- 
ravio i  pokrajinu  za  novoga  kralja  čuvao. 

Liku  ne  mogoše  Turci  tako  lako  pregorjeti  te  su 
neprestano  čekali  sgodu,  da  ju  opet  predobiju.  Na  to  su 
Turke  bosanske  osobito  poticali  bjegunci  iz  Like.  Jed- 
nom god.  1692.  provališe  Turci  u  Liku  sve  do  Novog 
i  Divosela  kod  Gospića,  ali  ih  Mesić  sa  naseljenimi  Li- 
čani zateče  u  Pločanskom  klancu  i  razbije.  Tu  pogi- 
boše  od  naših  vidjeniji  glavari  Ivan  i  Mihat  Brkljača  iz 
Trnovca,  Štipan  Tomljenović,  Jure  Milković  iz  Smiljana 
i  Sedmak  Vrkljan  iz  Pazarišta.  Turci  nahrupe  istoga 
ljeta  i  po  drugi  put  u  Liku,  a  bilo  ih  je  3200  momaka. 
I  ovi  zdravi  ne  utekoše,  već  ih  uhvati  pop  Mesić,  sa- 
kupiv  u  brzi  mah  Brinjane  i  Stajničane,  što  bijahu  na 
poredovni  (straži)  u  Podlapači  i  na  Udbinji,  pa  i  druge 
Krbavce,  te  ih  hametom  potuče  u  dolini  Tužici  kod 
Kurjaka  blizu  razvalina  nekadašnje  od  četvrtasta  ka- 
mena gradjene  znamenite  crkve.  Mesić  ote  Turkom 
sav  plien,  ubije  85  Turaka  i  ugrabi  mnogo  vrstih  konja. 

Ovimi  junačkimi  djeli  proslavi  se  pop  Marko  Mesić 
kao  nikada  prije.  Kralj  Leopoldo  prizna  velike  zasluge 
Mesićeve  osobito  kod  osvajanja  Like  posebnom  po- 
veljom od  3.  lipnja  god.  1693.,  kojom  ujedno  potvrdi 
darovanje  Mušaluka  za    njega  i  za  njegove    nasljednike. 

Držalo  se  punim  pravom,  da  se  novo  zadobljene 
pokrajine  mogu  najbolje  zaštititi  od  Turaka,  ako  se 
predobije  tvrdja  Bihaćka  na  Uni,  koju  su  smatrali  klju- 
čem i  kotvom  za  čitavu  planinsku  Hrvatsku.  General 
Herberstein  podje  iste  jeseni  g.  1689.,  kad  je  Lika  pre- 
dobljena,  a  nešto  pred  svoju  smrt,  s  vojskom  pod 
Bihać,  ali  videći,  da  mu  je  vojska  preslaba,  okanio  se 
težkoga  posla.  Kad  je  ban  hrvatski,  grof  Adam  Bacan, 

u  družtvu  karlovačkog  generala,  grofa  Karla  Auersper- 
ga,  sa  Hrvati  i  nešto  cesarske  vojske  mjeseca  lipnja 
'  god.  1697.  obkolio  Bihać,  došle  su  u  pomoć  takodjer  i 
ličke  čete  pod  zapovjedničtvom  Marka  Mesića  i  kapetana 
grofa  Antuna  Koronina.  I  tom  sgodom  nije  Bihać  pao 
zbog  slabe  naše  spreme  za  obsadu  i  zbog  nesloge  vojvoda. 
Jedino  pak  znatnije  junačko  djelo,  što  se  dogodilo  za  te 
vojne,  izveo  je  Marko  Mesić.  Odaslan  sa  120  konjanika 
u  susret  kapetanu  Novljanskomu,  koji  je  imao  iz  Novoga 
hrane  dopremiti,  udari  na  pol  puta  izmedju  Krupe  i 
Kamengrada  na  Turke,  razbije  ih,  ugrabi  24  konja  i  5 
zastava  te  izbavi  nekoliko  sužanja. 

Lika  i  Krbava  ostavljena  je  hrvatskomu  kralju  mi- 
rom karlovačkim,  sklopljenim  26.  siečnja  god.  1699.  Po 
naputku  od  20.  ožujka  rečene  godine  imao  je  povjerenik 
grof  Ferdinand  Herberstein  nastojati,  da  se  opredieli  medja 
duž  rieke  Zrmanje  sve  do  ušća  u  more;  ali  to  nije 
pošlo  za  rukom.  Na  12.  kolovoza  god.  1699.  ustanoviše 
kraljevski  povjerenici  sa  zastupnikom  Porte  i  mletačkim 
poslanikom  Saviom  Grimanom  državnu  tromedju  na  vrhu 
Medvedjoj  glavici  u  Debelom  brdu,  kojom  su  prigodom 
pridržana  kralju  hrvatskomu  sva  starodavna  prava  i 
vlast  na  kraljevinu  Hrvatsku  („avita  jura  ac  dominia  in 
regnum  Croatiae").  Odslije  u  napredak  ostala  je  Lika  i 
Krbava  spojena  sa  materom  zemljom  kao  dio  vojne 
Krajine  hrvatske. 

III. 

Čim  su  Lika  i  Krbava  osvojene,  stali  su  se  odmah  za 
njih  otimati  i  nutarnjo-austrijanski  staleži  i  gradačka  i 
bečka  komora.  Sasvim  je  prirodno,  da  i  tadanji  rodoljubivi 
Hrvati  potaknuše  spojenje  starodavnih  županija  sa  mate- 
rom zemljom.  Za  to  je  radio  poglavito  vitežki  ban  Nikola 
Erdedi  i  zaslužni  otačbenik  i  hrvatski  povjestnik  Pavao 
Vitezović.  Ne  ima  sumnje,  da  su  i  česta  putovanja  Marka 
Mesića  u  Zagreb  u  prvo  doba  iza  vojne  ličke  namienjena 
bila  samo  hrvatskim  interesom. 

LopaSić:  Dva  hrvatska  junaka.  A 

Pravo  Hrvatske  na  Liku  i  Krbavu  bilo  je  tako 
jasno,  da  su  ga  u  načelu  i  bečki  mogućnici  pripoznati 
morali.  Velikim  županom  ličkim  bude  imenovan  grof 
Petar  Rikardi,  Dubrovčanin.  Taj  velikaš  bio  je  od  starine 
koljena  ličkoga,  a  sabor  hrvatski  priznao  ga  je  god.  1683. 
hrvatskim  plemićem  sa  predikatom  wde  Lika".  Za  rata 
turskoga  bio  je  Rikardi  pukovnik  i  vlastnik  jedne  hr- 
vatske pukovnije.  Predstavivši  se  grof  Rikardi  ujedno 
sa  novim  ličkim  podžupanom  Pavlom  Vitezovićem  u  sa- 
borskoj sjednici  od  2.  prosinca  god.  1691.  „staležem  i  re- 
dovom"  Hrvatske,  neizmjerno  ih  je  uzradovao. 

Još  i  grof  Adolf  Zinzendorf,  koji  je  bio  g.  1692.  kupio 
od  bečke  car.  komore  Liku  i  Krbavu,  priznavao  je  pravo 
Hrvatske  na  te  pokrajine,  predstaviv  se  22.  lipnja  g.  1693. 
u  saboru  hrvatskom  i  položiv  zakletvu  kao  lički  župan 
i  pripadnik  kraljevine.  Kad  je  Zinzendorf  odustao  od 
kupa,  iz  nova  su  staleži  hrvatski  iztakli  svoje  pravo  na 
Liku  i  Krbavu,  te  poslaše  u  to  ime  prokušanoga  rodo- 
ljuba, banskoga  kapetana  Franju  Galica  Črnkovačkoga, 
u  Beč,  da  proti  odcjepljenju  u  ime  kraljevine  prosvje- 
duje. Pravo  hrvatsko  priznato  je  i  god.  1695.  iz  nova  te 
obrečeno,  da  će  se  vazda  štititi ;  ali  i  pored  svega 
toga  nije  Lika  nikad  poslije  do  god.  1848.  pod  banovu 
upravu  i  vlast  došla. 

Pavao  Vitezović  nije  imao  nikad  prigode,  da  vrši 
častno  zvanje  ličkoga  podžupana.  On  je  svoju  patriotičnu 
bol  radi  Like  izjavio  i  u  pismu  od  20.  prosinca  god.  1695., . 
upravljenom  biskupu  zagrebačkomu  Stjepanu  Seliščeviću, 
zaklinjući  njega  i  staleže,  da  svojski  brane  barem  bansku 
Krajinu,  pošto  su  Štajerci  već  oteli  Liku  i  Krbavu.  Ako 
pak  Štajerci  sada  uljezu  u  zemlju,  to  će  oni  „Hrvate, 
svoje  branitelje  i  zatočnike,  učiniti  robovi  i  slobodnu 
kraljevinu  pokrajinom  štajerskom." 

I  karlovački  general  Herberstein  i  obje  car.  komore 
jednako  su  radili  proti  pravu  Hrvatske.  Herberstein  je  sno- 
vao više  godina,  kako  će  Hrvatsku  državopravno  urediti, 

te  ju  odciepiti  od  ugarske  krune.  Kad  mu  to  nije  pošlo 
za  rukom,  smetao  je,  koliko  je  najviše  mogao,  svaki 
narodni  boljak  i  napredak  u  Hrvatskoj,  nastojeći  iz  petnih 
žila,  da  pod  zaštitom  austrijskih  pokrajina  stvori  od  Hrvat- 
ske sasvim  neovisnu  hrvatsku  vojnu  Krajinu.  Pripojiv 
Krajini  nekoliko  imanja  Zrinsko-Frankopanskih  i  netom 
osvojenu  Liku  i  Krbavu,  vrebao  je  još  i  na  starodavni 
Bihać,  u  koji  je  želio  smjestiti  zapovjedničtvo  hrvatske 
Krajine.  Upravo,  kad  je  zbog  toga  i  poradi  budućega 
uredjenja  Like  pošao  bio  u  njemački  Gradac,  zateče  ga 
tu  na  30  studenoga  g.  1689.  iza  kratke  bolesti  smrt. 
Mnoge  su  osnove  Herbersteinove  kasnije  napuštene;  ali 
glede  Like  držalo  je  bečko  ratno  vieće,  da  se  ona  ima  sva- 
kako Krajini  pripojiti  i  na  vojničku  urediti.  Zamjenik 
Herbersteinov  u  zapovjedničtvu  hrvatske  Krajine,  grof 
Josip  Rabata,  sliedio  je  u  svemu  pravac,  što  ga  je  bio 
označio  njegov  predšastnik,  pa  je  medju  ostalim  i  to 
predložio,  da  se  krajiška  vojska  iz  Senja,  Otočca  i  Brinja 
premjesti  u  Liku,  Krbavu  i  Gračac. 

Već  je  Herberstein  držao,  da  je  najpreči  uvjet  za 
osiguranje  novih  pokrajina,  ako  se  one  narodom  na- 
puče u  toliko,  da  se  budu  mogle  same  braniti.  Po- 
sljednjih godina  turske  vlasti,  a  osobito  za  vojne  g.  1685. 
bile  su  te  pokrajine  jako  opustošene;  brojilo  se  do  50 
pustih  gradova,  i  naroda  je  bilo  tako  malo,  da  nije  bilo 
u  nekih    priedjelih  vidjeti  na    čitave   milje  ni  žive    duše. 

Bilo  je  za  osvojene  pokrajine  koristno  i  potrebno, 
da  ne  ostave  svi  Muhamedovci  Liku  i  Krbavu,  već  da  se 
pokrste  i  ostanu  u  zemlji,  pa  da  se  nasele  u  što  skorije 
vrieme  i  novi  stanovnici  u  puste  krajeve.  Ovaj  važni  ali  i 
mučni  zadatak  riešio  je  Marko  Mesić  s  takvim  uspjehom, 
da  ga  je  i  to  isto  tako  prodičilo  kao  što  i  njegovo  junačtvo 
na  bojnom  polju.  Šteta,  što  ne  imamo  u  cielosti  izviešća, 
što  gaje  general  Herberstein  27.  lipnja  g.  1689.,  dakle  ne- 
koliko dana  poslije  vojne,  podnio  kralju  Leopoldu.  Iz 
njega   bi   bez   sumnje    koješta  doznali  o  tadanjem  stanju 

Like  i  nešto  potanjega  o  smjeru,  kako  je  htio  general 
zemlju  urediti  i  naseliti.  Predlog  generalov,  da  pokršteni 
Turci  mogu  ostati  na  očinskih  zemljan,  odobrio  je  kralj 
Leopold  30  ožujka  g  1690.,  a  za  samo  pokrštenje  ličkih 
Turaka  pobrinuo  se  Mesić  odmah,  čim  se  vojna  g.  1689. 
svršila.  Odlazak  svoj  u  Liku  radi  pokrštenja  Muhamedo- 
vacanaviestio  je  Mesić  tadanjemu  vikaru  biskupije  senjske, 
kanoniku  Stjepanu  Božiću,  već  pismom  od  25.  srpnja  g. 
1689.,  poslav  u  Senj  popa  Stjepana  po  sveto  ulje.  On  javlja 
„da  već  utorak  ide  u  Liku,  zašto  ovakovu  zapovid  da  ima 
od  njih  ekscelencije  generala".  Molio  je  takodjer  Mesić  u 
pomoć  jednoga  dobroga  popa,  a  ako  takova  ne  bi  bilo,  da 
će  morat  uzeti  fratra,  „što  bi  svim  nam  popom  suprot  re- 
putaciji bilo  i  u  napridak  možebiti  kvara;  i  ki  godar 
pojde,  neka  sobom  vina  nosi,  zašto  tamo  niti  će  najti  vina, 
ni  mesa,  a  kruha  će  veće  biti.  Gospodin  general  jesu  rekli, 
da  g.  pater  Lazari  oće  fratre  tamo  slati,  zato  merkajte, 
da  nam  to  na  potlje  ne  bude  škodilo.  Prosim,  da  najdete 
kadi  doktrinu  hrvačku,  zač  je  ja  nimam,  i  kakovih  dru- 
gih hrvačkih  knjižic  i  prosim  g.  Kučića,  da  mi  posudi 
samo  za  osam  dan  „Circulum  aureum"  (knjigu).  Ja  ga 
imam,  pak  mi  ga  je  odnesal  izpod  Udbinje  plovan  Oštar- 
ski  (kod  Ogulina)  ter  se  bojim,  da  mi  ne  dospije,  a  ja  u 
utorak  večer  mislim  u  Otočac  pojti,  a  u  sredu  u  Perušić,  a 
ta  redovnik,  ne  marim,  ako  do  osam  dan  za  manom  dojde. 
To  je  dosta,  da  mi  je  pomore  krstit,  a  ja  ću  je  metimtoga 
učiti  rudimenta  et  fundamenta  fidei  (počela  vjere).  Sve- 
toga ulja  pošljite,  što  se  veće  može,  zač  je  tih  ljudi  dosta". 
Osvojenje  Like  i  Krbave  pospješi  i  popunu  biskup- 
ske stolice  u  Senju,  koja  je  poslije  smrti  biskupa  Dimi- 
trija  neko  vrieme  prazna  bila.  Kralj  imenova  biskupom 
župnika  u  Konjevicah  u  Štajerskoj  Istrana  Sebastiana 
Glavinića  od  Glamoča.  Po  naredbi  novoga  biskupa  a 
na  molbu  Marka  Mesića  kaptol  senjski  poslao  je  bio  u  Liku 
dva  svoja  kanonika,  Račića  i  Domazetovića,  koji  kroz 
dva    mjeseca    pomagahu   Mesiću    kod    krštenja    i    pou- 

čavanja  Perušićana.  Reć  bi,  da  su  tadanji  duhovni  vikar 
senjski  Božić  a  i  drugi  popovi  zavidni  bili  Mesiću  radi 
ugleda  i  glasa,  što  ga  je  uživao.  Prigovaralo  se  Mesiću, 
da  on  svoju  crkvu  brinjsku  i  tamošnju  duhovnu  službu  za- 
nemaruje, pa  zato  polazeći  Mesić  u  Liku  poručuje  vi- 
karu Božiću  :  „ovo  je  živa  crikva,  kamo  idem,  i  potribuje 
okol  onih  duš  već  truditi  se,  nego  li  oko  crikve  (brinjske), 
koja  kada  je  početa,  oće  se  i  svršiti  s  vremenom.  I 
sutra  pisat  ću  po  meštre,  da  ono  japna,  ča  ga  bude, 
požigaju,  jeda  bi  konci  sežanj  ali  dva  crikva  se  digla,  a 
grede  —  kozli  —  jesu  usičene,  i  već  od  sedam  tisuć  dašak, 
čim  se  pokrije  sanktuarium.  Ja  ću  u  Karlovac  i  u  Za- 
greb". 

Na  pismo  generala  Herbersteina  od  12.  listopada  god 
1689.,  kojim  bješe  zamolio  vikara  Božića,  da  ne  smeta  Me- 
sića  u  poslu  „misionara  (vjerovjestnika)a  u  Lici,  odgovara 
Božić  generalu  16.  listopada  rečene  godine,  da  Mesić  ne 
samo  po  Lici  i  Krbavi,  „pače  po  različnih  mistih  i  dr- 
žavah  nepristano  prohodi,  a  plovanija  njegova  u  ne- 
redu nalazi  se,  kako  da  je  sam  svoj  prelat,  i  mene  licet 
imerita  sada  vikara  kapitulara  spoznati  ne  će".  Vikar 
Božić  spočituje  Mesiću  u  ovom  pismu  po  svoj  prilici 
put  do  Karlovca  i  Zagreba,  koji  je  bio  Mesić  vikaru 
dojavio. 

Po  službenoj  svjedočbi  kaptola  senjskoga  krštena  su  u 
Lici  i  Krbavi  nastojanjem  Mesićevim  882  odrasla  Turčina, 
osim  djece,  koja  niesu  brojena,  a  pretvorene  su  četiri  dža- 
mije :  u  Perušiću,  u  Budaku,  u  Bilaju  i  u  Ribniku  u  kršćan- 
ske crkve.  Ostale  su  nekrštene  samo  neke  osobito  starije 
žene,  koje  se  protiviše  krstu.  Pokrštenika  bilo  je  dakako 
najviše  u  Perušiću.  U  njem  se  brojilo  nekoliko  godina  ka- 
snije u  svem  55  turskih  kuća  sa  252  mužke  glave.  Od  turskih 
porodica  u  Perušiću  bile  su  znamenitije ;  Jurišići  (ujedno 
dizdari  ili  porkulabi),  Krekovići,  Murgići,  Hećimovići,  Do- 
mazetovići,  Karici,  Turići,  Mirkovići,  Milkovići,  Kasumo- 
vići.  Osim  Turaka  u  Perušiću  pokršteno  je  njih  po  neko- 

liko  i  u  Budaku,  u  Novom,  u  Kaniži  i  na  Udbinji,  pa  još  i 
po  drugih  mjestih,  kud  je  bilo  raztreseno  po  nekoliko 
muhamedovskih  obitelji,  tako  da  je  svih  pokrštenih  Mu- 
hamedovaca  bilo  u  popisu  god.  1696.  1700  odraslih  duša. 
Pošto  ne  možemo  navesti  svekolike  turske  obitelji, 
koje  ostaše  na  očinskoj  zemlji  i  krst  primiše,  spominjemo 
u  Kaniži :  Ahmeta  poslije  Ivana  Canića,  car.  poručnika, 
zatim  Turića,  Engića  i  Šabića;  u  Novom:  Šabanovića, 
Miašića,  Asića  i  Plišića;  u  Gospiću  Alića,  u  Buniću 
Mustadina  Rastića,  a  na  Udbinji  Bulića.  Dakako  da  je 
pokrštenika  bilo  razmjerno  malo  prema  broju  onih,  što 
ostaviše  pod  silu  Liku  i  Krbavu,  te  se  nastaniše  koje- 
kuda po  Bosni,  najviše  pak  oko  Bišća  i  na  Unskoj 
Krajini  oko  Kladuše  i  Peći,  Vranograda  i  Bužima,  u 
kojih  mjestih  ima  još  i  danas  puno  nekadanjih  ličkih 
obitelji,  koje  čuvaju  živu  uspomenu  na  staru  djedovinu, 
i  o  životu  svojih  predja  pričaju  u  pjesmi  i  priči.  Takove 
stare  ličke  obitelji  jesu  u  Kladuši:  Milkovići,  a  u  Pod- 
zvizdu  :  Sakenovići,  Šidići,  Haznadići  i  nekoje  druge. 

Sto  ima  u  Bosni  i  na  Krajini  (bosanskoj  Hrvatskoj) 
ličkih  porodica,  te  se  još  i  danas  ponose  svojim  kolje- 
nom. Posljednji  dizdar  (porkulab)  Široke  Kule  Durak-aga 
Kozličić  živio  je  iza  odlazka  iz  Like  još  puno  godina 
na  bos.  Krajini,  a  od  njega  imamo  i  izvornu  svjedočbu 
radi  medja  izmedju  Kuljana,  Perušićana  i  Otočana,  kako 
ih  „meće  didovina  i  očevina."1 


1  To  pismo  priobćujemo  doslovno  sa  izvornim  pravopisotn  kao  primjer 
načina  pisanja  i  jezika  ličkih  Turaka  : 

»Time  poklon  dobar.  Od  mene  Durak-age  K.ozlicicha,  dizdara  Široke 
kule,  koiemu  se  dade  ovi  list  u  poštovane  i  plemenite  ruke  svitlostno 
gosposku  pravu  ric,  koye  che  validati,  koi  po  meni  i  od  mene  poklon  i 
pozdravlvenve  na  list  daye  se,  koi  ovi  list  nayde.  A  po  tom,  kako  cusmo 
i  vidismo  naše  zemlye,  kako  yesmo  yedno  vrime  dencali  i  nassa  meya  bila 
od  dvisto  godina  u  pismu  od  Cara  čestitoga;  i  pravo  ye  nasse  od  vode 
Like  priko  Vuksicha  vodom  Balatinom  na  zid  Vuksicha,  tere  na  Halilo- 
vacku  planinu,  a  od  nye  Bliznici  vodi,  pake  putem  Lucarskim  u  Janyacku 
planinu ;  od  meye  Otočke  meche  na  Lyubovo  do  crikve  ye  na  Matovicinu 
polyanu  s  Podlapcani,  tere  iznad  Podlapaca,  pak  planinom  po  krayu  Skad- 
nica  u  Vuevak  potok  tere  u  Liku.  To  meche  didovina  i  očevina,  pak  po  tomu 

Naseljivanje  stranoga  naroda  najprije  po  Lici,  a  po- 
slije i  po  Krbavi  započelo  je  po  naredbi  generala  Her- 
bersteina  odmah  prve  godine  iza  zaposjednuća.  Povjereni- 
kom za  uredjenje  naselbina  postavi  Herberstein  kapetana 
karlovačkih  arkebusira  Jurja  Križanića,  hrvatskoga  ple- 
mića glasovita  roda  i  čuvena  na  Krajini  junaka.  Ovaj  je 
po  naputku  Marka  Mesića  porazdielio  zemlje  čitavim 
plemenom,  a  gdje  što  i  pojedinim  porodicam.  Sačuvano 
je  iz  prvih  godina  iza  izgona  Turaka  više  naselbenih  li- 
stova, a  vazda  bijahu  doseljenici  primljeni  samo  pod 
uvjet,  da  na  Krajini  prema  potrebi  služe  kao -vojnici. 

Biskup  senjski  Martin  Brajković,  rodom  Senjanin, 
a  starinom  Podgorac,  koji  je  dobro  poznavao  prilike  i  od- 
nošaje  Like,  izviestio  je  u  Mušaluku  boraveći  12.  kolovoza 
god.  1702.  tadanjega  hrvatskoga  bana  grofa  Adama  Ba- 
cana o  narodu,  koji  živi  u  Lici,  a  on  taj  narod  dieli  ob- 
zirom na  podrietlo,  običaje,  jezik  i  vjeru  na  pet  raznih 
plemena,  naime :  na  pokrštene  i  gore  već  opisane  Turke, 
plemiće  Hrvate,    Bunjevce,    Kranjce  i  Vlahe    šizmatike. 

Najodličniji  doseljenici  bili  su  plemići  Hrvati,  po  go- 
voru čakavci.  Oni  dodjoše  od  Otočca,  Brinja,  Senja,  Mo- 
druša  i  iz  drugih  susjednih  mjesta.  Medju  njima  bilo  je 
mnogo  starih  plemića  hrvatskih,  kojih  su  djedovi  vazda  bili 
na  službah  po  Krajini.  Bilo  je  doba,  kad  je  u  obće  veći 
dio  hrvatskoga  plemstva  u  kraljevskoj  vojsci  služio,  pa  je 
to  plemstvo  donekle  zastupalo  i  čitav  politični  narod 
hrvatski.  Sačuvano  je  spisa  i  predstavaka,  što  su  ti  hr- 
vatski vojnici  odpremali  kralju  i  pojedinim  velmožam  u 
ime  čitavoga  naroda  kao  obćinstvo  hrvatskih  plemića  na 
službi  kraljevoj  po  Krajini  („Tota  communitas  nobilium 
Croatarum  nunc  in  stipendiis  Maestatis  regie  in  finibus 
Croacie").  Mi  smo  poglavite  hrvatske  porodice  u  planin- 
skoj Hrvatskoj  u  ovoj  knjizi  već  spomenuli.  Po  gotovo  svi 


znade  sva  kraina  nassa,  kako  ie  ri^  bila  moia  i  Perussi9ka  Naduiagbego- 
vicha  i  sve  Like  age  iznesosmo  upise,  kako  su  bili  Carevi  Hasi;  i  je  omi- 
lovana.  I  da  ste  lipo  zdravi  na  toy  kravni,  nvichovu  gospostvu  lipo,  mirno. » 

niži  častnici  krajiški  birani  su  izmedju  ovih  Hrvata.  Kao 
junaci  niesu  ti  Hrvati  svoju  staru  slavu  nikad  okaljali, 
ali  s  njemačke  se  strane  govorilo  o  njih,  da  su  lako  pod- 
mitljivi, čemu  da  je  uzrok  skrajno  njihovo  siromaštvo. 
Marko  Mesić  odabrao  je  za  sebe,  braću  svoju  i  rod- 
binu (brata  Ivana,  poslije  kapetana  na  Udbinji,  i  sinovca 
Ivana,  kapetana  u  Perušiću),  najbolje  zemlje  kod  bivše 
turske  kule  u  Mušaluku,  koje  je  za  turskog  vladanja 
držao  dizdar  (porkulab)  turski  u  Perušiću.  O  tom,  kako 
se  pop  Mesić  nastanio  u  Mušaluku,  uzdržala  se  priča 
u  ličkom  narodu.  Kad  se  Mesić  htio  nastaniti  u  Lici, 
najprije,  vele,  daje  razgledao  pojedine  okolice.  Od  svih  mu 
se  najbolje  svidjao  kraj  oko  današnje  Kule  i  Muša- 
luka.  Prije  nego  li  će  se  nastaniti,  zapitao  je  savjet  u 
starog  Turčina  Bese,  koji  nije  htio  bježati  iz  Like,  već 
se  pokrstio  i  ostao  u  Starom  Budaku  više  Mušaluka, 
koja  se  kula  i  sada:  „Bešinom  kulom"  zove.  Beso  je 
svjetovao  našega  junaka,  da  ostane  u  Mušaluku,  jer  ako 
se  u  Kuli  nastani,  gdje  raste  , pšenica  banica",  da  će  mu 
ju  vrabci  pojesti,  dok  on  dodje  s  Like  (vode).  Turčin  je  pa- 
metno govorio,  jer  Kula  nema  dosta  vode,  dok  je  u 
Mušaluku  dobro  vrelo,  današnji  Mesićev  zdenac.  Mesić 
posluša  Besu,  te  poče  zidati  kuću,  koja  i  sada  stoji 
podno  gorske  kose,  prozvane  valjda  po  Marku  Mesiću  : 
„Markuševac".1 


1  J.  Devčić  opisuje  današnji  Jfušaluk  medju  ostalim  ovako  :  Mušaluk  je 
katoličko  selo  u  kotaru  gospićkom,  a  stere  se  podno  onizke  gorske  kose 
Markuševačke.  Dieli  se  na  Mušaluk  i  Malo  selo.  Liepo  je  to  seoce.  Više 
njega  uzdiže  se  gorska  kosa  mjestimice  mladom  šumom  obrasla,  odkuda 
ti  se  otvara  vidik  prama  Gospiću,  Bilaju,  Smiljanu  i  Kuli.  Prama  jugo- 
zapadu pukla  liepa  ravan  do  korita  Like.  Ta  je  ravan  obradjena  te  daje 
dosta  liep  prihod  seljaku. 

Kroz  selo  vodi  dosta  dobra  cesta,  uz  koju  se  nanizale  seljačke  kuće, 
koje  ako  niesu  Bog  zna  kako  krasne,  ali  su  Čiste  i  uredne.  Narod  je  radin, 
Čist,  pošten  i  nepokvaren.  Xa  obronku  briega  vide  se  i  danas  razvaline 
nekadašnje  kule  grofova  Budačkih. 

Od  Bese,  koji  je  stari  Budak  držao,  vuku  lozu  Bešići,  stanujući  i  danas 
u  Mušaluku.  U  Mušaluku  se  uzdiže  i  kuća  pokojnoga  četnika  Grgurića. 
koji  je  poznat  iz  austro-francuzkoga  rata.  Odavle  potekoše  i  mnogi  odlični 
častnici.  Tu  ugledaše  ovaj  sviet  i  dva  valjana  Hrvata:   Gjuro  Horvatović 

U  povelji  od  3.  lipnja  god.  1693.,  kojom  kralj  ustupa 
Mesiću  i  njegovim  nasljednikom  sva  kraljevska  prava 
na  Mušaluk,  hvali  se  napose  njegova  briga  kod  naselji- 
vanja  naroda  te  se  spominje,  da  je  Mesić  imao  dobiti 
920  for.  za  svoju  duhovnu  službu. 

Po  opisu  Like  od  god.  1696.,  što  ga  je  sastavio 
umni  senjski  biskup  Glavinić,  bio  je  dvor  Mesićev  u 
Mušaluku  čvrsto  zidan  od  kamena,  četvrtast,  a  visok  na 
tri  kata,  pa  i  sasvim  prikladan,  da  bude  za  obranu  ciele 
okolice.  Mesićeva  kuća  u  Mušaluku,  tako  zvana  straža, 
u  kojoj  još  i  sada  stanuju  Mesići,  čvrsta  je  zidanica,  ali 
danas  samo  na  jedan  kat  sa  podrumom  odzdola.  Sva  je 
prilika,  da  je  tečajem  vremena,  pošto  je  gospoština  pre- 
stala, drugi  kat  porušen  i  kuća  današnji  lik  dobila.  Može- 
biti  pak  daje  pop  Mesić  i  u  Starom  Budaku  stanovao,  pošto 
se  obično  sav  Stari  Budak  Mušalukom  zvao.  Gr.  1700.  sa- 
gradi Mesić  nekoliko  stotina  koračaja  od  svoga  Mušaluč- 
kog  dvora  crkvicu,  koju  posveti  sv.  Duhu.  Mala  je  to 
crkvica,  danas  dosta  ruševna,  sa  zidom  na  pročelju  po- 
put tornja,  u  kojem  su  dvie  šupljine  za  zvona.  Više 
vrata  izvana  ima  na  ploči  latinski  napis1,  koji  kaže,  da 
si  je  tu  Mesić  odabrao  i  pokopalište. 

U  Mušaluku  uredi  Mesić  gospodarstvo  i  naseli  ne- 
koliko kuća  kmetova  tobožnjih  Kranjaca  iz  priedjela 
današnje  riečko-modruške  županije.  Isto  tako  smjesti  i 
nešto  kmetova  u  Toliću  u  Krbavi  za  svoje  rodjake. 


i  Petar  BeniČki,  koji  služe  danas  u  kraljevini  Srbiji  kao  odlični  gene- 
rali Horvatovićevo  pleme  dalo  je  mnogo  odličnih  častnika.  I  otac  Gjurin 
bio  je  častnik.  Spominje  se  i  podpukovnik  Horvatović,  koji  je  god.  1848. 
bio  u  glavnom  stanu  Jelačića  bana,  a  g.  1850.  bio  mjestnim  zapovjednikom 
na  Rieci.  On  umrie  u  JBeču  groznom  smrću :  s  nesmotrenosti  izgori. 

1  Napis  taj  glasi:  Veni  Creator  Spiritus,  |  Mentes  tuorum  visita,  |  Ho- 
stem  repellas  longius,  |  Pacemque  dones  protinus.  |  Per  te  sciamus  te  pa- 
trem,  |  Noscamus  atque  filium;  |  Teque  utriusque  spiritum,  |  Credamus  omni 
tempore.  j  Anno  post  Christum  natum  1700.,  |  Post  reocupationem  Liccae  | 
Et  Corbaviae  anno  XI.  ecclesia  J  Spiritus  Sancti  aedificata  fuit  |  Ab  ad- 
modnm  Reverendo  Domino  |  Marco  Messich,  primo  |  Missionario  in  Lica 
et  Corbavia  |  Ac  archidiacono  in  eadem  patria.  |  Et  qui  si  Deo  placuerit,  j 
Hic  et  sepelietur. 

Gotovo  od  svake  kuće  u  Brinju,  Stajnici,  Jezeranah 
i  u  Križpolju  uzme  Mesić  po  njekoliko  ljudi  i  naseli 
njimi  Udbinju  i  Podlapaću,  a  Otočane  i  u  obće  Ga- 
ćane nastani  on  što  u  Mutiliću,  što  u  Ribniku  i  u  Muša- 
luka.  U  Kosinj  je  već  general  Herberstein  smjestio  Mi- 
halja  Špoljarića  i  druge  „Hrvaćane",  a  jer  su  ovim  či- 
nili Vlasi  Kosinjani  silu  i  krivicu,  zato  je  povjerenik 
Križanić  Vlahe  tako  poravnao,  „da  u  napredak  slobodu 
budu  imali  skupa  z  ostalimi  novo  naseljenici  Hrvaćani 
bratinski  i  prijateljski  razumiti  se,  kako  pravo  bude." 
Hrvata  je  bilo  osim  častnika  god.  1697.  samo  u  Lici, 
ne  računajuć  Krbavu,  140  kuća,  a  poslije  još  su  novi 
Hrvati  nadošli. 

Drugo  pleme  naseljenika  u  Lici  bili  su  Bunjevci, 
koje  kadšto  spomenici  zovu  i  katoličkimi  Vlasi.  Oni  su 
štokavci  i  ikavci,  a  došli  su  iz  sjeverne  Dalmacije  i  iz  za- 
padne Hercegovine,  svakako  iz  priedjela  stare  hrvatske  dr- 
žave, gdje  još  i  danas  narod  po  jeziku  i  običajih  sa  Bunjevci 
istovjetan  živi,  a  poznat  je  kod  Talijana  pod  imenom  Mor- 
laka.  Mi  smo  u  ovom  pripoviedanju  već  naveli,  da  je  od 
zemana  Vlaha  bilo  i  po  srbskih  i  po  hrvatskih  zemljan,  a 
i  po  Lici.  Bilo  je  Vlaha  pače  i  u  hrvatskom  Primorju, 
a  tako  nas  na  njih  sjeća  i  Vlaška  ulica  u  Zagrebu,  koja  je 
starija,  nego  li  su  bili  Talijani,  graditelji  stolne  crkve, 
po  kojih  je  tobože  ta  ulica  prozvana.  Za  hrvatske  Vlahe 
oko  Klisa  i  Sinja,  dakle  bez  sumnje  na  pravoj  staroj  hrvat- 
skoj zemlji,  potvrdio  je  poveljom  god.  1436.  u  Klisu  kod 
Splita  ćirilski  pisanom,  —  koje  je  pismo  običajno  bilo  u 
mnogih  hrvatskih  krajevih  kroz  više  vjekova  te  se  kadšto 
zvalo  i  „hrvačko  pismo"  —  „knez  Hanž  Frankapan, 
ban  Dalmacije  i  Hrvat  i  knez  Cetinski  i  Kliski",  kad  pred 
njega  dodjoše  „virne  i  prave  sluge  bana  Ivaniša  Iva- 
novića,  vsi  dobri  Vlasi :  Vigan  Dubravčić,  Ninoe  San- 
ković,  Tomaš  Ročević,  Matijaš  Vukčić,  Milić  Ostoić, 
Vukaš  Vojnović,  Ivaniš  Grubačić,  Radivoj  Vitković, 
Bulat  Kustrožić  i  drugi  pitajuće  i  iščuće  dobrih  i  poštenih 

zakonov  svojih  navadnih,  ki  im  su  bili  za  njih  bivšega  go- 
spodina bana  Ivaniša  Ivanovića  i  za  njegova  otca  kneza 
Ivana"  zamoljene  zakone,  a  medju  ovimi :  da  „ni  nad 
njimi  (Vlasi)  nijedan  Hrvatin  vojvoda,  i  da  na  njihovo 
pitanje  ne  sudi  nijedan  Hrvatin,  ner  njih  knez  i  suci  njih, 
i  da  ne  drže  Hrvati  Vlahov  mimo  jednoga  bravara,  i 
Srblin  da  ne  može  otdati  na  Vlaha,  ni  Vlah  na  Srblina". l 
Već  po  ovom  zakonu  svakomu  je  jasno,  daje  bila  g.  1436. 
razlika  medju  Srbo-Hrvati  i  Vlasi,  ako  ne  plemenska  i 
narodna,  a  to  svakako  družtvena,  koja  se  razlika  tečajem 
vremena  dakako  izgladila  i  poravnala.  Pa  ako  se  Vlasi 
u  srbskih  zemljan  zovu  sada  i  jesu  Srbi,  to  se  i  hr- 
vatski Vlasi,  odnosno  stari  Bunjevci,  punim  pravom  mogu 
zvati  i  jesu  Hrvati,  kojim  se  imenom  u  ostalom  ovi  po- 
sljednji danas  doista  i  zovu  i  ponose. 

Podgorski  i  lički  Bunjevci  po  svoj  prilici  srodnici  su 
onih  Morlaka  iz  okolice  Šibenika  i  Trogira,  koje  je  g.  1579. 
bio  nakanio  naseliti  u  hrvatskom,  primorju  nadvojvoda 
štajerski  Karlo,  podielivši  im  povlasti.  Bunjevci  dodjoše 
u  Liku  sa  dvie  strane:  s  juga  sa  ustašami  dalmatinskimi 
kroz  dolinu  zrmanjsku,  naselivši  Gračac,  Lovinac,  Ričicu, 
Štikadu,  sv.  Rok  i  susjedna  mjesta,  pa  od  zapada  iz 
Podgorja,  odkuda  ponajviše  iz  Jablanca,  Sv.  Jurja,  Kar- 
lobaga  i  Krmpota  provale  kroz  klance  Velebitske  i 
posjednu  više  Karlobaga  prije  turska  mjesta :  Smiljan, 
Bužim  i  Trnovac,  podielivši  tu  zemlje  sa  turskimi  Vlasi: 
Vujnovići,  Rajčevići,  Lemaići,  Pejnovići,  Basarići,  Pin- 
tari,  Bogići,  Gajići  i  Katići,  a  i  priedjele  u  Podgorju, 
da  budu  za  pašu  stoke  i  ovaca  u  zimsko  doba.  Za  ovimi 
dodjoše  i  drugi  Bunjevci  u  Liku  i  Krbavu.  Lovinac, 
Sv.  Rok  i  Ričicu  naseli  god.  1691.  Marko  Mesić.  U 
Lovinac  dovede  on  iz  Karlobaga  obitelji :  Kovačeviće, 
Krpane  i  Brkiće.  Povjerenik  Juraj  Križanić  dozvolio  je 
pismom  od   6.  kolovoza   god.   1690.    knezu    Lovri  Milin- 


1  Zanimiv  ovaj   zakon,  koji  može  koješta    razjasniti,  priobćit  ćemo  ako 
Bog  da,  na  drugom  mjestu. 

koviću  od  Jablanca,  da  u  „Pazarištih  u  konfinu  nov- 
skom  59  hiž  postavi  i  naseli  i  da  i  u  napridak  slobodu 
bude  imal,  svakom  mestu  dati  i  odkazati,  i  da  bude 
Milinkoviću  sloboda  u  Podgorju  pasti,  ladati  i  uživati, 
kako  i  ostali,  koji  se  budu  u  Novskom  konfinu  selili". 
U  obstojaloj  ličkoj  pukovniji  bile  su  kumpanije  Paza- 
riška  i  Sveto  -  Jurska  čisto  Bunjevačke,  a  ima  Bunje- 
vaca kojekuda  razasutih  i  sa  pravoslavnimi  Vlasi  po- 
miešanih  i  u  stranah  prama  Senju  i  Otočcu,  pa  i  na 
bivšem  kordunu  u  Borićevcu  i  pod  gorom  Plešivicom. 
S  Bunjevci  stopili  su  se  i  njekoji  primorci  čakavci,  ve- 
ćinom sa  Jadranskih  ostrva,  s  kojimi  su  zajedno  došli 
u  Podgorje  a  poslije  i  preko  Velebita  u  Liku.  Bunjevce 
su  držali  za  izvrstne  vojnike ;  vazda  su  oni  bili  smioni  i 
hrabri,  ali  su  i  ponajviše  smutnje  činili.  God.  1697.  bilo 
je  Bunjevaca  katolika  u  Lici    u   160  kuća  do   1000  duša. 

Nešto  slabiji  brojem  bili  su  tako  zvani  Kranjci,  koje  su 
tim  imenom  prozvali  ili  po  njihovom  kajkavskom  narječju, 
ili  obzirom  na  pogranični  kraj,  od  kuda  su  došli ;  i  oni  su 
Hrvati.  Njih  dovede  pop  Marko  Mesić  i  knez  Jerko  Ru- 
kavina od  Delnica,  Broda  i  Moravica,  gdje  su  bili  po- 
danici sad  komorske,  prije  Zrinske  gospoštine  Brodske,  pa 
ih  nastaniše  u  Kalugjerovcu,  Gornjem  Kosinju,  Mu- 
šaluku,  Brušanih  i  po  nješto  još  i  po  drugih  mjestih 
Imena  su  im  od  prilike :  Sudac,  Lisac,  Čop,  Pleše,  Abra- 
mović,  Naglić,  Krulac,  Prse,  Peret,  Šnebergar,  a  ova- 
kovih  imena  ima  i  danas  ponajviše  oko  Brodskih  Mo- 
ravica i  Delnica.  Oni  sami  sebe  zovu  vazda  Hrvati. 
Ovi  doseljenici  kmetovali  su  i  u  Lici  dotle,  dok  nije 
Krajina  godine  1746.  po  princu  Hildburgshausenu 
preustrojena.  Tobožnjih  ovih  Kranjaca  bilo  je  god.  1697. 
u  svem   140  kuća. 

Sva  četiri  spomenuta  plemena :  pokrštene  Turke, 
Hrvate  plemiće,  Bunjevce  i  Hrvate  Kranjce,  nadmašivali 
su  brojevno  u  Lici  pravoslavni  Vlasi,  zvani  u  ono  doba  u 
službenih  spisih  ponajviše  :  Vlasi  šizmatici  (razkolnici).  Njih 

je  bilo  već  u  tursko  doba  ako  ne  više,  a  to  bar  toliko, 
koliko  i  Turaka.  Kad  ustadoše  proti  Turkom,  svakojako 
se  ovim  dogadjalo,  ali  su  i  Vlasi  u  neprekidnih  kre- 
ševih  prije  oslobodjenja  Like  mnogo  postradali  i  mnogi 
izmedju  njih  zaglavili.  Kad  je  kraljevska  vlada  stala  na- 
seljivati  Liku  i  Krbavu,  dodjoše  novi  Vlasi  sa  tri  strane : 
iz  Dalmacije,  Turske  i  iz  Krajine  otočke  i  brinjske, 
kud  je  bio  general  Vuk  Frankopan  sa  svojim  ze- 
tom knezom  Petrom  Zrinskim  god.  1640—60  mnogo  na- 
roda iz  Turske  nastanio.  Tako  je  naseljen  Vrebac  i 
Komić  iz  Vilica  i  Škara,  Mutilić  iz  Prokika  i  Skalić« 
kod  Brinja,  a  Pecani  iz  Brloga.  Zrmanju  i  Gračac  za 
premise  Vlasi  iz  Dalmacije,  a  susjedna  do  Gračaca  mjesta 
posjedoše  turski  Vlasi  iz  Kupresa,  Grahova  i  Knezpolja. 
Glasovita  porodica  baruna  Kneževića,  koja  je  držala  u 
Gračacu  poveće  dobro  sa  kmetovi,  potekla  je  iz  dal- 
matinskoga mjesta  Seline.  Na  12.  kolovoza  god.  1690. 
podieljen  je  „Vijasinu  Mileusniću  z  ostalimi  nikojimi 
Vlaškimi  sinmi,  koji  se  žele  nastaniti,  potribuvani  kunfi 
Širokokulski  tako  i  s  tim  putem,  da  bude  dužan  40  kuć 
s  dobrimi  i  vernimi  junaki  naseliti8,  a  pet  dana  iza  toga 
bude  dozvoljeno  knezovima  Jovanu  Drakuliću  i  Milinu 
Laliću,  da  svaki  od  njih  po  30  porodica  nastani  u  Ko 
rjenici,  a  u  naselbenom  listu  naznačen  je  ujedno  i  kotar 
nove  naselbine.  Mekinjar  i  Rebić  nastanio  je  rodjak 
Mesićev  kapetan  Holjevac,  podielivši  čitav  kotar,  kako 
je  bio  pod  turskim  vladanjem,  porkulabu  Milanku  Marin- 
koviću  i  knezu  Velisavu  Bosniću.  Kasnije  su  naseljena 
mjesta:  Popina  i  Mazin  iz  Plavna  više  Knina,  a  Bruvno 
iz  Divosela  pod  Velebitom  i  iz  drugih  krajeva  turskih  i  hr- 
vatskih. Bruvno  je  bilo  dosta  vremena  pusto,  a  po  zemljan 
oko  Bruvna  pasla  su  blago  susjedna  sela  u  jesensko 
doba.  Već  u  prvom  početku,  kad  su  Lika  i  Krbava  pod 
kraljevsku  vlast  došle,  bilo  je  tamo  700  kuća  pravoslavnih. 
Doseljenikom  podjeljivali  su  naselbene  listove  po- 
najviše krajiški    generali,    komisari    i  kapitani    senjski  i 

otočki,  ali  na  zemlje  ih  je  namještao  i  selišta  medju  njih 
razdjeljivao  gotovo  vazda  i  svuda  samo  Marko  Mesić, 
pa  zato  je  on  jedini,  kako  dokazuju  mnogi  sačuvani 
spisi  i  zapisnici,  poznavao  pravo  i  tačno  pojedine  kotare, 
imajući  mnogo  puta  pri  nastalih  pravdah  sgode  i  pri- 
like, da  izkaže  i  naznači  kotare  i  medjaše  obćinam  i 
pojedinim  stanovnikom. 

Ma  da  se  Marko  Mesić  prema  duhu  i  potrebi  vre- 
mena, u  kojem  je  živio,  mnogo  bavio  i  vojnimi  i  uprav- 
nimi  poslovi  na  veliku  korist  naroda  i  domovine,  nije 
on  ipak  nikada  zanemario  svoju  svećeničku  dužnost, 
brineći  se  neumorno  za  probitak  kršćanstva  i .  katoličke 
crkve.  Ne  samo  što  su  ponajviše  njegovom  brigom  i 
marom  ostavši  u  zemlji  Muhamedovci  pokršteni,  on  se 
takodjer  brinuo  za  vjerske  stvari  i  probitke  i. svih  ostalih 
žitelja  ličkih.  Dogadjalo  se  nekoliko  puta,  da  je  Mesić 
bio  kroz  dulje  vrieme  jedini  katolički  svećenik  za  obje 
županije  i  za  više  tisuća  vjernika,  koje  je  posvuda  marljivo 
pohadjao  i  narod  u  vjeri  kriepio.  Mesićevom  brigom 
osnovane  su  god.  1690.  prve  katoličke  župe  u:  Budaku, 
Perušiću,  Pazarištu,  Ribniku  i  u  Novom.  Poslije  su  ta- 
kodjer najviše  Mesićevom  skrblju  i  mukom  podignute 
župe  god.  1 69 1.  u  Karlobagu,  god.  1692.  u  Kosinju 
gornjem,  zatim  god.  1702.  u  Podlapači,  god.  1704.  u  Lo- 
vincu,  god.  1706.  na  Udbinji,  g.  1708.  u  Smiljanu  i  na- 
pokon god.  1709.  u  Rudopolju.  Što  je  bilo  bolje  gra- 
djenih  džamija,  te  su  pretvorene  u  kršćanske  crkve, 
a  gdje  nije  bilo  džamija,  tu  su  za  prvu  potrebu  podig- 
nute crkve  od  drva.  U  Lovincu,  u  Karlobagu,  Jablancu, 
u  gornjem  Kosinju,  Perušiću,  Pazarišću,  i  na  svojem 
dobru  u  Mušaluku  podigao  je  Mesić  crkve    od  kamena. 

Za  pokrštenike  u  Perušiću,  kojih  je  sam  Mesić  700 
krstio,  držao  je  kroz  dulje  vrieme  kapelana  i  hranio  ga 
od  dohodka  dobra  Mušaluka.  God.  1695.  bude  naloženo 
generalu  karlovačkom  grofu  Karlu  Auerspergu,  da  dade 
Mesiću   za   uzdržavanje   dvojice   kapelana   godišnjih    180 

for.,  ali  pošto  taj  novac  nije  kasnije  redovito  izplaćivan, 
zamolio  je  Mesić  god.  1702.  kralja  Leopolda  izplatu  duga 
za  3l!2  godine.  Dug  je  doista  kasnije  podmirila  gradačka 
komora  iz  svojeg  prihoda. 

Župu  svoju  Brinjsku  držao  je  Mesić  i  poslije  odlazka 
u  Liku  kroz  više  godina,  ali  je  poradi  nje  imao  od  za- 
vidnika  u  kaptolu  senjskom  dosta  neprilika.  God.  169 1. 
posla  kaptol  za  kapelana  u  Brinj,  ne  pitajuć  Mesića,  ne- 
koga Vuka  Vlatkovića,  kojemu  nije  dao  Mesić  misiti, 
tvrdeći,  da  se  mimo  njega  ne  smije  kapelan  postavljati. 
U  viziti  kanonićkoj  g.  1692.  za  biskupa  Seb.  Glavinića 
zabilježeno  je  za  Brinje:  „Postavljamo  svakojakih  cir- 
kvenšćin,  kastaldij  i  svakoga  k  njim  pristojećega  blaga 
i  dohodkov  komesare  ili  proKuratore,  prvoga  gospodina 
Marka  Mesića,  plovana".  U  to  doba  glasio  je  Me- 
sićev  zvanični  naslov,  da  je:  „misionar  Like  i  Krbave, 
župnik  brinjski  i  kapelan  vojske  generalata  karlo- 
vačkog". 

Godine  1692.  umrie  posljednji  biskupom  senjskim 
imenovani  vanjski  arkižakan  Petar  Zorba ;  njegovo  mjesto 
dobi  Mesić  te  bude  prozvan  arkižaknom  ličkim.  Tako  je 
Mesić  nekim  načinom  postao  vanjskim  vikarom  ili  na- 
mjestnikom  biskupskim,  a  papa  ga  imenova  za  Liku 
apostolskim  delegatom.  U  svojstvu  arhižakna  imao  je 
Mesić  razmiricu  sa  senjskim  biskupom  Benkom  Bedeko- 
vićem  radi  jurisdikcije  i  crkvenih  desetina.  Mesiću  obu- 
stavi biskup  i  službu,  ali  se  Mesić  pokori  svojemu  po- 
glavaru i  s  njim  izmiri,  te  Bedekovića  na  to  skloni,  da 
mu  je  dekretom  dozvolio  podjeljivati  župe  po  Lici.  Marko 
Mesić  postavio  je  god.  1708.  u  Lovinac  župnikom  Da- 
mjana  Zdunu,  u  Novi  namjestio  je  župnika  Bilajskoga, 
a  u  Bilaj  Simeona  Zdunu,  rodjaka  Damjanova. 

Kao  arkižakan  lički  brinuo  se  pop  Mesić,  što  je 
više  mogao,  za  dobro  ličkoga  svećenstva  i  rimske  i 
pravoslavne  crkve,  koje  je  većinom  kukavno  živjelo 
od  milostinje  i  desetine.    Kod    diobe    zemalja    skrbio  je 

Marko  Mesić,  da  je  dobila  po  nješto  zemlje  svaka 
crkva  i  svaki  svećenik  (župnik  ili  paroh).  O  tom  dari- 
vanju zemalja  kaže  sam  arkižakan  Mesić  u  nalogu,  što 
gaje  izdao  6.  lipnja  1706.  Perušićanom :  „da  on  budući  u 
Lici  i  Krbavi  na  komandi  polag  zapovidi  njih  cesarske 
svitlosti,  ku  je  dal  tuliko  presvitli  gospodin  Brajković, 
kuliko  i  sadašnji  (biskup)  Benedikt  Bedeković  na  slavnu 
komoru  grada čku,  da  se  ima  svim  redovnikom  po  svoj 
Liki  i  Krbavi  dati  i  zemlje  oraće  i  sinokoše  tuliko, 
kako  mogu  obilno  imati  za  obdržavanje  njihovo ;  i  polag 
takove  zapovidi  jesam  zapovidal  svim  glavarom,  da 
imaju  to  učiniti,  pa  zato  zapovidam  i  Perušićanom,  da 
dadu  svomu  plovanu  falat  (komad)  zemlje." 

Duhovna  služba ,  osobito  za  arkižakna,  bila  je  u 
Lici  tegobna  ne  samo  zbog  tolikih  pokrštenika,  koje 
je  valjalo  u  vjeri  neprestano  poučavati  i  učvršćivati,  već 
i  zbog  praznovjerja,  koje  je  u  ono  doba  gotovo  svuda 
manje  ili  više  vladalo,  a  po  Lici  po  gotovo  i  previše. 
Na  23.  rujna  god.  1700.  izviesti  Mesić  tadanjega  biskupa 
senjskoga  Martina  Brajkovića,  da  su  porkulab  Stanko 
Kovačević,  njegova  mati  i  brat  mu  Pavao,  vidjeli  u 
gradu  Lovincu  dva  čudna  čovjeka,  od  kojih  je  jedan 
kazao,  da  je  sv.  Mihajlo  arhangjel  a  drugi  Ivan  Krsti- 
telj. U  doba,  kad  je  još  učeni  kranjski  povjestnik  barun 
Valvazor  držao,  da  po  Kranjskoj  vrag  puhove  na  pašu 
tjera,  pa  je  priobćio  i  kajde  za  fućkanje  kod  hvatanja 
raka,  a  kanonik  zagrebački  i  predstojnik  hrvatskoga 
zavoda  u  Bolonji  zabilježio,  da  je  god.  1691.  u  Bosni 
krvavi  snieg  padao  i  da  je  sva  zemlja  pokrita  krvlju, 
nije  čudo,  da  je  i  pop  Marko  Mesić  vjerovao  u  vidjenje 
Lovinačko.  Pače  i  tadanji  zapovjednik  Like  barun  Ram- 
schissel  izviestio  je  o  toj  prikazi  dvorsku  kancelariju  u 
Beču,  a  biskup  Brajković  stiže  sa  kanonikom  Vukom 
Vlatkovićem  osobno  u  Mušaluk,  odkle  ode  s  Mesićem 
na  14.  studenoga  u  Lovinac,  gdje  sve  izvidješe,  ljude 
saslušaše  i  vidjenja  pobilježiše. 

Lopa&ić  :  Dva  hrvatska  junaka.  5 

Valja  da  se  obazremo  i  na  stanje  pravoslavne  crkve 
u  Lici  za  vrieme,  dok  je  u  njoj  Marko  Mesić  na  javne 
poslove  utjecao.  U  Lici  su  još  od  turskih  vremena  sljedbe- 
nici pravoslavne  vjere  stajali  pod  srbskom  patrijaršijom  u 
Pećih.  Malo  kasnije,  pošto  su  Turci  odtjerani  iz  Like,  do- 
šao je  u  Ugarsku  i  Hrvatsku  srbski  patrijarha  Arsenije 
Črnović  sa  mnogo  naroda  iz  Srbije  i  Albanije.  Prielaz  pa- 
trijarhe djelovao  je  očevidno  i  na  ličke  pravoslavne.  Ka- 
petan senjski  grof  Edling  izviestio  je  prosinca  god.  1690., 
da  dva  vlaška  popa  (AValahische  priester)  obilaze  lička 
sela  i  da  tajne  sastanke  s  narodom  drže.  Po  kraljevoj 
zapoviedi  zatvoreni  su  ti  popovi.  U  isto  vrieme  došao 
je  bio  u  Liku  iz  Bosne  takodjer  i  vladika  Atanasije  Lju- 
bović, pa  pošto  je  u  Lici  mnogo  s  narodom  obćio,  po- 
vratio se  u  Bosnu.  Ljubović,  rodom  po  svoj  prilici  iz  Sa- 
rajeva, gdje  je  imao  brata,  navratio  se  god.  1695.  opet  u 
Liku,  pa  je  stao  graditi  vladičine  dvorove  u  Medku.  Lju- 
bović  je  već  i  prije  takove  dvorove  podigao  bio  pod  zašti- 
tom Mlečana  u  Kotarih.  Carsko  tajno  vieće  u  Beču  naloži 
uslied  toga  biskupu  senjskom  Seb.  Glaviniću,  da  glavom 
podje  u  Liku  i  Krbavu,  pa  što  vidi  i  nadje,  da  izviesti. 
Ljubović  je  poslije  dvaputa  —  god.  1700.  i  1703.  —  od- 
premljen  iz  Like,  i  to  na  zahtjev  Glavinićeva  nasljednika, 
biskupa  Martina  Brajkovića,  koji  se  je  mnogo  starao  za 
crkveno  jedinstvo,  pa  je  god  1701.  preporučivao,  da  se 
imenuje  vikar  iztočnoga  obreda  u  Senjsko-Modruškoj 
biskupiji  i  osnuje  škola  za  odgoj  svećenstva  iztočne 
crkve  u  Senju.  Kasnije  izhodio  je  patrijarha  Črnović, 
da  bude  Ljubović,  koji  je  medjutim  ponajviše  stanovao  u 
manastiru  Komogovini  u  banskoj  Krajini,  naimenovan 
kraljevskim  dekretom  vladikom  i  za  Liku.  Ljubović  se 
odslije  službeno  pisao :  mitropolitom  Bosanskim,  Like 
i  Krbave.1  Što  je  patrijarhi  Črnoviću  uspjelo  uzpostaviti 

1  U  pečatu,  sto  ga  je  upotrebljavao  Ljubović,  ima  lik  Isusov  i  oko  njega 
šest  djevica  božjih.  Od  zgora  stoji  IC  ?CC,  a  okolo  na  rubu  ima  napis;  J  J-O-.V 

HACie  .  h:\otiio   n;t;i'6io   MiTpono.u'Th  .  eocjiickg  Kpjiiie,  it'iKe   1  KpEue. 

Ljubovića  uzprkos  tolikim  protivštinam,  mnogo  je  po- 
mogla vještina  tadanjeg  mitropolitskoga  tajnika,  ple- 
mića hrvatskoga  Vladislava  Grošića,  rodjena  Petrinjca, 
a  pradjeda  sadašnjih  grofova  Jelačića  po  tankoj  krvi, 
koji  je  najvažnija  službena  pisma  na  obranu  pravoslavne 
crkve  sastavljao  i  na  razna  mjesta  odpremao.1 

Prigodom  izbora  novog  mitropolite  poslije  smrti 
Črnovićeve  u  siečnju  god.  1708.  došao  je  i  Ljubović  u 
starosti  od  80  godina,  premda  nije  bio  pozvan,  usred 
ljute  zime  u  Sriem  u  manastir  Krušedolski,  gdje  je  18. 
siečnja  rečene  godine  jednoglasno  izabran  mitropolitom 
Izajija  Diaković.  Cesarski  komesar  barun  Guarrent  pro- 
tivio se  izprva  sudjelovanju  Ljubovićevu  kod  izbora,  ali 
pošto  je  vladika  to  pravo  za  sebe  svakako  iskao  u  ime 
pravoslavnoga  naroda  u  Lici  i  Krbavi,  pripušten  je  na- 
pokon k  izbornom  činu. 

Ne  ima  traga,  da  bi  bio  pop  Marko  Mesić  revnovao 
proti  pravoslavnim  i  pačao  se  u  njihove  vjerske  poslove. 
Izprva  nije  se  i  onako  barem  u  prostom  narodu  gle- 
dalo na  vjersku  razliku,  te  je  narod  i  u  vjerskom  po- 
gledu u  slozi  živio.  Liepi  primjer  vjerske  snošljivosti 
podao  je  pravoslavni  kalugjer  Nikola  Uzelac,  koji  je 
god.  1696.  jednako  služio  kao  župnik  starosjediocem  ka- 
toličkim Hrvatom  i  Bunjevcem,  kao  što  i  pravoslavnim 
doseljenikom,  i  to  s  velikom  hvalom  biskupa  Glavinića. 
I  pop  Marko  Mesić  je,  osobito  dok  je  bio  odsutan  vla- 
dika Ljubović,  upravljao  donekle  i  poslovi  pravoslavne 
crkve;  on  je  smetao,  kako  Emanuel  Sladović  u  poviestih 
biskupije  Senjsko-Modruške  kaže,  sebično  i  simeonsko 
prodavanje  parohija  i  protopopija,  pa  je  dielio  parohije, 
nevaljale  popove  karao,  ali  se  takodjer  brinuo,  da  mogu 
svećenici  živjeti  medju  narodom,  nadielivši  i  pravoslavne 
crkve  i  popove  zemljami     Zbog  takove  skrbi  ima    više 

1  Ljubović     kaže     za    Grošića    u    pismu  od   II.    lipnja    godine     1707.: 

ceKfmTjf*  MHTponoAiiTJ  cphnciuro  h  (o  cuera  Napoja  iniuerj  oHiiicoae, 
i|i06  noiperui  i|ecj(>ciion  ^Kopou. 


58  P°P  Marko  Mesić. 


priznanica  ondašnjega  pravoslavnoga  svećenstva  brižljivu 
Marku  Mesiću.  God.  1702.  dao  je  Mesić  protopopu  ličkom 
u  Raduču  zemlje,  proste  od  svake  daće,  toliko,  koliko  je 
pripadalo  na  23  duše,  a  popu  Pavlici  u  gornjem  selu 
Raduču  zemlje  za  dvadeset  duša.  Isto  tako  dao  je  Mesić 
popu  u  Ploči  zemlje,  što  su  prije  bile  Mirčeta  Stulića  i 
Radojice  Mandića,  a  te  zemlje  da  budu  za  uviek  proste 
od  svake  službe  i  da  ostanu  popovske.  I  pop  Nikola 
Popović  u  Počitelju  dobio  je  od  Mesića  dovoljno  zemlje 
i  pismo  na  nju,  pa  je  bio  još  mnogo  godina  kasnije 
(g.  1725.)  kapetanu  Pavlu  Mudrovčiću  zahvalan,  što  mu 
je  izhodio  kod  Mesića  zemlje  kod  vode  Počiteljice. 

Mesić,  koji  je  vjernike  obiju  crkava  volio,  te  narod, 
koliko  je  mogao,  čuvao  od  globljenja  vojnih  častnika  i 
komorskih  činovnika,  vazda  je  nastojao,  da  se  s  narodom 
blago  i  obzirno  postupa,  a  i  u  pismu  od  14.  ožujka  god. 
1705.  svjetovao  je  tadanjeg  zagrebačkog,  prije  senjskog  bi- 
skupa Martina  Brajkovića,  da  treba  s  Vlasi  što  blaže 
postupati  („s  Vlasi  mitissime  procedendum,  što  vaše  gosp. 
bolje  znate,  nego  jau). 

Posredovanjem  poznatog  neumornog  širitelja  kato- 
licizma, kardinala  i  primasa  ugarskoga  grofa  Leopolda 
Kolonića,  dodju  god.  1695.  i  u  Liku  novi  katolički  vje- 
rovjestnici.  Bijahu  to  00.  kapucini,  a  odpremivši  ih  senj- 
ski biskup  Sebastian  Glavinić  u  Liku,  izdade  iz  Trsata 
kraj  Rieke  6.  rujna  iste  godine  posebnu  poslanicu  na 
puk  lički,  u  kojoj  mu  javlja,  da  šalje  u  Liku  i  Krbavu,  — 
„vitežkom  rukom  junakov  hrvatske  i  primorske  krajine 
otete  za  veću  slavu  i  diku  božju,  sv.  vere  katoličke  po- 
vekšanje,  cesara  i  slavne  kuće  austrijanske  razširenje  i 
uzvišenje,  duš  kršćanskih  ukrepljenje,  napridak  dobar  i 
spasenje  i  dobru  sriću  suprot  neprijatelju  naturalskomu 
naše  domovine  —  mnogočastnoga  otca  Marina,  gvar- 
diana  kapucinskoga  i  predikatura  z  davnih  let,  dajuć  mu 
oblast  biskupsku,  da  uči  te  narode,  kara  grehe,  zloće  i 
opačine  izpovida  i  odrišuje  od  svih  grihov,  crikve  i  eri- 

kvena  dobra  povekšava  i  ne  dopusti,  da  bi  koji  ino- 
stranci  kako  vuki  nemili  stado  Isukrstovo  mutili,  i  ako 
bi  koj  našal  se,  ki  ne  kroz  vrata,  nego  od  drugud 
ulizal  je,  imate  ga  odtirati  i  svetim  pismom  oštro  po- 
karati". 

Očito  je,  daje  ovaj  proglas  naperen  bio  proti  vladici 
Ljuboviću,  koji  je  tada  dolazio  nadzirati  svoje  vjernike  iz 
turske  Bosne  i  iz  Kotara  u  mletačkoj  državi.  Malo  zatim 
već  spominje  službeno  izviešće  tajne  cesarske  kancela- 
rije, da  su  novi  vjerovjestnici  u  Lici  predobili  za  rimsku 
crkvu  400  inovjeraca.  Pošto  su  pak  bila  nastala  razli- 
čita vjerska  trvenja,  a  konvertiti  ponajviše  opet  su  odpa- 
dali  od  rimske  vjere,  zabrani  general  knez  Porzia  godine 
1706.  i  svidničkomu  vladici  Gavri  Turčinoviću  polazak  u 
Liku,  kad  je  htio  tamošnje  unijate  pohoditi.  Premda  je 
medju  kapucini,  koji  osnovaše  dva  manastira :  u  Karlo- 
bagu  i  u  Kaniži  kraj  Gospića,  bilo  i  naših  ljudi :  gvar- 
dijan Marin,  rodjen  Riečanin,  i  Izidor  Holjevac,  Brinjanin, 
to  su  oni  budući  većinom  stranci  i  jer  su  odviše  u  vjer- 
skih stvarih  revnovali  i  narod  uzrujavali,  napokon  bili 
dodijali  i  istim  katoličkim  svećenikom,  koji  na  crkvenoj 
sinodi,  držanoj  god.  17 12.  u  Mušaluku,  izjaviše,  da  osim 
svoga  arkižakna,  popa  Marka  Mesića,  ne  poznaju  drugih 
vjerovjestnika,  pa  da  ne  trebaju  kapucina,  koji  „za  birom 
idu  i  njihov  dohodak  dokidaju." 

IV. 

Njemačka  ili  austrijska  uprava  u  Krajini  bila  je  već 
od  davna  na  rdjavu  glasu.  Malo  joj  je  kada  bio  pravac 
izviestan,  a  u  provadjanju  nije  bilo  gotovo  nikada  stal- 
nosti i  uztrajnosti.  Jedva  da  se  štogodj  ovako  ili  onako 
odlučilo  ili  prihvatilo,  eto  se  u  skori  čas  pomoliše  novi 
predloži,  koji  ponajviše  sve  na  novo  pomiešaše.  Na  pravu 
potrebu  zemlje  i  naroda  nije  se  gotovo  nikad  mislilo, 
već  se  radilo  prema  probitku  ili  vojne  uprave  ili  ko- 
more, ili  pak  austrijskih  pokrajina. 

Zloglasne  su  bile  osobito  komisije,  što  su  često  na 
Krajinu  izašiljane ;  mnogo  su  one  novaca  stajale  a  bogme  i 
mnoge  smutnje  prouzročile.  Stare  mahne  austrijske  sisteme 
pokazale  su  se  u  podpunoj  mjeri,  kad  je  Lika  bila  osvojena, 
te  ju  je  trebalo  urediti.  Dok  se  na  jednoj  strani  Hrvatom 
obricalo,  da  će  se  na  državno  pravo  kraljevine  glede 
Like  svakako  obzirati  postavljen  je  u  isto  vrieme  od 
gradačke  komore  dekretom  od  16.  svibnja  g.  1690.  upra- 
viteljem komorskim  u  Lici  Dubrovčanin  Petar  Svilokos- 
Jurković,  a  njegovim  zamjenikom  hrvatski  plemić  i 
riečki  patricij  Antun  Barčić.  Medjutim  ovo  pravo  gra- 
dačke komore  nije  u  Beču  bilo  priznato,  pak  zato  vojna 
bečka  uprava  posije  svoje  komisare  grofa  Maksa  Gallera 
i  barona  Tomu  Casueta,  da  Liku  prema  osnovi  izradje- 
noj   po  grofu  L.  Marsigliu  urede. 

Dok  se  tako  ratno  vieće  sa  nutarnjo -austrijskom 
komorom  natjecalo ,  da  nove  pokrajine  u  svoje  ruke 
dobije,  nadvlada  na  bečkom  dvoru  već  prije  prakticirana 
politika,  da  treba  iz  osvojenih  zemalja  svakako  što  više 
koristi  izbiti.  Cesarska  bečka  dvorska  komora  proda  oba- 
dvie  županije  (Liku  i  Krbavu)  ugovorom  od  10.  veljače 
god.  1692.  za  80.000  ranjćki  grofu  Adolfu  Zinzendorfu, 
kojega  već  na  2.  svibnja  g.  1692.  uvede  komorski  upra- 
vitelj Juraj  Nagy  u  Kurjakovićevu  (Karlovićevu)  palaču 
u  Karlobagu,  a  poslije  u  sedam  knežija  i  ostala  mjesta 
Like :  u  Gračac,  Lovinac,  Raduč,  Parčić,  Ilince,  Pavlovce, 
Mogorić,  Vrebac,  Barletu,  Ostrvicu,  Zubar,  Grebenar,  Bu- 
dak, Široku  Kulu,  Perušić^  Ostrvicu  drugu,  Oteš,  Obrovac, 
Bogdanić,  Novi,  Gospić,  Raičić,  Mušaluk,  Badanj,  Bilaj, 
Ribnik,  Medak,  a  u  Krbavi  u  Udbinju,  Kurjak  i  Komić. 

Xarod  lički  gledao  je  novoga  vlastelina  iz  prva 
priekim  okom,  ali  sve  po  malo  priviknuo  je  i  njemu.  Prvi 
su  pristali  uz  Zinzendorfa  zastavnik  Lovre  Kovačević, 
knez  Milinković  u  Pazarištu,  Pavao  Serdanović  i  Nikola 
Došenović.  Zinzendorf  je  ugodio  puku  ličkomu,  darovavši 
mu  mnogo  praha  i  olova. 

Jače  su  se  protivili  novomu  redu  u  Lici  vojni  za- 
povjednici na  Krajini,  naročito  veliki  kapetan  senjski 
grof  Rudolf  Edling,  pak  i  general  karlovački  i  ratno 
vieće  gradačko.  Vojni  zapovjednik  u  Karlobagu  uzprotivi 
se  Zinzendorfovim  ljudem  oružanom  silom,  te  malo  da  tu 
nije  na  8.  svibnja  g.  1692.  došlo  medju  objema  strankama 
do  krvava  kreševa.  Kad  je  svibnja  god.  1693.  počeo 
Zinzendorf  u  Velebitu  šumu  sjeći,  da  ju  proda  trgovcem 
u  Mletcih,  zaplieni  Edling  jur  spremljena  drva,  a  kad  ljeti 
iste  godine  stanu  ljudi  Zinzendorfovi  po  Lici  desetinu 
od  žita  i  siena  kupiti,  opre  se  tomu  i  sam  narod.  Ed- 
ling izviesti,  da  će  u  Lici  buknuti  ustanak,  ako  se  Zin- 
zendorf ne  okani  Like,  a  pošto  i  zapoviedajući  general 
vojvoda  Croy,  pa  grof  Rabata  i  general  Wassenhoffen 
to  isto  kralju  u  Beč  izviestiše,  prekinut  je  ugovor  s  Zin- 
zendorfom,  koji  dobi  položeni  novac  i  ode  iz  Like.  Valja 
ipak  priznati,  da  je  odpor  proti  njemu  počeo  i  rastao 
ponajviše  huškanjem  vojničkih  častnika. 

Gradačka  komora  pridržala  sije  i  nadalje  upravu  Like 
i  Krbave,  te  je  pače  svojatala  i  vojeno  zapovjedničtvo  u 
tih  pokrajinah.  Zbog  toga  je  bilo  neprestano  trvenja 
medju  kapetanom  senjskim,  grofom  Edlingom,  i  komor- 
skim častnikom  grofom  Antunom  Koroninom,  koji  je  po- 
čevši od  g.  1694.  Likom  upravljao  u  ime  komore  te  ponaj- 
više stanovao  u  Gospiću.  Prije  toga  upravljao  je  timi  po- 
krajinami  Marko  Mesić  iz  Mušaluka.  On  nije  bio  doduše, 
kako  se  obćenito  drži,  postavljen  posebnim  dekretom 
kapetanom  ili  pukovnikom  za  Liku,  ali  je  od  naroda  i 
častnika  držan  i  čašćen  kao  glavar  te  je  faktično  u  svih 
važnijih  poslovih  odlučivao.  I  kasnije,  kad  ne  bi  bilo  za- 
povjednika u  Lici,  vazda  je  pop  Marko  Mesić  i  bez  po- 
sebnog dekreta  Likom  i  Krbavom  kroz  kraće  ili  dulje 
vrieme  ravnao;  samo  jedanput,  i  to  god.  1702.  iza  bune, 
povjerena  je  svakolika  uprava  vojna  i  gradjanska  na- 
ročitim kraljevskim  dekretom  u  pouzdane  i  vješte  ruke 
Mesićeve . 

Težko  je  odlučiti,  koja  je  uprava,  da  li  vojnička,  da  li 
komorska  kukavnomu  narodu  u  to  doba  više  dotužila. 
Svakako  mu  je  pak  mrža  bila  uprava  komorska,  koja 
je  nastojala  samo  da  što  više  novca  izbije.  Doista  nevjero- 
vatno  je,  što  je  narod  u  to  doba  od  pojedinih  sebičnih  i 
goropadnih  častnika  i  činovnika  pretrpjeti  morao.  Mrzki 
sebičnjaci  i  globitelji  bili  su  oko  god.  1690.  osobito  ka- 
petani ogulinski  grof  Adam  Purgstal  i  žumberački  grof 
Ivan  Ernest  Paradeiser.  Prvi  je  imao  slugu  Talijana  An- 
tonija,  a  drugi  ljekara  Ivana  Hanerla,  koji  su  neprekidno 
po  selih  obilazili  i  od  naroda  svakojake  globe  utjeravali. 
Narod,  ne  mogavši  toliki  zulum  podnositi,  počeo  se  od 
nevolje  sam  svetiti.  Otočani  posjekoše  god.  1661.  svoga 
okrutnoga  kapetana  Jobsta  Josipa  Portnera,  a  kašnje  oda- 
gnaše i  poručnika  baruna  Moskona ;  isto  učiniše  g.  1693. 
i  Brinjani  sa  svojim  zapovjednikom  Semenićem.  Na  narod 
poslani  su  kiraziri  i  dragoni,  ali  i  ti  većinom  postra- 
daše.  Napokon  su  morali  uvidjeti  i  u  Beču,  da  je  narodu 
težko  i  da  mu  se  krivo  čini,  pa  zato  niesu  niti  traženi 
krivci,  niti  je  tko  kažnjen,  samo  da  se  još  veća  ogor- 
čenost ne  probudi. 

Ponajviše  zbog  zuluma  komorskih  činovnika  pojavi 
se  god.  1693.  veliko  nezadovoljstvo  u  narodu  ličkom. 
Fravoslavni  Vlasi ,  koji  se  neprestano  doseljivahu  iz 
Bosne  i  dalmatinskih  kotara,  počeše  režati  na  pokrštene 
Turke,  jer  im  bijahu  zavidni,  što  iza  odseljenja  većine 
Turaka  prostrane  zemlje  uživahu.  Vlasi  ustadoše  počet- 
kom god.  1696.  na  oružje  odlučivši,  da  pokolju  pokr- 
štene Turke  ili  da  ih  odtjeraju  u  Tursku,  a  iza  toga  da 
predju  svikolici  koje  u  Tursku,  koje  pod  mletačko  vla- 
danje. Narod  se  uzbuni  počev  od  Tržića  i  Plaškoga  pa 
sve  do  dalmatinskih  Kotara.  Na  13.  svibnja  god.  1696. 
čitavu  su  noć  prelazile  čete  iz  karlovačke  Krajine  Ka- 
pelu, pa  sdruživ  se  sa  Otočani,  navale  mnogobrojne 
njihove  čete,  medju  kojimi  je  bilo  300  konjanika,  na 
pokrštene  Perušićane.    Ove  obrane  ostavši   vjerni    kato- 

lički  Krajišnici,  a  grad  Perušić  zapremi  posada  od  ka- 
toličkih Hrvata  pod  zapovjedničtvom  kapetana  Ivana 
Mesića,  sinovca  Markova. 

Da  se  utalože  ovi  nemiri,  bilo  je  odredjeno  novo 
povjerenstvo,  kojemu  je  osim  toga  valjalo  urediti  Liku  i 
pogledom  na  javnu  upravu,  crkvene  odnošaje,  vojničtvo 
i  financije.  Ovo  je  povjerenstvo  (grof  Ludovik  Koronini 
i  kom.  viećnik  Ivan  Krištof  Abele)  doista  godine 
1697.  u  Liku  došlo,  ali  je  malo  šta  koristna  opravilo. 
Pošto  se  pak  medjutim  obsjedanje  Bišća  izjalovilo  a 
Lika  svedjer  otvorena  bila  turskim  napadajem,  stadoše 
vojne  oblasti  ozbiljno  zahtievati,  da  se  jednom  nešto 
odluči  glede  Like,  a  to  tim  više,  što  je  velik  nered  vla- 
dao u  pokrajini  i  što  je  bilo  težko  krajišnikom  iz  pri- 
morske krajine  (Senja,  Otočca,  Brinja)  polaziti  na  „po- 
redovnuu,  da  straže  kordun  od  Turčina.  Poredovnu 
(stražu),  za  koju  su  samo  Brinjani  na  Udbinju  davali  12 
momaka,  obustaviše  tada  krajiški  zapovjednici  te  se  u 
napried  sama  komora  za  straže  brinuti  imala.  Pop 
Marko  Mesić  bio  je  tada  javio,  da  je  zaludo  svako  vo- 
jevanje na  Bihać,  dok  se  Bihaćki  Turci  hrane  iz  Like, 
što  komorska  uprava  radi  dobitka  dopušta. 

Kralj  Leopold  povjeri  napokon  23.  srpnja  g.  1698.  ure- 
djenje  Like  i  Krbave  karlovačkomu  generalu,  grofu  Karlu 
Auerspergu,  pa  kad  i  ovaj  nije  na  taj  posao  dospio,  pošlo 
je  god.  1701.  drugo  povjerenstvo,  na  čelu  mu  grof  Fer- 
dinand Herberstein,  u  Liku,  da  izluči  zemljište  komor- 
sko od  vojničkoga  i  izravna  medjusobne  razmirice. 

Medjutim  je  na  čelu  uprave  komorske  stajao  već 
pomenuti  grof  Antun  Koronini,  koji  se  pisao :  „cesarske 
svitlosti  komandant  i  veliki  kapitan  Like,  Krbave  i 
Karlobaga."  Izprva  držala  je  gradačka  komora,  da 
taj  kapetan  dobro  upravlja  i  da  će  „razuzdane  i  div- 
lje (selbiges  ungezambtes  barbarisches  volkh)"  Ličane 
ukrotiti  i  redu  priučiti,  ali  iza  nekoliko  vremena  počele 
su  silne  tužbe  dolaziti  na   njega.    Početkom    god.    1700. 

pozove  komora  Koronina  u  Gradac,  a  upravu  Like 
povjeri  30.  ožujka  kapetanu  u  Križanić-Turnju  kod  Kar- 
lovca, barunu  Jakovu  Ramschisselu.  Ovaj  je  imao  za- 
jedno sa  komorskimi  viećnici  Adamom  Petenegom  i 
barunom  Josipom  AVeberpergom  povesti  takodjer  i  iz- 
tragu  proti  Koroninu 

Poglavito  tužahu  Ličani  Koronina ,  da  ih  zbog 
neznatnih  kradja  „ekscesivno"  kazni  i  odviše  globi. 
Prijavljeno  je  proti  Koroninu  medju  ostalim  ovo  : 

1.  Radojica  Radmanović  bješe  ukrao  jedno  janje  i 
zatim  pobjegao.  Za  njega  je  imao  po  osudi  kapetanovoj 
platiti  brat  mu  Radoš  globe  600  for.  a  pošto  nije  imao 
gotova  novca,  to  mu  Koronini  oduže  sve,  što  je  imao : 
300  ovaca,  jednog  konja,  12  volova,  11  krava  i  četiri 
trube  sukna  u  vriednosti  od    100  krunaša. 

2.  Radovana  Zivkovića  i  Marka  Knokića  kaznio  je 
Koronini  zato,  što  ukradoše  nekoliko  funti  mesa,  sva- 
koga napose  globom  od  50  dukata. 

3.  Obćina  Zvonigradska  prijavi  povjerenstvu,  da  je 
Koronini  Savu  Novakovića  i  Radivoja  Klankovića  radi 
neke  otmice  nepravedno  globio  i  to  svakoga  sa  10  dukata 
i  zato  se  i  naplatio,  posvojivši  si  jedan  mlin  i  40  ovaca. 

4.  Pokršteni  Turci  iz  Perušića  potužiše  se  na  Ko- 
ronina, da  ih  svaki  put,  kad  bi  koji  iz  sela  u  Tursku 
uskočio,  globi,  uzimajuć  za  svakog  uskoka  jednoga  vola 
i  po  10  dukata.  U  svem  da  je  već  uzeo  u  to  ime  37 
volova. 

5.  Pave  Mudrovčić  iz  Ribnika  prijavi,  da  mu  je 
htio  Koronini  noću   odmamiti  služavku. 

6.  Udova  Vodogaseva  prijavi  povjerenstvu,  da  joj  je 
Koronini  muža  objesio,  a  njoj  uzeo  sve,  što  je  imala. 

7.  Pokršteni  Turci  u  Budaku  morali  su  poradi  pro- 
gonstva Koroninova  obrijati  brade. 

8.  Konačno  javio  je  arkižakan  Marko  Mesić  povje- 
renstvu, da  se  Koronini  nije  izpovjedio,  odkako  boravi 
u  Lici,  i  da  sasvim  riedko  kada  dolazi  u  crkvu. 

Koronini  je  naveo  za  obranu,  da  je  sudio  po  statutu, 
što  ga  za  sud  ustanoviše  oficiri  lički,  a  taj  statut  da  je  za- 
bilježen u  zapisniku  U  statutu  da  stoji,  ako  tko  što  ukrade, 
taj  da  gubi  sav  imetak  i  da  ga  valja  odtjerati  iz  Kra- 
jine, a  kuća  da  mu  se  upali.  Glede  Radmanovića  primieti, 
da  se  je  Radoš  morao  kazniti  kao  ortak,  pošto  mu  je 
bio  brat  Radojica  pobjegao. 

Medjutim  povjerenici  Edling  i  Ramschsisel  izvi- 
dješe,  da  statut  drugačije  glasi,  a  Koroninov  postupak  da 
nije  bio  nipošto  opravdan  po  statutu ,  pošto  se  ni 
sin  za  otca,  a  kamo  li  brat  za  brata  kazniti  ne  može.  Po- 
vjerenici proglasiše  postupak  Koroninov  glede  većine 
tužaba  mrzkim  i  nevaljalim.  Iz  cjelokupnog  pak  iztra- 
žnoga  spisa  očito  proviruje,  da  su  povjerenici  nastojali 
Koronina,  koliko  su  samo  mogli,  izpričati  i  opravdati. 
U  delikatne  ženske  poslove  niesu  se  htjeli  povjerenici 
pačati.  Koronini  nije  bio  nikad  prijavio  komori,  da 
kakove  globe  unilaze,  a  što  je  primio,  to  je  dielom  pri- 
držao  za  sebe,  dielom  pak  sudbenim  prisjednikom  izručio. 

Ma  da  je  iztragom  mrzkih  stvari  na  vidjelo  izašlo 
i  Koronini  kao  bezdušni  globitelj  jadnoga  naroda  ljuto 
žigosan  bio,  izjavi  ipak  na  19,  prosinca  g.  1701.  gradačka 
komora,  da  valja  Koronina,  pošto  ne  ima  očitih  dokaza 
krivnje,  uzpostaviti  na  kapetansko  mjesto.  Već  se  moglo 
držati,  da  vrana  vrani  ne  će  oči  izkopati,  kad  al  se  opet 
predomisli  komora  te  potaknuta  Ramschisselom,  ko- 
jemu se  je  svidjalo  u  Lici,  zamoli  kralja  Leopolda,  da 
ostavi  Ramschissela  u  Lici,  a  na  njegovo  mjesto  u  Križa- 
nić-Turnju  da  postavi  Koronina.  Potonji,  veli  komora, 
ipak  je  odviše  u  Lici  omražen,  a  povrativši  se  u  Liku,  da 
bi  svoje  tužitelje  odviše  proganjao  ;  Ramschissel  se 
vrstnim  pokazao  u  Lici,  on  znade  hrvatski  i  bolji  je 
administrator  od  predšastnika.  U  kratko  doba,  što  je 
Likom  upravljao,  poslao  je  komori  već  više  tisuća  Lo- 
rinti,  dok  Koronini  nije  nikad  ni  pare  prištedio.  I  bečka 
dvorska  kancelarija  pristala  je    uz  mnienje   komore,   dr- 

žeći,  da  je  Koronini  samo  dobar  vojnik,  a  za  Liku  hoće 
se  toga  više.  Kapetan  treba  da  bude  vješt  upravi,  prav- 
nim poslovom,  ekonomiji  i  vojničtvu.  Na  takovu  i  to- 
liku preporuku  odredi  kralj  2.  svibnja  g.  1702.,  da  imadu 
kapetani  Ramschissel  i  Koronini  svoje  službe  medjusobno 
zamieniti,  a  komori  naloži,  da  inštaluje  Ramschissela  kao 
kapetana  ličkoga.  Koronini  nije  htio  ništa  čuti  o  premje- 
štaju u  Križanić-Turanj  te  se  uputio  u  Liku,  premda  mu  je 
to  gradačka  komora  posebnim  dekretom  zabranila  bila. 
Nu  kad  je  Ramschissel  postavljen  kapetanom  u 
Lici,  onda  je  dopao  istom  tamošnji  narod  pravomu 
zulumćaru  u  ruke.  Ramschissel  bio  je  već  u  Kri- 
žanić-Turnju  veliki  napastnik  susjedne  vlastele,  oso- 
bito grofova  Draškovića,  kojim  je  otimao  i  zemlje  i 
kmetove  od  starodavne  gospoštine  u  Steničnjaku.  Sabor 
hrvatski  morao  je  zbog  toga  opetovano  moliti  u  kralja 
pomoć.  Došav  u  Liku  nešto  se  je  izprva  pritajio  ;  ali  iza 
malog  vremena  pokaza  se  njegova  vučja  ćud,  do  zla 
boga  globeći  i  uništavajući  narod.  Komisija  pod  pred- 
sjedničtvom  grofa  Ferdinanda  Herbersteina,  što  je  god. 
1702.  imala  iztražiti  medju  ostalim  i  zloporabe  i  neva- 
ljalštine  ovoga  častnika,  izviesti  o  Ramschisselu,  da  je 
bezdušni  otimač,  da  prodaje  kraljevsku  zemlju  na  vieke 
za  svoju  korist  i  da  silna  mita  prima.  U  ovoj  nevolji 
tražili  su  Ličani  pomoći  u  popa  Marka  Mesića,  koji  je 
nečovječna  kapetana  sjećao,  da  mu  ne  valja  posao  i 
kasnije  na  više  mjesto  njegove  opačine  dojavio.  Ali  taj 
bezdušnik  u  mjesto  da  se  popravi  i  okani  nevaljal- 
ština,  zamrzi  na  čestitoga  starca,  te  bi  ga  bio,  da  je 
samo  mogao,  u  žlici  vode  utopio.  Ne  mogav  mu  dru- 
gačije nauditi,  tužio  je  mjeseca  rujna  god.  1701.  izravno 
kralju  Mesića  i  spočitnuo  mu  12  grieha,  a  medju  ostalimi, 
da  je  bio  nevjeran  već  za  bune  Zrinskoga,  da  je  bivši 
na  komandi  u  Zvonigradu  kroz  četiri  mjeseca  bratimio 
se  s  dalmatinskimi  Hrvati,  da  je  dopustio  jednomu  po- 
krštenomu Turčinu  dvie  žene ;  da  ne  moli  iz  brevijara,  koji 

nije  bio  niti  u  Zvonigrad  sobom  ponio,  da  je  u  Zvo- 
nigradu  darove  primao,  i  da  se  je  nepovoljno  izrazio 
o  komorskoj  upravi  jednom  prigodom,  kad  je  u  No- 
vom sud  držao. 

Na  ovu  gadnu  potvoru  odredi  dvorska  komora 
odmah  iztragu  i  saslušanje  Mesića.  Sasvim  je  naravno, 
da  je  iztraga  osvjetlala  još  bolje  nikad  okaljani  obraz 
zaslužnoga  rodoljuba,  a  podloga  denuncijanta  posve  osra- 
motila. Pop  Marko  Mesić,  ljuto  uvriedjen  u  svojem 
čuvstvu  i  čovječjem  dostojanstvu,  odgovorio  je  na  svih 
dvanaest  tačaka  osvade  jasno  i  odrješito,  započev  svetim 
pismom:  „Gospodine,  oslobodi  dušu  moju  od  opakih 
usta  i  pogana  jezika!" 

S  ponosom  se  pozvao  Mesić  na  mnogovrstne  svoje 
zasluge  od  mladosti  za  kralja,  domovinu  i  kršćanstvo,  na 
vjerne  službe  u  Krajini  hrvatskoj  i  slavonskoj,  u  Primorju 
i  kod  osvojenja  Like  i  Krbave.  U  Zvonigradu  nije  ništa 
primio,  što  ga  ne  bi  išlo  kao  zapovjednika.  Jal  Ramschis- 
selov  da  potječe  odtale,  što  mu  nije  htio  izručiti  pašarinu, 
po  koju  je  bio  poslao  Franju  Portnera.  Za  pašu  pak  da 
je  dobio  u  svem  samo  jedno  janje  od  popa  u  Plavnu.  U  ime 
„regala"  (nagrade)  primio  je  kroz  četiri  mjeseca,  što  je  sa 
sinovcem  Ivanom  u  Zvonigradu  na  straži  sproveo,  pet 
cekina.  Brevijar  da  je  bio  doduše  zaboravio  na  putu  u 
Zvonigrad,  ali  je  po  njega  posebnoga  momka  bio  poslao 
i  dobio  ga.  Ako  su  smutnje  nastale  po  Lici,  tomu 
da  je  kriv  sam  Ramschissel,  koji  je  dao  15.  rujna  god. 
1 70 1.  po  svoj  Lici  oglasiti,  da  će  Liku  osloboditi  od  po- 
reza i  rabote,  a  za  nekoliko  dana  kasnije  opet  je  Li« 
čane  tjerao,  da  voze  gradju  za  kuće  i  drva  za  ogriev. 
Na  ovakovu  odlučnu  i  osnovanu  obranu  Mesićevu  nije 
znao  Ramschissel  ništa  protivna  navesti,  već  je  kukavno 
rep  potegnuo 

Nije  čudo,  što  je  pored  takova  postupka  s  narodom 
ogorčenost  proti  komorskoj  upravi  sve  više  rasla. 
Već  10.    kolovoza   god.   1701.    izjavio   je  pred  povjeren« 

stvom  na  Rieci  šumar  Perica  Vukasović,  da  u  Lici  i 
Krbavi  sve  kipi  od  gnjeva  proti  novini  uredbam  i  da 
se  svaki  čas,  kako  je  ljudstvo  razdraženo,  očekuje  očiti 
ustanak.  Prva  komisija,  koja  u  Liku  dodje,  da  će  to  ne- 
milo osjetiti.  Tako  od  prilike  riše  stanje  u  gornjoj  Kra- 
jini i  izviešće,  što  ga  je  ratno  vieće  podnielo  7.  ožujka 
god.  1702.  kralju.  Častnici  u  Krajini,  veli  to  izviešće, 
ponajviše  su  ljudi  pokvareni  i  gulikože.  Nered  se  može 
ukloniti  samo  onda,  ako  se  uvede  prava  i  stroga  nje- 
mačka uprava:  „Teutscher  Fuss".    — 

Dok  su  se  ovakovi  glasovi  dizali  o  uzrujanosti  duhova 
po  Lici  i  čitavoj  Krajini,  stiže  mjeseca  kolovoza  god. 
1702.  najednom  na  ratno  vieće  u  Gradac  viest,  da  su  kape- 
tani :  Antun  Koronini  i  Ramschissel  u  Ribniku  od  naroda 
umoreni.  Neposredni  povod  pobuni  i  smrti  kapetana  dalo 
je  ovo :  Miloš  Starčević,  porkulab  u  Pazarištu,  tužio  se  ka- 
petanu Ramschisselu  na  vojvodu  Buturca,  da  mu  već  više 
godina  o  životu  radi  i  da  ga  je  nedavno  sramotno  za  noge 
iz  crkve  izvukao.  Sada  da  mu  opet  prieti.  Buturac,  po- 
zvan na  sud,  bude  odsudjen  na  galije.  Sudu  je  predsje- 
dao kapetan  Koronini.  Odmah  iza  toga  bude  Buturac 
odveden  na  Pag  u  mletačku  državu.  Svojta  i  rod  Bu- 
turčev  zatraži  milost,  koja  bude  obećana  uz  polog  veće 
svote.  Ele  prije,  nego  li  je  odkup  sabran,  urotiše  se 
Bunjevci,  da  će  usmrtiti  kapetane  Ramschissela  i  Koro- 
nina  i  sve  ostale  članove  suda.  Nakanu  tu  bili  bi  urot- 
nici izveli  već  na  30.  srpnja  god.  1702.,  da  se  nije  upravo 
tada  u  Lici  desio  caibki  povjerenik  grof  Strassoldo. 
Već  na  4.  kolovoza  god.  1702.,  dakle  dva  dana  prije  ka- 
tastrofe, bio  je  Gjuro  Pavičić  kapetanom  u  Ribniku  javio, 
koja  im  pogibelj  prieti.  Kapetani  niesu  htjeli  tomu  glasu 
vjerovati.  Isti  Gjuro  Pavičić  došao  je  na  6.  kolovoza, 
dakle  na  dan  nesreće,  rano  u  jutro  dva  sata  prije  dana 
do  Ramschissela  te  ga  je  zaklinjao,  da  se  ujedno  sa 
Koroninom  za  vremena  ukloni,  na  što  kapetan  odgo- 
vori, da  se  Ličani  već  davna  groze,  ali  da  se  ne  usudjuju 

ništa  pokucati.  Još  isti  dan,  bila  je  nedjelja,  opaze 
kapetani  već  u  zoru  u  prvo  svitanje,  da  se  k  Ritmiku 
primiče  rulja  kojih  300  ljudi.  Brzo  poteku  kapetani  prama 
crkvi  i  zatvoriše  vrata  za  sobom.  Razjareni  narod  raz- 
bije vrata  te  posieče  najprije  Ramschissela,  koji  se  na- 
rodu molio  i  svaku  zadovoljštinu  obricao.  Koronina 
uhvatiše  na  samom  oltaru  te  ga  na  komade  razsjekoše, 
pošto  su  već  prije  bile  dvie  puške  u  njega  izpaljene. 
Oba  mrtvaca  svukoše  do  gola  te  ih  izvukoše  pred  cr- 
kvu, gdje  su  kroz  dva  dana  ležali  na  ruglo  svjetini.  Stvari, 
što  ih  je  Ramschissel  pri  sebi  imao,  poberu  Bunjevci  i 
odnesu,  a  zatim  još  izprebijaju  Pavla  Mudro  včića  i  pi- 
sara, koji  su  Buturcu  sudili.  Uzbunjeni  Bunjevci  krenu 
odmah  prama  Bilaju  s  nakanom,  da  tu  ubiju  kapetana 
Franju  Portnera,  ali  se  taj  sa  ženom  i  djecom  i  s  neko- 
liko prijatelja  zatvori  u  zidine  staroga  grada,  pa  se 
stane  ljudski  braniti.  Videći  buntovnici,  da  ne  mogu  bez 
većega  krvoprolića  ništa  opraviti,  ostaviše  Portnera,  pa 
se  osvetiše  takodjer  članu  suda  Vidu  Bogdaniću,  upalivši 
mu  kuću  i  porobivši  ga.  Bogdanića  i  Miloša  Starčevića 
odtjeraše  zatim  iz  Like. 

Buntovnici  grozijahu  se  svakomu,  da  će  ga  popaliti, 
ako  uz  njih  ne  pristane.  Ličani  prisegoše,  da  će  s  njimi 
držati,  ali  od  Krbavaca  nitko  se  ne  približi.  Pisma,  što 
su  buntovnici  našli  u  Ramschissela,  popališe  odmah. 
Već  drugi  dan  bilo  je  u  Ribniku  tako  mirno,  da  je 
mogao  kapetan  Portner  mrtvace  pokopati. 

Jošte  u  podne  istoga  dana,  kad  se  grozno  umorstvo 
dogodilo,  odpraviše  Bunjevci  u  Mušaluk  po  popa  Marka 
Mesića  tri  svoja  druga:  Tomu  Mikšića,  Antuna  Lesića 
i  Petra  Lužmara  s  porukom,  da  odmah  dodje,  jer  će 
inače  i  njega  smaknuti.  Pop  Marko  Mesić  odmah  pohiti  i 
stane  bunu  tišati,  pa  buntovnike  besjedom,  koju  je  samo 
on  u  toj  prigodi  mogao  reći,  ukori  radi  opačine,  što 
ju  počiniše,  pozvavši  ih,  da  budu  vjerni  i  pokorni  kralju. 
Buntovnici  to  skrušeno  obrekoše,  te  podigavši  tri  prsta 

u  vis  svečano  prisegoše,  da  ostaju  vjerni  Bogu,  rimskoj 
vjeri  i  kući  austrijanskoj.  Ustaše  zatim  umoliše  Mesića  da 
podje  u  Senj  do  zapovjednika  primorske  krajine,  grofa  Ed- 
linga,  s  porukom  :  i.  da  ostaju  vjerni  podanici  kraljevski  i 
da  su  pripravni  za  kuću  austrijansku  i  posljednju  kap  krvi 
proliti;  2.  na  kapetane  Ant.  Koronina  i  Ramschissela  da 
su  morali  ustati,  jer  im  oba  mnoge  nepravde  učiniše, 
popalivši  bez  pravde  i  razloga  mnoge  kuće  i  usmrtivši 
mnogo  ljudi ;  mnogo  svieta  da  su  iz  rodnih  kuća  od- 
tjerali,  stoku  oduzeli,  ljude  ni  krive  ni  dužne  na  galije 
metali;  nesmiljeno  da  su  kaznili  i  globili  svakoga  za  naj- 
manju pogrješku  i  tako  sav  puk  nesmiljeno  zatrli  i 
upropastili.  Ustaše  zamoliše  za  nepristrane  povjerenike, 
koji  da  grdne  i  strahovite  opačine  smaknutih  iztraže  i 
kralju  pravo  izvieste ;  3.  pod  upravom  komore  da  ne 
mogu  više  živjeti,  pa  zato  zamoliše  kralja,  da  ih  pod- 
vrgne generalom,  a  da  im  se  oprosti  kazan  za  počinjeno 
umorstvo. 

Iduć  Marko  Mesić  prama  Senju,  zateče  u  Sincu  pod- 
kapetana  senjskoga  baruna  Gala,  kojega  bijaše  upravo 
Edling  u  Liku  poslao,  da  vidi,  što  se  dogodilo.  Od  grofa 
Edlinga  ode  viest  ratnomu  vieću  u  Gradac,  a  odtale  po- 
slana je   12.  kolovoza  god.  1702.  štafeta  do  kralja  u  Beč. 

Marko  Mesić  izviestio  je  o  nesreći  Ribničkoj  i  svoga 
biskupa  Martina  Brajko  vica,  koji  na  12.  kolovoza  god. 
1702.  podje  i  sam  preko  Karlobaga  u  Liku  te  dva  dana 
kasnije  stigne  u  Pazarište.  U  Karlobag  odpravi  grof  Edling 
četu  senjskih  vojnika,  da  posjednu  taj  grad,  koji  u  prvoj 
smutnji  bijahu  domaće  straže  ostavile.  Četa  se  ipak  od- 
mah povrati,  pošto  Bunjevci  opet  čuvanje  grada  preuzeše. 

Biskup  Brajković  govorio  je  javno  pred  crkvami  u 
Pazarištu  i  u  Perušiću  narodu,  te  utaložio  razjarena  srca. 
Ustaše  povratiše  većim  dielom  i  stvari  ubijenih  kape- 
tana, što  su  ih  bili  na  6.  kolovoza  god.  1702.  kojekuda 
raznesli.  Iz  popisa  vidi  se ,  da  je  Ramschissel  imao 
mnogo    različite    robe    od    znatne    vriednosti:    turskoga 

sukna,  perzijskih  pokrivala,  sirske  kože,  odjeća  i  kabanica 
od  damaska,  posudja,  dragocjenih  sabalja,  oružja,  bogatih 
uzda  hrvatskih  (alla  Croata),  šator  hrvatski,  n  knjiga  itd. 
Bio  je  tu  čitav  magazin  različitih  predmeta,  a  na  prvi  mah 
lasno  je  opaziti,  da  je  sbirka  potekla  od  darova  i  mita. 
Ličani  toga  doba  jesu  svakako  još  nješto  imali,  dok  se 
ovako  mogao  njihov  kapetan  kroz  kratko  doba  obo- 
gatiti. Stvari  ove  izručene  su  na  čuvanje  Marku  Mesiću, 
koji  ih  je  god.  1704.  novomu  ličkomu  kapetanu  barunu 
Oberburgu  predao. 

Dalnji  red  i  mir  u  Lici  zajamčiše  pop  Marko  Mesić 
i  kapetan  Franjo  Portner.  Za  krivce  odluči  kralj,  da  se 
nemaju  odmah  kazniti,  a  Bunjevce  da  valja  prigodom 
razdiobe  područja  komorskoga  i  vojničkoga  smjestiti 
gore  više  u  Gračac.  Pošto  je  biskup  Brajković  opeto- 
vano zahtievao,  da  se  za  Liku  novi  kapetan  postavi,  a  za 
takova  nije  bilo  kandidata,  to  je  na  molbu  samoga  naroda 
svukoliku  upravu  zajedno  sa  vojničkimi  poslovi  u  Lici 
kralj  Leopold  22.  rujna  g.  1702.  povjerio  Marku  Mesiću 
dotle,  dok  se  ne  imenuje  drugi  kapetan.  Javio  se  doduše 
za  kapetana  barun  Mihael  Androcha,  nekoć  upravitelj 
primorskih  Zrinskih  imanja  i  zakupnik  hrvatskih  ruda, 
koji  je  mnogo  različita  posla"  imao  i  sa  staleži  hrvat- 
skimi,  ali  je  kasnije  odustao  od  toga,  valjda  uplašen 
glasom,  da  će  (prosinca  g.  1702.)  u  Lici  sveobći  ustanak 
buknuti.  Dok  je  Marko  Mesić  Likom  upravljao,  vla- 
dao je  svuda  mir,  a  ovu  sgodu  je  upotrebio  dobri  Marko, 
da  opet  nastani  ponješto  naroda  u  Lici,  što  je  odobrilo 
i  ratno  vieće  gradačko.  Isto  tako  ustanovio  je  ovom 
prilikom  Marko  Mesić  i  kotare  pojedinim  obćinam  i 
selima,  a  medje,  što  su  tada  postavljene,  valjale  su  una- 
pried  kroz  mnogo  godina. 

U  ožujku  g.  1703.  izviesti  nutarnjo-austrijska  komora, 
da  ima  nekoliko  kandidata  za  kapetana  ličko-krbav- 
skoga,  imence  da  žele  to  mjesto  zadobiti:  Karlo  Valter 
barun  Dornberg,  Pavao  Vitezović,  Ivan  Adam  Peteneg, 

Lopa&ić:  Dva  hrvatska  junaka.  6 

Lovrenac  Friderik  Pellosi  i  Franjo  Andrija  barun  Ober- 
burg.  Svaki  od  molitelja  iztaknuo  je  svoje  zasluge  i  spo- 
sobnosti, ali  komori  nije  o  tih  zaslugah  ništa  bilo  po- 
znato. Jedinoga  Oberburga  bješe  preporučio  komorski 
viećnik  Andrija  Endtres.  Svak  bi  bio  mislio,  da  će  iza 
tolikih  nezgoda  i  kušnja,  osobito  pošto  su  se  strani 
ljudi  nesposobnimi  pokazali,  da  mogu  hrvatskim  pukom 
ravnati,  izbor  pasti  na  toli  zaslužna  hrvatskoga  rodo- 
ljuba Pavla  Vitezovića,  prvoga  zakonitoga  podžupana 
ličkoga,  ali  na  18.  travnja  god.  1703.  bude  imenovan 
ličkim  kapetanom  od  Endtresa  „preporučeni"  barun 
Oberburg,  kojega  „sposobnosti  i  zasluge"  ni  sama  ko- 
mora nije  poznavala. 

Kakovim  je  plodom  urodilo  to  imenovanje,  poka- 
zaše  dogadjaji,  što  su  iza  toga  sliedili.  Počelo  se  ozbiljno 
iztraživati,  da  se  pronadju  i  kazne  krivci  usmrćenju  ka- 
petana, Koronina  i  Ramschissela.  Na  29.  studenoga  g.  1704. 
bude  senjskomu  kapetanu  grofu  Ludoviku  Koroninu 
naloženo,  da  preda  okrivljenike  riečkomu  kapetanu 
barunu  Oktavijanu  Terzi-u  i  da  ih  stavi  pred  komisiju 
u  Bakar.  Uslied  toga  digla  se  nova  buna  u  Budaku  i  u 
Perušiću;  zatvorena  budu  tri  vodje-zastavnika  u  Bakar, 
a  mnogo  svieta  po  Lici  bude  uapšeno  i  zatočeno  u  neka- 
danji Zrinski  stari  grad  Kraljevicu.  Svojta  uapšenika  na- 
pade god.  1705.  iznenada  kraljevački  grad,  te  se  dogodiše 
svakojake  smutnje,  nemiri  i  usmrćenja,  kojih  doista  ne  bi 
bilo,  da  je  kojom  srećom  bio  koji  patriotičan  i  pametan 
domaći  sin  postavljen  na  čelo  uprave  Like  i  Krbave. 

Marko  Mesić  imao  je  dosta  neprilika  radi  novih 
pobuna,  a  i  hudi  udes  njegovim  nastojanjem  pokršte- 
nih Perušićana  zadavao  mu  dosta  brige.  Kako  već 
spomenusmo,  niesu  ti  siromasi  zbog  toga,  što  prilično 
dobrih  zemalja  uživahu ,  nikada  imali  mira  od  svo- 
jih susjeda  bunjevačkih  i  vlaških :  Kuljana,  Bunićana 
i  Otočana.  Na  preporuku  Mesićevu,  a  na  molbu  Ivana 
Jurišića,    porkulaba,    i    Martina    Milkovića,    podielio   je 

bio  kralj  Leopold  12.  travnja  god.  1704.  Perušićanom 
povelju,  kojom  ih  zaštićuje  u  cielom  kotaru  i  zajamćuje 
im  zemlje,  što  su  držali,  ali  i  pored  te  kraljevske  po- 
velje navališe  Bunjevci  i  Vlasi,  zvani  Okovnice,  još  iste 
godine  mjeseca  listopada  na  kukavne  Perušićane, 
mnoge  poubijaše,  600  ih  odtjeraše  u  Tursku  a  čitavo 
mjesto  porobiše.  Da  nije  vojska  senjska  odmah  u  pomoć 
priskočila,  bilo  bi  valjda  tada  posve  nestalo  pokrštenih 
Turaka  u  Perušiću  i  u  obće  u  Lici. 

V. 

Odkad  je  g.  1702.  buknula  u  Ugarskoj  buna  Rako- 
czveva,  imala  je  Hrvatska  težku  zadaću,  da  brani  sebe 
i  kraljevski  dom  od  ustaša  ugarskih.  Ostarjeli  #aš 
pop  Marko  Mesić  ne  bi  bio  nikad  pomislio,  d#  će  i 
on.  tako  daleko  živući  od  medja  Ugarske,  m^rati  na 
ustaše  Ugre  vojevati  i  svoju  vještinu  u  javn^1  poslo- 
vih  iznova  posvjedočiti.  Pa  ipak  dogadjaji,  $t0  se  zbi- 
jahu u  doba  te  bune  na  medjah  tadan/e  Hrvatske, 
bili  su  povodom,  da  je  Marko  Mesić  im^  sgodu  i  pri- 
liku, svoje  junačko  čelo  već  pod  starost  još  jedanput 
novom  slavom  ovjenčati. 

Knez  Franjo  Rakoczy  bijaše  svo;im  proglasom,  da  vo- 
juje „za  Boga  i  slobodu«  proti  desp^tičnoj  Austriji,  u  brzi 
čas  gotovo  čitavu  Ugarsku  uzbuno.  Mladomu  knezu  pri- 
druže se  odlični  zatočnici  ugarske  slobode:  grofovi  Ber- 
cheny,  Karolvi,  Forgachi  i  Aatun  Esterhazy.  Vojvode  ovi 
osvoje  u  kratko  vrieme  mnoge  gradove  i  sela,  a  čete 
Kuruca  poharaše  Moravsku  i  prodru  ća  u  predgradja  Beča 
i  do  Novoga  mjesta.  Sva  Štajerska  do  Gradca  strepila  je 
pred  četami  ustaša.  Franji  Rakoczvu,  koji  je  sam  pote 
kao  od  matere  Hrvatice,  liepe  Jelene  Zrinske,  a  kćeri  bana 
Petra  Zrinskoga,  bilo  je  mnogo  stalo  do  Hrvata,  glavnih 
protivnika  svih  ugarskih  pretedenta,  pa  zato  ih  pozove 
milo  i  drago,  da.  se  pridruže  ustanku.  Proglasom  svojim  od 
18.  siečnja  g\  1704.  sjeti    on  zanosnimi  riečmi  Hrvate  na 

mnoge  nezgode  i  nepravde,  što  ih  pretrpješe  od  austrijskih 
Niemaca.  Hrvatski  javni  poslovi  da  se  upravljaju  samo 
prema  interesom  nutarnjih  austrijskih  pokrajina;  Slavo- 
niju oduzele  su  županijskoj  upravi  vojničke  komorske 
oblasti ;  varaždinskom  i  karlovačkom  krajinom  uprav- 
ljaju tudjinci  generali,  a  samo  na  neznatna  ili  pogibeljna 
mjesta  postavlja  se  po  koji  Hrvat.  Starodavna  moć  banska, 
koja  je  trima  kraljevinama  bila  na  čelo  postavljena,  sada  je 
stegnuta  na  tri  županije ;  ona  je  samo  sjena  stare  slave 
i  moći  te  puki  naslov.  „Koliko  je  vaših  glasovitih  rodova 
Austrija  zatrla?  Gdje  su  vam  Zrinski,  koji  su  vašu  slavu 
po  svietu  raznosili,  gdje  vaši  zatočnici  Frankopani?  Au- 
strijanska  pohlepa  nije  mirovala,  dok  ih  nije  mučenici 
dra^e  domovine  učinila." 

^ošto  ovaj  proglas  ne  nadje  odziva,  kako  se  Ra- 
koczv  nadao ,  a  Hrvati  svaki  sporazumak  sa  ugar- 
ski mi  ustašami  odlučno  odbiše,  provale  početkom  god. 
1704.  ustaš^e  cete  u  Medjumurje  do  samoga  Varaždina. 
Ovaj  se  grad  samo  tim  spasao,  što  je  prije,  nego  su 
ustaše  do  Drave  doprli,  jug  okopnio  bio  i  prelomio  led, 
te  čete  ustaške  ne  mogahu  prieći  tu  rieku.  Ban  Ivan 
Palfy  prikupi  brž*  bolje  hrvatsku  vojsku,  priedje  Dravu, 
navali  na  ustaše  te  Vh  2000  kod  Murskog  Središća  što 
smakne,  što  natjera  m  Muru,  gdje  se  jadnici  podaviše. 
Čitavo  Medjumurje  bu^  tako  od  ustaša  očišćeno.  Hr- 
vatskoj vojsci  doleti  u  ^ornoć  i  pop  Marko  Mesić  sa 
450  konjanika  ličkih.  Marko  prikupi  dozvolom  karlovač- 
koga generala,  kneza  Emai^ela  Porzie,  ličke  junake, 
ma  da  se  tomu  i  protivio  kapetan  Oberburg,  te  spo- 
razumjev  se  sa  hrvatskimi  prvaci  odvede  svoju  četu  preko 
Jastrebarskoga,  Suseda,  kroz  Zagor\e  u  Štajersku  i  Ugar- 
sku. Hrvati  zaštitiše  Štajerce,  koji  su  od  ustaša  mnogo 
stradali,  predju  zatim  i  Muru,  razbiju  kod  Kaniže  Rako- 
czveva  generala  £  orgacha  i  prodru  ća  do  Dunava.  Iza 
toga  vojevahu  čitave  god.  1704.  i  1705.  u  Ugarskoj  pod 
zapovjedničtvom    bana    Ivana  Palfva   i   generala  varaž- 


Pop  Marko  Mesić.  8  5 


dinskoga  Hanibala  Heistera  većinom  sretno ,  kad  al 
pod  konac  g".  1705.  snadje  Hrvatsku  kao  grom  iz  vedra 
neba  nova  napast  upravo  na  onoj  strani,  gdje  joj  se  ne  bi 
bili  nipošto  nadali. 

Knez  Rakoczv,  kojega  je,  kako  sam  spominje  u  drugom 
svojem  proglasu  od  22.  listopada  g.  1706.  upravljenom  na 
Hrvate,  „prirodjena  mu  krv  hrvatska  podžizala  (ingenito 
nobis  croatici  sanguinis  ardore),"  nije  bio  nipošto  nadu 
izgubio,  da  će  prije  ili  kasnije  predobiti  Hrvate  za  svoju 
stvar,  pa  je  odlučio  spremiti  posebnu  hrvatsku  vojsku  i 
s  njom  iz  Bosne  provaliti  u  srce  Hrvatske.  Za  rie- 
šenje  toga  svakako  veoma  smionoga  zadatka  odabra  on 
čovjeka  dična  imena,  ali  osobno  u  Hrvatskoj  slabo  pa- 
žena,  baruna  Josipa  Vojno  vica,  sina  Stjepana  Vojno  vica, 
kapetana  ogulinskog,  koji  je  god.  1687.  pred  Kostaj- 
nicom junački  poginuo.  Vojnovići  su  držali  kroz  četiri 
stotina  godina  imanja  Vojnić  i  Vojnović-brdo  pod  Petro- 
vom gorom,  te  su  živjeli  u  bratstvu  sa  bielimi  fratri 
(Pavlini)  u  Zlatu  na  Petrovoj  gori,  a  pošto  ih  Turci 
iz  zavičaja  odagnaše,  prikupiše  si  u  okolici  Karlovca 
nekoliko  manjih  imanja :  Pišćetke,  Grdun  i  Krasince  kod 
Vivodine. 

O  barunu  Josipu  Vojnoviću  i  o  tom,  kako  je  on 
došao  medju  Rakoczveve  privrženike,  razne  su  viesti. 
Jedna  kaže,  da  je  Vojnović  bio  čovjek  rdjava  glasa,  pa 
radi  toga  daje  bio  u  Zlatnom  Pragu  kroz  poldrugu  godinu 
zatvoren,  odkuda  je,  vele,  utekao  k  Rakoczvu.  Vojnović 
pak  sam  o  sebi  pripovieda,  da  je  kao  kapetan  regimente 
Lozveve  vojevao  u  Njemačkoj,  a  poslije  pod  generalom 
Heisterom  u  Ugarskoj,  gdje  ga  uhvatiše  i  kroz  dvie  go- 
dine držahu  u  tamnici  Munkačkoj  sapeta  u  gvoždje.  Knezu 
pak  Stanoji  Sobi  kod  Banjaluke  na  imanju  Ferhat-bega 
odgovorio  je  Vojnović  na  pitanje:  „Gospodine,  zašto 
jeste  se  vašem  cesaru  odneverili :  da  je  svojimi  lastnimi 
pinezi  jednu  kumpaniju  vojske  kupil,  i  kad  je  k  cesa- 
rovoj  vojski  došal,   je    njemu    takova    njegova    lasto  vita 

kumpanija  uzeta.  Iz  toga  uzroka,  da  se  razsrdil  i  k  Rago- 
ciu  prošal". 

Bilo  kako  mu  drago,  Vojnović  je  iza  toga  odušev- 
ljeno, pače  strastveno  zastupao  stvar  kneza  Rakoczva,  ko- 
jega je  on  držao  kraljem.  Već  početkom  g.  1706.  pojavio 
se  Vojnović  u  Banjojluci,  gdje  ga  je  iz  prvine  sakrivao 
Alaj-beg.  Poslije  hodao  je  kojekuda  po  turskoj  Krajini 
i  po  sjevernoj  Dalmaciji,  spremajući  uz  pomoć  tursku 
i  mletačku  vojne  čete.  Očekivao  je  takodjer  vojske  od 
Rakoczva,  pa  je  bio  odlučio,  kad  sve  prikupi,  prieći  Unu 
kod  Novoga  i  navaliti  u  Hrvatsku.  Po  izvješću  gene- 
rala karlovačkoga,  kneza  Hanibala  Porzie,  bio  je  Voj- 
nović spreman  za  uslugu,  što  ju  je  učinila  Porta  ustašem, 
odstupiti  turskoj  vlasti  Hrvatsku  do  Kupe  ;  Mlečani  imali 
su  pak  dobiti  Liku,  na  koju  su  vazda  vrebali. 

I  biskup  zagrebački  Martin  Brajković,  koji  je  zamje- 
njivao bana  Palfva,  boravećega  svedjer  u  Ugarskoj,  kao 
što  i  general  karlovački  knez  Porzia  učinili  su  sve,  što 
je  bilo  potrebno,  da  se  sačuvaju  medje  i  Vojnoviću  pre- 
prieči  ulaz  u  Hrvatsku.  Zvonigrad  blizu  tromedje  bio 
je  najviše  izvržen  napadaju,  a  to  je  mjesto  bilo  ujedno  i  naj- 
prikladnije za  nadziranje  namjera  Vojnovićevih  i  kre- 
tanja njegovih  četa.  Već  koncem  god.  1705  uhvaćeno 
je  tu  13  sumnjivih  ljudi,  koji  su  mnogo  zlatna  novca 
imali,  a  samo  njemački  govorili.  Ovi  su  čudni  ljudi  ka- 
snije dovedeni  u  Karlovac. 

Pazku  na  Vojnovića  i  na  njegovu  družbu  te  obranu 
Zvonigrada  povjeri  general  Porzia  Marku  Mesiću,  koji 
pošav  u  Zvonigrad  svojski  se  pobrinuo,  kako  da  smete 
Vojnovića,  pa  ako  je  moguće,  i  njega  sama  uhvati. 
Marko  je  vjerno  izvješćivao  o  svih  smjerovih  Vojnovića 
i  o  kretanju  ustaša.  Priobćujemo  vele  zanimivo  pismo  Me- 
sićevo,  pisano  22.  ožujka  g.  1706.  u  Zvonigradu  velikomu 
kapitanu  senjskomu  grofu  Ludoviku  Koroninu  o  raz- 
položenju  duhova  u  susjednoj  turskoj  i  mletačkoj  po- 
krajini   i    o    opasnom    stanju  na  Krajini,    gdje    nije  bilo 

dosta  vojske  spremljeno,  da  bude  zajamčen  uztuk   prie- 
tećim  napadajem.  Pismo  glasi  doslovce : 

„Visoko  dobro  rojeni  gospodine  obrstare ,  veliki 
kapitane  Senjski !  Mogu  obznaniti  vašem  svitlom  gospod- 
stvu z  velikum  žalostjum  moga  srca,  da  moja  velika 
skrb,  koju  sam  imal  na  me  naloženu  radi  Vojnovića  od 
njih  altece  (kneza  Porzie)  našega  generala,  je  učinjena 
za  ništar,  i  da  mije  kasno  aviz  (glas)  došal  od  Zadra  ;  a  Voj- 
novića čuvaju  i  sprovadjaju  i  Benečani  i  Turci  veće, 
nego  da  bi  bil  najvekši  herceg  cesarski  ali  kurfiršt  od 
imperiuma.  I  kako  je  došal  vu  Zadar,  taki  jutra  dan 
odpravili  su  ga,  i  po  noći  je  prošal,  i  po  dnevu  z  ve- 
liki mi  harambašami,  prvo  nego  sam  ja  došal  vu  Zvoni- 
grad,  dva  dni ;  a  njegova  družina,  nigdar  neznam,  kud 
su  okrenuli,  ali  su  i  sada  potajani,  ali  su  po  moru 
prošli,  ali  vu  ovom  zlom  vremenu  u  noći.  Neka  znate 
vaše  sv.  gosp.,  da  je  ovdi  tako  zlo  vrime  i  fortune  bile 
i  snigi,  da  malo  nismo  poginuli.  Gradu  je  krov  bura 
razkinula,  i  da  je  po  svoj  kući  i  po  svih  konakih  više  od 
pednja  snig  na  nas  bil  pal;  a  po  svih  gorah  i  sada  su  ve- 
liki snigi,  da  Vu  goru  nikamor  ljudi  nemoguće  odpraviti 
bilo,  nego  na  pogibel.  Kotarani  i  Turci  sada  šerege 
spravljaju  i  špijadu  (uhode)  i  traže,  da  bi  mogli  naše  ljude, 
ke  sam  bil  po  putih  poslal,  poloviti.  I  zato  jesam  ljude 
sve  uklonil,  da  ne  poginu.  Drugo  obznanujem  v.  s.  g., 
da  je  došlo  jedan  dan  iz  Skradina  sto  barili  praha  i 
trideseti  tovara  stupine,  i  nisu  mogli  po  dnevu  dojti, 
nego  po  noći  iesu  ga  vu  grad  Knin  vrgli.  I  tako  mi 
prijatelji  povidaju,  da  je  oni  prah  za  rebele  donesen  i 
da  će  po  njega  dojti  Turci  i  rebeli,  a  Kotarani  vele, 
da  je  za  grad  Knin  donesen.  Zato  ovde  stojim  i  poslal 
sam  ljude  u  Turke  i  vsaki  dan  šaljem  u  Knin,  u  Ši- 
benik i  u  Skradin.  I  jur  sam  potrošil  osam  cekinov  na 
ljude,  ke  šaljem  simo  tamo,  a  već  nimam  penez,  a  v.  s.  g. 
sami  znate,  da  je  na  takovo  duguvanje  tribi  trošiti,  zašto 
za  obstun  nigdor  neće  hodit  nikamor ;   a  ne  bilo  onako  zlo 

vrime  i  veliki  snig  po  gorah,  ne  bi  ja  nje  ondi  špijal, 
nego  u  Turskoj  zemlji,  kadi  se  oni  ništar  ne  boje  i  ne 
nadaju,  da  bi  gdo  ondi  naškoditi  mogal.  Ja  ne  znam  pak 
ako  Turci  ali  Kotarani  budu  oni  municion  nosili  i  kon- 
voirali,  oće  li  ljudi  smiti  na  nje  vudriti,  da  bi  se  krozato 
kakov  rat  začel. 

Zato  prosim  v.  s.  g.,  da  ovo  sve  po  jednom  seguru 
človeku  udilje  njih  alteci  obznanite,  i  da  mi  udilje  na 
to  odgovor  date,  da  se  znam  česa  držati  i  da  ne  bih 
kakove  falinge  ućinil  ali  rata ;  a  da  bi  gospodin  Bog  dal, 
da  bi  med  nami  i  Turčinom  i  prez  ovoga  rat  ne  postal, 
kako  se  Benečanin  spravlja  i  ljude  popisuje  u  svoj  ovoj 
krajini,  i  kako  mi  ljudi  povedaju.  Ter  bi  tribi  na  to  tro- 
šiti i  prijatelje  iskati,  a  ja  stanovito  nimam  penez,  da  bi 
mogal  koga  daruvati  i  prijatelja  dobiti  ....  Ja  bi  sam 
njih  alteci  pisal,  ali,  kad  bi  bliže  bil,  po  noći  i  dnevu 
tamo  potegal  i  dal  i  od  ovoga  i  drugoga  krajičkoga 
dugovanja  informacion,  ali  ne  znam  ništa,  kadi  se  nahode, 
tako  ne  mogu.  Praha  u  Zvonigradu  ni  nijednoga  zrna, 
nego  za  dva  ali  tri  kaluna  debeloga,  i  nebi  se  imali 
s  čim  pol  fertalja  braniti,  ako  ne  z  kamenjem.  Zato  pro- 
sim v.  s.  g.  za  ljubav  Božju,  ako  ne  ćete  drugčije,  da  udi- 
lje ovamo  municiona    šaljete, a  u  svoj  Liki  ni  ga 

malo  ni  veliko.  Ako  bi  kakova  potriba  bila  simo,  ali 
kamo  drugamo,  ljudstvo  nima  s  čim  pomoći  učiniti.  Moga 
brata  poslali  ste  na  ovu  komandu,  ki  se  ne  more  stati, 
da  kamo  bi  se  braniti.  Zato  v.  s.  g.  izmenite  ga  i  jed- 
noga razumna  glavara  ovamo  pošaljite.  Sva  i  svaka 
v.  s.  g.  preporučam,  da  ovo  sve  njih  alteci  udilje  obzna- 
nite i  meni  odgovorite,  da  se  znam  česa  držati.  S  tim 
činim  dospitak  i  ostajem  do  smrti.  Sub  datis  Zvonigrad 
22.  martij  1706.  V.  s.  g.  ponizan  sluga  i  kapelan:  pop 
Marko  Mesić. 

P.  S.  Ovi  ljudi,  ki  su  od  Senja,  ali  im  šaljite  hranu, 
aliti  izmenu,  i  ne  šaljite  slug  i  diče,  nego  ljude  od  vrid- 
nosti,  zašto  ih   je    ovdi    sada  nikoliko    istom,    da    su  na 

broju.  Ovi  čas  razumih  od  jednoga  človeka,  da  su  došli 
400  rebelov  u  Banjaluku  i  njihov  jedan  oberstar  I  zato 
taki  šaljem  pet  ljudi  u  Belajsko  polje  i  dalje,  da  mogu 
pravo  izviditi". 

Pošto  je  uzrujanost  u  susjednoj  Bosni  sve  više  mah 
otimala,  to  zatraži  general  Porzia  za  tvrdju  karlovačku 
u  pomoć  500  momaka,  a  on  da  će  karlovačku  posadu 
bliže  na  kordun  staviti.  Paši  bosanskomu  bio  je  ponudio 
general  Porzia  1000  dukata,  ako  Vojno  vica  uhvati  i  ustaše 
razprši.  Pošto  Turci  „jako  vole  zlato",  to  se  nadao  gene- 
ral dobromu  uspjehu.  Za  Vojnovića  se  bilo  doznalo  me- 
djutim,  daje  otišao  početkom  svibnja  god.  1706'.  do  Mle- 
taka, da  digne  u  francuzkog  poslanika  kod  republike 
novaca,  što  ih  je  bila  Francuzka  za  Vojnovićevu  četu 
poslala.  Smioni  Senjanin  Filip  Vukasović  bio  je  pošao 
na  brodu  u  potjeru  za  Vojnovićem,  ali  ga  mletačka  ga- 
lija pri  „Crnom  puntu"  naprotiv  Rieke  uhvati,  te  je  do- 
spio   ujedno    sa  mladim  Lalićem  u  sužanjstvo  mletačko. 

Vojnović  se  bio  vratio  na  skoro  te  nastavio  skuplja- 
nje vojnika  i  spremanje  stvari  nuždnih  za  rat.  U  Knin 
dodje  za  njega  270  tovara  praha,  a  drugu  spremu  pošlju 
Francuzi  na  12  velikih  brodova,  što  uljezoše  u  luku 
dubrovačku.  Karlo včanin  Antun  Srblin,  što  ga  je  poslao 
bio  general  Porzia  kao  uhoda  u  Bosnu,  izviestio  je  o 
dalnjem  Vojnovićevu  spremanju  i  o  njegovih  smjero- 
vih:  „da  se  Vojnović  falil,  da  je  komandant  u  Vivaru, 
i  da  ima  pod  svoju  komandu  dva  jezera  šest  sto  juna- 
kov.  Ako  dopustak  od  Turak  bude,  imat  hoće  iz  Ita- 
lije ništo  vojske,  koje  on  s  timi  dvi  jezeri  šest  sto  junak, 
koje  pod  svojom  komandom  ima,  u  Liki  sastaviti  hoće. 
Odonud  da  hoće  o  Jurjevoj  u  Zagrebu  biti".  Vlaški 
knez  Stanoje  Saba  blizu  Banjaluke,  kod  kojega  je  pre- 
noćio Vojnović,  pripoviedao  je  Srblinu,  nda  su  dva 
Vlaha  od  karlovačke  Krajine  tamo  došla,  koji  su  Voj- 
novića ustriliti  hotili,  gledeći  pako,  da  je  Vojnović  lipa 
vitežka  peršona,  k  tomu   budući  je  u.  njegovoj  hiži,  ako 

se  smrt  pripeti,  moral  bi  mnogo  krvine  platiti,  da  ni 
dopustil  onim  dvim  karlovačkim  Vlahom  Vojnovića 
striliti,  pače  je  zabranil.  Budući  da  Vojnović  zna,  da 
Mesić  za  njim  je  šetoval,  ne  ufa  se  nijednomu  od  Karlo- 
vačke Krajine,  ni  Turčinu  od  Bihaćke,  jer  je  njemu  znano, 
da  Karlovački  general  za  njim  šetuje".  Srblin  dalje  iz- 
vješćuje :  „da  se  požežka  Krajina  pod  veliku  otajnostju 
Vojnoviću  predala  s  tim  ugovorom,  da  hote  k  njem  prilo- 
žiti i  da  su  sve  kontinoma  (neprestano)  ljudi  od  Požege 
pri  njemu.  Nije  zdavna,  da  je  Vojnović  bil  u  Brodu  i  u 
onih  krajih,  ali  da  je  opet  taki  nazad  došal.  Ni  zdavna, 
što  je  poslal  u  Banjaluke  stojećega  Alagu  Garanovića 
samosedmoga  k  Ragociu  u  ugarsku  zemlju.  Vojnović 
ima  od  turskoga  cara  takove  liste,  da  po  turskoj  zemlji 
posvud  slobodno  hodi  i  stoji,  i  kada  kamo  ide,  sprovod 
njemu  davati  moraju.  Za  pašu  da  ništar  ne  mari.  Takove 
lipe  i  drage  konje  ima,  kako  paša  i  vezir  takove  ni- 
maju.  Vojnović  je  jednomu  Ličaninu  konja  prikazal 
zaradi  toga,  da  je  Šimatovića  izdal,  da  hoće  Vojnovića 
skončati.  Iz  toga  uzroka  i  je  učinil  Šimatovića  zagutiti 
i  u  Vrbas  hititi". 

Pored  svih  zapreka,  na  koje  je  Vojnović  u  svojem 
smionom  poduzeću  u  Bosni  nagazio,  pa  makar  da  nije 
bio  uz  tolike  zasjede  siguran  ni  za  život,  nije  ipak  nje- 
gova revnost  za  interese  Rakoczveve  popustila.  I  bo- 
sanski paša  podupirao  je  Vojnovića,  pa  ie  mjeseca  stu- 
denoga godine  1706.  pozvao  bio  bosanske  Turke  u 
skupštinu,  u  kojoj  je  Vojnović  svoju  nakanu  razložio.  Pod 
jesen  god.  1706.  upravi  Vojnović  pisma  poglavitim  hr- 
vatskim zapovjednikom  u  karlovačkoj,  banskoj  i  sla- 
vonskoj Krajini:  popu  Marku  Mesiću,  njegovu  bratu 
Ivanu,  kapetanu  na  Udbinji,  pukovniku  i  zapovjedniku 
glinske  Krajine  barunu  Krištofu  Delišimunoviću,  pukov- 
niku i  zapovjedniku  u  Kostajnici  Adamu  Domjaniću,  i 
jošte  drugim  hrvatskim  častnikom,  pa  ihjeupismih  po- 
zvao, da  ustanu    proti    Austrijancem    i  pristanu    uz    Ra- 

koczva.  Priposlao  im  je  ujedno  manifest  kneza  Rako- 
czyia,  što  ga  je  isti  pod  20.  listopada  god.  1706.  po  drugi 
put  bio  upravio  na  Hrvate,  pozivajuć  ih,  da  se  kupe 
uz  njegova  pouzdanika  baruna  Josipa  Vojnovića  radi 
zajedničke  slobode.  U  pismih,  što  je  Vojnović  objema  Me- 
sićima,  popu  Marku  i  kapetanu  Ivanu,  poslao,  bio  je  iste 
ujedno  pozvao,  da  mu  predadu  Liku  i  Krbavu  za  kralja 
Rakoczva. 

Vojnović  je  nastojao  i  osobno  doći  u  doticaj  sa  krajiš- 
kimi  zapovjednici  i  s  njima  se  porazgovoriti,  što  mu  je 
za  rukom  pošlo  osobito  u  slavonskoj  Krajini  i  u  požež- 
kom  kraju.  U  Hrvatskoj  je  imao  dogovor  samo  s  pu- 
kovnikom Adamom  Domjanićem,  kojega  zbog  toga 
ban  Ivan  Palfy  ljuto  ukori.  Vojnović  je  osobito  nastojao 
sporazumjeti  se  sa  Ličani,  znajući,  da  su  to  junaci  od 
oka.  Ne  dobivši  ni  odkud  odgovora  na  pisma  i  mani- 
feste, upravio  je  iz  Banjaluke  19.  prosinca  godine  1706. 
na  popa  Marka  Mesića  po  drugi  put  sliedeće  vele  karak- 
teristično pismo : 

„Zdravje  i  svako  dobro  želim  Vašoj  milosti!  Dobro 
vrimena  ima,  što  sam  ja  bil  svoj  ličkoj  i  krbavskoj 
Krajini  jedan  prijatelski  list  napisal  i  poslal,  prošeci 
sve  glavare,  da  mi  odpišu,  hote  li  suproti  nimačkim 
nepravicami  polag  moga  čestitoga  i  svitloga  kralja  Ra- 
koczy  Ferenca  podignuti  se,  i  pasju  nimačku  viru  zmegju 
sebe  iztirati,  ali  ja  od  njih  nikakvoga  odgovora  još  i 
sada  prijel  nisam,  ali  dobro  čul  jesam  i  razumil  nikojih 
govorenje,  koje  će  im  dojti  pod  nos.  Sad  šaljem  vašoj 
milosti  moga  čestitoga  kralja  list,  svim  vam  i  horvackoj 
gospodi  pisan,  da  znate,  po  kakvom  putu  hodim.  I  ako 
bi  se  mojemu  kojemu  junaku  u  sužanjstvo  opasti  pripetilo, 
a  vi  njega  polag  pogodbe  megju  cesarom  i  našim  kra- 
ljem učinjene  ne  bi  držali,  i  smaknuli,  da  moj  častiti  go- 
spodin za  mojeg  junaka  jedan  las  nimaćke  glave  odki- 
nuti  učiniti  hoće.  A  hvala  Bogu  u  naših  rukah  i  jezer 
Nimcev  ima ;  a  po   tom    toga,  kako    znali    budete,    tako 

kod  velega  cesara  odgovarajte.  Ako  kakvo  dobro  na- 
kanenje  imate ,  obznanite  mi,  i  ali  dobar  ali  zločest 
odgovor  pošljite,  jer  je  blizu  vrime,  da  se  pokaže  istina. 
S  tim  da  ste  zdravi  na  toj  Krajini.  A  ja  ostajem  Vašoj 
milosti  dobar  prijatelj  :  Baron  Vojno vić  Jože". 

Dakako  da  i  ovo  pismo  kao  što  i  sve  dopisiva- 
nje Vojnovićevo  nije  Hrvate  smelo  u  vjernosti  prama 
kraljevskoj  kući.  Pisma  su  predana  banu  i  generalu 
hrvatskomu  te  su  kasnije  odaslana  bečkomu  dvoru  po- 
najviše u  izvornicih.  General  Porzia  priobćuje  koncem 
siečnja  god.  1707.,  da  Vojnović  u  požežkoj  pokrajini 
mnogo  prijatelja  ima  i  često  dopisuje,  pa  da  su  tamošnji 
glavari  odlučili  pristati  uz  ustaše.  Već  prije  kazao  je 
senjskomu  biskupu  Benku  Bedekoviću  taj  isti  general,  da 
mu  je  general  Heister  priobćio  sadržaj  pisama,  što  su  Voj- 
noviću  pisana  i  u  Virovitici  uhvaćena,  a  iz  njih  sliedi,  da  su 
svi  velikaši  i  plemići  kraljevine  Hrvatske  voljni  podlo 
žiti  se  Rakoczvu,  osim  judexa  curiae  grofa  Jurja  Erdeda, 
Petra  Keglevića  i  Ivana  Draškovića.  Uz  Heistera,  koji 
je  vazda  Hrvatom  pod  noge  klipove  bacao  i  zapriečio 
spojenje  varaždinske  Krajine  sa  kraljevinom,  zlobno  je 
svakom  prilikom  Hrvate  klevetao  i  podpukovnik  inžinir 
Holstein,  koj  je  već  god.  1704.  kojekud  dojavljivao,  da 
su  Hrvati  privrženici  Rakoczvevi,  a  banovac  (vice-ban) 
Stjepan  Jelačić,  jedan  od  najodličnijih  i  najzaslužnijih 
tadanjih  Hrvata,  da  svedjer  u  zdravlje  Rakoczvevo  pije. 
Ovakove  klevete  dakako  da  su  ozlovoljile  Hrvate,  ali 
njihovom  vjerom  uzdrmale  niesu.1 

Upravo  uztrajnošću  i  odanošću  Hrvata  prama  zako- 
nitomu kralju  razbijene  su  sve  osnove  Rakoczveve  i  u 
Bosni.  Vojnović  uz  sav  trud  i  novac,  što  ga  je  dobivao 


1  Stjepan  Jelačić  piše  17.  veljače  god.  1704.  biskupu  Martinu  Braj- 
koviću  povodom  te  klevete:  Gravius  est  hoc  impostum  inclvto  regno  et 
mini.  Contestemur  nostram  fidelitatem,  sed  illorum  malae  linguae  non 
cessant  nos  defoedare.  (Velika  je  to  potvora  za  kraljevinu  i  mene.  Vaviek 
posvjedoČavamo  našu  vjernost,  ali  zlobni  njihovi  jezici  vazda  nastoje,  da 
nas  okaljaju.) 

i  potrošio,  nije  mogao  uspjeti  na  hrvatskoj  medji,  a 
sam  nije  bio  ni  jedan  dan  siguran  za  svoj  život.  Što  su 
njegove  osnove  u  Bosni  i  u  Dalmaciji  pomiešane,  po- 
najviše je  pripomogao  Marko  Mesić.  On  je  najbolje  i 
okolnosti  i  ćud  naroda  u  Hrvatskoj  poznavao,  pa  je 
znao  i  ljude  predobiti  i  sredstva  pronaći,  koja  su  one- 
mogućila pogibeljne  smjerove  Vojnovićeve.  Sjedeći  za 
vrieme  smutnja  Vojnovićevih  ponajviše  u  Zvonigradu 
kao  na  najpogibeljnijem  mjestu,  kojega  se  nastojahu  do- 
kopati i  Turci  i  Mlečani,  a  i  Vojnovićevi  ustaši,  branio  je 
to  važno  mjesto  kao  ženicu  u  oku  s  odličnim  junačtvom 
i  sretno  ga  obranio,  makar  da  je  imao,  kako  sam 
g-eneral  Porzia  priznaje,  za  to  malo  ljudi  a  još  manje 
ratne  spreme. 

Ne  spominje  se,  da  bi  bio  igdje  drugdje  Vojnović 
na  hrvatskoj  Krajini  navalio  svojimi  četami.  Za  to  bijaše 
on  očito  preslab,  a  slabo  se  mogao  pouzdati  i  u  svoje 
najmljene  vojnike,  koji  bi  ga  bili  po  dogovoru  sa  Mar- 
kom Mesićem  i  s  drugimi  hrvatskimi  zapovjednici  kod 
zgodne  prilike  na  cjedilu  ostavili.  Na  samoj  karlovačkoj 
Krajini  bilo  je  za  svaki  napadaj  iz  Bosne  u  pripremi 
4000  momaka. 

Videći  napokon  Vojnović,  da  mu  je  uzalud  sva 
sprema  u  Bosni  i  da  mu  tu  nema  dalnjega  obstanka, 
okani  se  jalova  posla  pa  prodje  u  Mletke,  a  nakon  nekoga 
vremena  u  Rim  te  poslije  u  Napulj.  Na  svih  tih  mje- 
stih  stajao  je  pod  pazkom  pristaša  austrijskih.  Iz  Na- 
pulja vrati  se  napokon  preko  Turske  u  Ugarsku  do 
Rakoczva.  Kad  je  god.  171 1.  u  Szatmaru  mir  s  Rako- 
czyem  učinjen  i  njegove  se  čete  razpršiše,  pomilovanje 
1  barun  Josip  Vojnović.  On  je  poslije  kroz  više  godina 
mnogo  po  svietu  hodao,  uživao  dosta  štovanja  i  prija- 
teljstva, pače  i  u  istoga  princa  Eugena  Savojskoga.  Zani- 
mao se  vazda  za  Hrvatsku  te  je  svoje  prijatelje  molio, 
ia  ga  izvieste  „što  se  čini  u  Beču,  u  Požunu  i  u  vi- 
težkoj  hrvatskoj  zemlji."  Posljednji  put  spominje  se  Voj- 

nović  god.   172 1,  u  Gradcu,  ali  tada  bio  je  već  bolestan 
i  iznemogao.  Iza  toga  mu  nema  više  traga. 

VI. 

Novi  kapetan  i  upravitelj  Like  i  Krbave  baron  An- 
drija Oberburg  nije  se  puno  razlikovao  od  kapetana 
Koronina  i  Ramschissela.  On  nije  bio  doduše  tako  goro- 
padan, te  nije  mrcvario  narod  lički  kao  što  spomenuti  mu 
predšastnici,  ali  nije  ni  malo  mario  za  red  i  pravicu  u  po 
vjerenoj  mu  pokrajini,  a  zemlje  bi  uzimao  i  razdjeljivao 
bez  obzira  na  pravo  i  potrebu,  kako  mu  se  svidjalo  i 
prema  što  većoj  svojoj  koristi.  Što  su  toliki  već  kršteni  Pe- 
rušićani  morali  ostaviti  Liku,  upravo  je  kriv  Oberburg,  koji 
nije  pokrštenih  Muhamedovaca  dovoljno  štitio,  nadajući  se 
većemu  probitku  za  svoj  džep,  ako  zemlje  ostanu  puste 
te  ih  bude  mogao  novim  doseljenikom  za  novac  i  mito 
prodavati.  Videći  Marko  Mesić,  da  je  svekoliko  njegovo 
plemenito  pregnuće  za  olakšanje  biednoga  stanja  ta- 
mošnjemu narodu  bilo  uzaludno,  okanio  se  u  buduće 
utjecanja  u  upravne  poslove,  te  se  brinuo  ponajviše  za 
vjerske  i  crkvene  stvari,  skopčane  sa  službom  arki- 
žakna  ličkoga,  pa  je  samo  onda  javnoj  upravi  u  pomoć 
bio,  kad  ga  je  na  to  barun  Oberburg  naročito  pozvao, 
i  kad  se  radilo  o  zamašnijih  stvarih,  koje  je  Mesić  prema 
vlastitom  izkustvu  i  ugledu,  što  ga  je  u  narodu  uživao, 
mogao  valjano  i  koristno  urediti  i  izravnati.  Spominje 
se,  da  je  Mesić  god.  1704.  uravnao  razmiricu  izmedju 
Udbinjana  i  Pišačana  radi  zemalja.  U  družtvu  sa  kapeta- 
nom Franjom  Portnerom  i  svojim  nećakom  vojvodom 
Nikolom  Holjevcem  ustanovio  je  Marko  Mesić  g.  1707J 
medje  Udbinjanom,  Mekinjarom  i  Jošanom.  Da  se  olakša 
život  naseljenim  Hrvatom  u  tvrdji  Udbinjskoj,  koju  je 
valjalo  dobro  čuvati  od  Turaka,  dodieli  Marko  Mesić 
Udbinjanom  dio  zemalja  u  Britranih,  a  ostatak  zemalja 
razdieli  medju  Mekinjare  i  Podlapčane.  U  obće  je  Marko 
Mesić  svagda,  kad  se  radilo  o  naseljivanju  novih  žitelja 

u  Lici  i  Krbavi  i  o  razdiobi  zemalja  medju  pojedina 
budi  plemena ,  budi  sela,  i  za  uprave  Oberburgove 
taj  doista  mučni  posao  obavljao,  a  stranke  podložile 
bi  se  njegovoj  odredbi  obično  drage  volje  i  bez  pri- 
govora. Posljednja  takova  poravnanja  medja  izveo  je, 
na  koliko  nam  je  poznato,  Marko  Mesić  26.  listopada 
g.  17 1 1.  u  nazočnosti  velikoga  kapetana  senjskoga  ba- 
runa Maksa  Tevfenbacha  u  Glibodolu  kod  Brinja  medju 
Hrvati  Brinjani  i  Stajničani  i  Vlasi  u  Dabru,  pa  zatim 
26.  prosinca  god.  17 12.  u  Mušaluku,  gdje  je  Marko 
Mesić  zajedno  sa  novim  vojnim  zapovjednikom  Like 
Karlom  grofom  Attemsom  i  ratnim  povjerenikom  Lib- 
benegom  dosudio  Hrvatom  Udbinjanom  zemlju  Slatinu, 
koju  si  bijahu  posvojili  Jošanski  Vlasi. 

Rdjava  uprava  Oberburgova  sve  je  više  uznemiri- 
vala narod  u  Lici  i  Krbavi,  koji  je  u  to  doba  već  vruće 
želio,  da  se  rieši  komorske  uprave  i  da  dodje  pod  vojnu 
vlast  generala  karlovačkoga.  God.  1704.  bio  se  narod 
iz  Like  i  Krbave  sakupio  na  dogovor  u  Korenici,  gdje 
u  prisutnosti  baruna  Oberburga  Ličani  zaključiše,  da 
se  ne  će  nipošto  više  pokoravati  komorskoj  upravi.  Pod- 
gorci  očito  ustaše  proti  Oberburgu,  zapriečiv  mu  ulaz 
u  Karlobag,  a  Ličani  neprestance  moljahu,  da  već  jednom 
u  Liku  i  Krbavu  dodje  povjerenstvo,  koje  je  imalo  prema 
nagodbi  sklopljenoj  9.  studenoga  god.  1701.  medj  ko- 
morom i  grofom  Ferdinandom  Herbersteinom  izlučiti 
područje  komorsko  od  vojničkoga  i  pokrajinu  urediti. 
Po  toj  nagodbi  imala  je  za  buduće  komora  pridržati 
Senj,  Gacku,  okolicu  Brinjsku,  priedjele  s  ove  strane 
Kapele  i  Žumberak,  a  karlovačkomu  generalu  valjalo  je 
ustupiti  Liku  i  Krbavu  i  sav  prostor  prama  turskom 
kordunu.  Izlučujuća  vojna  komisija  boravila  je  više  go- 
dina u  Ljubljani,  dogovarajući  se  sa  staleži  Kranjske  i 
Koruške,  kako  će  plaće  urediti  za  nove  kapetanije  i 
vojvodstva  po  hrvatskoj  krajini.  Jednom  bila  se  komisija 
već  i  u  Liku   uputila,  ali  začuvši,    da  joj  se  protive  Li- 

ćani  te  bojeći  se,  ne  bi  li  joj  se  dogodilo,  kao  što  nekoć 
kapetanom  Koroninu  i  Ramschisselu,  uzmaklaje  natrag  u 
Ljubljanu.  Tako  minu  opet  šest  godina,  da  se  nije  stvar 
glede  uredjenja  Like  nimalo  pomakla,  a  narod  je  po- 
stao  sve  to  nestrpljivih  te  je  već  bio  odlučio,  riešenje 
svoje  sudbine  makar  silom  pospješiti,  pa  kud  puklo  da 
puklo.  Lička  nastojanja  za  spojenje  s  krajinom  primor- 
skom —  karlovačkim  generalatom  a  senjskom  nadka- 
petanijom  —  podupirao  je  svojski  karlovački  general 
grof  Josip  Rabata;  čovjek  po  prirodi  žestok  i  silovit. 
Njemu  bijaše  naloženo,  da  pomaže  Oberburgu,  kad  bude 
od  njega  pozvan,  makar  i  oružanom  silom,  ali  mu  je 
ujedno  bilo  zabranjeno  utjecati  u  ličke  poslove  i  ta- 
mošnje krajeve  polaziti.  Xu  Rabata  je  za  to  malo  ma- 
rio te  je  na  svojem  polazku  u  Senj  na  13.  rujna  godine 
1709.  kod  Otočca  primio  mnoge  odaslanike  Ličana  i 
Krbavaca :  svećenike,  častnike  i  obćinske  knezove,  koji 
ga  oduševljeno  pozdraviše  kao  budućega  svojega  ge- 
nerala. Medju  odličnimi  Ličani,  što  su  tada  generalu 
u  susret  došli,  bio  je  i  arkižakan  pop  Marko  Mesić. 
Generala  Rabatu  mnogi  Ličani  lično  poznavahu  još  iz 
onoga  doba,  dok  je  on  zapoviedao  kao  namjestni  ge- 
neral Lici  i  Krbavi,  pa  je  mnogim  plemenom  i  poje- 
dincem podielio  naselbena  pisma,,  a  mnoge  častnike  i 
glavare  namjestio. 

Malo  dana  iza  Rabatina  došašća  u  primorsku  kra- 
jinu uputilo  se  odaslanstvo  od  trideset  Ličana:  popova, 
častnika,  porkulaba,  knezova  i  starješina  do  povjerenstva 
u  Ljubljanu,  da  ga  sklone  na  polazak  u  Liku.  Želje  i  te- 
gobe naroda  sadržane  su  u  molbi  od  27.  rujna  g.  1709., 
koju  su  izaslanici  „pokorni  i  ponizni  sluge,  oficiri  i  vas 
puk  Like,  Krbave  i  Karlobaga"  na  hrvatskom  jeziku,  i  to 
po  kapetanu  Bunićkom  Dobrovoju  Kneževiću,  kapetanu 
Medačkom  Luki  Bogdaniću  i  protopopu  Like  i  Krbave 
Jovanu,  vojnomu  povjerenstvu  predali.  Molba  glasi: 

„Presvitli  i  previšnji  gospodine  i  gospoda  presvitla, 
slavna  njih  ces.  i  kr.  svitlosti  komisija.  Nadiasmo  se  ovo 
jur  tri  godišta  slavne  cesarske  vojničke  komisije  u  naše 
strane,  koja  jur  blizu  bijaše.  Čuvši  da  se  je  vrnula  i  da 
ne  misli  k  nam  dojti,  veoma  smutjeni  ostasmo,  bojeći  se, 
da  ne  bi  i  nadalje  zla  i  nevolje,  koje  došle  kruto  nepo- 
kojno  podnašasmo,  trpiti  morali.  Zato  velika  nam  je 
sila,  u  poniznosti  k  ovoj  slavnoj  cesarskoj  komisiji  pri- 
stupiti i  pritužiti  se,  kako  velike  nepravde  i  sile  trpimo, 
odpokle  od  generalije  karlovačke  odtujeni  pod  slavnom 
komorom  cesarskom  prebivamo,  na  toliko,  da  ovo  u 
šest  leti  pod  komandancijom  g.  barona  Oberburga  ni- 
kakve pravde  ni  pravice  tužbam  našim,  pače  ni  na  višji 
sud  apelacije  ne  moremo  zadobiti.  Med  tim  toga  okolo 
40  ubojstva  je  se  pripetilo,  a  nijedan  krivac  niti  ljudo- 
morac  da  bi  u  najmanjemu  kaštigan  bio ;  k  tomu,  što 
je  teže  i  suprot  svim  zakonom,  otimlje  po  svojoj  volji 
jednomu  zemlje  ter  daje  drugomu  i  nazopet  od  ovoga 
ih  uzme  i  tretomu  ih  da.  Kako  i  mnoga  ostala,  koja  ni 
izreći  prilično,  niti  u  kratko  spisati  možemo.  Toga  radi 
slavnoj  cesarskoj  komisiji  ponizno  se  molimo,  da  bi  svu 
oblast  i  častnike  komorske  sada  za  vazda  sasvim  od  nas 
zdvignula  i  izručila  nas  nazopet  k  generaliji.  Prez  nas  njoj, 
niti  nam  prez  nje  nije  obstati,  a  pod  komorskom  oblast- 
jum  niti  moremo,  niti  smo  namislili  po  nijedan  put  ob- 
stati,  gotovi  prvo  u  Turke  ali  pod  Latine  poskakati  i 
svoja  ognjišta  pusta  ostaviti,  nego  duglje  rečenoga  ko- 
mendanta  sadašnjega  trpiti,  ali  koga  goder  drugoga  od 
komore  prijeti.  Drugačije  ako  se  ka  zla  ali  nečekana 
prigoda  u  ovoj  strani  pripeti,  svakom  dužnom  poniz- 
nostju  slavnoj  komisiji  pred  Bogom  i  svitom  čvrsto 
protestiramo,  da  se  ne  mi,  nego  oni,  ki  to  smutjuju, 
kriviti  imaju.  Zvrh  česa  milostivne  odluke  čekajući 
ostajemo  itd."1 

1  Osim  gornje    trojice,    koji    su    molbu    povjerenstvu    u    ruke    predali, 
podpisali  su  ili  podkrižali  ovu  molbu  još   sliedeći    „glavari  Vlasi  i  Hrvati" : 
Lopašić  :  Dva  hrvatska  junaka.  J 

Sa  Ličani  dodjoše  u  Ljubljanu  i  serdar  Tomo  Gvoz- 
dić  i  kapetan  Ilija  Nanić,  koji  bijahu  nješto  prije  sa  300 
Kotarana  ostavili  mletačko  vladanje,  te  su  sad  selišta 
u  Lici  molili. 

Dolazak  Ličana  u  Ljubljanu  silno  uzbuni  vojno  povje- 
renstvo, koje  obreče,  da  će  prvom  sg-odom  doći  u  Liku, 
čim  joj  ozdravi  predsjednik  general  Gscrnvind.  Povjere- 
nici pitahu  i  za  arkižakna  Marka  Mesića,  koji  se  tada  desio 
u  Karlobagu  a  poslije  u  Senju ;  a  senjskoga  kapetana 
grofa  Ludovika  Koronina  odpremiše  odmah  u  Karlovac 
do  generala  Rabate  s  porukom,  da  Ličane  umiri  a  u 
komorsku  upravu  da  ne  dira  do  dolazka  vojničkog  povje- 
renstva u  Liku.  Na  pitanje  povjerenika,  da  li  se  Ličani 
i  Krbavci  medjusobno  vole,  odgovore  izaslanici,  da  oni 
živu  u  slozi  i  da  se  miluju  kao  rodjena  braća.  Povjerenici 
su  bili  veoma  zabrinuti,  da  se  kakova  nesreća  ne  dogodi 
ličkomu  upravitelju  barunu  Oberburgu,  pa  su  se  zato 
morali  lički  poslanici  napose  hrvatskim  pismom  obve- 
zati, da  ne  će  dirati  u  Oberburga  i  da  će  mirno  pričekati 
povjerenstvo.  Glede  seobe  Kotarana  u  Liku  ništa  ne  od- 
luči povjerenstvo  s  obzirom  na  Mlečane,  koji  bijahu  ne- 
davna izpanuli  u  Podgorje  kod  Karlobaga.  Upozoreni 
su  takodjer  poslanici  lički,  da  ne  sieku  toliko  goru,  jer  će 
ju  inače  u  malo  godina  sasvim  uništiti;  posljednjih  de- 
setak godina  da  su  neizmjerne  štete  po  šumah  učinjene. 

Medjutim  su  bili  dani  komorskoj  upravi  u  Lici  od- 
brojeni. Bojeći  se  ogorčenoga  naroda  pobježe  Oberburg  iz 

porkulabi :  Ognjan  Obradović  od  Divosela,  Hija  Funduk  od  Korenice, 
Stojan  Kovačević  od  Lovinca,  Toma  Simatović  od  Mutilića,  Marko  Kra- 
jina od  Bruvna,  Tomanović  od  Jošana,  Miloslav  Cvitičanin  od  Visuća, 
Mate  Novačić  na  Udbinji,  Milak  Marinković  od  Mekinara,  Dean  od  Ra- 
duča,  Ivan  Došenović  iz  Gračaca.  Zatim  Štipan  Buturac,  sudac  Pazariški ; 
Ivan  Orlovi ć,  knez  Pločki  ;  Juko  Kovačević,  knez  od  Višnjice ;  Radasin 
Suknaić,  zastavnik  Medački ;  Štipan  Cvetin,  sudac  Vrebački;  Marko  Anić, 
zastavnik  Lovinački ;  Milosav  Bosnić,  knez  Mekinarski ;  Vukadin  Obradović, 
knez  od  Bruvna ;  Marko  Ferković,  sudac  od  Novoga ;  Nikola  Došenović, 
zastavnik  Karlobažki ;  kapetan  Božičević  iz  Gračaca,  porkulab  Pave  Mu- 
drovčić,  knez  Bogdan  od  Široke  Kule,  knez  Radosav  od  Raduča,  serdar 
Tomo  Gvozdić,  kapetan  Ilija  Nanić.  —  Medju  poslanici  nije  bilo  pokrštenih 
Muhamedovaca,  koji  tada  još  ne  imahu  vlastitih  poglavara. 

Like,  ostavivši  mnoge  svoje  stvari  i  silne  globe  „biršag", 
za  kojimi  je  poslije  toliko  žalio.  Ličkimi  poslovi  faktično 
je  u  to  vrieme  upravljao  senjski  veliki  kapetan  barun 
Tevfenbach  i  njegov  podkapetan  Petar  Bonazza.  Napo- 
kon stiže  god.  17 12.  kraljevsko  riešenje,  kojim  je  Lika 
i  Krbava  konačno  oduzeta  komorskoj  upravi  i  podči- 
njena karlovačkomu  generalu  ;  umjesto  komorskoga  upra- 
vitelja postavljen  bude  na  čelo  pokrajini  posebni  veliki  ka- 
petan, grof  Karlo  Attems.  Poradi  buduće  uprave  Like  i 
Krbave  odobri  kralj  posebne  ustanove,  kojimi  bude  ure- 
djena  vojska,  mjestna  uprava  i  sudstvo.  Zemlje  je  valjalo 
razdieliti  medju  žitelje  s  obzirom  na  njihove  vojne  službe 
i  broj  obiteljskih  članova.  Taj  težki  zadatak  imao  je  gla 
som  naputka  od  23.  srpnja  god.  17 12.  izvesti  uz  kape- 
tana grofa  Attemsa  Marko  Mesić  i  komesar  Lebeneg. 
Kako  je  to  bio  mučan  posao,  a  težko  je  bilo  oduzimati 
zemlje,  što  ih  već  pojedina  sela  i  obitelji  u  vlasti  držahu, 
nije  se  to  moglo  za  života  Mesićeva  konačno  niti  izvesti, 
a  poslije  je  naputak  u  koječem  prilagodjen  postojalim 
prilikam,  pa  je  ponajviše  svakomu  ono  ostalo,  stoje  držao. 
Radi  reforma  bude  i  opet  u  Liku  poslano  povjerenstvo, 
kojemu  bijaše  na  čelu  savjetnik  nutarnjo-austrijskoga 
ratnoga  vieća  u  Gradcu  grof  Leopoldo  Herberstein. 

Osobito  je  trebalo  u  Lici  urediti  sudstvo,  koje  su 
komorski  upravitelji  preko  svake  mjere  zlorabili  u 
svoje  sebične  svrhe,  te  koje  je  doslije  svim  smutnjam 
najviše  povodom  bilo.  Marko  Mesić  kao  pravi  prijatelj 
svoga  naroda  vazda  je  nastojao,  da  mu  se  kako  treba 
pravda  dieli,  pa  je  zato  često  polazio  sudbene  sjednice, 
gdje  je  sa  porotnici  i  sam  pravicu  krojio.  Glasom  „pro- 
tokola od  svih  držanih  pravad  u  Liki  i  Krbavi  za 
vrime  velikoga  vice-komandanta  Petra  Bonazze"  bio  je 
Marko  Mesić  god.  17 10.  — 11.  nazočan  kod  sudbenih 
razprava  u  Buniću,  na  Udbinji,  u  Gospiću,  u  Senju  i  u 
Karlobagu.  Sudbene  razprave,  u  kojih  su  tačno  zabilje- 
žene tužbe,  medjusobni  odgovori   paraca  i  pod  kraj   od- 

suda  ili  odlučak,  pisane  su  samo  hrvatskim  jezikom, 
obično  latinicom,  a  gdje  što  i  ćirilskim  pismom.  U  obće 
su  vSve  javne  izprave  ličke  pisane  hrvatskim  jezikom,  ko- 
jim su  se  još  iza  organizacije  krajine  g.  1746.  i  nekoji  pu- 
kovnici, a  gotovo  svi  kapetani  služili.  U  pravdi  raz- 
pravljali  su  se  ne  samo  predmeti  gradjanski  i  kazneni,  već 
mnogo  puta  i  stvari,  koje  su  se  ticale  zapta  vojničkoga. 

Posljednje  vrieme  svoga  života  probavio  je  Marko 
Mesić  ponajviše  u  primorskom  gradu  Karlobagu,  gdje  je 
bio  kupio  od  pokojnoga  porkulaba  Jakobfalvia  (po  svoj 
prilici  Magjara,  namještena  u  službu  po  komori)  „mi- 
rišće",  te  si  je  na  njem  uredio  kuću.  Radi  te  kuće  mo- 
rao se  Marko  Mesić  već  pod  stare  svoje  dane  natezati 
pred  sudom  u  Senju  sa  nekim  Jurjem  Tomljenovićem, 
koji  ga  je  smetao  u  uživanju,  razbivši  mu  kućna  vrata,  a 
grozio  mu  se,  da  će  ga  ubiti.  Tomljenovića  je  odsudio  sud 
na  24.  siečnja  god.  171 1.  na  zatvor,  koji  je  imao  tra- 
jati dotle,  dok  ne  pruži  jamstvo,  da  ne  će  Marka  Me- 
sića  vriedjati. 

Sasvim  je  naravno,  da  su  tolike  naporne  i  dugo- 
trajne razne  službe  i  tolik  uztrajan  i  težak  rad  satrle 
tjelesnu  snagu  Mesićevu,  pa  da  je  on  pod  starost  više 
puta  bolovao.  S  proljeća  g.  171 1.  ležao  je  on  dugo  vre- 
mena bolestan  u  dvoru  svoga  prijatelja,  tadanjega  ka- 
nonika zagrebačkoga  Jurja  Resa,  u  Zagrebu,  gdje  je  na 
26.  srpnja  rečene  godine  u  nazočnosti  šestorice  zagre- 
bačkih kanonika:  Jurja  Resa,  Ivana  Zebca,  Jurja  Bra- 
njuga,  poslije  biskupa  zagrebačkoga,  Nikole  Gradskoga, 
Sigismunda  Sinesperga  i  Nikole  Mišića,  te  svojega  ro- 
djaka  Ivana  Holjevca,  župnika  Kravarskoga,  učinio  opo- 
ruku, odredivši,  da  mu  se  tielo  pokopa  u  župnoj  crkvi 
sv.  Duha  u  Mušaluku,  a  u  imetku  da  ga  nasliede  si- 
novi bratića  Ivana  imenom :  Marko,  Vuk,  Tadija  i  Pa- 
vao,  a  donekle  i  njegovi  rodjaci  Ivan  Vučetić,  muž  Lu- 
cije  Mesićeve,  i  Šimun  Mesić.  Za  spas  duše  odredio  je, 
da  se  čita  svakoga  tjedna  jedna  misa,  a  posljednju  svoju 

odredbu  preporučio  je  u  zaštitu  tadanjemu  senjskomu 
biskupu,  grofu  Adamu  Ratkaju.1 

Mukotrpni  i  zaslužni  za  čovječanstvo  život  svrši 
Marko  Mesić  2.  veljače  god.  17 13.  u  Karlobagu,  odkale 
odnese  mnogobrojni  narod  tielo  svoga  „prvoga  ličkoga 
obrstara",  kako  bijahu  Mesića  po  Lici  prozvali  pa  ga  i 
danas  još  tako  zovu,  u  velikoj  pratnji  u  crkvu  sv.  Duha  u 
Mušaluk,  gdje  bude  sahranjen  taj  vitežki  kršćanski  junak 
i  narodni  dobrotvor,  o  kojem  zahvalni  potomci  po  Lici 
i  Krbavi  još  i  danas  pjevaju,  da :  „zlatnu  mašu  maši, 
britku  ćordu  paši"  ! 

S  Markom  Mesićem  razstavio  se  s  ovim  svietom 
jedan  od  najkarakterističnijih  i  najzaslužnijih  Hrvata 
svoga  vremena.  Osim  generala  kneza  Vuka  Frankopana 

1  Ovu  ostavinu  niesu  mogli  mirno  uživati  Mesićevi  nasljednici.  Već  g. 
1723.  počeo  je  podložnike  dvora  Mušalučkoga  svojatati  i  na  vojničke  službe 
naganjati  veliki  kapetan  grof  Attems,  kojega  je  radi  toga  morao  tužiti 
Markov  sinovac  Vuk  Mesić,  'kapetan  u  Novom,  ratnomu  vieću  u  Gradcu.  U 
tužbi  kaže  Vuk  Mesić,  da  niesu,  odkako  je  pokojni[mu  stric  naselio  Mušaluk, 
kmetovi  Mušalučki  nikomu  drugomu  bili  podložni  i  službe  vršili,  nego  rodu 
Mesića;  on  da  je  takodjer  kroz  deset  godina  mirno  njimi  razpolagao,  dok 
ga  nije  počeo  smetati  grof  Attems,  silujući  Mušalučane  na  krajiške  službe 
Grof  Attems  odgovori,  da  povelja  ne  spominje  kmetova,  a  da  su  Mušalu- 
čani  uviek  išli  na  vojnu  pod  zastavom  kapetana  Perušićkoga,  a  Marku  Me- 
siću,  koji  je  bio  nekoliko  puta  zapovjednik  Like  (,,per  il  passato  piu  volte 
commandante"),  da  su  služili  kao  vojnici,  a  zato  bili  prosti  od  druge  službe. 
Na  vojsku  da  su  išli  zajedno  sa  obližnjimi  Budačani,  davajući  desetinu  ta- 
mošnjemu župniku.  Ratno  vieće  odluči  napokon,  da  rodu  Mesića  ostaje  i 
nadalje  vlastničtvo  Mušaluka  i  tamošnjih  kmetova,  ali  da  kmetovi  imaju  na 
krajini  prema  potrebi  i  kao  vojnici  služiti,  a  u  tom  pogledu  da  budu  pod- 
činjeni vojnomu  zapovjedniku  ličkomu. 

Za  bune  ličke  god.  1728.  popališe  Ličani  Mušaluk,  a  god.  1745.  pri- 
godom organizacije  Krajine  po  princu  Hildburgshausenu  učinjeni  su 
kmetovi  u  Mušaluku  takodjer  krajišnici  te  budu  pripojeni  ličkoj  pukovniji. 
Rod  Mesića  živio  je  i  nadalje  na  zemljištih  u  Mušaluku,  u  Toliću  i  u  sta- 
rom zavičaju  u  Mesić-selu  kod  Brinja.  Tu  ima  i  danas  potomaka  staroga 
roda  Mesića,  iz  kojega  je  poteklo,  dok  je  vojna  krajina  obstojala,  više  odlič- 
nih častnika.  Matija  Nikola  Mesić  bio  je  oko  god.  1735  pitomac  hrvat- 
skoga kolegija  u  Bolonji  zajedno  sa  povjestnikom  Adamom  Baltazarom 
KrČelićem,  s  kojim  je  kao  dobar  pobratim  dopisivao.  On  je  kašnje  živio 
u  Zagrebu  kao  županijski  častnik  i  držao  imanje  u  Jamnici  kod  Kupe.  Me- 
sići  kao  plemići  imali  su  u  grbu  osovljenoga  lava  sa  sabljom  u  jednoj  šapi 
Lička  kronika  spominje,  da  je  Mesić  povišen  god.  1692.  medju  plemiće  i 
dobio  plemićki  list.  Tomu  ne  mogosmo  u  trag  ući,  al  Mesići  bili  su  stari 
plemići,  kojim  je  kralj  Leopold,  podjeljujući  slobodu  mjestu  ogulinskom  g. 
1668.,  staro  plemstvo  potvrdio. 

(t  §"•  I052-)  nije  nijedan  Hrvat  toliko  i  tako  odlučno  kao 
Mesić  utjecao  na  razvitak  Krajine,  kojom  su  inače  po 
svojoj  dragoj  volji  upravljala  njemačka  gospoda  ponajprije 
gradačkoga,  a  poslije  bečkoga  ratnoga  vieća.  Žarkim  ro- 
doljubljem i  osobnom  hrabrošću  najviše  je  Mesić  pripomo- 
gao, što  su  prije  toga  turske  pokrajine  Lika  i  Krbava  došle 
opet  pod  kršćansko  vladanje  i  pod  isto  vladalačko  žezlo, 
pod  kojim  je  bila  i  ostala  Hrvatska,  a  upravo  njegovu 
pronicavu  razumu,  njegovoj  neumornoj  revnosti,  nje- 
govoj ljubavi  i  nagnuću  prema  svomu  narodu  valja 
zahvaliti,  što  su  priedjeli,  stenjući  čitavih  sto  i  šestdeset 
godina  pod  Turčinom  i  vječnimi  ratovi  sasvim  opusto- 
šeni, opet  narodom  naseljeni  i  kršćanskoj  uljudbi  prive- 
deni. Mesić  je  s  mukotrpnim  svojim  narodom  podnosio 
velike  napasti  nesmotrenih  i  sebičnih  tadanjih  austrijskih 
državnika,  koji  su,  nastojeći  što  više  koristi  crpsti  iz  novih 
pokrajina,  Ličane  na  muke  stavljali,  ali  je  ipak  starac  još 
prije  smrti  dočekao,  da  je  Lika  i  Krbava  bila  iztrgnuta 
iz  ruku  prostih  „spekulanta",  te  spojena  sa  karlovačkom 
Krajinom.  Istina,  da  to  nije  bila  namjera,  za  kojom  su 
izravno  išli  Marko  Mesić  i  tadanji  hrvatski  rodoljubi ; 
ali  pošto  su  mogućnici  u  Beču  pod  svaku  cienu  prie- 
čili  neposredno  spojenje  Like  i  Krbave  sa  materom 
zemljom,  kraljevinom  Hrvatskom,  dobro  je  došlo  i  ta- 
kovo spojenje,  tim  više,  što  je  većina  tadanjih  ličkih 
stanovnika,  došavši  iz  priedjela  primorske  Krajine,  jur 
od  prije  privikla  bila  vojnoj  krajiškoj  upravi.  Svakako 
je  Mesić  svojim  radom  i  uredbami  u  Lici  i  Krbavi 
pripomagao  životu  stotine  tisuća  liepoga,  čiloga  i  je- 
droga naroda,  koji  dan  današnji  stanuje  na  prostoru  me- 
dju  Kapelom,  Velebitom  i  Jadranskim  morem.  Marko 
Mesić  privriedio  je  u  tužnih  i  nepovoljnih  prilikah  iz- 
vanredno mnogo  za  svoj  hrvatski  narod,  pak  zato  će 
ga  i  hrvatska  poviest  do  vieka  spominjati  i  ubrajati 
med  narodne  zatočnike ! 

uka  Ibrišimović  vitežki  je  sin  ravne  Slavonije. 
Kao  što  smo  prije,  crtajući  život  Marka  Mesića, 
govorili  ponajprije  o  Lici  i  o  tamošnjih  Turcih, 
tako  smo  i  ovdje  nakani  prije  svega  u  kratko  narisati 
stanje  Slavonije  za  doba  turskoga  vladanja,  za  kojeg  je 
Luka  Ibrišimović  svjetlo  božje  ugledao. 

Iza  poraza  na  Muhačkom  polju  poklopile  su  na 
putu  u  Ugarsku  i  iz  Ugarske  Slavoniju  opetovano 
ogromne  turske  vojske.  Osiek  i  okolicu  mu  pripojio  je 
silni  car  Sulejman  svojemu  možnomu  carstvu  već  godine 
1529.,  a  Požegu,  cvatući  grad  sa  petdeset  tisuća  sta- 
novnika, osvoji  i  popali  on  god.  1532.,  vraćajuć  se  od 
nesretne  vojne  pod  Kisegom;  a  pošto  je  iza  toga  god. 
1537.  vojna  Kacianerova  onako  kukavno  svršila,  bila 
je  gotova  sva  Slavonija  za  kršćanstvo  izgubljena.  Niesu 
ipak  Turci  niti  Slavoniju  tako  lako  predobili ;  bilo  je 
velikih  okršaja,  znatnoga  prolića  krvi,  junačkih  obrana 
pojedinih  gradova  i  priedjela,  ali  turska  sila  bila  je 
toli  ogromna,  da  se  je  mogla  u  jedan  mah  po  svoj  zem- 
lji razprostrti  i  svaki  uspješni  odpor  spriečiti.  Sudbina 
dolnje  Slavonije  bude  konačno  odlučena  g.  1543-,  i  to  pri- 
godom pete  vojne,  koju  je  Sulejman  spremio  bio  na  kralja 
Ferdinanda  L,  da  mu  otme  Ugarsku.  Tada  razori  iz  to- 

pova  sultanova  vojska  grad  Valpovački,  koji  je  kroz  čitava 
dva  mjeseca  junački  branio  Stjepan  Stiljanović.  Junačtvo 
Valpovčana  toliko  je  zadivilo  velikoga  sultana,  da  je 
hrabre  junake  pomilovao  i  obrekao  im  velike  plaće, 
ako  na  njegovu  dvoru  ostanu.  Bosanskom  pak  Ulama- 
paši  predadoše  se  tada :  Batjanov  grad  Vučin,  Banovi- 
ćeva  (Banfy)  Stupčanica,  Keglevićeva  Biela  stiena,  Ora- 
hovica,  grad  Ladislava  Morea,  i  mnogi  gradovi  i  mjesta 
u  tadanjoj  križevačkoj  županiji,  koja  je  do  dolazka  Tu- 
raka obsezala  malo  ne  sav  priedjel  današnje  županije 
belovarske  i  veliki  dio  sadašnje  županije  požežke  sve 
do  Sirca,  Vučina,  Kamengrada  i  Gradiške.  U  turske 
šake  pala  je  u  isto  vieme  i  starodavna  Čazma  i  Cuporova 
Moslavina,  a  godinu  kašnje  (god.  1544.)  podloži  turskom 
carstvu  bosanski  Ulama-paša  nekoć  Držićevo,  a  poslije 
Kanižajevo  znamenito  i  ogromno  imanje  i  grad  Kraljevu 
Veliku,  gdje  je  g.  1526.  i  1527.,  za  vrieme  borbe  izmedju 
kralja  Ferdinanda  i  Ivana  Zapolje  za  ugarski  i  hrvatski 
priestol,  glasoviti  hrvatski  ban  Krsto  Frankopan  boravio, 
i  odanle  razne  patriotičke  listove  od  velikoga  politič- 
koga zamašaja  hrvatskim  jezikom  a  glagolskim  pis- 
mom pisao. 

Najdulje  se  držao  grad  Virovitica,  koju  je  hrabro  i 
uspješno  branio  njezin  vlastnik  i  ujedno  veliki  župan  Stje- 
pan Talovac-Banović  što  osobno,  što  po  svojih  kapetanih. 
Ona  pade,  pošto  ju  je  g.  1547.  obsjeo  Ulama-paša  voj- 
skom, kojoj  je  bio  vodičem  neki  Franjevac  iz  Hrasto- 
vice,  prijatelj  bivšega  bana  Petra  Keglevića. 

Kao  što  je  u  Požezi  već  g.  1538.  ustrojena  turska 
oblast :  sandžak,  tako  je  i  god.  1542.  u  Čazmi  za  tamošnju 
okolicu  i  obližnje  gradove  podignut  novi  sandžak,  koji 
je  kroz  kakovih  dvadeset  godina  postojao  i  puno  našim 
predkom  dodijao.  Sandžakom  u  Čazmi  bio  je  (g.  1560.) 
i  zloglasni  Ferad,  kasnije  upravitelj  Bosne.  Počev  od 
polovice  šestnaestoga  vieka  postojala  su  u  Slavoniji 
dva   turska    sandžaka,   prvi  u  Pakracu  a  poslije   u    Cer- 

niku,  a  drugi  u  Požezi.  Prvi  je  bio  malen  prosto- 
rom sa  poglavitimi  gradovi :  Bielom  stienom  i  Sira- 
čem,  a  drugi  je  obsezao  gotovo  svu  Slavoniju  i  njene 
poglavite  gradove :  Kraljevu  Veliku,  Viroviticu,  Osiek  i 
Vukovar,  Brod  i  Djakovo.  Glavar  sandžaka,  paša,  stanovao 
je  kadšto  i  u  Brodu,  a  kadije  (turski  sudci)  bili  su  u  Požezi, 
Osieku,  Brodu  i  u  Djakovu.  Oba  sandžaka  Cernički  i  Po- 
žežki  podčinjena  su  bila  paši  bosanskomu,  koji  je  i  nad 
vojskom  u  Slavoniji  zapoviedao,  ali  su  bili  dužni  pomagati 
prema  potrebi  i  pašu  u  Kaniži,  od  kako  je  taj  grad 
kukavštinom  nekadašnjega  senjskoga  kapetana  Sigis- 
munda  Paradeisera  g.  1601.  dospio  u  turske  šake. 

Kao  što  je  krajina  i  krajiška  vojska  na  kršćanskoj 
strani  uredjena  bila,  tako  i  Turci  već  polovicom  Šestnae- 
stoga  vieka  urediše  krajinu  na  medjah  i  u  svojoj  državi, 
postavivši  u  pogranične  gradove  veće  ili  manje  posadne 
čete.  God.  1577.  brojila  je  vojska  turska  postavljena  proti 
slovinskoj  (Varaždinskoj)  krajini  2863  momka.  U  sand- 
žaku požežkom  bile  su  turske  posade  sa  pješaci  i  konja- 
nici :  u  Virovitici,  u  Brezovici  na  Dravi,  u  Sopju,  Valpovu, 
Osieku,  u  Gorjanih,  Djakovu,  Podgoraču,  Miklošu,  Ora- 
hovici,  Slatini,  Vučinu,  Kamengradu  i  u  Požezi.  U 
sandžaku  pako  Pakračkom  (CerniČkom)  čuvale  su  straže 
gradove:  Zdence,  Podborje  (Daruvar),  Sirač,  Stupca  - 
nicu,  Dobru  kuću,  Pakrac,  Željeznu  Medinaču,  Cernik, 
Granicu,  Kraljevu  Veliku  i  Moslavinu.  Najjače  posade 
imala  je  Virovitica  (300  konjanika  i  300  pješaka),  Po- 
žega, Osiek,  Cernik  i  Kraljeva  Velika.  U  Požezi  držao  je 
paša  300  spahija  pa  i  jake  straže  u  tada  još  čvrstom  i 
posve  sačuvanom  gradu,  pod  kojim  je  bilo  mnogo  ru- 
ševina od  stare  kršćanske  varoši  i  njene  ograde.  Osim 
toga  silili  su  Turci  i  kršćane  na  vojnu  službu,  pa  je  bilo 
popisano  za  vojsku  izmedju  Martoloza  i  Predavača  dva- 
puta  toliko  kršćana,  koliko  plaćenih  Turaka. 

Pošto  je  Slavoniju  turska  sila  u  jedan  mah  pritis- 
nula, to  se  nije  iz  nje  tako  narod  razbježao,  kao  što  na 

Kupi  i  Uni  te  na  dinarskih  planinah,  već  je  ostao  gotovo 
cjelokupan  u  staroj  svojoj  djedovini.  Vlastelu,  svećenike 
i  plemiće,  na  koliko  za  vremena  ne  uzmakoše,  ili  se  ne 
poturčiše,  posjekoše  Turci  ili  ih  u  robstvo  odvedoše, 
ali  kmetovi  i  većina  varošana  ostade,  te  se  ne  iznevjeri 
staromu  zavičaju  i  nauku  Isusovu,  trpeći  kroz  više  od 
dva  vieka  najteže  robstvo. 

Katolici  slavonski,  naročito  tako  zvani  Šokci  i  Šijaci, 
pravi  su  slavonski  starosjedioci.  Oni  ne  govore  do- 
duše danas  više  onim  starim  hrvatskim  narječjem,  obi- 
čajnim u  priedjelih  medju  Kupom  i  gornjom  Savom 
i  Dravom,  ali  ne  ima  nikakve  sumnje,  da  se  pučki  govor 
u  današnjoj  Slavoniji,  naročito  oko  Požege  i  u  dolnjoj 
Podravini  prama  Osieku  prije  turske  zapreme  a  donekle 
i  kašnje  nije  bitno  razlikovao  od  današnjega  kajkav- 
skoga narječja  u  županijah  zagrebačkoj  i  varaždinskoj. 
Niesu  se  doduše  sačuvali  hrvatski  pismeni  spomenici 
iz  Slavonije  iz  doba  prije  sedamnaestoga  vieka,  ali 
staro  slavonsko  narječje  odavaju  mnoga  vlastita  imena 
mjesta  i  osoba,  i  pojedini  nazivi  i  rieči  hrvatske  u 
mnogobrojnih  sve  do  nedavna  u  hrvatskom  arhivu  ču- 
vanih latinskih  izpravah  i  poveljah,  pisanih  u  Slavoniji 
prije  provale  turske.  Pisma  vjerodajna  kaptola  sv.  Petra 
u  Požezi  jesu  u  pisanju  hrvatskih  rieči,  što  se  tiče  oblika 
i  pravopisa,  istovjetna  sa  izpravami,  izdanimi  kaptolom 
zagrebačkim.  Tragova  njekadašnjemu  staromu  govoru 
ima  i  sada  u  Slavoniji,  naročito  u  požežkoj  županiji,  a  što 
ima  slavonskih  spisa  od  početka  sedamnaestoga  vieka, 
ti  su  pisani  istim  jezikom,  koji  je  bio  tada  običajan  u 
Zagrebu  i  u  Karlovcu.  Stanovnici  Slavonije  zvali  su 
sebe  u  starije  doba  „Slovinci",  a  tekar  u  prošlom  vieku 
nastao  je  po  latinskom  naziv  „Slavonac*.  I  banovi  hr- 
vatski pisali  su  se  još  prije  dva  vieka:  bani  slovinski 
i  hrvatski. 

Na  promjenu  govora  u  Slavoniji  djelovalo  je  gos- 
podstvo tursko,  kad  no  mnogi  bosanski  bezi,  age  i  spa- 

hije  predjoše  Savu,  nastaniše  varoši,  gradove  i  puste 
dvorove  stare  vlastele,  nametnuvši  starim  kršćanskim 
stanovnikom  jaram  turske  raje  a  i  svoje  štokavsko  na- 
rječje. Štokavci  bili  su  i  oni  mnogobrojni  bosanski  ka- 
tolici, koji  nakon  našega  zauzeća  Slavonije  uskočiše 
iz  Bosne  od  bjesnila  turskoga  na  ovu  stranu  Save, 
pa  i  Sarajevski  katolici,  koje  je  g.  1697.  u  Slavoniju 
doveo  princ  Eugen  Savojski.  I  god.  17 14.  dodje  iz 
gornje,  krajine  hrvatske  u  Slavoniju  i  u  okolicu  Pe- 
čuha  silni  narod,  po  govoru  dielom  štokavci,  dielom 
čakavci,  koji  zbog  glada  i  drugih  nevolja  te  progon- 
stva staroga  kapetana  ogulinskog  grofa  Adama  Purg- 
stala,  Tounjskoga  kapetana  grofa  Turna  i  ličkoga  kape- 
tana grofa  Attemsa  svoj  zavičaj  moradoše  ostaviti.  Što- 
kavski elemenat  ojača  u  Slavoniji  osobito  naseljenjem 
mnogobrojnih  Vlaha  iz  Bosne  i  iz  srbskih  zemalja.  Vlasi 
se  prije  turske  provale  ne  spominju  u  slavonskih  listi- 
nah,  a  ako  ih  je  bilo,  oni  su  bili  brojem  neznatni.  Pošto 
Turci  osvojiše  Slavoniju,  to  smjestiše  oni  Vlahe  ponajviše 
u  brda,  pak  na  medje  prema  kršćanskom  dielu  Hrvat- 
ske i  Ugarske,  u  maloj  Vlaškoj  oko  današnjega  Pa- 
kraca i  Vučina,  pak  u  Jugovom  polju  prama  Virovitici, 
gdje  su  pomagali  krajinu  čuvati  te  su  sa  Turci  kao 
Martolozi  obližnje  kršćanske  zemlje  napadali  i  pustošili. 
Ima  silnih  tužba  na  te  Martoloze  kroz  doba  od  sto  go- 
dina (g.  1550 — 1650)  zbog  neprekidna  četovanja ;  župa- 
niju križevačku  i  varaždinsku  ponajviše  su  ti  Marto- 
lozi poharali  a  često  su  prodirali  i  u  Štajersku. 

Bez  sumnje,  da  iz  doba  turskog  potječu  i  naselbine 
magjarske  u  Slavoniji,  u  okolici  Osieka  i  Vukovara,  kojih 
je  još  koncem  sedamnaestoga  vieka  više  bilo,  nego  li 
danas.  Čisto  magjarske  naselbine  bijahu  za  tursko  doba: 
u  Laslovu,  Koprivni,  Korogju,  a  pomiešane  sa  uro- 
djenici  bile  su:  u  Erdutu,  Retfali  i  Antinu.  Više  ma- 
gjarskih  mjesta  nestalo  je  dospjetkom  turskog  vladanja 
u  Slavoniji    sasvim,    te    im    se    sada   jedva    trag  znade. 

Ovi  Magjari  bijahu  kalvinske  vjere,  kojoj  pripada  i  sada 
jezgra  magjarskoga  naroda. 

Provala  turska  malo  da  ne  uništi  katoličku  crkvu  u 
Slavoniji,  u  kojoj  su  bile  dvie  biskupske  stolice :  sriem- 
ska  u  Iloku  i  bosanska  u  Djakovu,  a  osim  toga  su  pro- 
strani dielovi  zemlje  pripadali  zagrebačkoj  i  pečujskoj  bis- 
kupiji. Na  Mohaču  (g.  1526.)  pogibe  bosanski  biskup  Juraj 
od  Polešnika,  a  Turci  poharaju  kaptole,  opatije,  manastire 
i  crkve;  u  pustu  gradu  Djakovačkom  namjesti  se  turski 
zapovjednik,  a  crkve  sv.  Jurja  i  sv.  Lovre  u  Djakovu, 
tri  zidane  crkve  u  Požezi,  u  Brodu  starodavnu  crkvu 
sv.  Marka,  crkvu  u  Osieku  kao  što  i  mnoge  druge  liepo 
i  gizdavo  gradjene  katoličke  crkve,  osobito  po  gradovih 
i  trgovištih,  gdje  Turci  u  većem  broju  stanovahu,  pre- 
tvoriše  oni  u  džamije. 

Kao  što  u  Ugarskoj  tako  su  i  u  Hrvatskoj  pridr- 
žali  pojedini  biskupi  i  priedjele  svojih  biskupija,  skučene 
pod  tursku  vlast,  ali  ih  niesu  glede  duhovne  službe  sami 
upravljali,  već  pomoću  namjestnika;  pače  biskupi  niesu 
zbog  straha  turskoga  niti  polazili  svojih  vjernika.  To 
bude  povodom  mnogomu  neredu,  a  vjerski  su  interesi 
puno  stradali.  Kad  je  god.  1633.  imenovan  zagrebački 
prepošt  Benko  Vinković  pečujskim  biskupom,  bude  mu 
dozvoljeno  papinskom  bulom,  da  ne  sjedi  u  Pečuhu  pod 
turskom  vlasti,  već  da  ostane  u  Zagrebu,  gdje  je  Vinko- 
vić poslije  postao  biskupom.  Tekom  vremena  pomiešane 
su  i  zaboravljene  medje  pojedinih  biskupija,  pa  je  bilo  u 
prvoj  polovici  sedamnaestoga  vieka  posla  i  muke,  označiti 
i  postaviti  obseg  pojedinim  biskupijam.  Nastala  je  bila 
uslied  toga  zbog  pojedinih  župa  razpra  medju  zagrebačkim 
biskupom  Petrom  Petretićem  i  bosanskim  biskupom  fra 
Marijanom  Marovićem,  a  tu  razpru  rieši  rimska  stolica  na 
korist  zagrebačkoga  biskupa,  kojemu  bude  u  načelu  pri- 
znana  biskupska  vlast  u  priedjelih  medju  Dravom  i  Sa- 
vom te  mu  budu  dopitane  župe  u  središtu  Slavonije  oko 
Požege.  Ovom  prigodom  pripale  su  zagrebačkoj  bisku- 

piji  takodjer  neke  župe  stare  biskupije  pečujske,  koja 
je  nekoć  zasezala  dublje  u  Slavoniju,  kao  što  se  takodjer 
nekoć  i  zagrebačka  biskupija  prostirala  daleko  u  Ugar- 
sku, brojeći  medju  svoje  vjernike  mnoge  tisuće  hrvat- 
skoga naroda  čak  iza  Kaniže  do  Subotišta.  Slavonskimi 
župami  upravljao  je  namjestnik  zagrebačkoga  biskupa. 
Treći  u  redu  poznati  takov  namjestnik  bio  je  g.  1652. 
biogradski  biskup  Matija  Benlić,  a  po  smrti  ovoga  po- 
stavi zagrebački  biskup  Petar  Petretić  g.  1660  svojim 
slavonskim  namjestnikom  Franjevca  Petra  Nikolića,  Po- 
žežana,  kojega  suvremeni  izvještaji  hvale  kao  veoma 
revna  i  zaslužna    crkvenoga  glavara. 

Sto  se  rimska  vjera  uz  sve  nevolje  uzdržala  u  Sla- 
voniji pod  turskom  vlasti,  jedina  je  zasluga  bosanske 
države  franjevačkoga  reda.  Franjevci  pored  svih  muka  i 
raznih  progonstva  niesu  ostavili  svojih  vjernika,  već  trpeći 
s  njimi  svako  zlo  uztrajali  su  do  časa  oslobodjenja.  Oni 
su  rado  priznavali  duhovnu  vlast  zagrebačkoga  biskupa 
u  Slavoniji  tim  više,  .što  je  namjestnik  biskupov  biran  iz 
njihova  reda.  Po  dva  puta,  najprije  na  1.  kolovoza  g.  1658. 
na  sastanku  u  Požezi  očitovaše  (hrvatskim  jezikom  a  ćiril- 
skim pismom),  a  poslije  opet  na  sastanku  u  manastiru 
Veličkom  14.  kolovoza  god.  1658.  izjaviše  glavari  Fra- 
njevaca slavonskih  (fra  Luka  Ibrišimović  od  Požege,  pro- 
povjednik, Martin  od  Požege,  štilac,  Mihael  od  Cernika, 
propovjednik,  Marijan  od  Požege,  bivši  definitor,  Ivan  od 
Broda,  definitor  i  Stjepan  od  Velike,  gvardian)  u  ime 
svoje  i  u  ime  svega  puka,  da  priznavaju  jedinim  za- 
konitim duhovnim  glavarom  za  priedjel  Slavonije  medju 
Savom  i  Dravom  zagrebačkoga  biskupa  Petra  Petretića. 

Franjevci  su  se  starali,  što  su  igda  mogli,  za  svaki 
probitak  katoličke  crkve,  podržajući  stare  i  podižući,  ko- 
liko su  mogli,  nove  crkve,  te  obavljajući  što  revnije  službu 
božju  i  učeći  nauku  kršćansku,  samo  da  odvrate  svoje 
vjernike  od  Muhamedove  sljedbe,  i  od  nauke  Kalvinove 

i   Luterove,    koje    bijahu    u    doba  turskoga    vladanja    iz 
Ugarske  zarazile  i  Slavoniju. 

Vele  zanimiv  je  popis  župa  biskupije  zagrebačke,  što 
ga  g.  1660.  sastaviše  u  Našicah  fra  Petar  Nikolić,  kasniji 
biskupski  namjestnik  i  provincijal  franjevačke  države,  i  fra 
Franjo  Ogramić  od  Požege  Katoličke  župe  u  Slavoniji 
bijahu  razdieljene  medju  dva  stara  manastira  franjevačka: 
sv.  Augustina  u  Velikoj  i  sv.  Antuna  u  Našicah,  odkuda 
su  pošiljani  župnici  na  vanjska  mjesta,  varoši  i  sela. 
Crkava  što  starih,  što  novih  bilo  je  još  prilično  na  pro- 
storu medju  Dravom  i  Savom,  a  spominju  se  i  mnoge 
razvaline  manastira  i  crkava  po  zemlji.  Na  mjestih,  gdje 
su  Turci  postojeće  crkve  bili  ili  u  džamije  pretvorili,  ili 
gdje  je  bilo  mučno  opraviti  stare  razvaline  crkava,  po- 
digoše Franjevci  crkve  od  drva.  U  samoj  Požezi,  gdje 
su  Turci  bivšu  franjevačku  crkvu,  posvećenu  sv.  Franji, 
pretvorili  bili  u  džamiju,  pa  je  s  njenoga  visokoga  tornja 
mujezin  vjernike  korana  na  molitvu  sazivao,  podigao  je 
stric  fra  Petra  Nikolića,  fra  Toma  Nikolić,  novu  dosta  pro- 
stranu i  ukusno  gradjenu  crkvu  sv.  Spasa  od  drva,  pri- 
gradivši  uz  crkvu  i  pristanište  za  Franjevce.  Takove 
drvene  crkve  podignute  su  uz  ruševine  starih  glasovitih 
hramova  sv.  Petra  u  Kaptolu  i  sv.  Marije  opatije  Kutje- 
vačke,  od  koje  je  bilo  ostalo  mnogo  zidina  i  čitavih  kula. 
U  Brodu  na  Savi  bila  je  tada  župna  crkva  sv.  Ivana 
i  malo  pristanište  Franjevaca. 

K  manastirskoj  crkvi  sv.  Antuna  u  Našicah  hodo- 
častio  je  narod  sa  svih  strana,  a  polag  Našica  bio  je  po- 
dor  nekadašnjega  manastira  sv.  Klare,  i  još  jedna  stara 
crkva  sa  zvonikom,  posvećena  sv.  Martinu,  a  mnogo 
čašćena  od  naroda.  Podrtine  starih  manastira 'spominje  taj 
popis  jošte  u  Virovitici,  Vučinu,  Orahovici,  Ivankovu 
i  u  Gorjanih,  gdje  je  bilo  nekada  više  crkava,  a  tad  ve- 
ćim dielom  u  džamije  pretvorenih.  Popis  spominje  i  po- 
jedine crkve,  koje  za  života  fra  Petra  Nikolića  opustošiše 
Turci,  često  ulazeći  i  razgledavajući  kršćanske  hramove. 

Lopašić :  Dva  hrvatska  junaka.  8 

Zato  kaže  Nikolić,  da  nije  nigdje  u  Slavoniji  po  župnih  cr- 
kvah  pohranjen  sv.  sakramenat  pričesti,  već  jedino  u  ma- 
nastirih,  jer  bi  ga  inače  lako  oskvrnuli  Turci.  Župnici  po 
župah  bili  su  gotovo  sami  Franjevci  i  samo  na  riedkih 
mjestih  bilo  je  svjetskih  popova,  tako  u  Garčinu:  pop 
Ivan,  u  Žagavici  blizu  Drave  kod  crkve  sv.  Petra  pop 
Toma  od  Glogove,  u  Viljevu  kod  crkve  sv.  Andrije 
pop  Toma  od  Češljakovaca,  a  u  Karaševu  kod  crkve 
sv.  Nikole  stari  pop  Nikola  Štipano vić.  Ovoj  posij ednoj 
župi  pripadala  je  i  tvrdja  Osječka,  u  kojoj  su  stanovali 
sgolnji  Turci,  a  izvan  nje  u  varošu,  gdje  su  držana  kroz 
godinu  tri  velika  sajma,  katolici,  pravoslavni  i  luterani. 
Najskrajnjom  župom  biskupije  zagrebačke  držao  je  fra 
Petar  Nikolić,  očito  pogrješno,  Ivankovo  na  Bosutu,  bu- 
dući da  se  tako  daleko,  pa  niti  dalje  od  Požege,  nije  ni- 
kada zagrebačka  biskupija  prostirala. 

Spomenici  svjedoče,  da  su  se  slavonski  Franjevci 
vazda  brinuli  i  za  prosvjetu  narodnu,  držeći  po  župah 
nekoliko  škola,  u  kojih  se  mladež  učila  čitanju  i  pisanju, 
osobito  bosanskom  ćirilicom,  koja  je  tada  bila  običajna 
i  u  Slavoniji  i  po  njekih  priedjelih  Hrvatske,  te  su  se 
njom  Franjevci  malo  ne  svagda  i  svuda  služili,  pače  i  u 
crkvenih  poslovih,  pišući  njome  matice  krštenih,  vjen- 
čanih i  umrlih. 

Zagrebački  biskupi  imali  su  u  slavonskoj  Podravini 
oko  Vaške,  Sopja  i  Moslavine  prostrana  imanja.  Kme- 
tovi na  tih  imanjih  ne  samo  što  su  većim  dielom  ostali 
vjerni  rimskoj  crkvi,  već.  su  se  vazda  i  za  turskog  go- 
spodstva priznavali  podložnici  biskupa  zagrebačkoga, 
plaćajući  daće  vlastelinstvu  neprekidno  sve  do  izgona 
Turaka  iz  Slavonije.  Ove  su  daće  obično  za  biskupe 
pobirali  zapovjednici  krajiških  posada  u  gornjoj  Podra- 
vini oko  Koprivnice  i  Gjurgjevca,  a  mnogo  godina  bio 
je  pouzdanikom  biskupskim  za  kmetove  u  Vaški  voj- 
voda u  Sigetcu  kod  Koprivnice  Tomo  Natulja. 

Tursko  nasilno  vladanje  nemilo  je  katolikom  u 
Vaški  dotužilo,  pa  da  je  dulje  potrajalo,  bilo  bi  ih  sa- 
svim raztoćilo  i  uništilo.  Osobito  svećenici  prepatiše 
mnogo  od  pojedinih  pokvarenih  Turaka;  kojih  ne  mo- 
gaše nitko  obuzdati,  a  to  je  bilo  povodom,  da  su  pojedini 
svećenici  i  u  vjerskom  obziru  znatno  popuštali,  brineći 
se  više  za  lagodan  i  udoban  život,  koji  mogahu  jedino 
u  prijateljstvu  s  Turci  uživati.  Po  izvještajih  onoga  doba 
bili  su  Muhamedovci  u  slavonskih  krajevih  dosta  razuz- 
dani, razkalašeni  i  pijanice,  trošeći  žestoka  pića,  rakiju  i 
vino,  što  danas  Muhamedovci  u  Bosni  riedko  čine. 

Pojedini  pokvareni  svećenici,  a  medju  ovimi  i  fra- 
trovi,  u  slavonskoj  Podravini,  nastojeći  postati  što  neod- 
visniji  te  se  i  oženiti,  priznaše  Kalvinovu  i  Luterovu 
nauku,  te  joj  privedoše  i  povjerene  im  katolike.  Sasvim  su 
riedki  bili  u  Podravini  slavonskoj  katolički  popovi,  koji  bi 
odoljeli  napasti  obližnjih  kalvina  i  luterana,  te  su  ostali 
vjerni  rimskoj  crkvi.  Katolički  svećenik  pop  FabijanVidoc, 
kojega  bijaše  zagrebački  biskup  Benko  Vinković  u  Vašku 
poslao,  da  razvidi  stanje  tamošnjih  katolika  i  biskupskih 
kmetova,  narisao  je  veoma  tužnu  sliku  o  životu  ubogih 
Hrvata  u  slavonskoj  Podravini.  Njegovo  zanimivo  izviešće, 
pisano  u  Turbetu  kod  Sigeta  10.  svibnja  god.  1640.  tada- 
njim narječjem  slavonskim,  priobćujemo  radi  osobite  za- 
nimivosti  u  izvadku.  Vidoc  pripovieda  o  svom  pohodu : 

„Otišal  sam  u  Vašku  sv.  Martinu  i  pohodil  sam  one 
kršćenike  i  njihovih  duš  pastire.  Onde  su  se  bila  sku- 
pila i  vseh  ostaleh  sel  braća  kršćenici,  i  iz  sv.  Brlobaša 
(Barnabe)  apostata  jedan,  koteri  je  negda  fratar  bil  reda 
svetoga  Ferenca  i  sedam  let  je  mesu  služil,  imenom  fra 
Filip,  a  sada  oženivši  se  decu  ima  i  u  sv.  Brlobašu 
osmim  slovenskim  selom  po  kal  vinski  način  služi,  na 
zlo  ih  navraća  i  od  vsake  pravice  vere  katoličanske  od- 
vraća. Tako  ravno  čini  i  Juraj  Petrović  u  Vaški  sv. 
Martina,  koteri  je  imenom  „licentiatus  katholicus,  re 
autem  totus    Calvinista"   (razuzdani  katolik,    ali  u  istinu 

pravi  kalvin).  Meše  ne  služi,  ali  zlo  čini,  zakaj  ljudi,  ko- 
teri  bi  bili  dobri  katolici,  po  kalvinski  način  izpoveda 
i  kruhom  ih  prićešća  i  ostale  sakramente,  koteri  se 
sameh  popov  dostoje,  administruje  (podjeljuje) ;  a  na  to 
od  nijednoga  biskupa  blagoslov  ni  licencije  (dozvole) 
nema,  niti  se  izpoveda ;  sedam  let  ima,  kak  se  ne  izpove- 
dal.  Sabo  Balaš  i  Mikula  Vinčetić  govorili  su  vašem  go- 
spodstvu, da  su  Vaška  sv.  Martinčani  z  ostalimi  na  okolo 
selmi  kršćenici  stare  vere  katoličanske.  Dobro  bi  bilo, 
gospodine  dragi,  da  bi  to  istina  bila.  Oni  po  starom  ka- 
lendariumu  božić  i  vuzem  drže  kako  i  Vlahi,  ale  kada 
po  širokomu  svetu  dobri  katolici  posti  poste  i  svetke 
svete,  onda  oni  mrse  i  posluju,  orju,  kopaju,  a  ima  ih 
dosta,  koteri  ni  petka  ni  sobote  ne  poste.  Vse  to  na  stran 
ostavivši,  da  su  oni  pravi  kršćenici  stare  vere  katoli- 
čanske, ne  bi  se  po  kalvinski  način  spovedali,  ni  falatom 
(komadom)  kruha  pričešćali.  Bog  vsamogući  z  jednim 
mojim  med  njih  došestkom  takovu  iskru  Duha  svetoga 
je  sam  u  srca  vrgal  i  postavil,  da  su  pri  meše,  kotera 
im  se  od  sto  let  (kako  su  mi  oni  sami  povedali)  u  Vaški 
sv.  Martinu  nije  služila,  i  na  prodečtvu  skoro  vsi  zapla- 
kali  i  podvezali  su  mi  se,  da  se  nigdar  neće  drugomu, 
nego,  koteri  bude  prave  rimske  vere,  pravo  posvećenu 
popu  spovedati.  I  njihov  prodikator  Petrović  jest  mi  se 
podvezal,  ali  on  nigdar  nije  bil  Boga  bojeć,  nego  vazdar 
pijanica  i  svadljivica.  S  kršćenici  nigdar  lepo  ni  veselo 
od  dobra  se  ne  dogovara,  nego  s  Turci  dan  i  noć  pre- 
pija  i  s  njimi  se  brati,  a  s  kršćenici  se  svagjuje  i  psuje, 
i  tako  su  mu  rekli,  da  ako  ga  kakova  nevolja  od  Turak 
ili  odkud  drugod  med  njimi  nadje,  da  ga  nehte  ničim 
pomoći,  ni  za  njega  reci  progovoriti.  Zato,  mili  gospo- 
dine, pro vidite  i  za  ljubav  božju  ove  siromake  u  duš- 
nomu  poslu  ne  ostavete." 

Biskupski  pouzdanik  svjetuje  nadalje  u  pismu  bi- 
skupa, da  što  prije  zamieni  pokvarene  i  nevjerne  popove 
iskrenimi  popovi-katolici,  koji  da  narod  u  Vaški  u  staroj 

vjeri  uzdrže.  Siromašni  Vidoc  nije  se  mogao  vratiti  iz 
Vaške,  a  da  ne  bi  bili  Turci  posumnjali,  kako  je  on 
pogubno  radio  za  njihovu  državu  i  vjeru  Muhamedovu  u 
Vaški,  pa  da  je  „harače"  za  tudju  državu  pobirao.  Kakovi 
su  ga  jadi  zadesili,  pripovieda  nastavak  pisma  na 
biskupa  : 

„Sigetvarski  zahimi,  spahije  i  age,  kada  začuše,  da 
sam  ja  u  Vašku  sv.  Martin  hodil  i  da  su  se  vsa  okolo 
sela  onde  k  mene  skupila  bila,  moj  tamo  dohodak  na 
veliko  zlo  razvrgoše,  i  velikim  zlom  mene  obnesoše, 
ter  me  nevernikom  i  izdajnikom  turskoga  cara  imenu- 
vaše.  Dogovor  učiniše,  ter  kajmakama,  koterije  u  Sigetu 
najveći  poglavica,  na  zlo  navrkaše.  Koteri  za  menom 
u  Turbet  nemilosrdne  Turke  posla,  a  ovi  hižu  pritis- 
nuše,  ladice  mi  razbiše,  kaj  sem  gde  malo  dobra  imel, 
to  mi  vse  uzeše,  knjige  mi  porazderaše,  a  listove  poku- 
piše  i  mene  listmi  zajedno  u  Siget  odpeljaše  i  kajma- 
kamu  me  u  ruke  daše.  Med  ostalimi  listmi  i  vašeg  go- 
spodstva list  najdoše,  koteroga  kad  pročitaše,  vnogo  mi 
zla  izgovoriše,  na  kolac  me  odsudiše  i  da  sam  turske 
zemlje  i  čestitoga  cara  turskoga  izdajnik  rekoše,  a  ne- 
verovaše,  da  sam  u  Vašku  hodil  zaradi  vere  naše  rim- 
sko-katoličanske,  nego  da  sam  ja  onamo  hodil  zaradi 
harača.  I  s  takovemi  rečmi  mene  siromaka  na  težku  i 
strašnu  smrt  osudiše.  Milostivni  Bože !  gospodine  dragi, 
kada  me  prokleti  Turki  iz  divana  na  dvor  kajmakamov 
izpeljaše,  tako  strašno  i  nemilo  na  mene  vikaše  i  kri- 
čaše,  da  mi  od  strašnoga  kriča  jezik  zanemel,  er  nemogah 
reci  progovorit.  Nije  mi  tako  težko  bilo  smrti  čekati, 
koju  su  mi  bili  prisudili,  koliko  mi  je  mučno  bilo,  njih 
lajanja  i  psosti  poslušati ;  ar  kakono  psi  naučili  se  na 
vuke  lajati,  ovako  ze  vseh  stran  na  me  su  kričali.  Jedni 
su  kričali :  med  led  ga  vrgnemo  i  tak  ga  umoremo,  — 
drugi  su  vikali:  u  kulu  ga  zatvoremo  ter  ga  gladom  i 
žegjom  pogubimo  na  peldu  i  navuk  vsem  izdajnikom 
turskoga  orsaga.    Gospodin  Bog,    koteri  u  pravice  pra- 

voga  svoga  nigdar  neće  ostaviti,  nego  kako  pravu  i 
čistu  Suzanu  jest  obranil  od  smrti,  onako  i  mene  grešna 
i  nedostojna  slugu  svoga  od  smrti  težke  očuva,  taknu  u 
srce  duhom  milosrdnosti  po  velikih  molbah  i  prošnjah 
kršćanskih  agu  bešlinskoga  („bešlije"  :  vrst  turskih  soldata), 
koteri  za  basom  Sigetskim  gradom  vlada,  koj  pak  utiša 
veliku  viku  i  krič  vnogih  ljudi  ter  njih  zlu  volju  i  ljuto 
srce  razvlači  i  kajmakama  na  milosrdnost  obrati,  govo- 
reći njemu  i  ostale  gospode :  O  ovom  siromahu  od  sedam 
let,  kak  med  nami  stoji,  izvan  ovoga  jednoga  lista  veće 
krivice  ne  najdosmo,  s  koterim  listom  ako  je  v  Podra- 
vinu hotel,  zla  nijednoga  nije  včinil,  smrt  mu  oprostemo, 
z  malom  kaštigom  ga  odpustemo ;  i  tako  ga  posluhnu 
kajmakam  i  ostala  gospoda,  mene  pustiše  živa,  ali  uzeše 
sto  i  četrdeset  i  dva  tvrda  talera  izvan  vse  moje  prateži. 
Oveh  talerov  ja  imel  nesam,  nego  su  je  kršćenici  Si- 
getski  od  Turak  pozajmili." 

Živa  ali  i  užasna  je  to  slika,  kako  se  kršćanskomu 
svećeniku  na  sudu  turskom  dogadjalo.  Utješljivo  je 
ipak,  što  se  na  sudu  u  Turbetu  našao  bešlinski  aga, 
koji  pravednimi  razlozi  nadvlada  i  popa  Vidoca  oslo- 
bodi od  strašne  smrti.  Koliko  je  pak  ovakovim  načinom 
ni  krivih  ni  dužnih  kršćana  zaglavilo,  kad  nije  bilo 
moćnih  zagovornika  pravde  i  istine !  Žalibože  da  su 
kadšto  pojedini  pokvareni  kršćani  Turke  u  bjesnilu  pod- 
žizali  i  vlastitoj  se  braći,  kad  im  je  to  u  prilog  išlo, 
svetili.  Poslovica,  da  je  gori  poturica  od  Turčina,  na  ža- 
lost i  ovdje  se  dosta  puta  obistinila.  Kad  je  obćina  sv. 
Martina  u  Vaški  odpustila  razuzdanoga  svoga  popa 
Jurja  Petrovića  i  primila  za  župnika  pravoga  katolika, 
bio  je  onaj  gotov  pobjesniti  od  jala  i  srdčbe  na  svoje 
prijašnje  župljane,  pa  ih  je  do  zla  boga  proganjao.  Iz- 
pričujući  se  „ponizna  družba  i  općina  Vaška  sv.  Martina" 
10.  lipnja  god.  1642.  biskupu  zagrebačkomu  Benku 
Vinkoviću  poradi  neplaćena  danka ,  spominje  medju 
ostalim    takodjer   pakosti     i    štete,     pretrpljene    od    ne- 

vjernoga  župnika:  „nemojte  se  na  nas  srditi,  ar  go- 
spodine milostivni  i  dobri,  nesmo  mogli  dospeti  siro- 
masi. Jedan  je  zrok,  ar  smo  kruto  jako  bili  nemirni  od 
turske  gospode  i  daćom  njihovom,  a  drugi  zrok,  što 
smo  bili  vrlo  jako  zmućeni  i  zburkani  od  našega  prvoga 
nevernika  predikatora.  Ar  zašto  nevernik  bil  nas  je 
vseh  Turkom  izdal,  kako  ga  je  obćina  odurila  i  odvrgla 
se,  ter  drugoga  dopeljasmo  dobroga  kršćenika  katolika 
papinska  u  mesto  njegovo.  Po  ovom  nazlobu  i  zbog  toga 
nas  vseh  učini  z  vojvodami  u  željezo  sputati,  pak  tur- 
skom silom,  što  smo  dužni  i  nedužni  bili,  nevernik  vere 
kršćanske  to  nas  opleni  i  opusti.  Ovi  su  zroki,  što  smo 
ne  mogli  dojti  na  rok,  ni  nikad  na  pazare  iziti  kupo- 
vati, što  bi  nam  bilo  potrebno.  Ovo  ide  Ilijino  i  onda 
hoćemo  na  Osečkom  pazaru  uzeti  i  kupiti  i  hoćemo 
donesti  lepo  pošteno." 

Jezik  svoj  hrvatski,  koji  je  oličen  u  gore  priobćenih 
pismih,  veoma  je  milovao  i  narod  i  svećenici  u  Slavoniji, 
želeći  imati  knjiga  na  tom  jeziku.  Već  pop  Fabijan  Vidoc 
molio  je  g.  1640.  biskupa  Vinkovića,  da  posije  „kakova 
slovenskoga  koncionatora  (propovjednika)  i  „legendam 
sanctorum  (život  svetaca)",  iz  njih  hoće  veće  nego  iz  ni- 
jednoga authora  (pisca)  medju  priprostimi  ljudmi  učiniti 
dobra."  Pop  Andrija  Križan,  župnik  kod  sv.  Barnabe  u 
Vaški,  bio  je  pak  oduševljen  Hrvat,  te  se  radovao,  što  je 
zagrebački  biskup  Petar  Petretić  počeo  izdavati  potrebne 
hrvatske  vjerske  knjige.  U  pismu  od  15.  srpnja  g.  1653., 
upravljenom  rečenomu  biskupu  zove  on  biskupov  hr- 
vatski evangjelistar :  „zviezdom,  koja  sjaji  našoj  domo- 
vini hrvatskoj  ili  slavonskoj",  te  želi,  da  se  biskup  još 
ovjekovječi  suncem,  koje  će  sjajit  čitavoj  Slavoniji  ili 
Hrvatskoj,  naime  „postilom"  za  neuke  na  hrvatskom  je- 
ziku. Jezici  sviju  zemalja  cvatu  i  njeguju  se,  samo  naša  do- 
movina zaostaje".1  Vidi  se,  da  je  i  u  ono  gluho  doba  bilo  i 

1  Rdjavom    latinštinom    kaže    se     medju    ostalim    u    pismu:    „vidimus 
emisisse  unam  stellam  (evangelium)  in  lucem   nostrae  patriae  Croaticae  sive 

u  Slavoniji  pod  turskom  vlasti  rodoljuba,  koji  su  osjećali 
žar  ljubavi  i  štovanja  prama  hrvatskom  jeziku  i  knjizi. 
Razmjerno  bolje  su  od  katolika  prolazili  pod  turskom 
vladom  u  Slavoniji  pravoslavni  kršćani.  Odkako  se  uz 
despota  Stjepana  Brankovića  (god.  1460 — 1467.)  naseliše 
mnogi  Srbi  u  Sriemu,  ojačalo  se  u  tamošnjih  priedjelih 
pravoslavje,  a  ubava  se  Fruška  gora  nakitila  manastiri, 
što  ih  srbski  knezovi  i  narodni  mogućnici  utemeljiše  i 
bogato  nadariše.  U  tih  se  manastirih  neprekidno  i  za 
turskoga  gospodstva  održa  cvatući  monaški  život.  Ob- 
novom srbske  patrijaršije  u  Pećih  god.  1557.  patrijarhom 
Makarijem  primljena  je  nekim  načinom  pravoslavna  cr- 
kva pod  okrilje  i  u  zaštitu  turske  državne  vlasti,  te  je  cr- 
kvena hierarhija  postavljena  i  uredjena  po  Ugarskoj  i 
Hrvatskoj  i  u  priedjelih,  gdje  joj  prije  nikad  traga  bilo 
nije.  Pravoslavni  ili  kako  se  u  spisih  naviek  zovu: 
vlaški  doseljenici  u  Slavoniji  imali  su  pod  Pećkim  patri- 
jarhom posebne  episkope  za  sandžake  Požežki  i  Cernićki, 
koji  su  stanovali  u  manastiru  Remeti  kod  Orahovice,  a 
zvali  se  r mitropoliti  Požežki".  Ove  vladike  imali  su  pri- 
lični dohodak,  pobirajući  od  svake  pravoslavne  kuće  po 
nekoliko  „aspera"  (sitni  turski  novac),  a  osim  toga  sta- 
novite pristojbe  za  ženitbe  i  za  razstavu  brakova.  Kao 
prvi  požežki  mitropolit  spominje  se  god.  1585.  Josip 
Njega  je  nasliedio  vladika  Vasilije,  koji  je  god.  1594. 
osnovao  ili  barem  obnovio  manastir  Remete  kod  Ora- 
hovice. Već  pod  turskom  vladom  postojao  je  i  manastir 
Pakra  u  Slavoniji,  a  bilo  je  i  više  manjih,  ponajviše  od 
drva  sagradjenih  manastira  za  kalugjere  sv.  Vasilije.  Jedan 
takov  za  rata  turskoga  g.  1688.  popaljeni  drveni  manastir 
bio  je  kod  sela  Antina  niže  Osieka.  Počev  od  god. 
1586.  stali  su  se  slavonski  Vlasi,  progonjeni   od  Turaka 


Slavoniae.  —  Rogamus  obnixe,  ut  emitat  iterura  pro  aeterna  sui  memoria 
unura  sol  pulchrum,  qui  lucebit  per  totara  Sclavoniam  sive  Croatiam,  po- 
stillam  pro  rudis  et  indoctis  —  vertendo  in  croaticam  linguam  sicut  evan- 
gelia.  —  Omnes  patriae  florent  sua  lingua  et  abundantur,  tantum  nostra 
patria  caret." 

a  mnogo  puta  napastovani  i  porobljeni  i  od  naših  kra- 
jiških četa,  seliti  u  kršćanske  krajeve  varaždinske  kra- 
jine oko  Ivanića,  Križevaca  i  Koprivnice.  Ne  mogavši 
zuluma  turskoga  dalje  podnositi,  predje  mjeseca  rujna 
g.  1595.  i  vladika  Vasilije  na  kršćansku  stranu  i  stigne 
u  Križevce,  odkle  ga  general  Žiga  Herberstein  odpremi 
u  njemački  Gradac  k  nadvojvodi  Ferdinandu,  koji  ga  je 
želio  vidjeti.  Vasilije  bio  je  već  starac,  a  izvještaj  Her- 
bersteinov  hvali  ga,  da  je  čovjek  ugladjen  i  čuvstven, 
a  uz  to  veoma  pošten.  Dolazak  ovoga  vladike  bude  po- 
vodom osnovanju  Marčanskoga  manastira  i  utemeljenju 
biskupije  Vretanjske  ili  Svidničke,  iz  koje  je  nastala 
sadašnja  biskupija  grčko -katolička  u  Križevcih.  Jedna 
molitva  turska  glasi:  „Bože,  razdieli  krst".  Što  se  tiče 
našega  naroda,  ova  se  molitva  žalibože  na  dlaku  izpunila. 
Znamo,  da  su  i  katolici  dosta  puta  krivi  bili  vjerskim 
smutnjam,  ali  bosanski  i  slavonski  Franjevci  su  se  mnogo- 
puta  s  razlogom  tužili  na  vladike  pravoslavne  crkve  i  na  sa- 
moga patrijarhu  Pećkoga  poradi  progonstva  i  globljenja. 
Bilo  je  s  te  strane  i  drugoga  nasilja,  a  i  oskvrnuća  sa- 
mih katoličkih  crkava,  ali  bez  sumnje,  da  su  ih  na  takve 
mrzke  stvari  poticali  i  Turci,  koji  su  katolike  već  zato 
mrzili,  što  su  se  oni  uzdali  u  zapadne  kršćanske  vlasti, 
naročito  u  bečkoga  cesara,  te  niesu  nikada  bili  iskreni 
podanici  sultanovi,  dižući  u  Slavoniji  vječne  bune.  Već 
spomenuti  namjestnik  zagrebačkoga  biskupa,  fra  Petar 
Nikolić,  umolio  je  6.  svibnja  god.  1669.  biskupa  Mar- 
tina  Borkovića,  da  novcem  pomogne  bosanskim  i  sla- 
vonskim Franjevcem,  koji  moradoše  za  mito  platiti  više 
od  osam  tisuća  forinti  patrijarhi  Pećkomu,  da  sebi  i 
svojim  vladikam  ne  podloži  Franjevce  i  katolike. 

Na  broju  je  mnogo  manje  od  kršćana  katolika  i  pra- 
voslavnih bilo  u  Slavoniji  Turaka-Muhamedovaca,  koji  ne 
bijahu  podrietlom  nipošto  Azijati,  već  domaći  sinovi  iz 
Bosne  i  Hrvatske.  Osim  mnogih  častnika  i  činovnika,  be- 
gova, aga  i  spahija,  pa  raznih  vojnika,  bilo  je  Turaka  po- 

najviše  na  okupu  po  gradovih  i  trgovištih,  te  ponješto  i 
po  selih,  često  pomiešanih  sa  katolici,  a  pomanje  sa 
pridošlimi  Vlasi.  Redoviti  vojnici  uzimani  su  izključivo 
samo  izmedju  Turaka ;  medju  njimi  bili  su  pak  naj- 
ugledniji spahije,  konjanici,  uživajući  za  svoju  službu 
zemlje  i  kmetove.  Uz  pašu  požežkoga  i  bega  cerničkoga 
povjerena  je  bila  obrana  zemlje  poglavito  zapovjedniku 
tvrdje  osječke,  kapetanu  u  Gradiški,  begovom  u  Iloku,  u 
Gorjanih,  u  Semeljcih,  dizdarom  u  Virovitici,  Pakracu, 
Vučinu  i  Siraču,  pa  mnogim  agam,  osobito  po  gradovih 
turske  slavonske  krajine,  što  smo  ih  jur  naveli. 

Najviše  Turaka  bilo  je  u  Požezi,  koja  se  smatrala 
glavnim  gradom  Slavonije  i  za  tursko  doba,  premda 
nije  iza  turskoga  zaposjednuća  (g.  1532.)  nikad  više  stekla 
starog  bogatstva  i  veličine.  Požega  bila  je  i  pod  turskom 
vladom  glavnim  trgovačkim  mjestom  u  Slavoniji,  posre- 
dujući trgovinu  takodjer  sa  obližnjom  Bosnom.  Stanov- 
ničtvo  bilo  je  na  polak  tursko,  a  na  polak  kršćansko, 
obitavajući  u  više  od  jedne  tisuće  malih  kućica  unutar 
gradskih  zidina,  koje  su  pod  kraj  turskoga  gospodstva 
bile  ponajviše  porušene.  Okolica  požežka  bila  je  i  pod 
Turčinom  dobro  obradjena  i  načičkana  mnogobrojnimi 
seli,  u  kojih  stanovahu  koje  Turci  koje  katolici,  zvani 
„Slovinci".  Grad  Požežki,  sagradjen  na  brdašcu  usred 
varoši,  nije  bio  velik,  pa  ga  je  bilo  i  težko  obraniti,  jer 
su  obližnja  brda  viša  od  grada.  U  njem  je  sjedio  paša, 
kojemu  je  harač  za  sultana  podmirivalo  do  pet  sto  sla- 
vonskih sela.  U  Požezi  stanovahu  i  mnoga  vlastela  iz  oko- 
lice. U  obće  bi  malo  koji  vlastelin  turski  boravio  stalno 
na  svojem  imanju  medju  kmetovi,  već  su  oni  obično  ži- 
vjeli u  većih  gradovih  i  mjestih,  pa  samo  onda  dolazili  na 
spahiluke,  kad  bi  trebalo  desetinu  i  druge  daće  kupiti 
i  kakov  posao  opraviti.  Od  vlastele  turske  požežke  spomi- 
njemo :  Cerić-pašu  Usajna,  vlastelina  u  Latinovcih,  Zvečić- 
agu  u  Hrnjevcih,  Mehmet  Alaj-bega  u  Kutjevu,  Periba- 
šiča,  vlastelina  u  Duboki  i  Jurkovcu,  Česić  spahiju,  vlaste- 

lina  u  Grabarju,  Seni -zajma  u  Gradišću.  Kako  nam  na- 
rodna pjesma  svjedoči,  Turci  onoga  doba  pili  su  vino  i  ra- 
kiju, pa  su  se  pače  i  opijali,  a  oko  Požege  držali  su  mnoge 
vinograde.  U  goricah  Vidovcu  spominju  se  god.  1687. 
na  izmaku  gospodstva  turskoga  kao  vlastnici  vinograda 
medju  ostalimi :  Derviš  spahija,  hodža  požežki,  Alija  Mu- 
haremović,  Mehmet  Durmišević,  Husain  spahija,  Husain 
Sofić,  Alija  Brdarović,  Ahmet  Hasić. 

Tvrdju  osječku,  u  kojoj  su  bile  dvie  zidane  džamije, 
čuvali  su  dobro  Turci,  a  nad  njom  je  zapoviedao  po- 
sebni zapovjednik.  Ponos  Turaka  bio  je  ogromni  most 
kod  Osieka,  što  ga  je  bio  car  Sulejman,  polazeći  god. 
1566.  pod  Siget,  razmjerno  u  kratko  doba  od  25  dana  sa- 
gradio u  duljini  od  dvie  milje  preko  Drave  i  obližnje 
močvare.  Taj  most  spalio  je  god.  1664.  slavni  ban 
Nikola  Zrirvjski,  a  još  je  poslije  dva  puta  vatrom  uništen, 
g.  1685.  po  generalu  Lesleu,  a  g.  1686.  po  princu  Lu- 
doviku  Badenskomu.  Dva  puta  su  Turci  na  brzo  po- 
pravili most,  samo  god.  1686.  niesu  više  na  taj  posao 
dospjeli.  Radnje  na  mostu  imali  su  za  turske  vlade  bez- 
platno  izvadjati  stanovnici  Retfale,  po  narodnosti  Magjari 
(kalvini)  i  Hrvati  (katolici).  Zato  je  to  bilo  mjesto  ne- 
posredno podloženo  zapovjedniku  tvrdje.  Za  prolaz  po 
mostu  plaćala  se  daća,  od  koje  su  bili  prosti  Osječani 
i  seljani  iz  Retfale.  Tik  pred  osječkim  gradom  bila  je 
za  Turaka  varoš,  naseljena  Turci  i  kršćani,  a  ta  je  kašnje 
dalje  odmaknuta.  Od  obilatih  zemalja  plaćali  su  Osječani ; 
Turci  i  kršćani,  carski  harač  od  2  do  4  fr.  za  tvrdju  Ka- 
nižku,  koju  su  nastojali  Turci  pod  svaku  cienu  održati 
za  svoje  carstvo.  Uz  to  su  davali  Osječani  neku  malu 
daću  i  za  uzdržavanje  džamija  u  gradu.  Od  vlastele  sta- 
novali su  god.  1687.  u  Osieku:  Hagjomir,  Bećić-aga, 
Mahmut-beg,  Hadžidun- aga,  Hasan-beg,  Balam-beg, 
vlastelin  u  Boboti  i  Mamut-beg. 

I  Djakovo  bilo  je  pod  Turčinom  znatno  mjesto  sa 
tvrdjom,  pa  je  i  u  njem  stanovalo  god.  1687.  više  turske 

vlastele:  Hasan-paša,  vlastelin  u  Djakovu,  Ali-paša  So- 
kolović, vlastelin  u  Strizivojni,  Hazan-beg  u  Vrhpolju, 
Kur-beg  u  Djakovu. 

Od  ostale  bogatije  slavonske  vlastele  spominjemo 
ovdje :  Hali-bega  u  Valpovu,  Hasan-bega  u  gradu  Er- 
dutu,  Hasan-agu  u  Biliševcih,  Gemir-bega  iz  Budima, 
Osman-spahiju  u  Lukaču,  Hasan-agu  u  Kaptolu,  Meh- 
met-spahiju  u  Begtežu,  Saro-pašu  u  Banjaluci,  Lakić- 
spahiju  u  Lakošju,  Prič  -  spahiju,  bega  Svetakovića 
u  Orahovici,  potomka  poturčenoga  plemića  Mihalja 
Svetačkog  u  križevačkoj  županiji.  U  obće  svako  je 
mjesto,  ako  nije  bio  utvrdjeni  grad,  ili  mu  niesu  stanov- 
nici kao  sultanovi  krajišnici  vojnu  službu  vršili,  imalo 
svoga  vlastelina.  Mitrovac  kod  Kutjeva  bilo  je  pak 
imanje  sultanovo,  a  služilo  je  jedino  desetinom. 

Feudalni  odnošaji  bili  su  u  Slavoniji  istovjetni  sa 
onimi  u  kršćanskoj  Hrvatskoj.  U  Ugarskoj  i  u  Hrvatskoj 
silno  se  je  bilo  pogoršalo  stanje  nevoljnih  kmetova  iza 
svladane  bune  Dožine  g.  15 14.  za  slaboga  kralja  Vladi- 
slava,  ali  na  priedjele,  što  su  stoj  ali  bliže  Turskoj  te  su 
više  bili  turskoj  napasti  izvrženi,  niesu  prilike  hrvatske 
i  ugarske  djelovale.  Došavši  Turci  u  Slavoniju  niesu  po 
svojem  običaju  ni  u  feudalnom  obziru  ništa  mienjali.  Je- 
dino što  su  veća  dobra  i  kmetove  razdielili  medju  manje 
spahije,  koji  moradoše  u  vojsci  služiti.  Kmetovi  bili  su 
od  svih  triju  vjera,  ponajviše  ipak  katolici,  zvani  Slovinci, 
zatim  donekle  pravoslavni  Srbi  i  Vlasi,  a  bilo  je  kme- 
tova i  muhamedovske  vjere.  U  okolici  djakovačkoj  bili  su 
gotovo  svi  kmetovi  katolici ;  pravoslavnih  bilo  je  ponješto 
oko  Požege,  ali  mnogo  više  u  ravnici  podravskoj  i  po- 
dunavskoj oko  Osieka,  gdje  su  bili  katolici  i  pravoslavni 
pomiešani  sa  kalvinskimi  Magjari.  U  Maloj  Vlaškoj  oko 
današnjega  Pakraca  i  Daruvara,  pa  u  Jugovu  polju  i 
u  okolici  Vučina  stanovali  su  uz  nekolicinu  Turaka,  kao 
što  obično  svuda  na  medjah,  Vlasi,  podčinjeni  paši  Po- 
žežkom,  kojemu  su  davali  desetinu  i  kao  krajišnici  slu- 

žili,  držeći  straže  na  potoku  Ilovi  i  gore  više  prama 
Krajini  križevačkoj  i  koprivničkoj.  I  na  drugih  mjestih 
služili  su  Vlasi  kao  vojnici,  tako  u  Dalju,  gdje  su  malu 
daću  davali,  ali  su  morali  uz  begove  na  vojnu,  kad  je  ' 
trebalo.  Katolici  niesu  gotovo  nigdje  služili  kao  vojnici; 
njima  se  nije  u  obće  vjerovalo.  Jedino  za  Latinovce  kod 
Kutjeva  kaže  urbar,  iz  kojega  ovo  bilježimo,  da  su  uz 
Turke  i  Vlahe,  koji  su  u  istom  selu  stanovali,  i  oni  o 
trošku  spahije  turskoga  polazili  na  vojnu.  Istomu  pozna- 
tomu kapetanu  bana  Petra  Zrinjskoga,  Franji  Bukovač- 
komu,  za  kojega  su  Turci  znali,  da  je  zakleti  protivnik 
Niemaca  i  bečkoga  cesara,  niesu  Turci  odmah  vjerovali,  I 
već  istom  iza  nekoliko  godina,  namjesti vši  ga  kao  vojnoga 
zapovjednika  i  doznači  vši  mu  plaću.  Turci,  što  su  na 
selih  stanovali,  bili  su  ponajviše  plaćeni  vojnici  (stipen- 
diarii),  te  samo  gdješto  kmetovi,  podavajući  desetinu  od 
priroda  bez  svake  rabote.  U  obće  bile  su  daće  kmetova 
za  turskoga  gospodstva  u  Slavoniji  onolike  i  iste  vrsti, 
kako  su  ih  podanici  i  u  kršćanskih  zemljan  na  zapadu 
Evrope  u  ono  doba  davali. 

Za  Perkovce  u  Djakovštini  kaže  popis,  da  kme- 
tovi :  „spahiji  oraše,  žetoše,  kosiše,  drva  voziše  i  desetinu 
od  svašta  davaše  i  plaćaše  ;  jošte  harač,  to  jest  plaću 
„kajsam"  davahu  od  svega  na  godište  o  forinti." 

Podanici  turski  u  Slavoniji  davali  su  vlasteli  pogla- 
vito darove,  desetinu  i  rabotu.  Kmetovi  oko  Osieka 
davali  su  o  Jurjevu  i  jesenskom  Miholju  daću  u  novcu, 
a  o  Božiću  kopuna.  U  obće  su  svi  rokovi  računani  o  krš- 
ćanskih svetcih,  te  se  u  tom  pogledu  nije  ništa  mienjalo. 
A  tako  biva  od  prilike  još  i  danas  i  u  Bosni.  Vlasi  u  Lon- 
džici  kod  Požege  darivali  su  spahiju  maslom.  Na  nekih 
mjestih  plaćala  se  i  posebna  travarina,  drvarija  i  paše- 
vina.  Desetina  je  išla  od  svega  blaga  i  žita  jednako 
svuda  u  naravi  i  samo  u  nekoliko  sela  plaćali  su  kme- 
tovi desetinu  novcem.  Kmetovi  su  radili  ponješto  osobne 
na  zemlji  spahijinoj,  ali  broj  radnih  dana  bio  je  opredie- 


Fra  Luka  Ibrišimović.  12  7 

ljen  i  nije  bio  velik,  najviše  10  do  20  dana  kroz  godinu. 
Ponajviše  bili  su  odredjeni  stanoviti  radni  dani  za  poje- 
dine radnje  gospodarstvene  :  za  oranje,  kositbu,  kopanje 
vinograda,  spremanje  drva.  Kršćanski  kmetovi  plaćali 
su  kao  raja  i  „harač",  koji  se  u  popisu  kadšto  zvao  i 
carevina  i  „hajnana".  Na  godinu  iznašao  je  harač  od 
selišta  od  1  do  12  fr.  Ovaj  harač  pobirao  je  dielom  paša 
požežki  za  uzdržanje  krajiške  vojske,  dielom  pak  plaćan 
je  zapovjedniku  tvrdje  kanižke. 

Podanički  redoviti  tereti  niesu  bili  pod  Turčinom 
u  Slavoniji  nipošto  veći  i  teži,  nego  li  isti  bijahu  u 
to  doba  na  kršćanskoj  strani ;  pače  su  tereti  turski 
manji  bili,  nego  li  na  pr.  na  dobrih  redovnika-Paulina 
u  Streži  iza  današnjega  Belovara  i  u  Rakovcu  i  Vr- 
bovcu, gdje  kmetovi  već  koncem  petnaestoga  vieka 
od  svakog  selišta  davahu  po  dva  težaka  na  tjedan,  a 
uz  to  različite  druge  podavke.  Nu  dozlogrdilo  je  biednoj 
raji  ino  mrzko  zulumčarenje  turskih  gospodara,  koji  kadšto 
od  obiesti,  kadšto  pak  zbog  državne  potrebe  utjeravahu 
pod  raznom  izlikom  ine  mnoge  harače  i  odkupe.  Ha- 
rač je  plaćao  biedni  narod  sultanu,  harač  veziru,  pa  i 
paši  i  begu  i  kadiji,  a  mnogo  puta  i  hajdukom,  da  se 
od  zuluma  njihova  odkupi.  Tko  ne  smože  odkupa,  taj  čami 
u  tamnicah,  dok  iztruhne.  Koliko  su  morali  jadni  kršćani 
plaćati  krvarine,  kad  ih  je  koji  okrutni  paša  kaznit  htio, 
a  koliko  odkupa,  da  izbave  od  smrti  brata,  kojega  su  Turci 
kadšto  bez  svakoga  razloga  zbog  izdajstva  bili  potvorili. 
Nečovječna  je  bila  na  pr.  zapovied  paše  požežkoga  Kara- 
mustafe  Čunčića,  koj  je  g.  1604.  po  zapoviedi  iz  Carigrada 
pitao  za  Stambul  200  djevojaka  i  toliko  mladića.  Samo 
junački  odpor  Ivana  Ilinića  i  njegovih  hrabrih  zatočnika 
izbavi  narod  te  sramote  uz  odkup  od  400  zlatnih  dukata. 
Uprav  djavolski  nametnuše  Turci  g.  1607.  raji  do  tada 
nečuvenu  daću,  zvanu  „čuloš",  pod  prietnjom,  da  će  sve 
Franjevce  poubijati,  ako  im  se  novci  ne  izruče.  Požežani 
izkupe  svoje  Franjevce  za  dvie  tisuće  talira,  prodavši  svoja 

imanja  i  pokućtvo,  ali  u  Djakovu  nataknuto  je  radi  „ču- 
loša"  do  50  kršćana  na  kolac. 

Mrzka  je  bila  pod  turskim  vladanjem  u  Slavoniji 
takodjer  trgovina  sa  kršćanskimi  robovi.  Turci  i  Vlasi 
neprestano  zaletavahu  u  kršćanska  sela,  otimajuć  osobito 
katoličku  djecu.  Zapovjednici  varaždinske  Krajine  iz- 
viestiše,  da  je  god.  1621 —  3.  na  tamošnjoj  Krajini  više 
stotina  ljudi  u  tursko  sužanjstvo  odvedeno.  Vlaške  ha- 
rambaše  Lešo  i  Dejan  iz  Virovitice  ugrabiše  vlaškomu 
popu  Vujnu  u  Malom  Pogancu  kćer  i  prodaše  ju  u  Pečuh, 
odkud  je  morao  rečeni  pop  velikim  novcem  svoje  diete 
izkupiti.  Djecu  što  ju  harambaše  ugrabiše,  razdieliše  be- 
govom i  agam,  ili  razprodaše  drugim  Turkom,  da  njom 
dalje  u  Tursku  trguju.  Takova  djeca  su  javno  na  turskih 
trgovih  prodavana.  U  studenom  g.  1622.  prodano  je  u  Gra- 
diškoj dvoje  djece,  ukradene  u  Plavnici ;  mužko  diete  utr- 
ženo  je  za  70  talira.  Četovanje  po  kršćanskih  priedjelih  i  tr- 
govinu s  djecom  zaštićivali  su  očito  tadanji  paša  požežki 
Čorolaj-beg,  zatim  Mehmet-aga  u  Virovitici  i  dizdar  u  Si- 
raču  Osman-aga.  Neki  kalugjer,  koji  je  bio  pohodio  dvor 
paše  požežkoga,  vidio  je  tamo  više  od  60  zarobljene  krš- 
ćanske djece.  Žalibože,  što  se  ova  sramotna  trgovina 
nije  mogla  dugo  vremena  izkorieniti.  Još  god.  1673.  pri- 
obćio  je  biskup  bosanski  Nikola  Ogramić  zagrebačkomu 
biskupu  Martinu  Borkoviću,  da  po  Slavoniji  Vlasi  ne- 
prestano djecu  kradu  i  prodavaju.  Nekoliko  takove 
djece  da  je  poslao  beg  požežki  paši  u  Novigrad  u 
Ugarskoj,  a  u  Požezi  da  ima  Turaka,  koji  potajno  takovu 
djecu  drže  i  njome  trguju. 

Ali  i  ovo  robstvo  našlo  je  osvetnika.  Nigdje  na  čitavom 
balkanskom  poluotoku  nije  bio  kršćanski  narod  šest- 
naestoga  i  sedamnaestoga  vieka  tako  budan  i  oporan 
turskomu  nasilju,  koliko  upravo  u  Slavoniji.  Franjevci 
kao  pravi  nasljednici  Kapistranovi,  zalazeć  svedjer  kro; 
narod,  podržavali  su  u  njem  uspomenu  na  kršćansko  kra- 
ljevstvo i  nietili  tvrdu  nadu  na  skoro  oslobodjenje.  Uviel 

se  našlo  u  Slavoniji  zatočnika,  koji  su  voljni  i  kadri  bili 
svetiti  svaki  zulum  i  nepravdu.  Gotovo  svaku  provalu  kra- 
ljevske i  hrvatske  vojske  u  Slavoniji  pomagali  bi  ustaše  sla- 
vonski, nadajući  se  skoroj  izbavi,  ako  složno  udare  na 
Turke.  Krvoloka  Mustaj-bega  Zvanića  ubiše  ustaše  god. 
1596.  u  gradu  Petrovcu  kod  Daruvara  i  popališe  mu  grad. 
Dizdara  vrhovačkoga  grada  kod  Požege,  koji  je  za  ručka 
bio  uvriedio  franjevačkoga  državnika  Grgura  Masnovića, 
narugav  se  fratrom :  „kamo  Turci  s  ćordom,  tamo  fratri 
s  torbom",  pa  se  pače  i  oružja  bio  latio,  posieče  na  ruci  pri- 
jatelj državnikov  Vid  Kovačević  i  zauzme  mu  grad,  pa  kad 
paša  požežki  sa  četiri  sto  Turaka  u  pomoć  doleti  pod  Vr- 
hovce  i  obsjedne  ga,  branio  se  Kovačević  junački  i  posieče 
tri  sto  deset  Turaka,  ali  ne  mogav  se  u  zidinah  održati, 
izpane  samo  sa  četrdeset  svojih  junaka  i  udari  na  Turke, 
pašina  sina  Husejna  ubije,  ali  siekuć  Turke  i  sam  izginu. 
Ženu  Franje  Ilica  bješe  zatvorio  poturica  Rustan  Slado- 
vić  u  gradu  Čaklovcu  kod  Pakraca,  pa  kad  je  Ilić  svoju 
ženu  zaiskao  od  Sladovića,  trgne  poturica  sablju,  da  ga 
probode,  ali  ga  Ilić  nadjača,  u  vreću  smota  i  niz  gradski 
zid  objesi,  pa  grad  zapali.  Dospjev  poslije  u  tamnicu  Cer- 
ničku,  izbavi  se  iz  nje,  prikupi  pomoću  Franjevaca  jaku 
četu  od  dvie  tisuće  ustaša,  popali  Požegu,  te  padne  kao 
kršćanski  vitez  kod  Orljave  za  vjeru  i  domovinu  u  boju 
sa  vojskom  novoga  paše  požežkog,  koji  bješe  upravo  iz 
Bosne  došao.  Paša,  koji  je  sam  ranjen  ostao,  nije  pokušao 
poći  u  potjeru  za  ustašami,  već  se  osvetio  jadnoj  raji, 
nametnuv  joj  veliku  krvarinu. 

Čuveni  je  junak  bio  Luka  Senčević.  On  je  unakrst 
po  Slavoniji  na  Turke  udarao,  pa  otev  agi  zemunskomu 
kćer  Fatimu,  čuvao  ju  kao  svoju  ljubu  od  mnogih 
turskih  zasjeda  i  nasrtaja.  Kad  je  god.  1599.  bio  navalio  u 
Slavoniju  knez  Petar  Erdedi,  brat  bana  Tome,  s  hrvat- 
skom vojskom,  te  porobiv  Pakrac  i  Čaklovac  prodro 
čak  do  Požege,  priklopi  se  k  hrvatskoj  vojsci  i  Senčević 
sa  svojom  četom  od  500  junaka.    Tom    prigodom    bude 

Lopašić:  Dva  hrvatska  junaka.  9 

Požega  popaljena,  paša  ubijen,  sin  mu  Mustafa  uhvaćen, 
a  300  Turaka  zarobljeno.  Od  Požege  krene  Senče- 
vić  pod  Osiek  te  ga  plamenom  zubljom  uništi,  po- 
kolje silne  Turke  a  samog  bega  uhvati  na  biegu  kod 
Valpova  i  na  kolac  ga  nabije.  Samo  kuga  obustavi 
obsadu  Valpova  i  dalnje  napredovanje  Senče viceve  voj- 
ske. Njegova  Fatima  dodje  kasnije  u  Požegu,  gdje  je  i 
smrt  dočekala. 

Pravi  strah  i  trepet  bili  su  slavonskim  Turkom 
braća  Mato  i  Marko  Lapsanović.  God.  1600.  dignu  oni 
na  oružje  više  od  1000  junaka,  prolete  s  četami  brda  i 
doline,  popale  gradove :  Bielu  Stienu,  Pakrac,  Gradišku, 
Brod  i  Drenovac,  te  silne  Turke  pod  mač  okrenu.  Paša 
požežki  udari  sa  5000  vojske  na  ustaše  te  ih  razbije  na 
ušću  Orljave  u  Savu  s  tako  velikim  svojim  gubitkom,  da  ih 
dalje  progoniti  nije  mogao.  Za  osvetu  dade  paša  u  Požezi 
pohvatati  sve  Franjevce,  a  gvardijana  njihova  na  kolac  na- 
takne. Prava  je  strahota,  što  je  taj  paša  od  kršćana  činio  ; 
ženam  Turci  dojke  prorezaše  a  ljudem  odsjekoše  uši, 
nosove,  jezik,;  žive  ljude  oderaše  ili  u  vrelu  vodu  poba- 
caše.  Tako  se  radilo  kroz  dva  mjeseca  po  čitavoj  Slavoniji, 
dok  nije  glas  o  tom  dopro  i  u  Budim,  kamo  bude  pozvan 
paša  te  se  poslije  nije  nikada  više  vratio  u  Požegu. 

Lapsanovići  se  ukloniše  jedno  vrieme  pred  turskom 
silom  u  gore  i  šume,  spremajući  junake,  da  toliku  ne- 
dužnu krv  osvete.  Napokon  prodre  Lapsanović  Mato 
sa  600  drugova,  s  kojimi  je  nemilice  Turke  tjerao,  osvo- 
jivši i  grad  Valpovo,  od  kuda  je  silne  štete  Turkom 
zadavao.  Udarivši  god.  1604.  knez  Nikola  Zrinski,  sin 
Jurjev,  na  Slavoniju,  priskoči  mu  u  pomoć  Mato  Lap- 
sanović ;  tada  budu  otvorena  na  silu  vrata  nekoliko  turskih 
gradova  te  izbavljeni  iz  tamnica  mnogi  sužnji.  Iz  grada 
Stupčanice  izvedu  jednoga  sužnja,  koji  nije  trideset  i  dvie 
godine  božjeg  sunca  vidio. 

Na  „čuloš",  na  taj  nesmiljeni  harač,  podiže  se  g.  1606. 
Mate  Delimanić  s  Tomom  Mihaljevićem.  Delimanić  osvoji 

Ilok  na  Dunavu,  Antun  Slavetić  grad  Sirač,  a  Franjo 
Kolaković  Kobaš  na  Savi.  Vojska  od  deset  tisuća  janjičara 
protjera  Kolakovića  iz  Kobaša,  a  još  drugu  tursku  vojsku 
dovede  pod  Osiek  Osman-aga  sigetski.  Na  junačkom 
mejdanu  odsieče  Kolaković  glavu  Osman-agi,  raztjera 
mu  vojsku  i  poleti  u  susret  paši  požežkom,  al  ga  na  putu 
kuga  zadavi.  I  žene  slavonske  pomagale  su  u  boju  svoje 
muževe,  najviše  Kata,  žena  Matije  Delimanića,  koja  u 
junačkoj  borbi  pod  Osiekom  golim  mačem  svlada  dva 
obiestna  Turčina,  ali  i  sama  dično  poginu.  Djevojka  Mara 
Margetićeva  pokazala  je  (g.  161 1.),  kolika  je  u  njoj  mržnja 
kipjela  proti  Turkom  zulumćarom.  Obukavši  se  u  mužko 
odielo,  dodje  u  Požegu  s  namjerom,  da  pašu  smakne, 
ali  ju  straža  ubije  prije,  nego  li  je  svoju  nakanu  izvela. 
Ipak  su  tri  Turčina  pala  kao  žrtva  njene  smionosti. 

Nu  i  medju  turski  mi  poglavicami  bilo  ih  je  nekoliko, 
koji  su  bili  krotka  srca  i  pravdu  božju  poznavali,  pa  zato 
i  raju  čuvali.  Paša  požežki  Karamustafa  Čunić,  onaj  isti, 
koji  je  bio  dobio  zapovied  iz  Carigrada,  da  spremi  200 
djevojaka  i  toliko  mladića,  kasnije  se  dobro  pazio  s  kr- 
šćani i  s  njihovimi  predstavnici,  Franjevci,  dozvolivši  ka- 
tolikom i  svečane  crkvene  obhode.  Dobar  i  pravedan 
upravitelj  bio  je  god.  1624.  Nuri-efendija,  paša  požežki. 
Za  obje  ove  paše  kaže  ljetopis,  da  su  od  biesnih  Turaka 
otrovani. 

Oko  g.  1650.  pojavio  se  Gjuro  Matić,  rodom  iz  Ze- 
muna. Taj  je  kroz  četiri  godine  svojom  četom  od  više 
stotina  ustaša  uznemirivao  i  proganjao  Turke  po  Sla- 
voniji. Ustaše  se  ugniezdiše  u  vrhovačkom  gradu,  odkud 
su  na  sve  strane  Turke  robili.  S  pašom  požežkim  niesu 
se  htjeli  ustaše  izmiriti,  ne  uzdajući  se  u  njegovu  rieč.  Iz 
ove  se  čete  porodiše  svi  kasniji  slavonski  hajduci,  kojih 
nije  nikad  sve  do  novijega  vremena  u  toj  pokrajini 
nestalo. 

Još  i  god.  1664.,  kad  je  ban  hrvatski,  knez  Nikola 
Zrinski,  uništio  bio  ogromni  turski  most  kod  Osieka,  dodje 

mu  u  susret  Tomo  Sarić  sa  600  junaka  iz  Slavonije  te 
obsjedne  Viroviticu.  I  ban  obkoli  Viroviticu,  u  koju 
uljezu  naši  junačtvom  Stanka  Ilica,  koji  prodre  pomoću 
svoje  ljube,  agine  kćeri,  u  grad  te  ga  upali. 

I  ovo  budi  o  junacih  slavonskih  dosta,  jer  sve  ju- 
nake i  mejdane  po  Slavoniji  ne  može  nitko  pobilježiti ; 
bilo  ih  je  na  sve  strane  i  u  svako  doba !  Slavonija  se 
vazda  hrabro  kroz  sto  i  petdeset  godina  turskoj  vlasti 
otimala  i  njoj  prkosila,  ali  sami  hrvatski  sinovi  bez 
pomoći  ostalog"  kršćanskog  svieta  niesu  mogli  azijat- 
skomu  gorostasu  ni  odoljeti,  a  kamo  li  ga  svladati. 
Da  je  sedamnaestoga  vieka  samo  jednom  tako  jaka 
navalna  vojska,  kakova  je  bila  Kacianerova  godine 
1537.,  pod  vještim  i  hrabrim  vojskovodjom  prodrla  bila 
u  Slavoniju,  ta  bi  se  pokrajina  bila  uz  pomoć  tamoš- 
njeg čilog,  sviestnog  i  ratobornog  naroda,  koji  je  bio 
željan  kršćanske  slobode,  jamačno  otela  turskomu  go- 
spodstvu. Ali  naši  vlastodržci,  uklanjajući  se  očitu  ratu 
i  držeći  se  defenzive,  niesu  dopuštali  zamašnije  vojne 
za  osvajanje  zemalja,  već  samo  četovanja,  da  se  vrati  šilo 
za  ognjilo  Turkom,  koji  neprekidno  u  kršćanske  krajeve 
prodirahu.  Takov  značaj  imale  su  sve  provale  hrvatskih 
zapovjednika:  banova  i  generala,  počevši  od  god.  1562., 
kad  je  hrabri  ban  Petar  Erdedi,  zvan  „zmaj  ognjeni'4,  po- 
harao i  popalio  bio  tisuće  kuća  oko  Vučina,  Slatine  i  Mi- 
kloša,  pa  sve  do  vojna  banova  Tome  Erdeda  i  Ivana 
Draškovića,  i  generala  Vida  Haleka,  Žige  Herbersteina 
i  Jurja  Lenkovića  (g.  1586  — 1600),  koji  prisiliše  napokon 
veliki  dio  stanovnika  Male  Vlaške  i  pograničnih  priedjela 
oko  Slatine  i  Virovitice,  da  ostave  tursko  zemljište  te  se 
nastane  u  varaždinskoj  krajini  oko  Ivanića,  Križevaca  i 
Koprivnice.  Oslobodjenje  od  turske  sile  dočekala  je 
ravna  Slavonija  istom,  kad  je  pod  Bećem  g\  1683.  iza 
pobjede  Ivana  Sobjeskoga  čitavoj  Europi  odlanulo,  te 
je  osvojen  priestolni  Budim,  taj  ključ  osmanskoga  carstva 
na   zapadu.  Tada  se  u  tili  čas   sakupilo  veliko  množtvo 

slavonskih  sokolova,  na  čelu  im  junački  fra  Luka  Ibri- 
šimović, koji,  ugledavši  se  u  primjer  slavnih  svojih  predja, 
oduševljeno  dočekaše  kraljevske  i  hrvatske  narodne 
čete,  te  složno  s  njimi  turskomu  gospodstvu  u  Slavoniji 
za  uviek  kraj  učiniše. 

II. 

Iz  doba,  dok  je  još  trajala  borba  našega  naroda  sa 
Turčinom  u  Slavoniji,  nije  nijedna  ličnost  tako  obćenito 
poznata  još  i  današnjemu  naraštaju,  kao  fra  Luka  Ibri- 
šimović, pa  opet  i  o  njegovu  životu  znalo  se  do  ne- 
davno po  gotovo  samo  to,  da  je  junak  bio,  i  da  je 
Požegu  pobjedom  na  Sokolovcu  od  Turaka  spasao.  Žali- 
bože što  nam  i  sada,  pošto  smo  prikupili  sve  viesti  i  bi- 
lježke  o  fra  Luki,  koje  samo  dobiti  mogosmo,  nije  život  i 
djelovanje  fra  Luke  Ibrišimovića  onako  jasno,  kako  bi  že- 
ljeti bilo  i  kao  što  bi  to  vrli  taj  narodni  i  kršćanski  zatoč- 
nik zavriedio.  Glavno  vrelo,  odkuda  bi  crpsti  mogli  po- 
datke za  poviest  Slavonije  za  doba,  dok  je  njom  Turčin 
vladao,  usahlo  je  požarom  požežkoga  franjevačkoga  mana- 
stira g.  1842.,  kojom  je  prigodom  oštećena  i  franjevačka 
knjižnica  te  sav  obilati  franjevački  arhiv  izgorje  na  ve- 
liku štetu  znanosti. 

Obično  se  drži  a  i  narodna  pjesma  kaže,  da  je 
Ibrišimović  rodom  bio  iz  Sibinja,  sela  kod  Broda,  gdje 
ima  još  danas  porodica  toga  imena ;  ali  sam  Luka  kaže 
u  jednom  pismu,  da  se  je  rodio  u  Požezi,  pa  se  i  sam 
pisao  Požežanin  (de  Posega).  Ime  porodice  Ibrišimović 
spominje  se  u  Slavoniji  u  prvoj  polovici  sedamnaestoga 
vieka,  a  pisao  ga  je  i  sam  fra  Luka  različito  i  to 
izmjenice :  Imbrišimović,  Imbrišinović,  a  najvećma  Ibri- 
šimović, koje  posljednje  pisanje  i  mi  prihvatismo.  Takovo 
je  pisanje  najbliže  korienu  turske  rieči  „ibrišim  (svila)", 
od  kojega  je  ime  porodično  valjda  i  postalo.  Možebiti  da 
su  se  predji  fra  Luke  od  starine  zvali  Svilovići,  ili  su  svilu 
gojili  ili  trgovali  svilom,  pa  su  ih  Turci  Ibrišimovići  pro- 

zvali.  Sva  je  pak  prilika,  da  su  predji  fra  Luke  sa  strane, 
valjda  iz  Bosne  u  Požegu  došli ;  to  odaje  i  nadimak  fra 
Luke  „Uskok",  pod  kojim  je  imenom  suvremenikom  u 
Slavoniji  takodjer  bio  poznat. 

Obitelj  Ibrišimovića  bila  je  u  turskoj  Slavoniji  od- 
lična. Član  porodice,  i  po  svoj  prilici  stric  fra  Luke,  bio 
je  Franjevac  Marijan  Ibrišimović,  koji  je  g.  1647.  povišen 
na  čast  biskupa  biogradskoga,  te  je  sve  do  god.  1660. 
biskupovao.  I  on  se  rodio  u  Požezi  i  pisao  se  obično: 
fra  Mariano  de  Posega,  U  službenom  izviešću  rimske 
propagande  od  23.  travnja  g.  1661.  upravo  se  i  spominje 
o  fra  Marijanu,  da  mu  je  domovina  Požega  u  Slavoniji 
(„da  Posega,  luogo  della  Schiavonia  e  sua  patria").  Ma- 
rijan je  bio  ugledan  i  na  kraljevskom  dvoru  u  Beču 
dobro  vidjen  biskup. 

Luka  Ibrišimović  rodio  se  oko  g.  1620.,  te  je  bez 
sumnje  osnovne  nauke  svršio  u  obližnjem  do  Fožege 
starinskom  manastiru  veličkom ,  gdje  su  Franjevci  za 
tursko  doba,  kao  što  i  u  manastiru  našičkom  držali  vazda 
škole  za  nauke  humanistične,  filozofske  i  bogoslovske, 
pa  i  sjemenište  za  katoličke  svećenike,  a  osim  toga  još 
poučavali  o  trošku  rečenih  manastira  po  petdeset  mla- 
dića u  znanostih  i  u  kršćanskoj  nauci.  Bilo  ponukom 
pomenutoga  odličnoga  rodjaka,  biskupa  fra  Marijana,  bilo 
vlastitim  nagonom  posveti  se  Luka  svećeničkomu  zvanju 
i  postane  članom  za  kršćanstvo  i  Hrvatstvo  toli  zasluž- 
noga reda  sv.  Franje  države  „srebrne",  koji  je  red,  kao 
što  već  prije,  crtajući  stanje  Slavonije  za  tursko  doba,  iz- 
takosmo,  u  tadanje  doba  vjerske  potištenosti  i  crnoga 
robstva  jedino  još  podržavao  kršćansku  sviest  i  nietio  us- 
pomene nekadašnje  narodne  i  državne  samostalnosti  i  slo- 
bode u  tadanjoj  turskoj  Bosni  i  u  Hrvatskoj.  Nema  sumnje, 
da  je  Luka  Ibrišimović  bio  pošao  na  višu  naobrazbu  poput 
mnogih  drugih  svojih  zemljaka  i  suvremenika  u  kršćansku 
priestolnicu,  u  vječni  Rim,  gdje  su  se  mladići,  osobito 
iz  iztočnih  zemalja,   kojim  su  Turci  i  drugi  nekrsti  vla- 

dali,  u  zavodu  vjeroplodnice  na  trošak  glavara  katoličke 
crkve  odgajali  i  izučavali.  Ne  samo  sačuvana  do  danas 
pisma,  već  i  cjelokupni  rad  fra  Luke  u  svih  poslovih  i 
prilikah  odavaju  čovjeka  ozbiljne  nauke  i  temeljite  na- 
obrazbe, a  i  njegovo  valjano  poznavanje  talijanskoga  je- 
zika svjedoči  nam,  da  je  fra  Luka  dulje  vremena  u 
Italiji  boravio. 

Budući  da  su  za  turskoga  gospodstva  u  Slavoniji  Fra- 
njevci duhovnu  službu  obavljali,  a  svjetovni  popovi  posve 
riedki  bili,  posveti  se  naš  Luka  iza  zaredjenja  i  povratka 
u  domovinu  marljivo  i  oduševljeno  crkvenoj  pastvi.  U 
spomenici  g.  1658.,  što  ju  odaslaše  slavonski  Franjevci 
iz  Velike  zagrebačkomu  biskupu  Petru  Petretiću  glede 
pitanja  o  pripadnosti  k  zagrebačkoj  biskupiji,  podpisan  je 
fra  Luka  Ibrišimović  na  prvom  mjestu.  On  je  bio  tada 
propovjednik  u  manastiru  veličkom,  a  poslije  na  istom 
mjestu  kroz  više  godina  i  gvardijan.  Od  toga  doba  znade 
se  već  više  za  djelovanje  fra  Luke,  te  se  on  u  napried 
iztiče  kao  iskren  i  neustrašljiv  zatočnik  potlačenoga  na- 
roda proti  okrutnoj  turskoj  sili,  kao  revan  i  sdušan 
kršćanski  svećenik  i  gorljiv  rodoljub  hrvatski,  radeć  i 
nastojeć  neumorno  i  neustrašivo  o  oslobodjenju  naroda 
izpod  turskoga  gospodstva  i  o  crkvenom  i  političnom  je- 
dinstvu slavonskih  Hrvata  sa  jednokrvnom  braćom  u  ta- 
dašnjoj kršćanskoj  Hrvatskoj. 

To  nastojanje  posvjedočuje  sav  rad  i  život  fra  Luke 
Ibrišimovića,  pa  kao  što  je  bio  pop  Marko  Mesić  pravi 
apostol  kršćanske  i  hrvatske  misli  u  gornjoj  Hrvatskoj, 
tako  je  i  fra  Luka,  dakako  još  u  daleko  neprijaznijih 
prilikah  pod  turskim  silovitim  gospodstvom,  u  Slavoniji 
zaštićivao  najodlučnije  probitke  kršćanstva  i  hrvatske  na- 
rodnosti. U  obojem  pravcu  mogao  je  Ibrišimović  tim  us- 
pješnije raditi,  što  su  do  skoro  upoznala  njegova  redov- 
nička braća  njegove  vrline  i  sposobnosti,  pa  mu  povjerila 
odlična  i  važna  mjesta  u  svojoj  družbi.  Tako  je  fra 
Luka  doskoro  biran  gvardijanom    našičkim,   poslije    ve- 

ličkim,  a  god.  1675.  podiele  mu  starješine  i  Čast  defi- 
nitora  franjevačke  „države  srebrne". 

Kao  redovnik  i  svećenik  nastojao  je  Ibrisimović,  što 
je  više  mogao,  o  napredku  i  koristi  katoličke  crkve  u  Sla- 
voniji, te  se  brinuo,  da  se  podignu  potrebne  župe  i  crkve, 
kojih  je  nekoč  dosta  bilo,  ali  su  ih  kasnije  Turci  razorili 
ili  u  džamije  pretvorili.  U  Požezi  dao  je  fra  Luka  oko  g. 
1670.  jedinu  još  preostalu  crkvu  sv.  Daha  popraviti  i 
na  novo  pokriti ;  u  Pleternici  podigne  crkvu  sv.  Nikole, 
u  Gnojnici  crkvu  sv.  Jurja,  koju  26  godina  prije  toga  popa- 
liše  sljedbenici  pravoslavne  crkve,  te  je  od  to  doba  pusta 
bila.  Kao  nadstojnik  manastira  veličkoga  bilo  mu  je  mnogo 
stalo,  da  taj  prastari  (pečat  manastira  potječe  iz  g.  1339.) 
i  ugledni,  od  istih  Turaka  prilično  poštedjeni  i  povlasti 
turskoga  cara  god.  1582.  nadareni  manastir  što  bolje 
uredi,  pa  zato  je  njegovom  brigom,  a  pomoću  dobrih 
kršćana  još  prije  god.  1672.  sav  taj  manastir  ujedno  sa 
crkvom  u  svojem  temelju  popravljen  i  prenapravljen,  te 
su  dogradjeni  i  novi  stanovi  za  fratre.  Kao  pravi  rodoljub 
brinuo  se  fra  Luka  i  za  prosvjetu  svoga  naroda,  osno- 
vavši u  Požezi  znatnim  troškom  i  trudom  pučku  školu, 
koju  je  god.  1672.  više  od  50  djece  polazilo.  Bez  sumnje, 
da  je  to  bio  prvi  zavod  za  pouku  kršćanske  djece  u 
Požezi   iza   sto  i  više   godina,  pošto  ju  Turci  predobiše. 

Vazda  se  je  pokazivao  fra  Luka  braniteljem  i  za- 
štitnikom potlačenoga  naroda,  tražeći  liek  njegovim 
ranam  i  uztuk  nepravednoj  sili,  odkuda  mu  drago  do- 
lazila. Ako  je  čitav  kršćanski  narod  pod  turskom  vlasti 
mnogo  muka  trpio  najvećma  uslied  vjerskoga  fanatizma, 
to  su  ipak  najveći  patnici  bili  oni  kršćani,  katolici  i 
pravoslavni,  što  su  blizu  medja  tadanje  kršćanske 
Hrvatske  stanovali.  Ove  kršćane  ne  samo  što  su  Turci 
nemilice  tlačili,  ne  uzdajući  se  u  njih,  nego  su  ih  na  muke 
stavljali  i  sami  obližnji  krajiški  zapovjednici  i  knezovi 
Zrinski  iz  Legrada,  te  i  udaljeni  zapovjednici  kra- 
ljevskih posada  u  Malom  Komoranu  i  po  drugih  mjestih 

Ugarske.  Obično  su  stanovnici  namedjah  objema  vlastima 
i  kršćanskoj  i  turskoj  plaćali  danak,  koji  je  pod  raz- 
ličitimi  izlikami  postajao  sve  to  veći  i  nesnosniji.  Ve- 
liki su  mučenici  bili  u  tom  pogledu  podložnici  biskupa 
zagrebačkoga  kod  sv.  Martina  u  Vaški,  premda  su  ta- 
mošnje katoličke  župe  dosta  daleko  stajale  od  medje. 
Već  god.  1644.  zamolio  je  bio  biskupa  Martina  Bogdana 
upravitelj  (špan)  istih  kmetova,  vojvoda  Toma  Natulja, 
u  Sigetcu,  „da  piše  generalu  tužbu  na  Gjurgjevčane,  ko- 
teri  ne  drugač  neg  s  dopušćenjem  svojega  kapitana  čine 
sile  nad  spomenutimi  Sent  Martinčani,  da  bi  gospodin 
general  tako  gospodinu  kapitanu  gjurgjevačkomu,  kako 
vsem  njegovem  junakom,  nad  vašega  gospodstva  doljnemi 
ljudmi  sile  prepovedal  činiti,  po  kih  dob  tako  gospodinu 
kapitanu  koprivničkomu  i  vojvodam  vsem  dar  i  čast 
dostojnu  daju,  kako  su  i  sada  doneseni,  tako  su  je  i 
vsako  leto  po  meni  plaćali."  Nekoliko  godina  kasnije 
postao  je  život  nevoljnih  žitelja  u  Vaški  poradi  zuluma 
krajišnika  još  nesnosniji  i  očajniji,  pa  zato  se  oni 
potužiše  na  15.  srpnja  g.  1653.  biskupu  Petru  Petretiću  na 
silu  i  nepravdu,  pišući  mu :  „milo  se  tužimo  vašemu  gos- 
podstvu, kruto  milo  zdihavajuć  i  suze  točeći,  kako  ovčice 
Kristuševe  k  pastiru  duš  svojih,  da  nas  brani  od  vnogih, 
koji  nas  na  vse  strane  vuku  i  gule,  biršaže  i  globe  i 
ono  od  nas  išću  i  traže,  što  nigdar  mi,  ni  naši  otci  ni 
dedi,  ni  šukundedi  nisu  davali  ni  plaćali.  A  to  prose 
Legradski  haramije  i  uskoci  z  ove  zemlje  tak,  da  im 
su  veće  to  dopustili  Zrinski  i  oblast  na  to  dali.  —  Drugo 
takajše  daje  se  na  znanje  vašemu  gospodstvu,  što  prose 
od  nas  vu  Kiš  Komor  dežmu  (desetinu),  ku  nesmo  davali, 
kak  je  ova  zemlja  u  turske  ruke  dopala."  Još  i  g.  1666. 
tužahu  se  katolici  u  Vaški  na  Legradjane,  a  još  više  na 
krajišnike  iz  Drnja,  koji  su  ih  počeli  globiti  i  kuće  im 
paliti.  Da  se  izbave  dalnje  napasti,  podmitiše  žitelji  Vaške 
hajdučkoga  vojvodu  Mihalja  u  Koprivnici,  plativši  mu 
80  talira  i  darovavši  mu  konja  vriedna  20  talira,  ali  pored 

svega  toga  ipak  su  krajišnici  nekoliko  kuća  popalili  i 
puno  stoke  pootimali.  Kapetani  (pukovnici)  u  Koprivnici 
i  Gjurgjevcu,  većinom  zgoljni  Niemci,  vrebali  su  samo 
svoju  korist  pa  su  dopuštali  svojim  četnikom,  ponajviše 
Vlahom,  koji  bjehu  uskočili  iz  turske  zemlje,  činiti  svako- 
jaku bogomrzku  deračinu  ne  samo  na  Turcih,  već  i  na 
kršćanih,  bili  kojega  mu  drago  zakona.  Ne  mogavši  kadšto 
odmah  dobiti  odkupa  za  uhvaćene  Turke,  pohvataše  ka- 
petani obližnje  do  medja  kršćane,  osobito  katolike  oko 
Virovitice,  pa  ih  pobacaše  u  tamnice,  postupajući  s  njimi 
gore,  nego  li  isti  Turci.  Uprav  je  mrzko  bilo,  kako  su 
naši  krajišnici  sa  nevoljnimi  turskimi  kršćani  mnogoputa 
nekršćanski  i  nebratski  postupali.  Tako  n.  pr.  uhvatiše 
god.  1677.  četnici  iz  Virja  pod  vojvodom  Filipakom, 
podčinjeni  kapetanu  Gjurgjevačkomu,  gvardijana  na- 
šičkoga  Matiju  Jakšića,  kad  je  jednu  župu  kod  Drave 
pregledavao,  izpališe  unj  osam  hitaca,  i  pošto  još  mrtav 
ne  bijaše,  svukoše  ga  do  gola  i  još  živa  baciše  ga  u  Dravu. 
Tri  pak  druga  Franjevca,  kojim  ruke  na  ledjih  svezaše, 
vukli  su  četnici  kroz  dva  dana  i  noći  po  šumi,  dok  ne  budu 
odkupljeni.  Smrt  gvardijana  Jakšića  žalili  su  kršćani  tim 
više,  što  je  on  bio  vrstan  svećenik,  boraveći  više  godina 
u  Velikoj  kao  narodni  učitelj  na  pučkoj  školi. 

Proti  ovako vu  nesmiljenom  krvoločtvu  ustao  je  na 
obranu  Luka  Ibrišimović,  te  je  tražio  pomoći  na  sve  strane, 
naročito  u  generala  varaždinskoga  grofa  Souchesa,  s  ko- 
jim se  dobro  pazio  te  mu  često  ujedno  sa  fratrom  Ladisla- 
vom  Janko vicem  pisao  o  stvarih,  što  su  se  dogadjale  u 
Krajini  slavonskoj  pod  turskom  vlasti.  Potuživ  se  fra 
Luka  opetovano  i  biskupu  zagrebačkomu  i  generalu 
varaždinskomu  na  ovako vo  stanje  u  Krajini,  sastavi 
napokon  mjeseca  travnja  god.  1679.  za  generala  grofa 
Souchesa  spomenicu,  u  kojoj  je  nacrtao  veoma  turobnu 
sliku  života  kršćana  u  Slavoniji  i  žigosao  bezakonja  kra- 
jiških zapovjednika. 

U  spomenici  se  ljuto  tuži  fra  Luka  i  na  zulum  vladike 
iztočne  crkve  u  Požezi,  koji  ne  samo  da  je  tražio  kao  što 
nekoć  srbski  patrijarhe,  da  mu  se  pokore  i  danak  plaćaju 
katolici,  već  je  to  isto  zahtievao  i  od  Franjevaca.  Na  vla- 
dičinu  ponuku  poslao  je  bio  g.  1670.  vezir  iz  Budima  na 
Franjevce  pedeset  zaptija,  da  ih  pohvataju  i  odpreme  u 
Carigrad,  te  samo  velikim  novcem  mogoše  odkupiti  ka- 
tolici svoje  redovnike  od  robstva.  I  poslije  je  još  jed- 
nom bio  vezir  vojsku  poslao  na  Franjevce  i  kato- 
like ;  mnogo  kršćana  tada  turski  četnici  pohvataše  i 
odvedoše  do  vezira  u  Budim,  gdje  su  nekolicina  okovani 
u  težko  gvoždje  od  velikih  muka  poginuli.  Ne  mogavši 
proti  napasti  pravoslavnih  vladika  drugu  pomoć  naći, 
izhodio  je  Ibrišimović  nekoliko  puta  u  biskupa  zagre- 
bačkoga uz  utješljivu  rieč  i  novčanu  podporu,  kojom 
su  donekle  počinjene  štete  nadoknadjene. 

Kapetan  u  Gjurgjevcu  grof  Makso  Turn  bio  je 
oteo  jednomu  kršćaninu  100  vreća  soli,  a  od  drugoga 
kršćanina,  imenom  Petra,  bio  je  uzeo  na  prievaru  robe 
u  vriednosti  od  160  talira,  te  ga  držao  zatvorena  pet 
mjeseci.  O  istom  kapetanu  pripovieda  fra  Luka,  da  je  bio 
zajamčio  Srbljem  (Rascianom),  nastanjenim  u  Brezovici 
na  Dravi;  slobodu  uz  pogodbu,  da  plaćaju  danak.  Tomu 
zadovoljiše  Brezovčani,  ali  uzprkos  tomu  navališe  kra- 
jišnici koprivnički  na  njihovo  mjesto,  zarobiše  osamnaest 
ljudi,  mužkaraca  i  žena,  i  do  tri  sto  komada  različite 
stoke.  Velik  siledžija  bio  je  hrvatski  plemić  Juraj  Fo- 
droci,  kapetan  u  Belovaru,  inače  na  glasu  junak,  koji 
se  neprestano  s  Turci  naganjao.  Fodroci  je  javno  na  trgu 
u  Križevcih  krajiškim  četnikom  oglasio,  da  u  napried 
ne  valja  više  zarobljenike,  ma  bili  i  kršćani,  štedjeti  na 
životu,  već  odmah  posjeći  s  mjesta,  gdje  se  uhvate. 
Razbojnike  Vlahe,  koji  bijahu  porobili  volove  i  svinje 
manastira  Našičkoga,  uzimao  je  Fodroci  očito  pod  zaštitu. 

I  o  trgovini  s  ljudmi  prijavio  je  fra  Luka  generalu 
groznih   stvari.    U    Plavnici    u   križevačkoj    krajini    sta- 

novahu  Vlasi  braća  Mislen  i  Tribo,  koji  su  neprestano  krali 
kršćansku  djecu  i  u  Tursku  prodavali,  i  Turci  bi  dolazili 
svakoga  mjeseca  k  njima  po  djecu,  a  dolazila  su  i  tri  Vlaha  : 
Bogoje,  Simo  i  još  jedan,  kojemu  nije  znao  fra  Luka  ime. 
Ta  trojica  odveli  su  samo  za  posljednje  godine  (g.  1678.) 
kroz  ljetno  doba  u  tursku  četrdesetero  kršćanske  djece. 
Za  selo  Sredsku  javio  je  lbrišimović  generalu,  da  su  ta- 
mošnji žitelji  dogovorno  sa  Turci  svako  kretanje  i  četo- 
vanje  krajiške  vojske  u  priedjele  Sirača  i  Pakraca  jav- 
ljali za  vremena  turskim  zapovjednikom,  a  za  ovu  uslugu 
da  je  bio  vazda  Vlahom  u  Sredskoj  mir  od  Turaka. 

Javljajuć  ovako  fra  Luka  generalu  grofu  Souchesu  i 
biskupu  Martinu  Borkoviću  opačine  i  nevaljanštine,  što 
ih  pojedini  bezdušni  krajiški  zapovjednici  ponajviše  medju 
kršćani,  katolici  i  pravoslavnimi,  ,po  Slavoniji  počiniše, 
pomagao  je  mnogo  jadnomu  narodu  i  olakotio  mu  život 
barem  posljednjih  godina  gospodstva  turskoga,  jer  su 
iza  toga  na  moćni  zagovor  obojice  pomenutih  dostojan- 
stvenika stroge  odredbe  izdane  u  zaštitu  kršćana.  Za- 
mjerio se  pak  jako  fra  Luka  krajiškim  zapovjednikom, 
naročito  velikomu  kapetanu  barunu  Ferdinandu  Zehent- 
neru  u  Koprivnici  i  grofu  Turnu,  kapetanu  Gjurgjevca, 
koji  je  počeo  proganjati  pače  i  one  kršćane,  koji  su  krajiš- 
kom generalu  donašali  glasove  iz  Turske.  Grof  Turn  oso- 
bito se  ljutio  na  Ibrišimovića  s  toga,  što  je  neposredno 
sa  generalom  i  drugimi  dostojanstvenici  dopisivao. 

Kao  vjerni  sin  domovine  i  pravi  Požežanin  vazda 
je  fra  Luka  nastojao,  da  gornji  dielovi  Slavonije  po 
staroj  pripadnosti  ostanu  u  savezu  sa  biskupijom  zagre- 
bačkom. Poslije  smrti  fra  Petra  Nikolića  izabra  22.  ožujka 
god.  1675.  biskup  Martin  Borković  svojim  namjestni- 
kom  (vikarom)  u  turskoj  Slavoniji  tada  već  svestrano 
cienjenoga  veličkoga  gvardijana  Luku  Ibrišimovića,  koji 
je  to  odlično  ali  u  tadanjih  prilikah  veoma  težko  zvanje 
odslije  kroz  više  od  dvadeset  godina  sve  do  svoje  smrti 
častno  i  požrtvovno  vršio. 

Biskupiji   zagrebačkoj    ostao  je  Ibrišimović  vjeran  i 
onda,  kad  je  inače  veoma  zaslužni,  ali  po  svojoj  naravi 
odviše  žestoki  bosanski  biskup,  fra  Nikola  Ogramić,  ta- 
kodjer  rodjeni  Požežanin,  a  prozvan  od  Olova  (de  Plumbo, 
Plumbeus  po    manastiru  franjevačkom  u  Olovu,  gdje  je 
bio  gvardijanom),  neobično  žestokim  i  bezobzirnim  nači- 
nom stao  svojatati  za  svoju  biskupiju  čitavu  Slavoniju  medju 
Savom  i  Dravom,  pače  i  sve  krajeve  hrvatske,  koji  bijahu 
dospjeli  pod  vlast    tursku.   Ibrišimović  "bio  je  već  za  ži- 
vota vikara  fra  Petra  Nikolića   protivnik    težnja  biskupa 
Ogramića,  a  kad  ga  je  biskup  Borković  odabrao  svojim 
namjestnikom,   nastojao  je    iz  petnih   žila,    da  ne  uspije 
Ogramić,  koji  je  i  u  Rimu  kod  propagande  i  u  Beču  na 
kraljevskom  dvoru  nastojao    izvojštiti    za    sebe  jurisdik- 
ciju u  Slavoniji  i  iztisnuti  iz  nje    zagrebačkoga  i  sriem- 
skoga  biskupa.  Za  mjesto   sriemskoga  ili  beogradskoga 
biskupa    preporučao   je    biskup  Ogramić  fra  Luku  Ma- 
runčića,   Požežanina,  ali  je  prava  sreća,    da  nije    u  tom 
uspio,   jer  je  taj  Marunčić  bio   čovjek  prevrtljiv  i  opak. 
Nesporazumku   pak   glede    medja   biskupija   bilo  je  po- 
glavito   krivo    nepoznavanje    prošlosti.    Biskup  bosanski 
Ogramić  držao  je  obseg  vilajeta  bosanskoga  istovjetnim 
sa  obsegom  nekadašnje  kraljevine   bosanske,  pa  je  zato 
svojatao  priedjele  kasnije  banske  krajine  i  turske  Hrvatske 
do  Vrbasa  i  Plive,  koji  niesu  nikada  stalno  skopčani  bili 
niti  s  kraljevinom  a  niti  s  biskupijom  bosanskom,  već  su 
vazda,  dok  ih  nije  Turčin  osvojio,  pripadali  Hrvatskoj  i 
biskupiji   zagrebačkoj.    Nasuprot   tvrdnja   biskupa   Mar- 
tina    Borkovića    u     poslanici    od     n.   siečnja    1677.,    da 
se  mjesto    Diako,  današnje  Djakovo,  zvalo    prije  Jako,  i 
da  je    stojalo    u    arhidjakonatu    komarničkom   biskupije 
zagrebačke,    pokazuje  nepoznavanje  starije  topografije    i 
domaće  crkvene  poviesti,  jer  je  staro  Djakovo  u  vukov- 
skoj    županiji   jur   god.    1244.    darom    kralja  Bele  IV.    i 
Kolomana,    vojvode     Slavonije,    postalo    bilo    vlastnost 
biskupa  bosanskoga. 


Fra  Luka  lbrišimović.  j^ 


Biskup  Nikola  Ogramić  nije  pače  niti  čekao  na 
riešenje  pitanja  na  višem  mjestu,  već  je  sam  o  svojoj 
domisli  sgodnom  prilikom  počeo  vršiti  biskupska  prava 
u  Požezi  i  u  okolici,  pa  bi  si  bio  i  bez  dozvole  rimske 
kurije  dielove  zagrebačke  biskupije  jamačno  i  podčinio 
bio,  da  se  niesu  tomu  odlučno  oprli  fra  Luka  lbrišimović 
i  nekoji  odani  biskupiji  zagrebačkoj  Franjevci,  poimence 
bivši  državnik  Grgur  Imoćanin,  Franjo  Zlaćenić,  defi- 
nitor,  i  Marko  Vasiljevčanin,  bivši  povjerenik  bosanske 
franjevačke  države.  lbrišimović  i  Franjevci  težko  su  pod- 
nosili nasilja  biskupa  Ogramića  i  njegove  psovke  na 
Franjevce.  U  manastira  veličkom  držao  je  Ogramić  na 
trošak  braće  sluge  svoje  i  četiri  konja.  G.  1680.  počeo 
se  otimati  za  pojedine  župe  u  Slavoniji  i  novi  sriemski 
biskup  Franjo  Jani,  pak  tako  je  fra  lbrišimović  imao  sa 
dvie  strane  pravda  i  neprilika  zbog  jurisdikcije. 

Zvanje  namjestnika  biskupova  vršio  je  lbrišimović 
veoma  revno  i  sdušno,  izvješćujući  biskupe  zagre- 
bačke o  svih  duhovnih  pošlo vih  i  o  drugih  dogadjajih, 
što  su  se  tada  u  Slavoniji  sbivali.  Ima  i  sada  sačuvano 
do  petdeset  poslanica  fra  Luke  na  biskupe  zagrebačke: 
Martina  Borkovića,  baruna  Aleksu  Mikulića  i  Stjepana 
Seliščevića,  u  kojih  ili  izvješćuje  o  stanju  pojedinih  župa  i 
crkava,  o  progonstvu  kršćana,  ili  pak  moli  za  svetu  vodu, 
za  posvetu    crkvenih    stvari,  redjenje    mladomisnika    itd. 

Videći  nevoljno  stanje  kršćana  u  Slavoniji,  kojih 
niesu  mogla  od  turske  sile  obraniti  ni  tolika  junačtva 
Ilica,  Kolakovića,  Lapsanovića ,  Delimanića  i  drugih 
glasovitih  slavonskih  vitezova,  poginulih  na  čelu  hra- 
brim ustaškim  četam  u  borbi  s  Turčinom,  očekivali  su 
slavonski  i  bosanski  rodoljubi  u  drugoj  polovici  sedam- 
naestoga vieka  jedino  još  spas  od  jednokrvne  braće 
hrvatske,  kojih  se  banovi  Nikola  i  Petar  Zrinski  upravo 
u  to  doba  bijahu  prodičili  sjajnimi  i  velikimi  pobje- 
dami  nad  turskim  oružjem,  i  od  bečkoga  cesara,  koji  je 
vladao  medju  ostalim  i  nad  Ugri  i  Hrvati.  Još  od  mla- 

dih  svojih  dana  stojao  je  Ibrisimović  u  doticaju  i  savezu 
sa  poglavicami  u  obližnjoj  Hrvatskoj,  obavješćujući  ih 
o  znamenitijih  dogadjajih  u  turskom  carstvu  i  upozoru- 
jući  ih  na  pogibeljne  smjerove  turske.  To  je  Ibrisimović 
svagda  i  svuda  činio,  bio  on  u  Velikoj  ili  u  Požezi,  kamo 
se  je  on  bio  g.  1681.  preselio  prema  želji  svojih  sugradjana, 
vršeći  u  Požezi  duhovnu  službu  sa  još  tri  svećenika. 
Kad  nije  mogao  pisanjem  dovoljno  koristiti,  pa  mu  je 
živa  rieč  potrebna  bila,  putovao  je  glavom  u  Zagreb, 
Koprivnicu,  Varaždin,  i  ća  u  Beč  na  kraljevski  dvor  i 
do  papinskoga  nuncija,  da  razgali  nevolje  slavonskih 
kršćana.  Kao  što  je  bio  Zagreb  svagda  utočištem,  gdje 
su  tražili,  a  ponajviše  i  našli  sa  raznih  strana  rodoljubi 
hrvatski  u  težkih  i  nezgodnih  prilikah  pomoći  i  lieka, 
tako  se  i  Ibrisimović  ponajviše  uzdao  u  tadanje  crkvene 
i  svjetovne  glavare  hrvatske  kraljevine  te  se  i  tješio  nji- 
hovom moralnom  i  tvarnom  pomoću.  Glasnici  fra  Luke 
u  javnih  poslovih  bili  su  ponajviše  njegova  braća  Fra- 
njevci, a  glasovi  u  kršćanstvo  pošiljani  su  ponajviše 
kroz  tvrdju  Koprivničku,  gdje  je  od  starine  postojao 
franjevački  manastir.  Kao  osobito  vjeran  i  neustrašljiv 
glasnik  spominje  se  neki  Hrelja,  koji  bi  znao  bio  pisma, 
uklopljena  u  štap,  na  kršćansku  stranu  prenašati  i 
odanle  donašati  viesti. 

Ibrisimović  je  bio  svojim  uglednim  crkvenim  zvanjem, 
pa  svojim  političnim  i  družtvenim  djelovanjem  svakako 
takov  muž,  koji  je  i  nehotice  lako  došao  u  opreku 
s  ljudmi  protivnih  načela  i  pokvarenih  i  nepatriotičnih 
težnja.  Nije  čudo  što  je  medju  ostalim  nagazio  na  nepri- 
jateljstvo razkalašena  i  sebična  fra  Luke  Marunčića, 
propaloga  kandidata  za  biskupiju  sriemsku.  Bez  sum- 
nje, da  je  taj  zlobni  Franjevac  držao  fra  Luku  glav- 
nim svojim  protivnikom,  koji  da  je  pomoću  biskupa  za- 
grebačkog njegovu  padu  najviše  pripomagao.  Dok  je 
Ibrisimović  još  bio  gvardijanom  u  Velikoj  (god.  1676.), 
tužio    je    Marunčić    državnika    franjevačke   države    fra 

Antuna  od  Travnika  i  fra  Luku  Ali-paši  Sokoloviću, 
koji  je  stanovao  u  Djakovu,  da  će  tursku  državu  izdati, 
da  sa  kršćani  potajno  na  štetu  turskog  carstva  obće,  se- 
bično upravljaju  imovinom  manastira  i  poćudne  sebi 
župnike  po  župah  po  svojoj  volji  postavljaju.  Konje  i 
blago  pokojnog  biskupa  Matije  Benlića,  kojega  kola  po- 
gaziše,  kad  ga  u  goste  vozijahu,  da  su  odpremili  medju 
kaure,  kamo  bijaše  takodjer  otišao  bez  dozvole  pašine  i  fra 
Matija  Jakšić,  tada  još  učitelj  u  Velikoj  G.  1680.  ponovno 
je  Marunčić  ocrnio  i  tužio  fra  Luku  Ibrišimovića  zbog 
izdajstva  kod  požežkoga  paše,  koji  ga  baci  u  tamnicu, 
gdje  je  osamnaest  dana  čamio,  dok  ga  ne  izbaviše  ne- 
koji sprijateljeni  mogućni  Turci  od  sigurne  smrti  na 
kolcu,  premda  je  uz  to  manastir  velički  morao  platiti  250 
cesarskih  cekina  u  ime  odkupa.  Marunčić  bio  je  tako 
pakostan,  da  se  zaletavao  i  u  kršćansku  Hrvatsku,  ne  bi 
li  uhvatio  kakovo  pismo  svoje  braće  Franjevaca  za 
dokaz  njihove  nevjere  prama  turskoj  vlasti.  Takovom 
jednom  zgodom  u  prosincu  g.  1682.  uhvatiše  ga  četnici 
kapetanije  u  Koprivnici,  gdje  bude  zatvoren. 

Istom  kad  se  g.  1682.  porodio  veliki  turski  rat,  po- 
čeo je  i  Ibrišimović  živahnije  i  odlučnije  raditi  u  javnosti. 
Pišuć  fra  Luka  često  zagrebačkomu  biskupu,  nacrtao  je 
u  živih  slikah  ogromno  spremanje  turskih  četa  i  prielaz 
turske  vojske  kroz  Slavoniju  na  Osiek.  Znatno  prije, 
nego  li  je  rat  odpočeo,  opažalo  se  neko  čudnovato  tr- 
zanje u  Turaka,  po  čem  se  moglo  suditi,  da  su  razboritiji 
Turci  osjećali  znamenitost  budućega  sražaja  na  zapadu. 
Pojedini  znakovi,  što  se  doista  pojaviše  ili  se  to  Tur- 
kom  samo  pričinjalo,  silno  smutiše  i  uplašiše  Turke.  Na 
zlo  se  tumačilo,  što  u  Budim  doletješe  grabežljive 
ptice,  koje  se  oboriše  na  lastavice,  vrabce  i  ptice,  što 
se  oko  kuća  veru,  pa  im  gniezda  razmetaše  i  mlade  im 
utamaniše  na  veliko  čudo  Turaka.  Još  se  više  smute  Turci, 
kad  je  pod  gradom  Budimom  uhvaćena  „riba  sa  telećom 
glavom  i  jednim  okom  i  telećom  jednom  nogom".  Najviše 

pak  uzbuni  Turke  proročanstvo  čuvenoga  vračara  i  ga- 
taoca  u  Gradiškoj,  zvanog  Gajbije,  koji  je  bio  velikomu  ve- 
ziru na  polazku  pod  Beč  poručio :  „da  će  do  Beča  sretno 
doći,  ali  će  na  povratku  mnogo  stradati."  Gajbijin  je  grob 
i  danas  kod  Stare  Gradiške  uz  obalu  Save  na  medji, 
koju  je  Galbija  Kara  Mustan*  na  opetovano  pitanje  iz  Ve- 
likoga Varadina  lakonički  označio :  „Sava  medja  i  moja 
ledja".  Kad  su  pod  jesen  god.  1681.  znakovi  o  ratu 
učestali  te  se  po  Bosni  i  Slavoniji  počela  za  budući  rat 
silna  vojska  popisivati,  pošao  je  Ibrišimović  osobno  u 
Beč,  da  javi,  kako  je  skori  veliki  rat  s  Turskom  iz- 
viestan,  a  da  će  bosanski  paša  sa  drugih  pet  paša  po- 
najprije  udariti  na  Karlovac.  Na  18.  svibnja  g.  1682.  javi 
Ibrišimović  opet  biskupu  Martinu  Borkoviću  iz  Požege, 
da  se  Turci  silno  spremaju  na  rat  i  da  mnogo  toga 
već  u  Ugarsku  odpremiše.  Ladje  za  mostove  na  Dunavu 
da  na  više  mjesta  grade,  pače  da  su  dielom  već  gotove ; 
u  Osiek  da  dovažaju  silne  topove.  Poslanik  kraljevski  da 
ide  zahman  na  portu,  jer  mira  ne  će  sklopiti.  Još  kasnije 
na  20.  prosinca  iste  godine  obaviesti  Ibrišimović  biskupa 
Borkovića,  daje  Slavonija  prepuna  janjičara,  koji  će  u  njoj 
zimovati,  a  na  proljeće  da  će  Turci  najprije  udariti  na 
Gjur.  Posljednja  pisma,  što  prije  provale  turske  vojske  pod 
Beč  stigoše  biskupu  Borkoviću  od  Ibrišimovića,  pisana 
su  u  Velikoj  i  u  Požezi  mjeseca  travnja  i  svibnja  god. 
1683.  Njimi  javlja  fra  Luka,  da  je  iz  same  Bosne  prošlo 
preko  Slavonije  šestdeset  tisuća  što  konjanika  što  pje- 
šaka prama  Budimu.  Iztočne  vojske  i  Tatara  da  ima  kao 
pieska  u  moru,  i  sultanova  majka  da  je  silni  novac  za 
vojsku  u  Bosnu  poslala.  Iz  požežkog  kraja  da  je  otišlo  ti- 
suća kola,  podpreženih  volovima,  pod  Biograd,  odkuda  će 
voziti  u  Budim  prah,  zrna  i  drugu  ratnu  spremu.  U 
Biograd  je  prispio  sa  velikim  vezirom  i  sultan,  koji 
će  tamo  ostati,  i  u  njegovoj  pratnji  ima  četrdeset  lju- 
bavnica ili  djevojaka,  kako  Turci  kažu.  U  Biograd  da 
je  došao  i  vrhovni  zapovjednik  janjičara,  a  vojska  da  je 

jur  krenula  preko  Osieka  u  Ugarsku.  Istom  pod  konac 
svibnja  god.  1683.  stigli  su  prvi  glasovi  o  kretanju 
kršćanske  vojske ;  ona  je  tada  prešla  Dunav  kod  Novog 
grada.  Na  to  je  brzo  jedan  dio  turske  vojske  odpravljen 
pod  Budim,  a  glavna  vojska  čekala  je  još  koncem  svib- 
nja velikoga  vezira  pod  Osiekom.  Svu  tu  ogromnu 
vojsku  morali  su  kršćani  putem  hraniti  i  davati  joj  na 
tisuće  raznih  podvoza.  Premda  je  Ibrišimović  držao,  da 
ne  ima  kršćanske  sile  na  svietu,  koja  bi  mogla  turskoj 
vojsci  odoljeti,  nije  on  ipak  kao  kršćanin  i  rodoljub 
duhom  klonuo  i  očajavao  o  konačnoj  pobjedi  sdruženih 
kršćanskih  vojska. 

Pobjedom  kršćanskoga  oružja  pod  Bečem  (12.  rujna 
g.  1683  )  izbavila  se  Evropa  od  more,  koja  ju  od  mnogo 
godina  pritiskala,  pa  je  napose  i  sa  Hrvatske  odvaljen 
težki  kamen,  koji  malo  da  ju  nije  sgnječio.  Turskoj  je 
premoći  u  Evropi  tad  za  uviek  odzvonilo.  Svuda  na 
Balkanu,  na  Savi,  Tisi  i  Dunavu  bilo  je  na  tisuće  junaka 
spremno,  da  se  na  prvi  mig  i  poziv  sa  kršćanske  strane 
u  čete  prikupe  i  složno  na  Turčina  udare.  U  Slavonaca 
ne  bijaše  još  nipošto  utrnula  stara  hrabra  krv,  a  niti  ih 
ne  bijaše  ostavila  nada,  da  će  se  dokopati  kršćanske 
slobode.  Osjećanje  naroda  u  Slavoniji  sudaralo  je  posve 
sa  čuvstvi  i  nagonom  cieloga  hrvatskoga  naroda,  koji  je 
plamtio  željom,  da  otete  dielove  stare  kraljevine  predo- 
bije  i  krst  na  staro  mjesto  podigne.  Junački  ban  Nikola 
Erdedi  govorio  je  uprav  iz  duše  i  srdaca  sviju  Hrvata, 
pišuć  g.  1684.  u  oči  prve  provale  u  Slavoniju:  „Mene 
srce  vu  Bosniju  vleče  za  osloboditi  siromaško  kršćanstvo 
i  vnoge  svete  cirkve,  koje  puste  stoje,  kadi  se  je  Bog 
hvalil  i  dičil.  Jeda  Bog  da,  da  za  naše  pameti  još  bude  ; 
konci  kada  božja  volja  bude,  da  laglje  i  veselije  umrem." 

U  istoj  Bosni  prene  se  kršteni  narod,  te  videći  me- 
tež, koji  je  iza  pobjede  bečke  med  Turci  nastao,  nadao 
se  življe  nego  li  ikada  prije  svojemu  oslobodjenju.  Bo- 
sanski biskup  fra  Nikola  Ogramić  priedje  s  težkom  mukom 

i  patnjom  tursku  medju,  te  pohiti  preko  Petrinje  ka  kralju 
u  Linac  s  molbom,  da  šalje  vojsku  u  Bosnu,  gdje  da  je 
trideset  tisuća  vrstnih  momaka  spremno,  da  udari  uz 
kraljevske  čete  na  Turke. 

U  Slavoniji  i  u  turskoj  Hrvatskoj  bukne  narodni 
ustanak.  Uz  nekoje  svjetovne  junake :  Franju  Ilica,  ka- 
petana Marka  od  Oriovca,  Ivana  Matijevića,  Ivana  Se- 
kulu  i  druge  vitezove  najviše  su  Franjevci  sokolili 
kršćanski  narod  na  ustanak  i  na  vojnu  spremali.  Za- 
služni su  u  tadanjoj  borbi  za  krst  i  slobodu  osobito 
franjevci:  Ivan  Pinotić,  Andrija  Vojnović,  Augustin  Ja- 
rić, Marijan  Turzo  i  Filip  Drljokić,  ali  sve  te  narodne 
junake  i  zatočnike  nadkrili  uztrajnošću  i  smionom  odlu- 
kom fra  Luka  Ibrišimović.  Po  nesreći  dogodi  se  g.  1684., 
da  su  Turci  pouzdanika  Hrelju,  kad  je  od  Ibrišimovića 
nosio  viesti  kršćanskim  vojskovodjam,  uhvatili  s  listovi 
te  i  fra  Luku  i  Hrelju  poslije  težkoga  četirimjeseč- 
nog  tamnovanja  u  požežkom  gradu  na  smrt  odsudili. 
Hrelju  nabiše  na  kolac,  uz  koji  su  i  fra  Luku  svezali  i 
tu  ga  punih  sedam  dana  držali,  dok  ga  niesu  Franjevci 
težkim  odkupom  izbavili  od  smrti.  Kako  je  sam  Ibri- 
šimović u  jednom  pismu  god.  1688.  biskupu  zagrebač- 
komu, barunu  Aleksi  Mikuliću,  priobćio,  dogodilo  se  tada 
već  po  treći  put,  što  su  ga  Turci  bili  na  kolac  odsu- 
dili, a  mnogo  puta  da  je  čamio  u  tamnici  sapet  u  težko 
gvoždje  s  velikom  opasnosti  samoga  života.  Niti  taj 
grozni  udes  ne  uplaši  Ibrišimovića,  već  on  poleti  medju 
ustaše  u  planine  i  u  šume,  odakle  je  Turkom  mnoge 
jade  zadavao.  Ne  mogavši  mu  Turci  nauditi,  osvetiše  se 
manastirom  i  Franjevcem;  zatvor iše  veličkoga  gvardi- 
jana u  težku  tamnicu,  gdje  je  dugo  čamio.  Toga  gvar- 
dijana su  kasnije  sa  6000  talira  odkupili  Franjevci,  pro- 
davši gotovo  sve  manastirsko  blago ;  ali  i  on  umrie  na 
skoro  od  udaraca,  glada  i  straha,  što  bijaše  u  tamnici 
pretrpio.  Mjeseca  srpnja  g.  1684.  izviesti  duhovnik  hrvat- 
ske vojske  preko  Drave  oko    Sigeta  Mihajlo  Brešić,  da 

je  Ibrišimović  još  živ  u  šumah,  a  ostali  Franjevci  da 
živu  u  velikom  strahu  u  manastirih  i  po  župah.  I  ovo  je 
iz  ovoga  doba  posljednja  viest  o  biskupskom  namjestniku 
Ibrišimoviću  medju  dopisi  zagrebačkih  biskupa,  te  kroz 
čitave  dalnje  četiri  godine  —  do  god.  1688.  —  nema  o 
njemu  više  ni  traga  ni  glasa,  da  bi  svoju  svećeničku 
službu  bio  obavljao.  Fra  Luka  se  odreče  duhovne  pastve, 
pograbi  mač  i  stavi  se  na  čelo  kršćanskomu  ustanku 
u  Slavoniji.  On  podje  glavom  u  Beč  do  kralja  Leopolda, 
da  izmoli  i  dogovori  vojnu  u  Slavoniji.  Možebitt  da  su 
upravo  žive  molbe  njegove  i  biskupa  Ogramića  sklonile 
kralja  Lepolda,  da  odredi  vojnu  u  Slavoniju.  Ibrišimović 
je  odslije  kroz  punih  sedam  godina  na  čelu  Slavonaca 
proti  Turkom  vojevao,  ne  mirujući  dok  nije  i  posljednji 
Turčin  bio  bačen  preko  Save. 

I  kad  su  muke  naroda  u  Slavoniji  dospjele  na 
najviši  vrhunac,  kucnuo  mu  je  i  dan  oslobodjenja.  Pod 
jesen  god.  1684.  otvorio  je  vojnu  u  Slavoniji  varaždinski 
general  grof  Jakov  Leslie  te  je  sa  hrvatskimi  graničari 
uzeo  Viroviticu.  I  sam  biskup  Ogramić  pratio  je  generala, 
nagovarajuć  kršćane  na  ustanak  i  obavljajuć  kod  vojske 
svećeničku  službu.  Maročkog  pašu  pobije  Leslie  pomoću 
slavonskih  ustaša  kod  Slatine,  a  Ivan  Matijević  zapali 
tvrdju  i  tim  prisili  posadu,  da  se  predade  Jako  su  po- 
mogli hrvatskoj  vojsci  u  Virovitici  Andrija  Odabašić, 
a  u  Brezovici  na  Dravi  Josip  Kolajković  sa  svojimi  če- 
tami.  Dvje  sta  sela  oko  Virovitice  preda  se  tada  hrvat- 
skomu generalu.  Ban  hrvatski  Erdedi,  koji  je  prije  toga 
uništavao  Turke  po  Krajini  prama  Vrbasu,  osvoji  g.  1685. 
s  hrvatskom  vojskom  Kraljevu  Veliku  i  Bielu  Stienu 
kod  današnjega  Lipika,  i  to  s  pomoću  slavonskih  junaka 
Ivana  Sekule  i  Franje  Ilica  U  Bielu  Stienu  dopru  naši 
smionstvom  i  lukavštinom  Ilica,  koji  sprijateljivši  se  sa 
begovimi  slugami  bude  noću  u  grad  pušten.  U  noći 
odsieče  begu  glavu  i  natakne  ju  na  bedemu  na  kolac. 
Kad  to  s  jutra  opaziše   Turci,  stanu  bez  obzira   bježati. 

Još  istoga  ljeta  (kolovoza  god.  1685.)  povedu  prama 
Osieku  uz  nješto  Niemaca  hrvatsku  vojsku  general 
grof  Leslie  i  banski  namjestnik  grof  Ivan  Drašković. 
Vojsci  se  pridruže  slavonski  dobrovoljci  pod  kapetanom 
Ivanom  Sekulom.  Put  je  vojsci  bio  mučan  kroz  opusto- 
šenu Podravinu  prama  Valpovu,  gdje  je  bilo  kreševo 
s  Turci,  u  kojem  pogibe  kapetan  Patačić.  Slaba  turska 
tvrdja  Miholjačka  preda  se  hrvatskom  kapetanu  Gašparu 
Baloku,  koji  zatvori  u  jednu  kulu  81  Turčina  do  po- 
vratka vojske.  Na  14.  kolovoza  popali  vojska  most  na 
Dravi  i  predgradje  osječko.  Most  požegoše  Hrvati  uz 
pomoć  četrnaest  Francuza,  koji  služahu  u  dragunskoj 
pukovniji  Erbevilla.  Drašković  potjera  4000  momaka 
turske  vojske  na  bieg  prama  Biogradu.  Naši  se  vrate 
zatim  u  Hrvatsku. 

God.  1686.  prodru  hrvatske  čete  pod  pukovnikom, 
poslije  generalom  Ivanom  Makarom,  starinom  iz  Ma- 
karske u  Dalmaciji,  duboko  u  Slavoniju.  Makar  porazi 
kod  Orahovice  bosanskoga  Funduk-pašu  i  osvoji  mnoga 
okolišna  mjesta.  Isti  taj  vojskovodja  odičio  se  pomenute 
godine  i  preko  Drave,  gdje  su  Hrvati  očistili  od  Turaka 
jaki  Siget,  Kapošvar,  Pečuh  i  mnoga  druga  mjesta. 
Još  danas  spominje  pobjede  Hrvata  Makara  kod  Pečuha 
Makarovo  brdo,  prozvano  po  vitežkom  generalu. 

Ustaše  slavonski  niesu  samo  u  to  doba  pomagali 
hrvatskim  četam  bana  Erdeda,  generala  Lesliea  i  pu- 
kovnika Makara,  goneći  Turke  po  Slavoniji,  već  je  god. 
1686.  1200  Slavonaca  pod  zapovjedničtvom  grofa  Franje 
Ivanovića1    vojevalo  i   u  Ugarskoj    uz    Makarove  čete  i 


1  Ime  grofova  Ivanovića  mnogo  se  spominje  u  prvo  doba  zauzeća  Sla- 
vonije. Pukovnik  grof  Franjo  Ivanović  bio  je  potomak  glasovite  obitelji  kne- 
zova Okićkih,  kojim  je  bio  oko  polovice  trinaestoga  vieka  pradjed  Ivan 
Jaroslavov,  vlastelin  u  Okiću  i  u  Brezovici  kod  Zagreba  Pošto  su  već  koncem 
15.  vieka  Ivanovići  ta  imanja  izgubili,  držali  su  oko  g.  1670.  Franjo  i 
Stjepan  Ivanovići  imanje  Preseku  i  još  druga  manja  imanja  u  križevačkoj 
županiji,  pa  dvor  Sćitarjevo  na  desnoj  obali  Save  niže  Zagreba.  U  urotu 
bana  Petra  Zrinskoga  bila  su  oba  brata  Franjo  i  Stjepan  zapletena.  Franjo, 
podkapetan  konjanika  u  Križevcih,  bude    najviše   po    zlobi    generala   grofa 

krajišnike  karlovačke  pod  pukovnikom  barunom  Stje- 
panom Vojnovićem. 

Iza  sretnoga  osvojenja  Budima  (g.  1686.)  stala  je  kra- 
ljevska vojska  slavodobitno  napredovati  prama  jugu  Ugar- 
ske. Nedaleko  od  mjesta,  na  kojem  posljednji  ugarski  Ja- 
gelovac  grozno  poginu  te  mu  i  kraljevstvo  propade,  slom- 
ljena je  za  uviek  sila  i  moć  polumjeseca.  U  bitci  na 
brdu  Harsanu  ili  kod  Mohača  na  12.  kolovoza  g.  1687. 
bude  turska  vojska  pod  zapovjedničtvom  velikoga  ve- 
zira Sulejman-paše  hametom  potučena,  pa  natjerana  da 
bježi  bez  obzira  preko  Drave. 

Po  kraljevskoj  zapoviedi  predje  u  rujnu  g.  1687.  gene- 
ral grof  Diinewald  Dravu  sa  10.000  vojske  u  namjeri,  da  se 
sdruži  sa  vojskom  bana  Nikole  Erdeda  i  podloži  Slavoniju. 
Kralj  Leopold  pozove  proglasom  od  6.  rujna  g.  1687.  sve 
stanovnike  Bosne,  kojoj  se  tada  pribrajala  i  Slavonija,  da 
se  late  oružja,  te  sdruženi  s  kralj  evskimi  četami  udare  na 
Turčina,  koji  da  je  i  onako  do  kraja  poražen,  osobito 
nedavno  u  bitci  kod  osječkoga  mosta.  Iza  izgona  Tu- 
raka obreče  kralj  kršćanom  zaštitu  i  stare  slobode. 
Čim  se  Diinewald  k  Dravi  približi,  obuze  Turke  tolik 
strah,  da  odmah  ostaviše  tvrdju  osječku,  ne  mogavši  se 
ustaviti  niti  u  Valpovu,  Slankamenu  i  u  Karlo vcih,  a  niti  u 


Herbersteina  po  vojnom  sudu  na  smrt  odsudjen,  ali  kasnije  pomilovan; 
Stjepana,  kapetana  jedne  hrvatske  kumpanije,  izbavi  od  progonstva  ban 
Nikola  Erdedi,  povjeriv  mu  zapovjedničtvo  tjelesne  banove  garde. 

Grof  Franjo  Ivanović  bio  je  čuveni  vitez  svojega  doba  na  hrvatskoj  Kra- 
jini, postavši  podpukovnikom  i  namjestnim  zapovjednikom  tvrdje  i  Krajine 
križevačke.  Pod  konac  god.  1670  zapao  je  sa  28  svojih  vojnika  u  tursko 
sužanjstvo,  iz  kojega  sebe  i  svoje  ljude  izkupi  za  10.000  for.  Odkupu  pri- 
pomogao je  i  tadanji  biskup  Novog  mjesta  kod  Beča,  kasniji  kardinal  grof 
Leopold  Kolonić,  koji  je  bio  pozvao  i  zagrebačkoga  biskupa  Martina  Bor- 
kovića,  da  štogod  za  odkup  doprinese.  Poslije  je  služio  Franjo  Ivanović 
mnogo  svojoj  hrvatskoj  domovini  i  u  gradjanskih  i  vojnih  poslovih.  Bio 
je  i  poslanik  i  pouzdanik  staleža  hrvatskih  na  kraljevskom  dvoru.  Hrvatski 
povjestnik  Pavao  Vitezović  bio  je  jako  sprijateljen  sa  obitelju  Ivanovića  te 
je  držao  njihovo  imanje  Šćitarjevo  u  zakupu.  Kralj  Leopold  priznao  je 
Ivanovićem  grofovstvo  na  temelju  staroga  roda  knezova  Okićkih.  Posljednji 
Ivanovići  bili  su  David  Ivanović,  veliki  župan  požežki  i  virovitički,  i  Jo- 
natan  Ivanović,  kanonik  zagrebački,  koji  je  poslije  pameću  šenuo.  Poro- 
dica Ivanovića  izumrla  je  početkom   18.  vieka. 

Vukovaru,  Iloku,  Petrovaradinu  i  Požezi,  koja  je  sva 
mjesta  tada  zaokupila  kraljevska  vojska,  ojačana  narod- 
nim ustankom,  tjerajući  Turke  preko  Save.  Sdruživ  se 
Dunewald  sa  hrvatskom  narodnom  vojskom  pod  gene- 
ralom Bacanom  i  sa  slavonskimi  dobrovoljci  pod  Ivanom 
Sekulom  posjednu  u  kratkom  vremenu  od  14.  rujna  do  17. 
listopada  god.  1687.  poglavite  gradove  u  Slavoniji.  Oz- 
biljno se  opre  samo  Vučin,  ali  kad  ga  stane  naša  vojska 
topovi  udarati,  predaše  se  obkoljenici,  većinom  Vlasi, 
na  milost  i  nemilost.  Isti  Osiek  posjedne  kraljevska 
vojska  bez  boja,  a  stanovničtvo  ne  samo  tursko  već  i 
kršćansko  razbjegne  se  od  straha  tako,  da  nije  general 
Diinewald  gotovo  ni  žive  duše  u  gradu  našao.  Na  5. 
listopada  god.  1687.  pjevana  je  u  Osieku  radi  sretnoga 
osvojenja  zemlje  svečana  misa  zahvalnica. 

I  iz  Požege  pobjegoše  Turci,  ali  prije  nego  li  odoše, 
porobiše  kršćane  i  popališe  im  kuće.  Kršteni  stanovnici 
obrekoše  svikolici,  da  će  ostati  vjerni  novoj  vladi  i 
njoj  danak  plaćati,  i  oni  budu  poštedjeni  tim  više,  što 
bijaše  jur  odlučeno,  da  će  se  osvojeni  priedjeli  pridržati. 
Gradove  Pakrac,  Cernik,  Čaklovac,  Kamengrad,  Bielu 
Stienu  osvojiše  sami  ustaše,  a  Turci  odoše  preko  Save. 
Oni  ostaviše  i  Staru  Gradišku  na  lievoj  obali  Save 
te  popališe  tamošnje  kuće,  a  stanovnike  odvedoše  preko 
Save.  General  Diinewald  poruči  kralju  po  posebnom 
glasniku,  da  je  Slavonija  sretno  osvojena.  Na  25.  listo- 
pada g.  1687.  položiše  svikolici  stanovnici  Slavonije  pri- 
sjegu  vjernosti  te  svečano  obrekoše,  da  će  se  svagda, 
kad  bi  Turčin  navalio,  čim  puknu  topovi  glasnici,  do  tri 
tisuće  jaki  na  oružje  podići  i  tjerati  sporazumno  sa  Hr- 
vati iz  kraljevine  neprijatelje  iz  zemlje.  I  Dunewald  ne 
bi  bio  uspio  tako  lako  i  tako  brzo,  da  si  nije  narod  sam 
pomogao,  i  da  se  nije  pod  čelovodstvom  odabranih  na- 
rodnih vitezova  i  kuka  i  motika  bila  na  Turčina  podigla. 
Uspomenu  na  te  narodne  junake  sačuvala  je  vjerno  na- 
rodna pjesma  : 

Druga  vojska  Slavonijom  kreće, 
S  njom  upravlja  bane  gospodine 
Sa  Slavonci  po  izbor  junaci. 
Medj  njima  je  silni  Matijević, 
Mladi  Divić  i  siedi  Oklješa, 
Franjo  Ilić  i  vrli  Marjanac, 
I  Pinojtić  od  sela  Petrova. 
Oni  Turke  proganjat  umjedu, 
Tjerajuć  ih  od  grada  do  grada  : 
Matijević  uze  Virov'ticu, 
A  Stražeman  mladjani  Diviću, 
Oklješa  je  Raić  pridobio 
I  u  Sagu  junak  večerao. 
Bilu  Stinu  Ilić  ugrabio, 
Marjanac  je  u  Subocku  došo, 
A  Pinojtić  u  Pakracu  stao, 
Da  u  Bieloj  on  osvane  Stini. 
Rešetare  uzeše  junaci, 
I  sa  banom  silnu  Kostajnicu, 
A  sa  Leslom  bieloga  Osika, 
Grad  Požegu,  Gradišku  i  Kobaš, 
Pleternicu,  Našice  i  Erdud. 
Grad  Varadin,  Ilok  i  Sarengrad 
A  i  druge  slavonske  gradove 
Osvojiše  Slavonci  junaci, 
Pa  si  Čine  za  vojvodu  Marka, 
Silnog  Marka  od  Orjovca  grada. 


K.  seb'  dozivlje  Ibrišin  sokola, 
Pa  ga  pita  za  svete  savjete, 
I  šalje  ga  Ivanu  Sekuli, 
Da  Sekulu  u  logor  dovede, 
Jer  bez  Ive  ne  ima  junačtva ! 

Kako  već  spomenusmo,  ne  znamo  iz  službenih  spisa 
biskupa  zagrebačkih  ništa  o  Ibrišimoviću  kroz  čitavo 
vrieme,  dok  je  rat  za  slobodu  u  Slavoniji  trajao,  ali  na- 
rodna pjesma  svjedoči,  da  se  on  tada  nalazio  u  kolu  na- 
rodnih ustaša  te  ih  sokolio  i  živom  rieči  i  junačkim 
držanjem,  pa  zato  i  pjesma  o  njem  kaže :  „Mudro  zbori 
Ibrišim  sokole",  „Sokole  je  momče  na  oružju". 

Početkom  god.   1688.  počeo  je  opet   Ibrišimović  iz- 

vještivati  biskupe  zagrebačke  o  Slavoniji.  Tužna  je  slika, 
što  ju  on  u  pismih  od  24.  veljače  i  11.  ožujka  rečene 
godine  o  zemlji  narisao.  Kao  što  gotovo  nigdje,  gdje  su 
bečki  vlastodržci  u  ovo  doba  utjecali  u  naše  javne  poslove, 
nije  im  bio  jasan  pravac  vladanja,  tako  je  isto  vladao 
metež  i  sada  glede  uprave  i  državo-pravnoga  pitanja  u 
Slavoniji.  Da  se  zadovolji  državnomu  pravu  Hrvatske  i 
toli  zaslužnim  Hrvatom  ugodi,  imenovani  su  doduše  po 
starom  ustavu  veliki  župani  u  Slavoniji,  ali  je  uprava  zem- 
lje predana  bečkoj  dvorskoj  komori  i  dvorskom  ratnomu 
vieću,  kojim  bude  podčinjeno  povjerenstvo  „in  neoa- 
cquisticis  (u  novo  zadobljenih  zemljan).  Na  23.  siečnja 
god.  1688.  imenova  kralj  grofa  Franju  Ivano  vica  velikim 
županom  županije  virovitičke  i  požežke,  i  istomu  bude 
povjereno  i  vojno  zapovjedničtvo  nad  Slovinci,  Srbi 
(Raci)  i  Hrvati  u  Slavoniji  uz  plaću  pukovničku  od  go- 
dišnjih 600  for.  iz  dohodaka  zaplienjenih  imanja  ili  iz 
prihoda  tridesetnice  u  Nedelišću. 

Čete,  što  su  ostale  u  Slavoniji,  bile  su  očevidno 
preslabe,  da  čuvaju  zemlju  od  Turaka,  koji  su  uzduž 
čitave  Save  stajali  neprekidno  u  velikom  broju  prikup- 
ljeni. Većinu  gradova  osobito  niže  od  Osieka  i  u  Sriemu 
ostaviše  naši,  te  ih  Turci  opet  zapremiše.  Ibrišimović 
izviesti,  da  je  po  odlazku  Turaka  veliki  glad  zavladao  u 
narodu,  koji  će  se  od  nevolje  morati  opet  Turčinu  predati. 
Pri  odlazku  Turaka  iz  Slavonije  da  je  bilo  dosta  žita 
spremljeno  za  vojsku,  ali  sve  to  da  je  propalo  nemarom 
vojnih  zapovjednika,  koji  su  takodjer  i  tomu  krivi, 
što  još  2000  kršćana  čami  u  turskom  sužanjstvu. 

I  zbilja  već  na  22.  ožujka  g.  1688.  izpane  6000  Turaka 
preko  Save;  3000  ih  dodje  pod  Požegu,  a  isto  toliko 
pod  Cernik,  ali  budu  s  gubitkom  suzbijeni.  Na  12. 
svibnja  iste  godine  dodju  Turci  i  po  drugi  put  pod 
Požegu,  gdje  ih  dočeka  podkapetan  križevački  Patačić 
sa  Hrvati,  plien  im  otme,  a  množtvo  ih  poubija.  I  na 
Kaptol  kod  Požege  navale  Turci  i  posieku  mnogo  čet- 

nika,  a  i  dosta  stoke  ugrabe.  Stanovnici  u  Cerniku 
moradoše  po  naredbi  generala  Kaprare;  koji  je  bio 
s  proljeća  god.  1688.  najviše  s  varaždinskom  krajiškom 
vojskom  u  Slavoniju  došao,  svoje  mjesto  ostaviti  i  pre- 
seliti se  u  Požegu.  To  se  tim  više  zamjeravalo,  što  su 
jadni  Cerničani  kod  seobe  silne  štete  pretrpjeli,  izgu- 
bivši kuće  i  kućišta.  Kad  je  Kaprara  s  vojskom  prošao 
u  Sriem,  naloženo  je  velikomu  županu  Ivanoviću,  da 
čuva  Požegu  i  prikupi  krajišnike  iz  Male  Vlaške,  ko- 
jim je  on  bio  zapovjednik.  Ivanović  je  bio  doduše  iz- 
kusan  i  hrabar  vojskovodja,  ali  turskoj  sili  nije  bio 
kadar  s  malenimi  svojimi  četami  svuda  i  svagda  odo- 
ljeti, pa  zato  je  zemlja  stradala.  Cetovanje  Turaka  oko 
Požege  jenjalo  je  nešto  istom  onda,  pošto  prama  Savi 
i  Uni  prodru  sdružene  hrvatske  vojske  (banska,  karlo- 
vačka i  varaždinska),  kojim  još  general  Kaprara  od  svo- 
jih četa  posije  1200  njemačkih  konjanika,  a  još  k  tomu 
i  grofa  Adama  Zrinskog,  koji  je  na  vlastite  troškove 
vodio  200  vitezova  iz  plemstva  hrvatskoga  („flos  hero- 
icae  nobilitatis  Croaticae"). 

Grof  Hofkirchen  i  Adam  Zrinski  prodru  sa  800  au- 
strijskih vojnika  i  700  Hrvata  potajno  po  noći  do  Broda; 
njima  se  pridruži  i  grof  Ivanović  sa  požežkimi  Hrvati 
(cum  Croatis  Posegiensibus).  Turci  od  straha  pobjegnu,  a 
poslije  kad  se  prikupiše,  udariše  na  naše  veoma  žestoko. 
Složni  sami  Hrvati  suzbiše  turski  napadaj,  te  ostane  tuj 
2000  Turaka  mrtvih.  U  ovom  ratu  odlikova  se  osobito 
kao  dobar  junak  hrvatski  plemić  Petar  Antolčić,  pod- 
kapetan  križevački,  tako,  da  je  njega  sva  naša  vojska 
u  veliko  cienila,  i  kad  bi  ga  junaci  vidjeli,  vazda  bi  mu 
dozivali:  „Zdravo  naš  dragi  viteže,  naš  dragi  delija". 
On  se  izkazao  sa  kapetanom  Tomašićem  i  kod  Cer- 
nika,  gdje  su  mnogi  Turci  glavom  platili.  I  fra  Luka 
Ibrišimović  bio  je  med  ovimi  junaci,  te  je  bio  desna  ruka 
velikog  župana  Ivanovića,  i  više  se  puta  o  njem  spomi- 
nje, da  je  medju  narodnimi  vodjami  posredovao  i  glase 
dobavljao  o  Turcih  i  o  njihovu  spremanju. 


1^6  Fra  Luka  Ibrišimović. 


Kad  su  Turci  buduće  g.  1689.  opet  u  Slavoniju  izpa- 
nuli,  pružila  se  dičnomu  Ibrišimoviću  prilika;  da  si  još  jed- 
nim riedkim  vitežkim  činom  za  sva  vremena  osvjetla  lice. 
S  proljeća  rečene  godine  provali  turska  vojska  od  više 
tisuća  u  Slavoniju  i  stane  obsjedati  Požegu.  Kraljevskih 
četa  nije  bilo  na  okupu,  a  ni  od  kuda  pomoći ;  ali  zato 
ne  očajava  junački  fra  Luka  : 

Već  on  svlači  misničko  odilo, 
I  oblači  od  mejdana  nivo, 
Pa  on  ide  po  ravnih  sokacih 
I  pozivlje  što  vojevat  more !  — 

a  njegov  glas  se : 

—  čuo  od  Save  do  Drave, 
I  Dunava  do  rieke  Ilove. 

Luka  navali  na  12.  ožujka  (na  Grgurevo)  na  Turke, 
utaborene  na  jednom  brdu  kod  Požege.  Narodna  pre- 
daja i  pjesma,  koja  nam  je  uspomenu  na  tu  bitku  saču- 
vala, kaže  da  je  Ibrišimović  udario  : 

Na  šatore  i  pospane  Turke. 
SkaČu  Turci  al'  uteć'  ne  mogu, 
Suma  gusta,  a  pećina  tvrda. 
Britka  sablja  za  šalu  ne  znade: 
Pogiboše  age  i  spahije, 
Janjičara  ni  broja  se  ne  zna, 
Sve  pogibe,  nitko  ne  ostade 
Do  jedinog  Bršljanović  age. 
Agu  ćemo  u  BeČ  odpravljati 
I  poklonit  caru  gospodinu, 
Nek  kazuje  i  nek  pripovieda  : 
Kako  Sokol  za  cara  vojuje  ! 

O  nijednom  dogadjaju  iz  prošlosti  ne  ima  u  narodu 
u  Slavoniji  tako  žive  uspomene,  kao  o  ovoj  pobjedi  Luke 
Ibrišimovića,  kojega  već  suvremenici  prozvaše  „Sokolom", 
a  brdo,  na  kojem  se  bitka  dogodila :  „Sokolovcem".  Još 
se  i  danas  spominju  imena  poglavitih  Turaka,  koji  su 
u  ovoj  bitci  poginuli  :  Arslan-bega,  Osmana  i  Mehmeda, 
pače  i  imena  žena :  Mande,  Kate  i  Ane,  koje  se  iztaknuše 
kao  junakinje  za  te  bitke,  te  sa  svojimi  drugaricami  s  brda 
Sokolovca  i    Velikoga  Kamena    svaljivahu    kamenje  na 

Turke,  kad  su  kroz  klanac  prolazili,  pa  i  motikami,  ko 
sami,  srpovi,  vilami  i  grabljami  na  Turke  udarale. 

Premda  je  bilo  već  prije  ime  Luke  Ibrišimovića  zbog" 
tolikih  vitežkih  djela  dobro  poznato,  junačtvo  na  So- 
kolovcu  pribavi  mu  za  uviek  kod  našega  naroda  dičan 
glas.  I  sam  kralj  Leopold  zvao  je  srčanoga  Franjevca 
u  jednoj  povelji  „Sokolom",  a  starodavna  Požega  slavi 
još  i  danas  svake  godine  na  Grgurevo  uspomenu  zna- 
menite te  bitke.  S  obzirom  na  to  junačtvo  i  vitežko  dr- 
žanje slavonskih  stanovnika  (Raca,  Hrvata  i  Vlaha) 
potvrdi  kralj  Leopold  na  preporuku  grofa  Franje 
Ivanovića  poveljom  od  11.  lipnja  1689.  narodu  u  župa- 
nijah  virovitičkoj  i  požežkoj  sve  prije  stečene  slobode, 
dozvoli  mu  povratak  na  stara  zemljišta,  trogodišnji  oprost 
od  daća  i  tereta,  izuzev  samo  javne  radnje  (gratuitos 
labores),  a  pobiranje  desetine  tako  uredi,  da  budu  žitelji 
prve  godine  sasvim  prosti,  druge  godine  da  dadu  dva- 
deseti, a  treće  istom  godine  petnaesti  dio  priroda. 

Žalibože  da  i  ovom  odlučnom  bitkom  ne  bijaše 
krvavi  rat  u  Slavoniji  svršen.  Provale  i  četovanja  sad 
veća  sad  manja  trajala  su  iza  toga  još  nekoliko  go- 
dina medju  Turci  i  našimi  na  veliki  zator  obiju.  Premda 
već  ostario,  nije  se  fra  Luka  i  sam  žacao  sudjelovati 
kod  četovanja.  Mjeseca  srpnja  1690.  sporazumi  se  on  sa 
komorskim  upraviteljem  Martinom  Zemljakom,  rodjenim 
Križevčanom,  te  oba  zajedno  na  čelu  kraljevskih  četa 
provale  do  grada  Lišnje  iza  Banjaluke,  koji  grad  s  lahka 
predobiše,  ali  ga  i  ostaviše,  kad  je  k  Lišnji  jaka  turska 
pomoć  iz  Jajca  stigla.  Čega  se  je  fra  Luka,  kako  to 
opetovano  u  svojih  poslanicah  biskupu  zagrebačkomu 
naglasuje,  najviše  bojao,  da  će  Turci  zbog  nereda  i  bez- 
brige  i  u  obće  slabe  vojske  opet  Slavoniju  zaokupiti, 
to  se  dogodilo  već  prema  zimi  god.  1690.  Po  nalogu  iz 
Stambula  predje  Hasan-paša  bosanski  sa  velikom  vojskom 
na  lievu  obalu  Save  i  s  lahka  predobi  gotovo  cielu  Sla- 
voniju,   te   ju  malne   svu   pohara    i    popali,    osim  tvrdje 

osječke  i  gradova  Virovitice,  Pakraca,  Kaptola,  Orahovice 
i  Velike,  koja  mjesta  hrvatske  posade  sa  slavonskimi  do- 
brovoljci obraniše.  I  Požega  pade  tada  opet  u  šake  turske, 
a  Turci  ju  za  kazan  i  osvetu  popališe.  Ali  ne  samo  da  su 
tada  Turci  u  Slavoniju  navalili,  već  su  se  i  Vlasi  oko  Pa- 
kraca i  Vučina  iznevjerili  i  pobunili.  Oni  su  sami  pozvali 
Turke  i  pomogli  im,  da  osvoje  gradove  Gradišku, 
Bielu  Stienu,  Pakrac  i  Sirač.  Vlasi  su  nastojali,  da  se  i 
Virovitičani  Turkom  predadu,  ali  budu  odbijeni.  Pakrač- 
koga župnika  Franjevca  uhvatiše  Masi  i  predadoše 
Turkom  u  Banjaluci,  odkud  ga  kasnije  odkupiše  katolici 
za  700  for.  Fra  Luka  i  ostali  Franjevci  zatvoriše  se  u 
utvrdjeni  manastir  velički.  Konačno  oslobodjenje  Slavonije 
sliedilo  je  istom  buduće  god.  109 1.,  kadno  general  Ivan 
Makar,  kojemu  bijaše  medjutim  kralj  Leopold  za  odlične 
zasluge  god.  1687. 1  podielio  barunstvo,  po  nalogu  bana 
Nikole  Erdeda  stigne  u  Slavoniju  s  hrvatskom  vojskom, 
koja  je  gotovo  bez  kreševa  opet  Požegu  i  svu  srednju  Sla- 
voniju posjela.  Turci  bojeći  se  Hrvata  kao  živoga  ognja, 
brže  bolje  preko  Save  pobjegoše.  Oslobodjenje  Slavonije 
ovjenčano    je  iste  godine  i  predobićem   tvrdje    brodske, 


1  Barunska  povelja  za  Ivana  Makara  od  24.  travnja  1687.  kaže 
izricno,  da  se  on  uvršćuje  u  broj  baruna  i  magnata  kraljevine  Hrvat- 
ske. I  prije  je  imala  Hrvatska  vazda  svoje  posebno  plemstvo,  razlučeno 
od  ugarskoga  plemstva.  Gotovo  svi  plemići  primorski  i  senjski  dobili  su 
i  pod  kraljevi  iz  habsburžke  dinastije  plemstvo  kraljevine  Dalmacije  i  Hr- 
vatske (nobilitatem  regni  Dalmatiae  et  Croatiae),  a  i  u  panonskoj  Hrvat- 
skoj (Slavoniji)  glase  pojedine  povelje  u  starije  doba,  da  je  dotičnikom 
podieljeno  plemstvo  kraljevina  Ugarske  i  Slavonije.  U  turopoljskom  arhivu 
ima  povelja  kralja  Ferdinanda  od  30.  srpnja  g.  1 561 .,  kojom  taj  kralj  podje- 
ljuje Stjepanu  Ladomiru  od  Brižindvora,  kojega  u  svojoj  mladosti  od- 
tjeraše  iz  domovine  Turci,  te  se  posvetio  naukom,  plemstvo  kraljevina 
Ugarske  i  Slavonije  (nobilitatem  regnorum  Ungariae  et  Sclavoniae).  Na 
hrvatsko  plemstvo  bili  su  naši  predji  jako  ponositi.  Kad  je  god.  1608.  po- 
niemčeni  Kranjac,  general  karlovački  Vid  Kisel,  dao  zatvoriti  kapetana 
otočkoga  Antuna  Mikulanića,  Senjanina,  te  generalovi  vojnici  u  Karlovcu 
osmrtiše  vlastelina  Mihajla  Vojnovića,  prosvjedovaše  kod  kralja  Matije 
staleži  hrvatski  proti  nasilju,  učinjenu  „starim  plemićem  kraljevine  Hrvatske 
(cum  antiqui  nobiles  regni  Croatiae  essent)".  Benko  Bedeković  Komorski, 
prije  župnik  u  Pušci,  a  poslije  biskup  Senjski,  podpisao  se  je  god.  1693  u 
Ljubljani  na  ženitbenom  ugovoru  medj  Jurjem  Stolnikovićem  i  Marga- 
retom Sibeneg  ponosito:  „nobilis  regni  Croatiae  (plemić  kraljevine  Hrvatske^. 

koju  je  karlovački  general  vojvoda  Croy  zauzeo.  I  sada 
tek  bijaše  Slavonija  konačno  izbavljena  od  turskoga 
gospodstva. 

Luka  Ibrisimović  živio  je  iza  pobjede  na  Sokolovcu 
još  punih  devet  godina.  Svatko  bi  mislio,  da  će  slavni 
otačbenik  iza  tolikoga  uspješnoga  i  napornoga  rada 
medju  zahvalnimi  suvremenici  i  u  oslobodjenoj  domo- 
vini moći  sretno  i  spokojno  živjeti;  ali  toga  on  nije  na 
ovom  svietu  dočekao.  Dvie  su  stvari  osobito  Ibrišimo- 
vića  sve  do  groba  mučile :  zadjevice  sa  bosanskim  bis- 
kupom Ogramićem,  pa  onda  sveudilj  još  neuredjeno 
stanje  Slavonije. 

Iza  osvojenja  Slavonije  stao  je  biskup  Ogramić  sve 
žešće  zahtievati  slavonske  župe  za  biskupiju  bosan- 
sku te  si  ih  nekoliko  i  zbilja  sam  podvrže.  Najviše  je 
Ogramić  zazirao  od  Ibrišimovića  kao  namjestnika  za- 
grebačkih biskupa:  baruna  Alekse  Mikulića  i  Stjepana 
Seliščevića.  Ibrisimović,  budući  oduševljeni  privrženik 
zagrebačkoga  biskupa,  nije  popuštao,  i  tako  je  bilo  ne- 
prestano medjusobnih  trvenja  i  nemilih  sukoba.  Kad  je 
Ibrisimović  kao  biskupov  namjestnik  god.  1693.  htio 
pokoriti  opornoga  župnika  u  Brodu,  fra  Augustina  Ja- 
harića,  uzprotivi  se  taj,  a  provincijal  države  Franje- 
vačke dade  čak  fra  Luku  po  vojnicih  zatvoriti.  Osim 
brodske  župe  odmetne  se  u  to  doba  zagrebačkoj  bis- 
kupiji i  požežka,  a  biskup  Ogramić  postavi  u  mjesto 
fra  Mihalja  Požežanina  župnikom  požežkim  fra  Iliju  od 
Modrica,  do  nedavna  pristašu  zagrebačkog  biskupa. 
Budući  da  je  bio  biskup  Ogramić  radin  i  smion,  to  je 
sve  malo  po  malo,  što  milom  što  silom,  predobio  sve  po- 
glavite  Franjevce  na  svoju  stranu,  osobito  pak  one,  koji 
su  došli  bili  u  Slavoniju  iz  Bosne  i  Dalmacije.  God. 
1695.  na  24.  lipnja  izjaviše  se  poglaviti  Franjevci  u  Sla- 
voniji, a  medju  ovimi  velički  gvardijan  Jure  Turbić, 
Marko    Dubičanin,    župnik    u    Požezi,    Jakov  Vinograč, 

gvardijan  dubički,  Martin  Trošić,  župnik  pakrački,  Ilija 
od  Modrica,  župnik  u  Djakovu,  da  priznavaju  samo 
Ogramića  svojim  pravim  biskupom.  Proti  tomu  prosvje- 
dovahu jedino  fra  Luka  Ibrišimović  i  Isusovci  osječki. 
Župnik  kutjevački  Jakov  Mavranić  izviesti  19.  siečnja  g. 
1697.  zagrebačkoga  biskupa  Seliščevića,  da  Ibrišimović 
mnoga  progonstva  trpi,  a  da  svi  Franjevci  osim  izsluže- 
noga  državnika  fra  Andrije  od  Dubočca  drže  s  bosanskim 
biskupom.  Zavidnici  osvadiše  fra  Luku,  da  na  svjetsku 
živi,  da  drži  mlinove,  da  tjera  trgovinu  i  da  prkosi  svo- 
jim poglavarom.  Od  te  klevete  lako  se  obranio  Ibri- 
šimović pred  duhovnim  poglavarom,  dokazavši  cielim 
svojim  životom,  da  nije  sebičan,  i  da  mu  srce  kuca 
samo  za  ono,  što  je  dobro  i  plemenito,  pa  da  mu  pogla- 
vari niesu  nikada  imali  razloga  potužiti  se  na  njega,  a 
kamo  li  ga  kazniti.  Pravo  je  kazao  Ibrišimović  u  jed- 
nom listu,  da  nije  nikad  tražio  časti,  već  samo  slavu 
božju  i  spas  duša !  Sve  nastojanje  i  sve  prietnje  biskupa 
Ogramića  ne  mogoše  odvratiti  ibrišimovića  od  biskupa 
zagrebačkog,  kojemu  je  ostao  namjestnik  sve  do  svoje 
smrti. 

Kralj  Leopold  priznao  je  iza  izgona  Turaka  pripad- 
nost Slavonije  kraljevini  Hrvatskoj,  postavivši  grofa  Fra- 
nju Ivanovića  velikim  županom  virovitičkim  i  požežkim, 
a  grofa  Ivana  Draškovića  te  biskupa  Franju  Jania  veli- 
kimi  župani  vukovskim  i  sriemskim,  ali  redovita  županij- 
ska uprava  nije  tada  bila  uvedena,  nego  su  zemljom  go- 
spodarili vojnici  i  komorski  činovnici,  te  izvodili  svuda 
grozan  metež  i  veliko  nezadovoljstvo.  Ibrišimović  držao 
je,  sudeć  po  postupku  raznih  tudjih  izjelica,  većinom 
kalvina  i  luterana,  da  se  ni  ne  radi  o  spasu  Slavonije, 
nego  o  njezinu  konačnom  zatoru. 

Slavoniju  bijahu  medju  sobom  razdielili  general 
osječki  grof  Guido  Starhemberg  i  ostali  vojni  zapovjed- 
nici i  činovnici  bečke  komore,  ali  tako,  da  su  debeli 
kraj  vojnici  za    sebe  pridržali.    Starhemberg   je  pobirao 

dohodke  od  sedam  upravnih  kotara :  Djakova,  Vučina, 
Pakraca,  Požege,  Kraljeve  Velike,  Orahovice  i  Vuko- 
vara i  cd  tridesetnica  u  Petrovaradinu,  Brodu,  Gra- 
diški i  u  Požezi.  Komori  preostaše  kotari  valpovački  i 
virovitički  i  tridesetnica  u  Osieku.  Iz  same  Male  Vlaške 
dobivao  je  general  grof  Starhemberg  osim  stoke  i  žita  iooo 
dukata.  On  je  neprekidno  pošiljao  svoje  ljude,  častnike 
i  vojnike,  da  dohodke  kupe  i  narod  globe ;  cigli  jedan 
njegov  pouzdanik  kapetan  Kristof  Szamnicz  prikupio  je  u 
Požezi  kroz  nekoliko  mjeseci  64  vola  i  5000  for.  u  gotovu 
novcu.  Mnogo  su  po  zemlji  grabili  i  zapovjednici  tvrdja, 
kojih  je  bilo  tada  šest  u  Slavoniji :  u  Osieku,  Petrovaradinu, 
u  Brčkoj  i  Moro  vicu,  u  Brodu  i  u  Gradiškoj.  Vojska  na 
krajini  turskoj  i  po  tvrdjah  živjela  je  samo  od  onoga, 
što  je  od  naroda  uzela.  Najgori  zatirač  naroda  bio  je  pak 
ratni  povjerenik  Ernest  Kestler  u  Osieku.  Što  o  njem  jav- 
ljaju patrijarha  Arsenij  Crnović,  hrvatski  staleži  i  komorski 
upravitelj  Martin  Zemljak  pa  i  pojedine  obćine,  to  je 
gotovo  nečuveno  i  nadkriljuje  sve  okrutnosti  turske.  On 
je  po  svojoj  dragoj  volji  i  to  ponajviše  za  sebe  otimao 
narodu  žito,  stoku,  kućni  nared,  konjske  sprave,  novac, 
zlato  i  srebro.  Njegovi  ljudi  prolažahu  neprestano  zem- 
ljom i  otimahu  sve,  što  im  se  činilo,  da  je  vriedno.  Kne- 
zovi i  starješine,  došavši  iz  mnogih  obćina  slavonskih,  na- 
ročito iz  Valpova  i  Jugovapolja,  pred  kaptol  zagrebački, 
javno  prosvjedovaše  proti  zulumu  Kestlerovu  te  izjaviše, 
da  će  se  morati  svi  odseliti,  ako  ne  bude  boljega  reda. 
I  zbilja  razbjeglo  se  u  to  doba  iz  Slavonije  649  kuća  ; 
90  obitelji  ostavi  Valpovštinu,  a  iz  gradiškoga  kraja 
priedje   150  obitelji  preko  Save  u  Bosnu. 

Vojnici  su  zazirali  od  komorskih  činovnika,  a  još 
više  od  hrvatskih  staleža,  pa  su  im  se  svetili.  Nadzornik 
komorski  Martin  Zemljak  bio  je  generalu  Starhembergu 
pravi  trn  u  oku,  osobito  zato,  što  je  nasilja  i  nevaljan- 
štine  vojničkih  častnika  bečkoj  komori  dojavljivao.  Po- 
žežki  vojni    zapovjednik  grof  Eck    osvetio    se  Zemljaku 

Lopašić  :  Dva  hrvatska  junaka.  I  i 

tim,  što  mu  je  u  stan  ukonačio  vojnike.  Osim  vojnika 
griešili  su  mnogo  po  raznih  mjestih  i  komorski  činov- 
nici. A  kako  je  bilo  istom  kod  suda  glede  pravice,  to 
se  ne  da  ni  opisati.  Obično  su  ljudi  sudili,  ne  pozna- 
vajući niti  jezika,  niti  ćudi  naroda,  a  niti  zakona,  koji 
su  odprije  u  zemlji  vladali.  Poglavita  je  svrha  bila  sud- 
cem, da  se  dokopaju  što  više  novaca,  pa  zato  su  obično 
osobito  u  kaznenih  parnicah  i  tužitelji  i  okrivljenici 
pobacani  u  tamnice,  u  kojih  su  dotle  držani,  dok  se 
velikim  novcem  ne  odkupiše.  Novac  i  blago  ugrab- 
ljeno u  Požezi  po  Szamniczu  poteklo  je  najviše  od 
globa.  General  Starhemberg  prisvajao  si  i  kraljevsko 
pravo,  proglasivši  Požegu  kraljevskim  gradom  i  namje- 
stivši  u  gradu  magistrat,  koji  je  samo  od  njega  zavisio. 

Na  to  žalostno  stanje  u  Slavoniji  sve  se  tužilo, 
jer  se  nitko  ne  bi  bio  nadao  takovoj  nesreći  po  svršetku 
krvavih  bojeva.  Ovaj  nered  i  ovi  strašni  nameti  za- 
brinuše  najvjernije  kraljeve  sluge  pa  i  našeg  Luku 
Ibrišimovića.  On  se  potuži  na  nasilja  vojnika  i  činovnika 
i  samomu  kralju  Leopoldu,  poslav  poradi  toga  pouzda- 
nika svoga  Franjevca  Ivana  Pinotića  u  Beč.  Nekoliko  puta 
pošao  je  bio  fra  Luka  i  u  Zagreb  do  biskupa  Mikulića  i 
Seliščevića  i  do  drugih  tadanjih  hrvatskih  velmoža  i 
dostojanstvenika,  nastojeć  o  crkvenom  i  o  političkom 
sjedinjenju  Slavonije  sa  Hrvatskom.  Koliko  je  on  cienio  i 
ljubio  svoju  domovinu,  odaje  medju  ostalim  i  jedno  nje- 
govo pismo,  upravljeno  biskupu  Seliščeviću,  u  kojem 
javlja,  da  je  u  Bosni  zavladala  žalibože  kuga,  od  koje 
da  dragi  Bog  oslobodi  „milu  našu  Hrvatsku." 

Fra  Luka  je  još  vazda  očekivao  i  radovao  se,  da  će 
Hrvati  ipak  već  jednom  po  svojem  državnom  pravu  pre- 
uzeti upravu  Slavonije.  Sa  hrvatskimi  dostojanstvenici  i 
častnici  u  Slavoniji,  grofom  Franjom  Ivanovićem,  grofom 
Ivanom  Draškovićem,  Baltazarom  Patačićem  i  komorskim 
nadzornikom  Martinom  Zemljakom  dobro  se  pazio,  po- 
dupirući ih  svojim  ugledom  u  službi  i  u  poslu.    Kad  je 

Franjo  Ivanović  umro,  nadao  se  fra  Luka,  da  će  izpuniti 
želje  svih  hrvatskih  rodoljuba  njegov  sin,  grof  David  Iva- 
nović, kojega  bijaše  pod  konac  g.  1697.  kralj  Leopoldo 
imenovao  velikim  županom  virovitičkim  i  požežkim. 
Fra  Luka  bijaše  polovicom  veljače  god.  1698.  u  Požezi 
pripravio,  kako  će  instalovati  novoga  župana  i  dočekati 
u  Požezi  njega  i  200  hrvatskih  velmoža  i  plemića,  koji  bi- 
jahu već  do  Orljavca  došli.  Jedno  i  drugo  preprieči  oru- 
žanom silom  zloglasni  vojni  povjerenik  Kestler  i  zapovjed- 
nik posade  u  Požezi  kapetan  Langer,  i  to  pod  izlikom,  da 
se  ne  bi  „hrvatski  smet"  („Croatisches  Gesindel")  ukorie- 
nio  u  Slavoniji,  gdje  imadu,  kako  vojničko  njemačko  iz- 
viešće  spominje,  Hrvati  i  onako  dosta  svojih  privrženika. 
Instalacija  Davida  Ivanovića  obavljena  je  ipak  nešto 
kasnije,  postoje  došao  po  nagovoru  Ibrišimovića  još  istoga 
mjeseca  na  crkveni  obhod  zagrebački  biskup  Stjepan  Se- 
liščević  u  Požegu,  ali  tri  dana  iza  toga  oboli  Ibrisimović, 
te  i  onako  velikimi  patnjami  izmučen  i  iztrošen,  a  i  dosta 
star,  razstavi  se  iza  kratke  bolesti  s  ovim  svietom  u  Po- 
žezi mjeseca  ožujka  g.  1698.  Još  prije  smrti  izmiri  se  sa 
biskupom  Ogramićem  i  izprosi  kao  pravi  kršćanin  od 
njega  blagoslov  po  župniku  požežkom  fra  Iliji  od  Mo- 
drica. Tako  je  živio,  tako  je  umro  taj  znameniti  naš 
otačbenik ! 

Dva  su  stoljeća  minula,  što  se  Hrvatska  ovakova, 
kakova  je  sada,  izbavila  od  Turčina  i  došla  dielom  pod 
okrilje  habsburžke  kraljevske  kuće,  dielom  pod  vla- 
danje republike  mletačke.  Službena  izviešća  iztiču  ponaj- 
više zasluge  njemačkih  generala  za  oslobodjenje,  a  slabo 
vide  Hrvate  i  ondje,  gdje  bi  ih  svakako  bili  morali  opa- 
ziti. Tim  pravedniji  su  strani  pisci,  osobito  Francuzi  i 
Talijani,  koji  hvale  mnoga  junačka  djela  tadašnjih  Hrvata, 
a  najpravedniji  bio  je  sam  kralj  Leopoldo,  koji  Hrvatskoj 
čestita:  „hrvatska  postojanost  i  vjera  na  vječnu  uspomenu 

neka  se  slavi  po  cielom  kršćanstvu."  S  ponosom  mogu  se 

pohvaliti  Hrvati,  da  su  svoju  domovinu  od  Dunava  pa 
ća  do  Cetine  i  Neretve  gotovo  sami  od  Turčina  izba- 
vili i  još  pomogli  očistiti  znatan  dio  južne  Ugarske  u 
doba,  kad  je  još  magjarsko  pleme  knez  T6koly  mutio. 
Sami  su  slavonski  junaci  pod  fra  Lukom  Ibrišimovićem 
na  Sokolovcu  razbili  Turke  i  poslije  u  družtvu  sa  bra- 
ćom od  gornje  Save  i  Kupe  očistili  Slavoniju  od  Turaka ; 
sami  vojevahu  Hrvati,  kadno  na  Petrovdan  god.  1689. 
Ivan  Drašković  pomlati  Turke  kod  Zrinja,  te  izbavi  ba- 
novinu do  Une,  koja  proguta  Turke  i  njihove  konje. 
Arkižakan  Marko  Mesić  sa  hrabrimi  hrvatskimi  kra- 
jišnici odtjerao  je  Turke  iz  Like  i  Krbave,  a  po  gotovo 
su  sami  dalmatinski  Hrvati  oteli  Turkom:  Knin,  Sinj, 
Čitluk,  Gabelu,  oslobodili  sve  primorsko  Zagorje,  te  po- 
tisnuli natrag  Turčina  na  Dinaru.  Slavna  je  to  uspomena 
za  cieli  hrvatski  narod,  koji  se  toli  složno  borio  na  obje 
strane  Velebita,    da    oslobodi  i  prikupi    svoju  otačbinu ! 

Turska  vlast  u  Hrvatskoj : 

Provala  Turaka  i  njihova  osvajanja.  —  Obrana  Hrvatske.  — 
Medje  turske  države  prema  Hrvatskoj.  —  Nada  na  oslobodjenje. 
—  Junačko  držanje  bana  Tome  Erdeda  i  braće  banova  Nikole 
i  Petra    Zrinskih.  —  Poraz  Kara-Mustafe  pod  BeČem    .     .     . 

Pop  Marko  Mesić: 

I.  Lika  i  Krbava.  —  Hrvatske  župe  preko  Kapele.  —  Stanje 
i  život  Hrvata  u  Lici  i  znamenite  porodice  u  njoj.  —  Ban 
Ivan  Karlović.  —  Nasrtaji  turski ;  propast  Like,  razseoba  Hr- 
vata. —  Lika  i  Krbava  puste  pokrajine.  —  Sandžak  turski 
u  Lici.  —  LiČki  Turci;  Mustaj-beg;  turski  život  i  uredbe; 
kršćanski  podanici  u  Lici.  —  Vuk  Frankopan  udara  na  ličke 
Turke;  njihova  slabost;  znakovi  razsula  i  pada  gospodstva 
turskoga  u  Lici 

II.  Pop  Marko  Mesić:  njegova  porodica  u  Brinju.  —  Njegova 
mladost  i  nauci.  —  Mesićev  prvi  javni  rad  ;  on  pristaje  uz  bana 
Petra  Zrinskoga  proti  Niemcem ;  brani  Brinjane  od  krajiških 
zapovjednika.  —  Narodni  pokret  iza  turskoga  poraza  kod  Beča. 
—  Mesić  radi  sporazumno  sa  dalmatinskimi  Hrvati ;  narodne 
vodje:  Stojan  Janković,  Jerko  Rukavina  i  Marko  KovaČević.  — 
Dalmatinski  i  podgorski  Hrvati  prodiru  u  Liku.  —  Vojna 
karlovačke  vojske  u  L'ci  i  Krbavi  g.  1685.  pod  generalom 
grofom  Herbersteinom ;  general  osvaja  sa  Mesićem  i  sa  hr- 
vatskimi  krajišnici  Liku     . 

IH.  Pravo  Hrvatske  na  Liku  priznato ;  veliki  župan  lički  grof 
Ricciardi,  a  podžupan  Pavao  Vitezović.  —  Mesić  krsti  ličke 
Turke.  —  Nove  naseobe:  Stari  Hrvati,  Mesićev  Mušaluk,  Bu- 

njevci,  Kranjci,  Vlasi.  —  Mesić  kao  lički  arkižakan.  —  Pra- 
voslavni ;  vladika  Atanasije  Ljubović.  —  Katolička  misija; 
kapucini 49 — 69 

IV.  Njemacko-krajiška  uprava  u  Lici.  —  Liku  preuzimlje  ko- 
mora ;  prodaje  ju  grofu  Zinzendorfu.  —  Upravu  prima  na- 
trag komora ;  komorski  kapetan  Antun  Koronini.  —  Neza- 
dovoljstvo i  nemiri  u  Lici;  tužbe  na  Koronina  —  Kapetan 
Ramschissel ;  zbog  njegova  nasilja  buna  g.  1702;  usmrćenje 
kapetana    Koronina    i    Ramschissela.  —  Marko    Mesić  glavar 

Like  i  Krbave 69 — 83 

V.  Buna   kneza  Rakoczva;    njegov   pristaša    barun    Ivan  Voj- 

nović.  —  Uztuk  Marka  Mesića  i  Hrvata  proti  buni ....  83 — 94 

VI.  Barun  Oberburg  upravitelj  Like  ;  njegove  zloporabe.  — 
Odpor  Ličana  proti  komorskoj  upravi.  —  Lika  pod  zapoviedi 
generala  karlovačkoga ;    vojno    uredjenje    Like.    —  Posljednji 

dani  života  Marka  Mesića;  njegova  smrt  i  pokop      ....       94 — 102 

Fra  Luka  Ibrišimović: 

I.  Slavonija  za  turskoga  vladanja.  —  Turski  sandžaci  u  Po- 
žezi i  u  Cerniku;  turska  vojna  krajina.  —  Narodu  Slavoniji: 
starosjedioci  Slovinci;  doseljenici  iz  Bosne:  Muhamedovci  i 
Vlasi.  —  Vjerski  odnošaji :  katolici;  Franjevci;  katolički  Slo- 
vinci u  VaŠki  na  Dravi;  njihov  život  i  stradanje;  narodnost  i 
jezik  slovinski  ili  hrvatski;  pravoslavni  i  njihove  vladike.  — 
Muhamedovci:  narod  i  vlastela  turska;  feudalni  odnošaji.  — 
Jadni  život  kršćana ;  trgovanje  kršćanskim  robljem.  —  Borba 
Slavonaca  s  Turci;  narodne  vodje.  —  Provale  hrvatskih  ba- 
nova i    generala  u  Slavoniju 105 — 133 

II.  Fra  Luka  Ibrišimović :  njegova  porodica,  mladost  i  njegovi 
nauci.  —  Ibrišimović  član  Franjevačke  družbe;  njegova  du- 
hovna služba  i  skrb  za  probitke  Franjevačkoga  reda  i  katoličke 
crkve.  —  Ibrišimović  zaštićuje  kršćane  proti  Turkom  i  nje- 
mačkim zapovjednikom  na  hrvatskoj  krajini.  —  Ibrišimović 
kao  namjestnik  zagrebačkoga  biskupa  u  Slavoniji ;  njegova  pri- 
vrženost zagr.  biskupu;  opreke  zbog  toga  sa  bosanskim  bi- 
skupom Nikolom  Ogramićem.  —  Ibrišimović  pripravlja  narodni 
pokret  u  Slavoniji.  —  Veliki  turski  rat  od  g.  1682.  —  Usta- 
nak u  Slavoniji.  —  Ibrišimović  na  čelu  ustanka.  —  Vojna 
Lesliea  i  bana  Erdeda;  pad  Osieka.  —  General  Diinevald 
predje  Dravu;  Turci  bježe  iz  Slavonije,  narodni  vodje  uzimlju 
pojedine  gradove.  —  Grof  Franjo  Ivano vić,  veliki  župan  po- 
žežki  i  zapovjednik  narodne  vojske.  —  Ibrišimović  porazi  s  na- 

stanje   Slavonije;    Turci    opet  prelaze  u  Slavoniju.  —  General 

Ivan  Makar  s  Hrvati  protjera  Turke  preko  Save.   —  Iznovična 

trvenja  I brišimo viceva  sa  bosanskim  biskupom  Ogramićem.  — 

Slavonija  pati  od  zuluma  vojnika  i  komorskih  činovnika ;  Ibri- 

šimović  traži    proti    tomu   lieka    u    kralja  i  kod  hrvatskih  vel- 

moža.  —  Grof  David  Ivanović,  veliki  župan  požežki.  —  Smrt 

Luke  Ibrišimovića 133 — 164 

